
  V ráme z hrubých dubových trámov bol vo výške hlavy siedmimi železnými skrutkovými svorkami pripevnený čierny kameň vo veľkosti tekvice. Priamo pod ním sa v kruhovom výreze v dubovej doske nachádzala vypuklá sklená nádoba, ktorá pripomínala obrovský kalamár. Zachytávala čiernu tekutinu, ktorá veľmi pomaly kvapkala z kameňa. Bola plná do polovice. Podľa množstva tekutiny sa to dialo už stáročia.


  Lady Blackstonová pipetou odobrala kvapôčku tmavej tekutiny a kvapla ju do pohára s vodou. V pohári sa vzniesol zlovestný mrak a po chvíli sa voda sfarbila dočierna ako vlasy lady Blackstonovej. Znova vzala pipetu a tentoraz ňou nabrala kvapku zriedenej tekutiny.


  Na stole pred ňou bol v sklenom teráriu veľký sivohnedý pavúk. Lady Blackstonová nad ním niekoľko sekúnd krúžila pipetou a potom mu na chrbát kvapla odobratú tekutinu. Pavúk sa snažil utiecť, ale zrazu jeho osem nôh spomalilo a zmeravel. Na dovtedy nehybnej tvári lady Blackstonovej sa rozhostil úsmev.


  Opatrne odložila pipetu, vzala pavúka zo sklenej nádoby a dala si ho na dlaň, aby si ho lepšie prezrela. Pavúk zdvihol dve predné nohy do vzduchu, akoby chcel zaútočiť. No márne. Proti súperke, akou bola lady Blackstonová, nemal šancu.


  „Fascinujúce,“ zamrmlala a naklonila ruku. Pavúk sa z nej zošmykol. Keď dopadol na kamennú dlažbu, niekoľko nôh sa mu odlomilo.


  Ktosi zaklopal na dvere. Vzápätí do nich váhavo strčil hlavu Ringeisen. „Je všetko v poriadku, mylady?“


  Lady Blackstonová ukázala na zlámané pavúčie telo. „Odpracte ho!“ prikázala nevrlo a Ringeisen sa ponáhľal po lopatku.

  Henrymu letné prázdniny ubehli rýchlo. Kým ešte nepatril k dračím jazdcom na ostrove Sedem ohňov, hnevalo ho to. Teraz sa nevedel dočkať, kedy sa bude môcť vrátiť do Oblačného hradu. Aj keď tento školský rok sa tam vracal so zmiešanými pocitmi. Nevedel, či ho ostatní znova prijmú. Stewart Todd senior, predseda Rady absolventov, sa k tomu po udalostiach v hoteli Kráľova ruka stále nevyjadril.


  Henry však s istotou vedel jedno. Už nikdy nepripustí, aby niekto pretrhol puto medzi ním a jeho drakom Fénixom! Aspoň nie dovtedy, kým nenadíde čas ich rozlúčky. Potom to prijme. Nebol ako Graham Green, ktorý sa držal svojho draka tak, ako sa topiaci drží kusa dreva, a bol pre to ochotný riskovať aj záhubu drakov. Blaho ostrova Sedem ohňov bolo preňho posvätné a chrániť draky bolo jeho poslanie. Nech to stojí, čo to stojí!


  S takýmito myšlienkami kráčal do prístavu, keď sa skoro ráno rozlúčil s mamou. K opustenému mólu, kde ich mal vyzdvihnúť majster Duncan, nechcel ísť metrom, ale vybral sa tam pešo. Ako sa neskôr ukázalo, nebol to až taký dobrý nápad, keďže čoskoro začalo pršať. Na hlavu si natiahol kapucňu mikiny, no tenká látka rýchlo premokla. Keby mu kapucňa nezacláňala výhľad a keby nebol taký pohrúžený do myšlienok, možno by si všimol dve postavy, ktoré sa mu pri Toweri nalepili na päty.


  Zabočil za nábrežný múr a dostal sa do časti prístavu s opustenými dokmi. Koľaje, po ktorých sa kedysi posúvali žeriavy, hrdzaveli rovnako ako stroje. Henrymu pripomínali spiace draky, ale rýchlo toto prirovnanie vyhnal z hlavy. Keby ten obraz odhalil Happy, veľmi by sa urazil.


  Opustené tehlové budovy po Henryho ľavej strane, kde sa kedysi skladoval lodný náklad, boli popísané nepeknými grafitmi. Väčšina špinavých okien bola prasknutá alebo vybitá.


  Z myšlienok ho vytrhol výkrik a zdesene sa otočil. Bola to však iba čajka, ktorá pristála na stĺpiku za ním. Mrzuto naňho upierala žlté oči a zobák mala naširoko otvorený.


  „Nechaj ma na pokoji! Nemám pre teba nič na jedenie,“ zašomral Henry a zahnal ju. Čajka s urazeným škrekotom odletela.


  Keď sa znova otočil, zdalo sa mu, že za jedným z vybitých okien zachytil pohyb. Akoby sa z neho niekto stiahol, aby sa ukryl v tieni opusteného skladu. Zastal a chvíľu okno pozoroval, no nič podozrivé nezazrel.


  „Prečo sa vlastne musíme stretávať na tomto opustenom mieste?“ zahundral. „Mohli by sme predsa vzlietnuť z Heathrowu alebo z Gatwicku.“


  Vzdychol. Samozrejme, vedel, že ani jedno z londýnskych letísk nebolo pre majstra Duncana a jeho hydroplán vhodné.


  Keď zabočil za ďalší roh, konečne zazrel priateľov. Na tvári sa mu rozšíril úsmev a zabudol na všetky starosti. Stál tam Arthur, ktorý hovoril niečo Edwardovi, Chloé a Timothymu. Zatiaľ čo Chloé a Edward ho pozorne počúvali a prikyvovali, Henry aj z diaľky videl, ako Arthurov monológ Timothyho rozčuľuje. Kúsok od tých štyroch Lucy balansovala na rozstrapkanom lane, ktoré bolo natiahnuté medzi dvoma stĺpikmi. Dosiahla druhý stĺpik bez toho, aby čo len raz musela zostúpiť, a teatrálne sa poklonila. Casper, ktorý s prekríženými nohami sedel na ďalšom stĺpiku, zdvorilo zatlieskal. Jeho irokézsky účes, zakončený nad čelom do špica ako hrot šípu, za posledné týždne zmenil farbu. Už nebol zelený, ale ohnivočervený.


  „Som tu správne? Je to miesto pre jazdcov na jednorožcoch?“ skríkol Henry a zložil si batoh z chrbta.


  Lucy šťastne zapišťala, zoskočila zo stĺpika a rozbehla sa mu naproti. Henrymu neostalo nič iné, ako naširoko roztiahnuť ruky a zachytiť ju. Lucy ani nepribrzdila a v plnej rýchlosti sa mu vrhla do náručia.


  „Fíha!“ poznamenal Casper a s úškrnom si prešiel po vlasoch. „Mňa takto nikto neprivítal.“


  Henry sa vymanil z Lucinho zovretia a tľapol si s ním. „Som veľmi rád, že ťa znova vidím,“ vyhŕkol.


  Casper prikývol. „Aj ja, malý braček. Ostrov Sedem ohňov bez teba nie je tým, čím bol.“


  Ostatní sa k nim pripojili a vrelo sa objali.


  „Ak máš pri sebe mobil, radšej ho hneď zahoď do vody,“ poradil mu Timothy. Henry s úsmevom potriasol hlavou.


  „Kde som to vlastne skončil?“ spýtal sa Arthur, keď sa všetci upokojili.


  Timothy ukázal na koniec móla. „Tam vzadu.“


  „To stopercentne nie je vtipné,“ urazil sa Arthur.


  Chloé mu poradila: „Hovoril si niečo o chýbajúcich skamenených plochonožcoch.“


  „Ďakujem, Chloé.“ Arthur prikývol a začal sa pred nimi prechádzať.


  „Je to beštia,“ šepol Timothy Henrymu, ktorý pritakal. „Inteligentná beštia. Necelých päť minút po našom stretnutí začal s prednáškou. Podľa mňa by sa malo množstvo slov obmedziť. Nemalo by ich byť viac ako päťsto denne. Potom by sa mal človek odmlčať,“ vymýšľal.


  Henry nereagoval. Bol si pomerne istý, že aj Timothy by mal problém dodržať toto pravidlo.


  „Henry, koľko skamenených plochonožcov ešte ostáva?“ Arthur sa naňho vyzývavo zahľadel spoza hrubých skiel okuliarov.


  „Už to nevydržím,“ opäť mu šepol Timothy a sotva potláčal smiech. „Zase sa hrá na učiteľa a vybral si ťa, lebo si nepočúval.“


  „No...“ neveľmi duchaplne sa ozval Henry.


  „Negatívne,“ pokarhal ho Arthur. „Tak ešte raz. Pôvodne bolo sedem plochonožcov, kým Happy neusmrtil draka lady Blackstonovej.“


  „Ostalo ich teda šesť,“ zamrmlal Timothy.


  „Kým sa nevyliahol Pan,“ povedal Arthur a začal vyratúvať: „Okrem Pana, Violetinho draka, je to Arundula, na ktorej jazdí Casper. Ďalšie dva draky sa nachádzajú vo väzení hradu Temný koráb. Sú to jedince, ktoré vydražili lady Blackstonová a Leander Pebblebuttom. Potom je tu ešte drak, ktorý s Arundulou stál na dne Arundelskej priehrady a teraz je vo vlastníctve Rady absolventov. Stále skamenený. To znamená...“ Arthur sa odmlčal a vystrel dva prsty.


  „... že niekde ešte musia byť dva plochonožce,“ doplnil Henry.


  Arthur prikývol. „Presne tak. Dva skamenené draky sú pravdepodobne mimo ostrova Sedem ohňov. Preto som zvyšok letných prázdnin po našom dobrodružstve v hoteli Kráľova ruka...“


  „Veď tam ani nebol,“ šepol Timothy, ale Arthur sa nedal vyrušiť.


  „... využil na to, aby som prelúskal knihy v Britskej knižnici. Vedeli ste, že uchováva vyše dvadsaťpäť miliónov zväzkov?“


  „To si ich všetky prečítal?“ vyhŕkla Lucy.


  Arthur zamietavo pokýval hlavou. „Negatívne. Samozrejme, že nie. To je nemožné. Vyrátal som to. Keby som nemusel tráviť čas takými hlúposťami, ako je letecký či bojový tréning, a keby ste ma vždy nezaťahovali do nejakého dobrodružstva, teda všetok čas by som trávil iba čítaním a jedením, tak by som ako deväťdesiatročný preštudoval približne tridsaťtisíc kníh. To by znamenalo, že na dvadsaťpäť miliónov kníh by som potreboval osemstotridsaťtri životov.“


  „Fíha!“ žasol Casper.


  „Privádzaš ma do šialenstva,“ pokrútila hlavou Lucy.


  „Prišiel si na niečo nové o stratených drakoch?“ zaujímala sa Chloé.


  „Čože?“ Arthur sa na ňu nechápavo pozrel.


  „O skamenených plochonožcoch,“ pripomenul mu Henry.


  „Ach tak, samozrejme.“ Arthur urobil teatrálnu prestávku, dýchol si na sklá okuliarov a vyleštil ich cípom kabáta.


  „Tak už to vysyp!“ okríkol ho Timothy.


  Arthur si znova nasadil okuliare a upokojujúco zdvihol ruky. „Poznáte ma. Vďaka systematickému postupu som pátranie rozumne ohraničil a narazil som na horúcu stopu.“


  Arthura prerušil bzukot. Bol to zvuk motorov blížiacej sa Kráľovnej Mary, starého hydroplánu majstra Duncana, ktorý bol čoraz hrdzavejší a hlučnejší. Namiesto jemného pristátia prudko padal z oblohy a s poriadnym rachotom tresol na sivú hladinu Temže.


  Henry a jeho priatelia vydesene vytreštili oči. Keď však videli, že majster Duncan vystúpil z pilotnej kabínky a pomerne hladko sa kĺže na jednom plaváku k mólu, s úľavou si vydýchli a vyrazili mu naproti.


  „Prosím, prosím, ak nechcete vedieť, čo sa vám chystám povedať...“ zavolal za nimi Arthur. Urazene pokrútil hlavou a spona drakobalovej prilby, ktorú si skladal iba pred spánkom a sprchou, mu pri tom lietala sem a tam.


  Keď špic Kráľovnej Mary narazil na jeden z hrubých dubových trámov, na ktorých bolo postavené mólo, majster Duncan zoskočil z plaváka a vybral sa k nim.


  „Raz sa pri pristávaní zrútite do vody,“ karhala ho Chloé.


  „Potom by aspoň mohol vytiahnuť naše mobily,“ poznamenal Timothy.


  Vrásky okolo očí majstra Duncana sa prehĺbili a pery pod hustými fúzmi sa mu zvlnili do úsmevu. „Neboj sa, Chloé. Som ako mačka – dosť obratný a vode sa radšej vyhýbam.“


  „Povedal muž, ktorý sa pošmykol na truse alky a zlomil si nohu,“ podotkol Timothy.


  Majster Duncan mu položil ťažkú ruku na plece a Timothy sa zhrbil. „Timothy O’Sullivan!“ zaburácal učiteľ. Teatrálne sa pozrel na hodinky. „Neprešla ani minúta a už si zo mňa druhý raz robíš žarty. Tvoj štvrtý rok v Oblačnom hrade bude pre nás oboch veľmi, veľmi náročný.“


  Timothy naznačil, že si zamyká ústa a hádže imaginárny kľúč do vody.


  „Tak je to lepšie.“ Majster Duncan spokojne prikývol a otočil sa k ostatným. „Všetci muži na palubu! Meškáme.“


  „Hej!“ nahnevane sa ozvala Lucy a založila si ruky v bok.


  Majster Duncan sa na ňu nechápavo pozrel a vzápätí mu svitlo. „Všetci muži a všetky ženy na palubu,“ opravil sa podráždene a rukou mávol ku Kráľovnej Mary.


  „No veď zato,“ poznamenala Lucy a dala sa do pohybu.


  V tej chvíli začuli zvuk, ktorý pripomínal zúrivé bzučanie komára, ibaže bol oveľa hlasnejší. Približoval sa a v nasledujúcom okamihu stíchol.


  „Čo, dopekla...“ nechápal majster Duncan, keď Edward s rozšírenými očami ukázal na Henryho batoh a vytiahol z neho šípku.


  „Rýchlo do lietadla!“ prikázal majster Duncan. „Zaútočili na nás!“ Keď sa opäť ozval ten bzukot, duchaprítomne stiahol Chloé a Timothyho za seba.


  „Henry!“ skríkol Casper a sotil ho nabok. Šípka ho oškrela na ramene, narazila do lietadla a spadla do vody.


  „Casper?“ zvolal Henry, ale majster Duncan ho už schmatol za popruh batoha a drsne ho strčil do lietadla. To isté urobil s Casperom, Edwardom a s Chloé.


  


  [image: obrazok]


  


  Už iba Arthur stál vonku. Stále bol nahnevaný, že ho majster Duncan a Kráľovná Mary pri rozprávaní príbehu o plochonožcoch prerušili. Keď však jeho priatelia vyrazili k lietadlu, uvedomil si, že sa niečo deje. Rozbehol sa za nimi po móle a sťažka dychčal. Henry ho sledoval cez jedno z doškriabaných okien hydroplánu. Vľavo a vpravo od Arthura sa do drevených trámov móla zapichávali šípky. Majster Duncan mu utekal naproti.


  „Tam!“ skríkol Henry a ukázal na okno na opustenom sklade na brehu prístavu. Za rozbitou okennou tabuľou sa vynorila tajomná červeno-čierna tvár. K ústam si priložila fúkačku a znova zacielila na Arthura. Prv než ho šípka trafila, majster Duncan sa vrhol dopredu. Šípka sa namiesto Arthurovho chrbta zapichla do učiteľovho stehna.


  Henry sa už nemohol dlhšie nečinne prizerať. Vyskočil z lietadla, aby obom pomohol. Priatelia vyrazili za ním. Akoby zázrakom sa im podarilo dostať sa nazad do útrob Kráľovnej Mary bez ďalších zranení.


  Majster Duncan s nadávkami sadol na sedadlo pilota, vytrhol si šípku zo stehna a naštartoval lietadlo. Zatiaľ čo motor stále zhasínal, Henry videl, ako zo starého skladu bez náhlenia vyšli tri postavy a kráčali k nim. Všetky mali dlhé tmavé plášte a tváre im zakrývali krvavočervené masky, na ktorých sa od brady po čelo ťahal tmavý plameň.


  Motor konečne zareval a vrtule sa začali točiť čoraz rýchlejšie. Len tesne ušli útočníkom, ktorí zastali na kraji móla a hľadeli za nimi, kým Kráľovnú Mary nezhltli sivé oblaky.


  2

  „Čo to malo znamenať?“ odfukoval Timothy.


  „To bolo stopercentne negatívne,“ lapal po dychu Arthur.


  Všetci sa prekrikovali, aby prehlušili seba a hukot motora.


  „Upokojte sa!“ zvrieskol majster Duncan a jeho žiaci v okamihu zmĺkli. „Správate sa ako kŕdeľ vyľakaných sliepok,“ zavrčal miernejšie. „Najskôr najdôležitejšia otázka: Zasiahli niekoho?“


  „To vážne? Ešte pred chvíľou ste mali v stehne zapichnutú šípku,“ pripomenul mu Timothy.


  „Okrem mňa,“ odvetil učiteľ podráždene.


  „Nie som si istý,“ zaúpel Arthur a vyplašene sa tľapkal po tele.


  „Ver mi, keby ťa trafili, cítil by si to,“ zahundral majster Duncan.


  „Pozrite!“ ozvala sa Chloé vzrušene a ukázala na Arthurovu drakobalovú prilbu. V zadnej časti mal zapichnutú šípku. Prerazila kožu, ale jej hrot bol prikrátky, aby Arthura zranil. Zapichol sa do ovčej vlny, ktorou bola prilba vystlaná.


  Chloé ju opatrne vytiahla.


  Majster Duncan zapol autopilota a otočil sa k nim. „Buď opatrná. Nedotkni sa hrotu. Možno je otrávený.“


  Arthur zbledol. „To je stopercentne negatívne. Predstavte si, že by som na hlave nemal prilbu. Potrebujem sa najesť.“ Z tašky vytiahol hrubý sendvič a odbalil ho z papiera. Ruky sa mu triasli.


  Chloé, Lucy a Edward skúmali šípku. „Pripomína ihlicu na grilovanie,“ poznamenala Lucy.


  „Skôr hráčsku šípku, ibaže je menšia,“ povedal Edward.


  Zatiaľ čo tí traja diskutovali, Henry sa pozrel na Caspera a ukázal na rameno, kde ho škrabla šípka.


  Casper iba mávol rukou. „Nič to nie je.“


  Arthur prehltol kus klobásového sendviča a potom prehovoril: „Útočníci na nás asi strieľali z fúkačiek.“


  Henry prikývol. „Presne tak. Videl som to.“


  „Fúkačku používali najmä pôvodní obyvatelia Južnej Ameriky na lov. Hroty naozaj často napúšťali jedom. Využívali sekrét z jedovatých žiab alebo kurare. Je to extrakt z kôry tropických lián. Šípku možno vystreliť až do vzdialenosti viac ako päťdesiat metrov.“ Arthurovi sa do líc vrátila farba. Len čo mohol niečo vysvetľovať, znova nadobúdal odvahu. „Poriadne šípku zabaľte. Zanesieme ju majsterke Leonelle. Mala by ju preskúmať.“


  Henry vliezol do kokpitu k majstrovi Duncanovi a sadol si na miesto druhého pilota. Ukázal na jeho stehno. „Cítite niečo?“ spýtal sa ustarane, no majster Duncan potriasol hlavou.


  „Trochu to šteklí, inak je však všetko v poriadku. Musím vás dostať na ostrov Sedem ohňov. Potom nalejem na miesto vpichu trochu whisky a o čosi viac si vlejem do hrdla. Zajtra budem znova ako rybička.“ Žmurkol na Henryho.


  „Myslíte si, že za útokom je lady Blackstonová?“


  Učiteľ nahnevane prikývol. „Kto iný? Len netuším, odkiaľ vedela, kedy a kde sa máme stretnúť...“


  


  Majster Duncan preletel cez búrkový front na Zlatej hranici, ktorý ich poriadne potrápil. Kráľovná Mary vzdychala a stonala, prudko padala, po chvíli zasa nadobudla potrebnú výšku a vzápätí ju strhol ďalší poryv vetra. Bledí a mierne zelení napokon prekonali nečas a preleteli Zlatú hranicu. Keď sa pod nimi vynoril ostrov Sedem ohňov, diskusia o postavách v maskách s plameňom v okamihu stíchla a všetci si pritlačili nosy na okná lietadla.

  „Tam dolu medzi skalami v Dračom zálive je Tanečnica vo vlnách!“ zvolala Lucy vzrušene.


  Aj Henry zazrel Happyho a Fénixa. Väčší červený a o čosi menší oranžový drak krúžili nad Zívajúcou roklinou. Keď draky zbadali Kráľovnú Mary, menší sa odklonil a letel k prístavnému mólu. Väčší vliezol do jednej z dutín v strmom útese.


  Henry začul v hlave hlas: Konečne si späť! Zahrialo ho pri srdci a na tvári sa mu rozhostil úsmev.


  „Veď od našej rozlúčky neprešlo až tak veľa času.“


  Prosím? nahneval sa Fénix. Viem, že si sa tu po svojom dobrodružstve v hoteli Kráľova ruka nakrátko zastavil, no predtým som si pol roka myslel, že sa už nikdy neuvidíme ani sa nespojíme.


  „Viem,“ povedal Henry.


  Prišli sme o veľa spoločných dní, sťažoval sa Fénix. Aj keď, samozrejme, chápem, že si chcel ísť k svojej samici.


  Henry sa usmial. Čo by si mama pomyslela, keby vedela, že ju niekto nazval samicou?


  Fénix mal, samozrejme, pravdu. Keď Henry získal naspäť schopnosť Zlatého jazyka, tajne navštívil ostrov Sedem ohňov, aby znova uvidel Fénixa. Potom však odišiel za mamou, aby s ňou strávil posledné týždne letných prázdnin.


  Myslíš si, že tentoraz spolu konečne zažijeme normálny školský rok?


  Henry si vzdychol a pokrútil hlavou. Potom sa s mladým drakom podelil o spomienky a ukázal mu útok mužov vo zvláštnych maskách.


  To mi vravíš až teraz? Si v poriadku? rozrušil sa Fénix.


  „Áno, ale majstra Duncana zasiahli. Hneď po pristátí sa vyberie za majsterkou Leonellou, aby preskúmala, či šípka nebola jedovatá.“


  Fénix vzdychol. Vy ľudia! Strážiť vás je ťažšie, ako strážiť vrece vší.


  „Bĺch,“ opravil ho Henry automaticky. „Vyzdvihneš ma na móle? Rád si s tebou trochu zalietam okolo ostrova a navštívim Happyho.“


  Jasné, odvetil Fénix. Hoci mám silnú predtuchu, že Happymu letné prázdniny prešli prirýchlo a rád by si užil ešte trochu pokoja od teba a tvojich rovesníkov.


  „Potom má smolu. Chcel by som sa ho opýtať na tých ľudí, ktorí na nás zaútočili. Možno vie niečo o mužoch v maskách s čiernym plameňom. Stretneme sa teda pri móle.“ Nato prerušil spojenie.

  Fénix nebol jediný, kto ich očakával pri pristávaní. Všetky draky prišli pozdraviť svojich jazdcov.


  Kráľovské srdce a Kráľovská krv, kaukazské štvorrožce čierne ako noc, ktoré sa líšili iba farbou rohov, stáli na móle tesne pri sebe.


  Za nimi naťahovala krk Stokráska. Šupiny Chloinej maškary sa trblietali rozmanitými farbami. Pyrothargas, Arthurov goliernik, sa držal v bezpečnej vzdialenosti na brehu. Proti spŕške z vĺn, ktoré narážali na breh, rozprestrel svoj golier ako dáždnik. Trochu ďalej čakala Arundula, Casperov plochonožec, ktorá sa po stáročiach na dne Arundelskej priehrady štítila vody ako goliernik. Naopak, akvamarín Tanečnica vo vlnách sa pôvabne kĺzal po vode, aby sa zvítal s Lucy.


  Jeho jazdkyňa už-už chcela skočiť do vĺn, no zháčila sa. „Môžeme vás nechať samého?“ váhavo sa spýtala učiteľa.


  Majster Duncan stál trochu meravo na plaváku Kráľovnej Mary a chystal sa ju pripevniť k mólu. Podráždene zamrmlal čosi o taxislužbe McBainovcov a vzápätí ich odohnal ako otravné muchy. „Dozrite, aby ste v Kráľovnej Mary nič nenechali. Zájdem na krátku návštevu k majsterke Leonelle, ale potom sa znova musím vrátiť do Londýna, aby som zozbieral ostatné ročníky. Musíme vymyslieť nové miesto stretnutia, aby nám tí ľudia s fúkačkami opäť neskrížili cestu.“


  „Čo ak boli šípky naozaj otrávené? Musíte sa šetriť. Nemôže tam zaletieť niekto iný?“ spýtala sa Chloé.


  Majster Duncan sa malíčkom poškriabal pod klapkou na oku a uvažoval. „Myslím si, že Rudge Bleaker má pilotnú licenciu,“ zašomral. „Ak to však nebude nutné, nedám Kráľovnú Mary z rúk.“


  „Rudge Bleaker je ešte tu?“ spýtal sa Timothy prekvapene. „Myslel som si, že nás budete učiť vy.“


  Majster Duncan sa uškrnul. „Ach, aký si zrazu milý, O’Sullivan!“


  Timothy pokrčil plecami. „Keby som si musel vybrať medzi morom a cholerou, vybral by som si choleru.“


  „Už aj zmiznite!“ zahrmel majster Duncan a hodil za Timothym svoj klobúk.


  Nemusel im to vravieť dva razy. Lucy skočila do vody a ostatní sa po móle rozbehli k svojim drakom.


  Keď Henry vystúpil z lietadla, znova nadviazal spojenie s Fénixom. „Chytíš ma?“ spýtal sa a ani nepočkal na odpoveď. Neutekal k brehu, ale opačným smerom k moru. Na konci móla sa odrazil a natiahol ruky. Keď sa chodidlami dotkol hrebeňa vĺn a už si myslel, že jeho plán stroskotá, pocítil, ako ho šupinatý priateľ schmatol do pazúrov a vytiahol hore.


  Som z teba úplný!


  „Hotový!“ opravil ho Henry s úsmevom.


  Hotový s čím? zmätene sa spýtal Fénix.


  „Hovorí sa som z teba hotový, nie úplný.“


  Z vašej reči som hotový, zúfal si Fénix. No iba s tebou sa cítim úplný, dodal, keď niekoľko ráz zamával krídlami.


  Henry sa k nemu pritisol silnejšie. „Pomaly sa zlepšuješ. Cítim to rovnako. Len s tebou po boku si pripadám kompletný.“


  Toľko slov, usmial sa Fénix, kým stúpal nahor. Kráľovná Mary bola čoskoro malá ako hračkárske lietadielko.


  Henry začal vyliezať po Fénixových zadných labách a šupinách, až napokon zasadol za trinásty hrot na jeho chrbtovom hrebeni.


  „Teraz si chcem poriadne zalietať!“ zvolal uvoľnene. „Ukáž mi, čo dokážeš!“


  Fénix roztiahol krídla a vyrazil ponad ostrov Sedem ohňov. Širokým oblúkom obleteli Lúku nárekov aj Oblačný hrad. Henrymu dul do tváre ľadový vietor. Cítil vôňu mora a dymu, ktorý stúpal z komínov hradu. Zhlboka sa nadýchol. Konečne bol opäť doma, na ostrove Sedem ohňov.


  Zavrel oči a roztiahol ruky. Prehnal sa ponad Pekelnú roklinu, Obrovu hlavu a Zívajúcu roklinu. Keď sa vrátili nad Záliv dračích zubov, zamávali Lucy, ktorá pod nimi brázdila vlny na svojej dračici, a napokon zamierili k Happyho jaskyni. Ako všetky ostatné bola vhĺbená do strmého útesu Zívajúcej rokliny. Takmer kolmá skalná stena pieskovej farby pripomínala obrovský ementál.


  Fénix vletel do svojej a Happyho jaskyne. Takmer sa pri tom dotýkal kamenných stien. Čoskoro bude taký veľký, že do jaskyne nebude môcť len tak jednoducho vletieť. Mohutným telom skoro zablokoval celý vchod, preto bolo aj v inak ponurej jaskyni šero ako za svitu mesiaca v nove.


  Henry opatrne zliezol z jeho chrbta a pokúsil sa v temnote nadviazať spojenie so starým diabolským drvičom. Keď zachytil jeho puto, opatrne doňho štuchol. Nič sa nestalo. Štuchol doňho mocnejšie. Duch starého draka bol rovnako veľký ako jeho telo. Bol ako hora. Meravá a kamenná.


  Henry sa sústredil a v mysli tak silno búšil do starého draka, že vyvolal mentálnu kamennú lavínu. Happy sa zobudil a zahrnul ho kliatbami a nadávkami, ktoré boli také čudné, že sa Henry nevedel rozhodnúť, či sa má hnevať alebo smiať, a tak iba vyčkával. Nadávky po nejakom čase ustali.


  Počuješ ma vôbec? chrapľavo sa spýtal starý drak.


  „Po nasprostastom naničhodníkovi, ktorý tu vystrája ako vyšinutý hromotĺk, som prestal počúvať,“ priznal Henry.


  Toľká nehoráznosť! Toľká ignorancia, neúcta k vyspelejšej a podstatne staršej bytosti! Každé moje slovo by si mal nasávať ako suchá špongia, ako korene stromu nasávajú vlahu, ako ťava, ktorá po blúdení po púšti našla životodarný zdroj vody!


  „Preto som predsa tu,“ zalichotil mu Henry. „Aby som sa poučil z tvojich neprekonateľných skúseností, z tvojho bystrého umu, z tvojho nekonečného poznania.“


  Naozaj? spýtal sa starý drak zmätene.


  Henry sa pokúsil potlačiť smiech, ktorý sa mu dral na pery. Vošiel hlbšie do jaskyne. Jeho oči si už medzitým privykli na tmu a rozpoznal Happyho obrovské telo, ktoré odpočívalo v zadnej časti na hniezde zo slamy.


  Fénix kráčal za ním k ohnisku a zapálil niekoľko starých kusov rašeliny, ktoré rozdúchal ohnivým dychom. Nad modrými plameňmi vírili dymové vlákna a vietor ich odháňal z jaskyne. Plamene šľahali čoraz vyššie a sfarbili sa dooranžova. Vrhali tancujúce tiene na steny a odrážali sa na šupinách oboch drakov. V jaskyni sa rozšírilo teplo a ťažký pach – slaný, zemitý a trochu kyslý.


  Henry zavrel oči a žiadostivo ho nasal. Tak voňal ostrov Sedem ohňov! Príjemne a po dobrodružstve.


  Keď ich znova otvoril, ohromene vydýchol.


  „Nádhera! Na vašich šupinách sa odráža oheň... Žiarite ako obrovské rubíny.“


  Správne, odvetil starý diabolský drvič zmierlivo. Polož svoju otázku, trpaslík. Ani ma neudivuje, že v takom miniatúrnom tele, ako je tvoje, prebýva taký obmedzený duch, dodal milostivo. Rozhovor draka s človekom má asi takú hodnotu ako rozhovor človeka s dážďovkou, uvažoval ďalej.


  Henry nereagoval a radšej vpustil starého diabolského drviča do svojich spomienok. Ukázal mu, ako na nich v prístave zaútočili. Keď sa dostal k obrazu útočníkov, ktorí na nich hľadeli z móla, upriamil sa na ich masky – na bezvýrazné ohnivočervené tváre, na ktorých sa mihal čierny plameň.


  „Poznáš ten znak? Stretol si sa s ním už niekedy?“ spýtal sa starého draka.


  V jaskyni sa rozhostilo ťaživé ticho. Henry si už myslel, že Happy sa s ním viac nespojí. Napokon sa mu v hlave predsa len ozval hlas starého diabolského drviča. Pluk čierneho plameňa, oznámil.


  Henry netušil, čo to znamená, ale Happyho hrobový hlas neveštil nič dobré.


  Pluk čierneho plameňa, zopakoval a urobil dramatickú prestávku. Počas dračích vojen, teda dávno pred tým, ako vzniklo Spojenectvo siedmich ohňov, existovala medzi dračími jazdcami jednotka, ktorá sa nazývala Pluk čierneho plameňa. Boli to neohľaduplní hazardéri, ktorí sa chladne a ľahkovážne vrhali do beznádejných bojov. V každej bitke riskovali nielen svoje životy, ale aj životy svojich drakov a spolubojovníkov. Pochádzali z rozličných rodov, no rodové erby na štítoch pretreli čiernym plameňom a svoje heslo nadradili heslu rodu.


  „Ako znelo?“ zaujímal sa Henry.


  Odvaha žije naveky, odvetil Happy a znova sa na dlhší čas odmlčal. Nakoniec sa opäť spojil s Henrym. Cítim, že ich pre to heslo tajne obdivuješ, trpaslík!


  „Odvaha je predsa dobrá vlastnosť,“ poznamenal Henry.


  Len ak ju niekto využije správne. Priveľa odvahy človeka zaslepuje, robí ho bezohľadným a surovým. Niekedy ľuďom chýba správna miera. Čierne plamene síce vyhrali veľa bitiek, pokračoval diabolský drvič a vzdychol si, ale stratili ešte viac mužov. Zväčša pešiakov. Tí totiž nemali to privilégium letieť na širokom chrbte mocného priateľa, ktorý ich v prípade núdze mohol odniesť z boja.


  Henry si spomenul na množstvo situácií, keď ho Happy, Fénix, majster Duncan, Lucy alebo dnes ráno Casper zachránili v nebezpečných situáciách. Nezriedka sa pri tom sami vystavovali nebezpečenstvu.


  „Prečo sa však bojovníci s čiernymi plameňmi vrátili?“ spýtal sa.


  Happy si opäť sťažka vzdychol. Zrejme ich na svetlo sveta priviedla lady Blackstonová. Odhadujem, že chce rozšíriť zástupy svojich nasledovníkov. Potrebuje prívržencov, ktorí ju slepo poslúchajú.


  Starý diabolský drvič prepichol Henryho žiarivozelenými očami.


  Pluk čierneho plameňa nepopierateľne fascinuje istý druh ľudí.


  Henry zahanbene stiahol hlavu medzi plecia.


  Happy sa posadil a špic chvosta mu kmital sem a tam. Roh sa mu takmer dotýkal stropu jaskyne. Majte sa na pozore, dračí jazdci, varoval Henryho. To, čo ste doteraz zažili s tou odpornou čarodejnicou, bol iba začiatok. Cítim to vo svojich starých kostiach. Chystá sa vstať z popola a bude čoraz mocnejšia.

  Fénix a Henry s ťaživým pocitom leteli nazad k Oblačnému hradu. Henry svojmu drakovi porozprával, čo mu prezradil Happy.


  Keď pristáli na nádvorí, Arthur zamával Henrymu z úzkeho okna na veži, kde mali spálne. Henry si spomenul na noc, keď po prvý raz prišli na ostrov Sedem ohňov. V tme museli vyjsť po vonkajšom schodisku, ktoré sa točilo okolo veže, a Arthur vtedy takmer umrel od strachu.


  Henry priložil dlaň medzi Fénixove nozdry a sľúbil mu, že neskôr večer s ním ešte raz nadviaže spojenie. Keď prešiel nádvorie, na hlavnej budove hradu sa otvorili vysoké krídlové dvere a vyšli z nich majster Finley a majsterka Dora.


  Keď zazreli Henryho, na chvíľu zastali a potom sa náhlili k nemu. Zatiaľ čo majster Finley v dlhom ľanovom rúchu a s divo mávajúcimi rukami pripomínal našuchorenú labuť, majsterka Dora vyzerala v tunike a vo veste ako gladiátorka. Ruky mala čierne od sadzí. Zjavne opäť strávila celý deň v kováčskej dielni.


  Keď k nemu došli, majster Finley mu rukami veľkými ako panvica jemne stisol plece. Žiaril jasnejšie ako zlatý poklad na slnku. Bol taký dojatý, že sa nezmohol na slovo.


  Majsterka Dora Henrymu tak horlivo potriasala ruku, až mal pocit, že mu ju každú chvíľu odtrhne alebo mu rozpučí prsty.


  „Netušíš, ako veľmi sa tešíme, že si znova s nami!“ zvolala.


  Stretli sa po prvý raz od tribunálu.


  „Bola to do neba volajúca nespravodlivosť, keď ťa rada vyhodila! No nedal si sa a opäť si tu!“ zaburácala.


  Majster Finley súhlasne prikyvoval. „Sir Henry. Obdivuhodné. Vieš, ako veľmi mám rád zlato. Dokážeš si teda predstaviť, ako ma zarmútilo, keď teba, náš Zlatý jazyk, vykázali z Oblačného hradu.“ Krútil holou lesklou hlavou. „Hanba! Je naozaj pozoruhodné, že si sa napriek šťave zabudnutia vrátil medzi nás.“


  „Ten chlapec sa drží svojho draka ako stará žuvačka,“ zasmiala sa majsterka Dora. „A to mimoriadne spojenie so starým diabolským drvičom...“ Tleskla. „Ako smola a síra, sú jednoducho neoddeliteľní!“


  Henry sa zahanbene poškriabal po hlave. „No,“ mávol rukou, „nemyslím si, že to Happy vidí rovnako.“


  Majsterka Dora hlasno vzlykla a chrbtom ruky si utrela nos. Vyslúžila si za to káravý pohľad majstra Finleyho, ktorý si však nevšímala. „Nuž, hlavné je, že si opäť tu.“


  „Srdečne ťa vítame, sir Henry!“ súhlasil majster Finley. „Všetci sa tešia, že si znova s nami.“


  Henry zachytil pohyb za jedným z okien hradu. Pozoroval ich Stewart Todd senior, ktorý v tej chvíli rýchlo zatiahol záves.


  „Nie som si tým taký istý,“ zašomral. Keď sa naňho majsterka Dora a majster Finley spýtavo pozreli, pokýval hlavou a zmenil tému. „Počuli ste už o tom, že na nás zaútočili? Viete, ako sa má majster Duncan?“


  Majster Finley prikývol a tvár mu potemnela. „Rana na jeho stehne je zvláštna. Pokožka okolo vpichu zosivela a stvrdla.“


  „Rýchlo sa uzdraví,“ pokrčila plecami majsterka Dora. „Poznáš predsa McBainovcov. Nič v zlom, Henry, ale ľudia z tvojho rodu sú ako burina.“


  Majster Finley pokrútil hlavou. „Majsterka Leonella si myslí, že uňho neprebieha klasický liečebný proces. Je to skôr sepsa.“


  „Čo?“ nechápal Henry.


  „Otrava krvi. Leonella práve skúma hrot šípky, ktorú ste priniesli. Pravdepodobne ho namočili do nejakej nechutnej tekutiny.“


  „A čo majster Duncan?“ spýtal sa Henry vyľakane.


  Majsterka Dora mávla rukou. „Už dávno sedí v Kráľovnej Mary, aby zozbieral ďalší ročník.“


  „Majsterka Leonella mu na ranu nakvapkala trochu elixíru smútku. Zdá sa, že to pomohlo,“ dodal majster Finley.


  „Ako som vravela. McBainovci sú ako burina.“ Majsterka žmurkla na Henryho. „Aby sme nezabudli, je tu malá zmena plánov. Slávnostná večera na privítanie prvého ročníka sa uskutoční až zajtra. Keďže sme museli vymyslieť nové miesto, kde majster Duncan vyzdvihne v Londýne žiakov, stihne doviezť iba tretí ročník. Jazdci druhého a prvého ročníka sa k nám pripoja až zajtra.“


  „Dnes večer sú teda iba obložené chlebíčky,“ povedal majster Finley ľútostivo.


  Henry potlačil úsmev. Predpokladal, že majstra Finleyho to mrzí najviac. No mýlil sa.


  „Nijaká slávnostná večera?“ zvolal Arthur rozhorčene. „Stopercentne negatívne!“


  Aj Timothy, ktorý práve dával svoje veci do malej komody vedľa postele, zastal. „Dokelu! V bruchu mám čiernu dieru, ktorú potrebujem niečím zaplátať.“


  Henry sa hodil na jedinú voľnú posteľ, ktorá stála medzi Timothyho a Casperovým ležoviskom. Znepokojujúco zaškrípala a v lúči svetla, ktoré do spálne prúdilo cez úzke okno, sa roztancoval malý oblak prachu. „Nesťažujte sa mne! Nebol to predsa môj nápad.“


  Casper, ktorý si práve vymieňal bežné oblečenie za uniformu dračieho jazdca, sa pasoval s ľanovou košeľou, ktorú si chcel prevliecť cez hlavu. Henry sa posadil a chcel mu napraviť vyvrátený rukáv.


  Casper sa vydesene strhol a spadol z postele. Keď vstal, nejako sa mu podarilo prestrčiť hlavu cez otvor na košeli. „Zvládnem to aj sám!“ zúrivo odvrkol a schoval si ruku za chrbát.


  Henryho to zaskočilo a chcel sa ho spýtať na rameno, ale Timothy ho rozptýlil.


  „Ak by sa Casper nedokázal ani sám obliecť, netuším, ako by tento rok obstál v skúškach. Počul som, že štvrtý ročník je najťažší,“ vtipkoval.


  Edward stál pri kozube a pokúsil sa zapáliť niekoľko kusov rašeliny. Ich draky by to zvládli podstatne rýchlejšie. Napokon rašelina začala dymiť a konečne sa rozhoreli prvé plamene. Edward si nad nimi spokojne zohrieval skrehnuté ruky. „Hovoril som s jednou jazdkyňou zo šiesteho ročníka. Povedala mi, že Zlatý oddiel pod vedením majstra Rudgea naďalej ochraňuje Zlatú hranicu.“


  Timothy s úľavou vydýchol. „Preto je ten starý vojak ešte tu. Už som sa obával, že stále zastupuje majstra Duncana.“


  Edward si sadol do jedného z kresiel pri kozube a pozrel sa na Henryho. „Aj Stewart Todd senior je ešte tu. Šíria sa zvesti, že tu chce ostať dovtedy, kým neporazíme lady Blackstonovú.“


  „To je stopercentne negatívne,“ zastonal Arthur. Odkedy Henryho obhajoval pri tribunáli, nemohol predsedu rady vystáť.


  „Žiaľ, sú tu aj takí, ktorých tvoj návrat neteší, Henry,“ dodal Edward.


  „Čo už,“ ledabolo prehodil Henry. „Prečo ma to neprekvapuje? Mám pocit, že Zlaté jazyky sú tu asi také obľúbené ako čarodejnice v stredoveku.“


  V tej chvíli ktosi zaklopal na dvere a bez toho, aby niekto z nich stihol zavolať „Vstúpte!“, otvorili sa a do izby vošla Lucy. Za ňou sa zjavili Chloé s Violet.


  „Violet!“ zvolal Timothy. „Aká náhoda! Práve sme o tebe hovorili.“ Violet prižmúrila oči a nechápavo naňho hľadela. „Henry rozprával o neobľúbených čarodejniciach. Myslel som si, že...“


  Ďalej sa však nedostal, lebo Lucy a Violet naňho tak nahnevane zazreli, že radšej zavrel ústa.


  „Pohni sa, Timothy, a natiahni si čižmy. Som hladná,“ súrila ho Lucy.


  „Hovorí dievča, ktoré všade chodí bosé,“ odvrkol, ale poslúchol. „Slávnostná večera sa aj tak nekoná,“ dodal podráždene.


  „Už to vieme,“ povedala Lucy.


  Timothy nafúkol líca a pokrútil hlavou. „Dnes nemám svoj deň,“ zašomral.


  Keď spolu schádzali z veže a kráčali po nádvorí, Henry im rozpovedal, čo mu prezradil Happy o čiernych plameňoch a majstri o otrávených šípkach.


  „Čo presne sa stalo s ranou majstra Duncana?“ zaujímal sa Casper.


  „Koža okolo vpichu mu zhrubla a zosivela. No zdá sa, že majsterka Leonella to má vďaka elixíru smútku, ktorý mu dala na ranu, pod kontrolou.“


  Casper si zamyslene pošúchal rameno, ale prv než sa ho naň Henry mohol spýtať, prihovorila sa mu Lucy.


  „Dnes je spln.“ S očakávaním naňho hľadela.


  „No a?“ nechápal.


  Udrela ho do pleca. „Hej! Vari si zabudol? O polnoci pri Leknovom jazere stále predvádzam akrobatické skoky. Určite príď. Tento rok som si predsavzala, že zvládnem trojité salto.“


  „Jasné, že prídem,“ potvrdil Henry, ktorý sa na to naozaj tešil. Veľmi rád sa na brehu jazera opieral o Fénixovu hruď a pozeral sa, ako jeho priateľka skáče z chvosta svojej dračice.


  „Negatívne,“ vytrhol ho z myšlienok Arthur. „Navrhujem, aby sme do knižnice prepašovali čo najviac obložených chlebíčkov a začneme tam rešeršovať.“ Postavil sa pred dvere veľkej sály a roztiahol ruky, takže ho nikto nemohol obísť. „Premýšľal som.“


  „To sú mi novinky,“ zahundral Timothy.


  Arthur sa však nedal zastaviť. „Lady Blackstonová má v moci dva plochonožce. Okrem toho vlastní diablovo jarmo, vďaka ktorému si vie draky podmaniť a vnútiť im svoju vôľu. Napriek tomu je to stále primálo, aby niečo podnikla proti ostrovu Sedem ohňov. Som presvedčený, že pátra po dvoch zmiznutých plochonožcoch a vymýšľa nejaký plán, ako by mohla získať skameneného draka, ktorého vyzdvihla Rada absolventov z dna Arundelskej priehrady. Čo myslíte? Podnikla už rada nejaké kroky, aby tomu zabránila?“


  Arthur nikoho nepustil k slovu a hovoril ďalej.


  „To je na deväťdesiatpäť percent negatívne. Ako poznám Stewarta Todda seniora, zabarikáduje sa tu v hrade. To znamená...“


  Odmlčal sa a s očakávaním sa zahľadel na priateľov, ale videl iba spýtavé tváre, ktoré naňho nemo hľadeli.


  „No tak, ľudkovia!“ Zamával rukami. „To znamená, že to musíme vziať do svojich rúk.“


  „Fíha! Takého ťa vôbec nepoznám,“ povedal Edward prekvapene.


  „Vypil si priveľa hrdinskej vody?“ žartoval Timothy.


  „Arthur má pravdu,“ vzdychol Henry. Casper, Chloé a Violet pritakali.


  Lucy sa pozrela na veľké stojacie hodiny, ktorých kyvadlo sa nehlučne a neúnavne premiestňovalo z jednej strany na druhú. „Pre mňa za mňa môžeme v knižnici ostať takmer až do polnoci. Sú to ešte štyri hodiny. Potom však zaletím k Leknovému jazeru.“


  „Dohodnuté!“ vyhŕkol Arthur veľkoryso a uvoľnil im cestu do veľkej sály.


  5

  Na večeri vo veľkej sále panovala dusná atmosféra. Horelo iba v polovici kozubov a aj v lustroch na strope svietilo menej sviec, takže tam bolo šero. Sotva rozpoznali olejomaľby dračích jazdcov na stenách.


  Veľká časť stolov bola prázdna. Iba stôl majstrov a stoly siedmeho a tretieho ročníka boli čiastočne obsadené.


  Henry a jeho priatelia sa vybrali k výdajni jedla. Aspoňže obložených chlebíčkov bolo viac než dosť. Na troch strieborných podnosoch boli naukladané syrové a klobáskové chlebíčky, hrubé ako palec. Kým jedli, Henry ukradomky sledoval učiteľov. Majsterka Leonella bola zahĺbená do rozhovoru s majstrom Nicolasom, Rudge Bleaker jedol mlčky a pohľad upieral pred seba.


  Stewart Todd senior však zdvihol hlavu, akoby Henryho zavetril, a pozrel sa mu rovno do očí. Henry mu váhavo kývol. Predseda Rady absolventov naňho naďalej hľadel bez toho, aby dal na sebe poznať, či si všimol jeho ponuku na mier. Keď sa za nimi otvorili dvere a do sály vstúpilo niekoľko mužov Zlatého oddielu, konečne odvrátil pohľad od Henryho a privolal ich k sebe.


  Henry vzal tri chlebíčky, napchal si ich do vrecka a čo najrýchlejšie opustil sálu. Na začiatku schodiska, ktoré viedlo do knižnice, počkal na ostatných.


  „Prečo sa tak hrnieš do knižnice?“ usmiala sa Lucy, keď k nemu prišla. „Takého ťa nepoznám.“


  Henry pokrčil plecami. „Stewart Todd senior sa na mňa celý čas zvláštne pozeral. Nechcem s tým chlapom stráviť v jednej miestnosti ani o minútu viac, ako je potrebné.“


  Pridali sa k nim aj ostatní.


  „Dobre, že majster Nicolas je vo veľkej sále a nie v knižnici,“ poznamenal Arthur. „Aspoň tam ľahšie vpašujeme chlebíčky. A potom príde na rad duševná potrava.“ Pomädlil si dlane. „Štvrtý ročník sa ani nemôže začať krajšie.“


  Ignoroval pochybovačné pohľady priateľov a rýchlo schádzal schodmi k svojim papierovým priateľom, k mĺkvej pamäti ostrova Sedem ohňov.


  


  Zdalo sa, že sú jediní návštevníci knižnice. Prebehli cez klenbovú miestnosť popri sochách drakov a ich jazdcov, ktorí niesli na pleciach ťarchu siedmich poschodí. Vo fakliach, ktoré jazdci držali v rukách, horel studený oheň a plamene vrhali na steny tajomné tiene. To však Henryho a jeho priateľov nezaujímalo. Cielene kráčali ďalej, ich kroky sa odrážali od kamennej dlažby.


  Nasledovali Arthura po vychodených schodoch na štvrté poschodie, kde mali hlavný stan. Pozostával z dvoch vysedených pohoviek, viacerých kresiel, zo stola a z glóbusu, ktorý sa dal otáčať a Henryho z nevysvetliteľného dôvodu fascinoval.


  „Nie, Henry. Prsty preč od tej veci!“ varoval ho Timothy. „To pišťanie mi poriadne lezie na nervy.“


  „Dobre, dobre,“ zahundral Henry sklamane a sadol si na jednu z pohoviek. Lucy si prisadla k nemu, vyložila si naňho nohy a krúžila prstami.


  Arthur zavrel oči a hlasno nasal vzduch. „Tá vôňa!“ šepol. „Starý papier, prach, stáročný atrament, koža a lep. Parfum učencov.“


  Chloé a Violet, ktoré sa usadili na druhej pohovke, sa zachichotali. „Ak si raz dáš rande s nejakým dievčaťom a nie s knihou, mal by si sa navoňať niečím iným,“ poradila mu Violet.


  Arthur otvoril oči, dva razy zažmurkal a nechápavo na ne hľadel.


  „Ľudia, nie sme tu na to, aby sme tu tárali. Rýchlo, vstávame!“ Zopäl si ruky za chrbtom a ako seržant začal pred nimi pochodovať. „Chloé, ty ostaneš na tomto poschodí. Prosím, nájdi všetko, čo sa týka dračieho výstroja, dračích uniforiem, zbraní a štítov, prílb, drôtených košieľ, erbov a tartanov. Možno sa dozvieme niečo viac o čiernych plameňoch. Odporúčam ti začať v sekcii Móda dračích jazdcov v premenách času. Mala by byť v regáloch L až O. Violet, ty pôjdeš so mnou. Pozrieme si knihy, ktoré boli kedysi na siedmom poschodí. Väčšina zhorela, no niektoré poklady sme dokázali zachrániť a teraz sú v dielni majstra Nicolasa. Musíme s nimi zaobchádzať veľmi, veľmi opatrne, keďže mnohé sú značne poškodené a mohli by sa rozpadnúť na popol, keby sme na ne čo len zakašľali.“


  Potom ukázal na Edwarda.


  „Ty, prosím, zájdi na piate poschodie a pátraj po všetkom o chove drakov a starostlivosti o ne. V regáli Q sú aj temné knihy, v ktorých sa píše o tom, ako možno draky skrotiť, zlomiť ich vôľu a ovládnuť. Hoci o tom pochybujem, možno tam nájdeš niečo o diablovom jarme, čo som prehliadol.“


  Arthur postupne porozdeľoval aj úlohy z ďalších oblastí.


  „Všetky knihy, ktoré by mohli byť čo len trochu zaujímavé, zhromaždíme tu v našom hlavnom stane.“ Ukázal na stôl medzi pohovkami. „Podľa toho, koľko ich bude, sa rozhodnem, či ich prečítam sám alebo mi s tým budete musieť pomôcť.“


  Pustili sa do toho. Zatiaľ čo Arthur s Violet skúmali zväzky v dielni majstra Nicolasa, či medzi nimi náhodou nenájdu niečo užitočné, na stole aj na pohovkách narastali kopy kníh.


  „Nikdy by som neveril, že knihy sú také ťažké,“ vzdychol Casper, pošúchal si rameno a sadol si na tmavú drevenú podlahu, keďže všetky miesta na sedenie boli zapratané knihami. Henry si k nemu prisadol.


  Ostatní tam ešte neboli, a tak využil príležitosť, aby sa ho spýtal na rameno.


  Casper len mávol rukou. „Je v poriadku.“


  „Keď si ma v prístave odsotil, neškrabla ťa jedna z tých šípok?“ vyzvedal Henry.


  Casper stisol pery. „No tak, predsa pred sebou nemáme nijaké tajomstvá,“ dobiedzal Henry. „To som sa naučil už v prvom ročníku.“


  „Vtedy som tu ešte nebol,“ zamrmlal Casper, ale napriek tomu si rozopol gombík na rukáve. „Je to iba škrabanec.“


  Vyhrnul si rukáv a strčil ruku Henrymu pod nos. Mal pravdu. Naozaj to bol iba škrabanec, lenže pokožka na kraji ranky sa mu sfarbila dosiva.


  „Poďme bližšie k svetlu.“ Henry ukázal na jednu z faklí, ktoré boli pripevnené na stenách. „Tá rana nevyzerá normálne,“ konštatoval. Sfarbenie pokožky mu pripomínalo vyblednuté tetovanie, ktoré videl na predlaktiach námorníkov. Ibaže v Casperovom prípade nezobrazovalo morskú pannu či kotvu. Henry pritlačil na ranku prst. „Bolí to?“


  Casper sa krivo usmial. „Nie, doktor McGregor.“


  „Veľmi vtipné,“ odvrkol Henry. „Je dosť chladná a tvrdá.“


  „Chladná a tvrdá? Hovoríte o Violet?“ Timothy sa objavil medzi dvomi regálmi a na jedno z kresiel položil ďalšiu hromadu kníh.


  „Caspera v prístave zranili otrávenou šípkou.“


  „Nič to nie je,“ zahundral Casper.


  Timothy k nim podišiel a sklonil sa nad jeho rameno. „Nevyzerá to dobre.“


  „Čo nevyzerá dobre?“ ozval sa za nimi Lucin hlas. Keď sa k nim blížila, počuli, ako jej holé chodidlá tľapkajú po dlažbe.


  „To nemôže byť pravda!“ zastonal Casper.


  Zakrátko už všetci skláňali hlavy nad jeho ramenom.


  „Obklad z ľubovníka, imela a rumančeka by mohol pomôcť,“ dumala Lucy. „Má protizápalové účinky. Zajtra hneď ráno zájdi za majsterkou Leonellou.“


  „Koľko ráz vám to mám ešte povedať? Nie je to nič vážne,“ odsekol Casper.


  Lucy potriasla hlavou. „Naozaj vám nerozumiem.“ Zazrela na Caspera a Henryho. „Prečo nemôžete požiadať o pomoc, keď sa necítite dobre?“


  „Čo to táraš?“ bránil sa Henry. „Spomeň si, prosím, koľko ráz som už bol u majsterky Leonelly v nemocničnom krídle.“


  „Teraz ma ešte bodneš do chrbta? Vďaka! Od pokrvného brata by som to naozaj nečakal,“ zašomral Casper a zhrnul si rukáv. „Zajtra ráno za ňou zájdem. Sľubujem. No naozaj to nestojí za reč. Ruku mám len trochu meravú.“


  „Dobre,“ ozval sa Arthur, ktorý sa už chystal roztrieďovať hromady kníh. „Keď sme si to vysvetlili, mohli by sme konečne začať.“ Ukázal na tri veľké kopy, ktoré boli na kraji. „Tieto už poznám naspamäť. Nie je v nich nič, čo by nám mohlo pomôcť. Môžete ich teda vrátiť na miesto.“


  Ostatní vzdychli, ale Arthur to ignoroval.


  Ukázal na najvyššiu kopu kníh. „Tieto si vezmem. Predpokladám, že ich stihnem prejsť ešte tento večer.“ Potom namieril prst na šesť menších hromád, ktoré pozostávali zo štyroch až z piatich kníh. „Tieto sú pre vás. Mali by ste to zvládnuť. Tak do toho!“


  „Čo presne hľadáme?“ spýtal sa Henry.

  Arthur nechápavo pokrútil hlavou. „Stopercentne negatívne!“ Začal vyratúvať: „Zmiznuté plochonožce, čierne plamene, všetko, čo by nám mohlo pomôcť odhaliť zákerné plány lady Blackstonovej...“


  Ukázal na tri knihy. Dve z nich boli tenké a iba tretia bola o čosi hrubšia.


  „Už viem, prečo som ti pridelil najmenšiu kopu.“


  „Hej!“ zvolal Henry urazene. „Čo by sme tu mohli zistiť o stratených plochonožcoch? Vieme predsa, že všetky stáli na dne Arundelskej priehrady a okrem Arunduly a draka, ktorého vlastní Rada absolventov, ich odniesli, skôr než údolie zaplavili a premenili na priehradu.“


  „Teda!“ prekvapene vydýchol Arthur. „Niečo si si predsa len zapamätal.“ Otočil sa v kruhu a ukázal na regály, ktoré siahali až po strop. Stáli tesne jeden vedľa druhého a ukrývali tisícky kníh. „Toto miesto je živé,“ vysvetľoval. „Každý mesiac sa obohatí o množstvo nových kníh, ktoré objavia dračie oči.“


  „Aké dračie oči?“ spýtal sa Edward, ktorý už vzal svoju kopu kníh a odnášal ju k malému čitateľskému pultu.


  „Dračie oči!“ zopakoval Arthur a znova pred sebou videl iba nechápavé tváre. „Prepánajána! To naozaj nikto z vás nevie, kto sú dračie oči?“ Zložil si okuliare a pomasíroval si nos. „Sú to bývalí dračí jazdci, ktorí na celom svete hľadajú dôkazy o našich drakoch. Spomínate si na Alana Knighta? Je to člen rady a profesor dejín v Oxforde.“


  „Jasné,“ zahundral Henry. „Počas tribunálu hlasoval proti mne.“


  Arthur pritakal. „Vtedy to poriadne pokašľal. No inak je mojím veľkým vzorom. Je dračie oko. Prehrabáva sa v knižniciach európskych univerzít, aby našiel informácie o drakoch. Napríklad bez pochybností dokázal, že červený drak na waleskej zástave je diabolský drvič. Vie presne vysvetliť, ako sa na ňu dostal.“


  „Super,“ nevrlo zamrmlal Henry.


  „Dračie oči zároveň vytvárajú falošné dôkazy a šíria nepravdivé správy, ak sa niekto dostane priveľmi blízko k pravde o ostrove Sedem ohňov a o našich drakoch. Okrem toho...“


  Henry mávol rukou. „Pochopil som.“ Vzal si svoje tri knihy. „Hľadám dôkazy o zmiznutých plochonožcoch a čiernych plameňoch. Nemôže to byť také ťažké.“


  „Pokús sa čítať medzi riadkami. Niekedy sú indície zamaskované,“ zavolal za ním Arthur, keď zmizol medzi regálmi, aby si našiel čitateľský pult.


  „Zamaskované indície o zmiznutých a skamenených plochonožcoch, ktoré sa skrývajú medzi riadkami... Paráda!“ hundral Henry a kýval hlavou.


  V zadnej časti štvrtého poschodia si našiel útulné miestečko pri okne, z ktorého mal výhľad na more. Mesiac už bol na oblohe a postriebroval vlny, ktoré sa rozbíjali o pobrežie. Na chvíľu sa pohrúžil do myšlienok, ale potom sa spamätal a pozrel sa na knihy, ktoré mu Arthur pridelil. Prvá bola spevník: Melódie tradičných ľudových piesní o drakoch pre gajdy a harfy. Odul líca. Bez nálady ho otvoril. Noty mu nič nehovorili, lebo nikdy nehral na nijakom hudobnom nástroji, a tak začal čítať prvú pieseň.


  


  Vypočuj si pieseň sira Eglamora,


  v ktorej ho čaká boj s drakom ako hora.


  Len nepodľahni strachu, zažeň obavy,


  sir Eglamore sa nezľakol tej ohavy.


  


  No aj keď odvážne tne a bodá, bodá a tne,


  boj sa preňho čoskoro mení na utrpenie.


  Drak sa mu iba hlasno smeje,


  kožu má tvrdú sťa z ocele.


  


  Rytier dychčí a bodá, dychčí a tne,


  lež čochvíľa mu krutá pravda svitne:


  Takto v boji nezvíťazíš


  a obludu neporazíš.


  Osudu rytierov pred tebou sa nevyhneš


  a zakrátko na nebeskú bránu zaklopeš.


  Štít má stále ťažší a ťažší


  a drak je čoraz zúrivejší.


  Na rytiera oheň chrlí,


  Eglamore už sotva stojí.


  Vtom sa tíško gajdy ozvú,


  hrajú pieseň rozlúčkovú.


  


  Smutný nápev rytierov zbrojnoš vyludzuje,


  keď sa čas jeho pána nezvratne skracuje.


  Drakove pohyby zrazu ochabujú,


  tóny gájd mu všetky zmysly ovládajú.


  


  Melódia príšerne falošná


  núti ho pokľaknúť na kolená.


  „Len hraj,“ stoná sir Eglamore,


  „nech zhynie ten hrozný netvor.“


  


  Zbrojnoš sa zhlboka nadýchne


  a drakov život v mihu pretne.


  


  Henry si sťažka vzdychol. Keď bola hra na gajdách toho zbrojnoša taká zlá ako tieto verše, nečudoval sa, že drak zomrel. Listoval ďalej. V nasledujúcej piesni sa spomínal rytier, ktorý musel zabiť draka, aby mohol požiadať princeznú o ruku. Tretia pieseň zasa hovorila o drakovi, ktorý jednu dedinu premenil na hromadu sutín a popola a na konci – aké prekvapenie! – ho zabil rytier.


  Odložil knihu bokom. Čo by Fénix povedal na to, keby sa dozvedel, že čítal piesne, v ktorých zakaždým usmrtia nejakého draka? Ak by sa o tom dopočul Happy, určite by čoskoro vznikla pieseň, v ktorej šľachetný drak skoncoval s odporným malým škriatkom.


  Henry vzal druhú tenkú knižku a skoro odpadol, keď si prečítal jej názov: Melódie tradičných ľudových piesní o drakoch pre gajdy a harfy, 2. zväzok!


  Nahnevane ju položil na pult a v duchu Arthura preklínal. Jasné, od začiatku nemal veľkú chuť hľadať v knižnici nejaké stopy a nebol ani veľmi rýchly či dôkladný čitateľ. Niekedy sa pristihol, že už vo chvíli, keď otočil stranu, netušil, čo práve čítal. No dve knižočky o piesňach? To, že ho Arthur tak veľmi podcenil, ho naozaj sklamalo. Dokonca aj Timothy dostal na preskúmanie väčšiu hromadu ako on.


  Namrzene siahol po poslednej knihe. Aspoň nebude mať o polnoci zlé svedomie, ak odíde, aby si pozrel Lucine polnočné skoky!


  Prezrel si knihu. Podľa jeho odhadu to nebol spevník, ale skutočná kniha. Bola pomerne hrubá, s pevnou koženou väzbou. Prečítal si jej názov: Rastliny – fascinujúce, rozmanité, jemné, pôvabné a pre draky dobre stráviteľné.


  Zvraštil čelo a otočil ju. Na zadnej strane bol krátky vysvetľujúci text: V rukách držíte kľúč na určovanie rastlín. Prostredníctvom obrázkov a opisov s ľahkosťou dokážete rozpoznať vyše dvestopäťdesiat druhov, ktoré rastú na trávnikoch, lúkach a vresoviskách. Navyše pri každej rastline sa uvádza aj opis jej chuti. Či už je sladká, alebo kyslá, štipľavá, jemná, slaná, korenistá alebo horká – nájde sa niečo pre každý dračí jazýček.


  „No super! Nudnejšie to už nemôže byť,“ zašomral. Prelistoval knihu od začiatku do konca. Mala vyše päťsto strán. Zrazu mu útle spevníky pripadali celkom fajn. Keď opäť nalistoval začiatok, z knihy vypadol tenký zošit a pristál pod stolom. Niekto ho asi strčil medzi stránky. Henry ho zvedavo zdvihol. Nebol väčší ako pohľadnica. Na obale stálo: Tajné myšlienky Ch. B.


  Pocítil mravčenie v bruchu. Znelo to zaujímavo. Určite stonásobne zaujímavejšie ako určovanie bylín. Otvoril zošitok. Fľakaté a vekom zožltnuté strany boli husto popísané. Podľa ozdobného písma usúdil, že autorom je dievča.


  Začítal sa do textu: Dnes som objavila niečo zaujímavé. Keď nám majsterka Greengrassová prikázala, aby sme určili všetky rastliny na ostrove, prvá z nášho ročníka som prišla do knižnice, aby som preštudovala tento atlas rastlín. Keďže si nemôžeme vypožičať nijakú knihu, čo považujem za naozaj prehnané (ako môžu zmiznúť knihy z ostrova?), strčila som ho do regála, kde ho môžem nájsť len ja.


  Henry sa usmial. Aj Arthur sa už pre toto pravidlo neraz rozčuľoval.


  Vďaka tomu som získala náskok pred spolužiakmi. Bez tej knihy budú mať problémy s určovaním rastlín. Niežeby som to považovala za potrebné, ale uškodiť to nemôže.


  To od nej nebolo veľmi milé, pomyslel si Henry. Veď na ostrove Sedem ohňov sa stále prízvukuje dôležitosť súdržnosti a nie to, aby žiaci stáli proti sebe. Premkol ho zlý pocit o tvorkyni textu. Pokrútil hlavou a čítal ďalej.


  Okrem toho ťa, môj malý denníček, môžem schovať v ukrytej knihe. Tak ťa nikto nenájde!


  No vrátim sa k svojmu objavu. Na ostrove Sedem ohňov sa vyskytuje rastlina, ktorá sa volá metlica trsnatá. Mala by chutiť trpko a drevnato, preto nepatrí na jedálny lístok našich drakov. Obrázok tejto rastliny som však už videla v inej knihe. V Temných nápojoch, jednej zo zakázaných kníh, ku ktorej som sa tajne dostala. Tam ju opisujú ako pretrhávač puta a údajne rastie iba v Himalájach. Ako som už spomenula, pre draka nie je stráviteľná, a keby ju požul, spôsobila by mu silnú plynatosť. Účinok na ľudí, teda aj na dračích jazdcov, je však celkom iný. Ak niekto zje tri byle – ale iba stonky, listy musí odstrániť –, môže pred svojím drakom ukryť spomienky, ktoré získa v nasledujúcej hodine. Bez ohľadu na to, či sa s ním spojí alebo nie. Niekedy je dobré, keď sa človek nemusí o všetko podeliť so svojím drakom. Nemám pravdu, milý denníček?

  Henry opäť pokrútil hlavou. „Nie, nemáš,“ šepol. „Práve o tom je spojenie medzi jazdcom a drakom. Podelí sa s ním o všetko. Nielen o dobré myšlienky, spomienky a skúsenosti, ale aj o zlé. Len tak je puto medzi nimi čoraz pevnejšie.“


  Listoval ďalej, keď zrazu zo schodiska začul ťažké kroky viacerých osôb. Otočil sa a uvidel, ako spoza regála vyšiel Stewart Todd senior so štyrmi členmi Zlatého oddielu a približoval sa k nemu. Predseda Rady absolventov zdvihol ruku a namieril na Henryho trasúci sa ukazovák.


  „Chyťte Zlatý jazyk!“ zreval, až mu preskakoval hlas.


  „Čo to má znamenať?“ zvolal Henry vydesene a cúvol.


  „Chce utiecť!“ skríkol Stewart Todd senior. „Rýchlo, chyťte ho!“


  Členovia Zlatého oddielu pribehli k Henrymu a ruku mu skrútili za chrbát.


  Tak ho to zaskočilo, že sa ani nebránil.


  „Čo to má znamenať?“ dychčal, ale nikto mu neodpovedal.


  „Rýchlo ho umlčte, skôr než privolá svojho draka. Potom ho odveďte do väzenia.“ Niekto drsne priložil Henrymu šatku na tvár a do nosa mu udrel štipľavý zápach.


  Fénix! Happy! pomyslel si zúfalo, kým sa mu zatmelo pred očami.


  6

  Keď sa Henry prebral, nevedel povedať, koľko času ubehlo. Netušil, či spal hodinu alebo celú noc. Celkom stratil pojem o čase. V hlave mu hučalo a trvalo nejaký čas, kým si spomenul, čo sa stalo. Stewart Todd senior ho dal zajať členmi Zlatého oddielu. Posledné, na čo si spomínal, bol jeho rozkaz uvrhnúť ho do väzenia ako nejakého zločinca.


  Henrymu ostrov Sedem ohňov vždy pripadal ako najúžasnejšie a najbezpečnejšie miesto na svete. To, že je na ňom niečo také odporné ako väzenie, by mu nikdy nezišlo na um.


  Posadil sa a chvíľu sa s ním všetko točilo. Sedel na drevenej prični, ktorá bola dvomi reťazami pripevnená k stene. Bol na nej tenký matrac, ktorý mal najlepšie dni už dávno za sebou. Páchol zatuchnuto a vlhko. Henry predpokladal, že väzenie sa nachádza niekde hlboko pod Oblačným hradom. Možno dokonca až pod knižnicou a pokladnicou.


  Rozhliadol sa. Neboli tam nijaké okná a na hrubých drevených dverách bola závora z hrdzavého kovu. Odtiaľto sa nikto len tak nedostane! Aspoňže v miskách, ktoré boli zapustené do steny, niekto zapálil studený oheň, a tak nemusel byť v tme.


  Fénix, preblesklo mu hlavou a pokúsil sa spojiť so svojím drakom. No márne. Nepodarilo sa mu to. V duchu pátral po Happym, ale ani jeho nevycítil. Nezachytil nič a nikoho. Nijakého draka, nijakú vranu, nijakú ovcu. Postupne v ňom narastala panika.


  Vyskočil, búšil do dverí, až ho boleli päste, a vykrikoval z plného hrdla. Nikto ho však nepočul. Ak aj áno, ignoroval ho.


  Znova si sadol na pričňu. Omámili ho a opäť doňho naliali šťavu zabudnutia? Fénixovi aj sebe sľúbil, že ju už nikdy nevypije!


  Ešte raz sa s ním pokúsil nadviazať spojenie, no márne. Päsťou si udrel do čela, ale ani to mu nepomohlo.


  „Premýšľaj, premýšľaj, premýšľaj!“ opakoval si dookola a napokon sa mu v hlave vynorila jasnejšia myšlienka. Keď nedávno vypil šťavu zabudnutia, stratil všetky spomienky na ostrov Sedem ohňov, na draky, priateľov a na Oblačný hrad. Teraz to bolo iné. Vymenoval všetkých drakov, všetkých priateľov aj majstrov, aby sa otestoval. Pamäť mu nepochybne fungovala. V spojení mu teda nemohla brániť šťava zabudnutia.


  Nevedel, či ho to má upokojiť alebo nie. Bezmyšlienkovite siahol pod košeľu, nahmatal slzu spomienok a zovrel ju v dlani. Teplý pulzujúci kameň, ktorý mu kedysi daroval Happy, mu poskytol aspoň trochu útechy. Takmer sa mu zdalo, že začul mrzutý hlas starého diabolského drviča. Premýšľaj, trpaslík! Aspoň raz vo svojom živote. Aj slepé kura predsa prišlo k zrnu. Možno sa i v tvojej dutej hlave objaví jedinečný nápad.


  Napriek tomu, v akej situácii sa ocitol, sa musel usmiať. Áno, presne tak by s ním Happy hovoril, keby sa s ním dokázal spojiť.


  Vzchopil sa, zhlboka dýchal a premýšľal.


  Dýka z dračej mliečnej šupiny! mihlo sa mu hlavou. S ňou by som poľahky dokázal otvoriť závoru na dverách. Mimovoľne siahol na opasok. Dýka tam však nebola a vzápätí mu napadlo, že ju nechal v komode vedľa svojej postele. Zato vo vrecku na kilte pocítil niečo iné. Bolo to menšie a plochejšie ako dýka. Vytiahol to. V ruke držal zošitok, ktorý vypadol z knihy o rastlinách. Asi ho automaticky ukryl, keď ho prepadli Stewart Todd senior a jeho muži.


  Prstami bezmyšlienkovite prešiel po obale a nalistoval miesto, kde prestal čítať. Pomyslel si na Arthura a vzdychol. Jeho najlepší priateľ by sa do knihy už dávno zahĺbil.


  „Bol by si na mňa taký hrdý, Arthur!“ Vzdychol si. Prv než vopchal nos do zošitka, zastretým hlasom zamrmlal: „Stopercentne pozitívne.“


  Ako jediná som v skúške obstála na výbornú. Opäť. Knihu o rastlinách som vôbec nemusela ukryť. Svojich spolužiakov aj tak prevyšujem. Akoby som to už predtým nevedela...


  Objavila som niečo veľmi zaujímavé. Ako príslušníčka rodu Crawfordovcov mám nadanie nadväzovať spojenie aj s inými zvieratami, nielen so svojím drakom. No zistila som, že viem vycítiť aj iné draky. Vnímam ich puto a zrejme by som sa s nimi dokázala i spojiť, keby som chcela. Viem, že puto medzi drakom a jazdcom je posvätné a nikto by ho nemal rušiť. Ak sa to však nemá, prečo som potom obdarovaná tou schopnosťou?


  Henry spustil ruku so zošitkom na kolená. Zlý pocit, ktorý sa ho zmocnil už v knižnici, keď sa pustil do jeho čítania, sa vrátil. Bol taký silný, až ho zamrazilo. Zavrel zošitok a znova si prečítal nápis na obale: Tajné myšlienky Ch. B. Naskočila mu husia koža. Samozrejme. Ch ako Charlotte a B ako Blackstonová. Denník nepatril nikomu inému ako lady Blackstonovej!


  Prudko sa nadýchol. Vlastne to bola dobrá správa. Podarilo sa mu nájsť cestičku do temných a pomätených myšlienok tej čarodejnice. Ktovie, možno sa v zošitku ukrývajú tajomstvá, ktoré by im mohli pomôcť v boji proti jeho autorke.


  Hlúpe bolo, že je tu zavretý a nikomu nemôže oznámiť, čo objavil! Temným myšlienkam lady Blackstonovej by sa radšej venoval s priateľmi, pri žiare plameňov praskajúceho ohňa v kozube a nie osamote na tomto chladnom, opustenom mieste.


  Pošúchal si ramená, aby sa zbavil husej kože, a opäť otvoril denník. Nemohol si pomôcť, musel ho čítať ďalej. Ak by ho totiž Stewart Todd senior a jeho muži našli, okamžite by mu ho vzali.


  Pri pátraní som narazila na zaujímavý zdroj: Eric Crawford – Príbeh prvého Zlatého jazyka. V tomto, žiaľ, iba krátkom texte sa píše o mladom dračom jazdcovi Ericovi Crawfordovi, ktorý bezvýznamnú rodinu Crawfordovcov povýšil na jeden z najmocnejších rodov, lebo sa dokázal zhovárať nielen so svojím drakom, ale aj s ostatnými. Pravdepodobne sa to stalo v dávnych časoch, keď draky a jazdci bok po boku hrdo prechádzali celým kráľovstvom. V časoch, keď ich ľudia poznali a obávali sa ich.


  Okrem schopnosti spojiť sa so všetkými drakmi mal Eric Crawford aj iné nadanie. Bol charizmatický vodca aj brilantný bojovník. Jeho pôvodne malý rod bojovníkov a drakov vyhrával jednu bitku za druhou. Skláňalo sa pred ním čoraz viac hláv rodov a čoraz viac drakov chrlilo preňho oheň. A zakaždým dal porazeným najavo, že ich vedie Nikto. Nikto z bezvýznamnej rodiny. Jeho vzostup sa zdal nezadržateľný. Jedného rána, keď jeho muži vstúpili do jeho tábora, však Eric zmizol a už nikdy sa neobjavil!


  Draky sa pohrúžili do mlčania. Sedem dní otáčali hlavy na sever a zdráhali sa nadviazať spojenie so svojimi jazdcami. Keď to napokon urobili, neprezradili nič o tom, kde sa Eric nachádza. Pre svojich jazdcov však mali inú správu. Povedali im, že Ónyx, praotec všetkých drakov, k nim prehovoril. Furor, Ericov drak, sa dopustil zločinu. Zločinu takého hrozného, že privolal trest nielen na seba, ale aj na všetkých drakov. Od toho času trvá spojenie medzi drakmi a ľuďmi iba sedem rokov. Keď jazdkyne a jazdci dospejú, spojenie s ich drakmi sa preruší.


  Henry si skrúšene spomenul na to, čo mu o tom Arthur povedal. Dočítal sa, že čím sú starší, tým menej zlata im koluje v krvi. Preto ich draky viac nevycítia. Zjavne to tak nebolo vždy. Čo také hrozné musel Furor spáchať, že všetky draky a ich jazdcov stihol taký trest?


  Henry vzrušene nalistoval ďalšiu stranu a pokračoval v čítaní. Lady Blackstonovej sa aspoň na chvíľu podarilo dosiahnuť, že zabudol na svoje problémy.


  Ostatné draky strávili ešte nejaký čas so svojimi jazdcami, kým po uplynutí siedmich rokov neurčili nejakého človeka ako svojho nového jazdca. Iba Ericov drak Furor až do smrti nesmel niesť na chrbte nijakého človeka. Vzostup rodu Crawfordovcov sa zastavil. Aj keď ostali významným rodom, boli iba jedným z mnohých.


  Henry začul blížiace sa kroky. Rýchlo vložil zošitok pod matrac a vyskočil. S napätím očakával, čo sa bude diať. Otvoril sa však iba malý otvor naspodku dverí a niekto mu cezeň do cely potisol podnos s miskou kaše a s pohárom mlieka.


  Kľakol si a pokúsil sa vyzrieť von.


  „Haló! Haló! Mohli by ste mi, prosím, povedať, prečo ma tu zavreli?“


  Špičky čižiem, ktoré zazrel cez štrbinu, sa však otočili bez toho, aby ich vlastník povedal čo len slovo. Henry počul, ako sa kroky vzďaľujú. Dupot opätkov na kamennej dlažbe, ktorý postupne odznieval, cítil ako údery päsťou do brucha.


  „Prosím, počkajte!“ zvolal. „Čo som urobil? Ako dlho tu musím zostať?“


  Kroky zmĺkli bez toho, aby sa dočkal odpovede. Frustrovane schmatol misku a šmaril ju o stenu. S hlasným rachotom sa rozbila na množstvo črepov a ovsená kaša stekala po murive.


  Až vtedy si uvedomil, že v žalúdku mu škvŕka, a výbuch zlosti oľutoval. Vzal pohár mlieka a vypil ho na dúšok. Potom mu čosi napadlo. Kaša znamenala, že je ráno, takže naozaj prespal celú noc.


  Fénix si už oňho určite robil starosti. A jeho priatelia aj majster Duncan sa nepochybne zaujímali, kam zmizol, ak im to Stewart Todd senior už nepovedal. No možno to bolo ešte horšie a uväznil aj jeho priateľov.


  Henry sa zahľadel na murivo, na ktorom bola nalepená ovsená kaša. Všimol si, že sa cezeň tiahnu hrdzavé žily, a lepšie si ho prezrel. Farba žíl mu pripomínala zaschnutú krv. Zamyslene po nich prechádzal prstami. Niekde už čosi podobné videl...


  Vtom mu svitlo. V štôlňach pod Arundelským lesom! Tam, kde našli Casperovu dračicu. Tam, kde ho väznila lady Blackstonová. V útrobách hory, kde zrazu nedokázal nadviazať spojenie s drakmi, nech sa akokoľvek snažil. Lady Blackstonová mu vtedy prezradila, že žily sú silicitové usadeniny, ktoré mu bránia v nadviazaní spojenia s drakmi.


  Spadol mu kameň zo srdca, hoci stále trčal v temnom väzení. Poznanie, že sa s drakmi nedokáže spojiť zrejme iba dočasne, ho upokojilo. Nijaká šťava zabudnutia, nijaký pretrhávač puta ani jed nespôsobili, že stratil schopnosť Zlatého jazyka. Len čo ho niekto vyslobodí z tohto väzenia, všetko bude opäť v poriadku. Určite to je iba veľké nedorozumenie, ktoré sa čoskoro vysvetlí.


  Ako na znamenie znova začul blížiace sa kroky. Tentoraz sa dvere otvorili. Do cely vstúpil Stewart Todd senior s dvomi členmi Zlatého oddielu. Jeden z nich bol jeho synovec Stewart junior, ktorého Henry nie tak dávno zachránil pred lady Blackstonovou a Grahamom Greenom.


  Odkedy potrebuje predseda Rady absolventov ochranku? pomyslel si. Žeby sa ma bál?


  Stewart Todd senior sa nevraživo pozrel na črepy na zemi, na zaschýnajúcu kašu na stene a potom uprel pohľad na Henryho.


  „Je to pre teba iba veľká zábava, však?“


  Henry si nemohol pomôcť a prikývol. Ukázal na črepy z misky. „Tie puzzle som vyrobil sám. Na neskôr, ak by som sa nudil.“


  „Nebuď drzý, Jedovatý jazyk! Nie si v situácii, aby si si mohol dovoliť akékoľvek žartíky.“


  „Drzý? Ja?“ Henry vyskočil z prične. Ochrankár sa okamžite postavil pred Stewarta Todda seniora. Stewi junior, naopak, stál ako prikovaný. So sklonenou hlavou sa vyhol Henryho pohľadu a pozeral sa na zem.


  „Veď ste ma omámili, uniesli a zavreli do väzenia! Konečne mi povedzte prečo! Čo som vám urobil? Len som si čítal prekliatu knihu!“


  „Upokoj sa!“ oboril sa naňho Stewart Todd senior. Tvár sa mu sfarbila dočervena. „Naozaj si si myslel, že po tom, čo sme ťa vylúčili, sa tu môžeš objaviť, akoby sa nič nestalo?“ Začal pochodovať po cele. „Bol si právoplatne odsúdený. Čestný dračí jazdec by svoj trest prijal, ale ty si sa vzoprel rozsudku a urobil si všetko pre to, aby si získal nazad svoju nebezpečnú schopnosť. To dokazuje, že si nezaslúžiš byť súčasťou Spojenectva siedmich ohňov.“


  „No...“


  „Láskavo ma neprerušuj! Je tvoja vina, že lady Blackstonová vlastní diablovo jarmo. Mučiaci nástroj, ktorý jej umožní zlomiť drakovu vôľu a podriadiť si ho.“


  Henry naňho hľadel s rozšírenými očami. Stewart Todd senior mal v podstate pravdu. Ak by sa s priateľmi nepokúsil vydražiť v hoteli Kráľova ruka kalich tisícich jazykov, Charles a Stewi junior by mohli lady Blackstonovej zabrániť, aby získala diablovo jarmo.


  Stisol zuby a mlčal.


  „Kým bude lady Blackstonová pre nás hrozbou, ostaneš v tejto cele,“ pokračoval Stewart Todd senior. „Ako Zlatý jazyk znamenáš pre naše spojenectvo priveľké riziko. Len čo ju zastavíme, rozhodneme sa, čo bude s tebou.“


  „A kedy presne sa to stane?“


  „Bude to trvať tak dlho, ako to bude potrebné.“ Na tvári Stewarta Todda seniora sa rozhostil podlý úsmev. „Bude lepšie, ak si to tu trochu zútulníš.“ Otočil sa. „Skončili sme.“


  „Počkajte!“ Henry ho chcel schmatnúť za ruku, ale ochrankár, ktorého nepoznal, ho drsne odsotil. Zatackal sa dozadu a spadol na pričňu.


  Keď Stewart Todd senior opustil celu, Stewi junior ukradomky zdvihol zrak. Henrymu sa zdalo, že v jeho pohľade zachytil výčitky svedomia. Ako sa len znova dostal do problémov? Ležal na prični a zízal na strop. Bolo to také nespravodlivé! Keby sa podriadil svojmu osudu, už nikdy by ostrov Sedem ohňov neuvidel. Neostali by mu ani spomienky na draky a priateľov.


  Okrem toho v hoteli Kráľova ruka predsa držal ich najväčšiu nepriateľku lady Blackstonovú v šachu. Dobre, mal svoj podiel viny na tom, že vlastní diablovo jarmo, ale zabránil jej v tom, aby získala kalich tisícich jazykov!


  V hlave mu vírilo množstvo myšlienok. Aj v pocitoch mal zmätok. Raz sa cítil slabý a vinný a v nasledujúcej chvíli ho pochytila zúrivosť. Takto mu ubiehali dni.


  Neprestal dúfať, že priatelia ho čoskoro zachránia. Z rozhovoru so Stewartom Toddom seniorom vydedukoval, že ich asi neuväznili. Od prvej návštevy sa uňho predseda rady neukázal.


  Pohľad mu už po tisíci raz zablúdil na stenu. Črepinou z misky si tam robil zárezy vždy, keď mu doniesli raňajky. Už ich tam narátal 32. Bol tu vyše mesiaca!


  Stále si musel pripomínať heslo svojho rodu: Nikdy sa nevzdáme. Držať sa ho mu dosiaľ nikdy nepripadalo také ťažké. Tak dlho ešte vo väzení nebol. Nemal nijaký kontakt so svetom vonku. Keby aspoň dokázal komunikovať s Fénixom! Alebo hoci aj s Happym! Takmer túžil po tom, aby mu mrzutý diabolský drvič nadával. Všetko bolo lepšie ako táto tmavá diera!


  Vždy keď ho opúšťala odvaha, dotkol sa slzy spomienok. Okrem zriedkavých výletov do kúpeľne, kam ho mlčky odprevádzali dvaja strážcovia, boli tri jedlá, ktoré mu posúvali cez otvor vo dverách, jedinou zmenou, ktorú zažíval. Nemal najmenšie tušenie, čo sa deje s jeho drakom a priateľmi.


  Po každom jedle si zacvičil, aby sa udržal vo forme, ale najmä preto, aby sa niečím zamestnal. Robil drepy, kliky, sklápačky a behal od steny po stenu. Najradšej mal chvíle, keď bol od námahy celkom bez dychu a srdce mu divo bilo. Užíval si prázdnotu v hlave, kým ho nezamestnávala nijaká myšlienka, nijaká starosť. V tých okamihoch nakrátko zabúdal na to, kde je.


  Stále vyťahoval spod matraca zošitok, aby sa doň začítal. Už bol poriadne ošúchaný. Sotva si vedel predstaviť, že lady Blackstonová bola kedysi žiačkou v Oblačnom hrade...


  Pripadalo mu zvláštne, že číta jej podlé myšlienky. Akoby robil niečo zakázané. A presne to ho fascinovalo. Kládol si otázku, prečo lady ukryla svoj denník práve v knižnici, keď zjavne nechcela, aby sa k nemu niekto dostal. Bol priam zázrak, že ho za tie roky nikto neobjavil. Ani Arthur, ktorému v knižnici sotva niečo uniklo.


  Henry otvoril zošitok asi v polovici. Na mieste, kde mladá lady Blackstonová definitívne zišla zo správnej cesty a postavila sa proti Spojenectvu siedmich ohňov. To, ako sa to stalo, by Henry považoval za nemožné...


  Svojej dračici Boudice som povedala o Ericovi Crawfordovi, dračom jazdcovi, ktorého nazývali Zlatý jazyk. Zamlčala som jej, ako som narazila na ten príbeh, aj to, že mám zrejme rovnakú schopnosť ako on... Myslím si, že aj ja dokážem nadviazať spojenie so všetkými drakmi, no zakazujem si o tom premýšľať. Keď je tlak priveľký, požujem niekoľko stoniek pretrhávača puta, aby som svoje myšlienky zatajila pred dračicou.


  Boudica najprv mlčala, no potom mi povedala, čo si plochonožce rozprávajú už stáročia. To, čo bol údajne dôvod náhleho zmiznutia Erica Crawforda... Dlhé roky sa Eric a jeho drak Furor hnali z bitky do bitky a od víťazstva k víťazstvu. Nič a nikto ich nedokázal zastaviť. Buď sa k nemu jeho súperi pridali, alebo ich zničil. Rod Crawfordovcov bol pod Ericovým vedením čoraz silnejší a preháňal sa krajinou ako požiar. Tam, kde sa mu rody odvážili postaviť na odpor, zanechal iba zhorenú zem. Eric okolo seba zhromaždil šesť dračích jazdcov. Boli to jeho najbližší spojenci, nazývaní aj čierni jazdci. Ak s nimi tiahol do boja, ani najsilnejšia armáda proti nim nič nezmohla. Šesť jazdcov Ericovi počas boja dovolilo, aby sa spojil aj s ich drakmi, a tak ich s Furorom riadil sedem. Čierni jazdci Ericovi slepo dôverovali a dlho ich nesklamal. Bez ujmy opúšťali bojiská ako víťazi.


  Jedného dňa však Eric spoznal ženu menom Alba a od tej chvíle sa všetko zmenilo. Pochádzala z rodu, ktorý sa dlho odvážne bránil Ericovi a jeho mužom. To ona napokon porazila čiernych jazdcov. Nie však na bojisku. Ovládla Ericovo srdce! Rozbila škrupinu chamtivosti a falošnej hrdosti, pre ktorú mu zatvrdlo, a otvorila mu oči, ktoré zaslepila nenávisť.


  Alba mu ukázala, že zmierenie a láska sú oveľa viac ako ničenie, boj a nenávisť. S čiernymi jazdcami si Eric mohol podmaniť celý svet, ale kvôli Albe bol ochotný sa toho zriecť.


  No niekto to nechcel. Furor, jeho drak, bol bez seba. Alba mu chcela vziať jazdca a s ním celý svet! Za bezmesačnej noci vymyslel plán, ktorý bol temnejší ako zastretá nočná obloha. Vyronil čiernu slzu čírej nenávisti, namočil do nej hrot jedného parožia a vrazil ho spiacej Albe priamo do srdca. Keď Eric ráno vstal, žena, ktorú miloval, sa premenila na kameň...


  Henrymu po chrbte prebehli zimomriavky. Nešlo mu do hlavy, že nejaký drak bol schopný niečoho takého hrozného. Fénixovo srdce bolo čisté a nevinné ako čerstvo napadaný sneh a Happyho bolo z rýdzeho zlata, aj keby to starý mrzút nikdy nepriznal.


  Vtom začul blížiace sa kroky. Rýchlo zavrel zošitok a preventívne ho strčil pod matrac. Niekto potisol cez otvor na dverách podnos s jedlom. Inokedy sa otvor hneď znova zavrel, ale tentoraz ostal otvorený. Henry sa posadil a začudovane naň hľadel.


  „Rýchlo, nemám čas!“ šepol akýsi hlas.


  Henry prebehol cez celu a kľakol si pred otvor.


  „To som ja, Stewart junior,“ zašepkal. „Pozri sa pod podnos a buď pripravený,“ prikázal mu.


  Prv než mohol Henry niečo odvetiť, počul, ako sa Stewart rýchlymi krokmi vzďaľuje.


  Ako omráčený kľačal pred podnosom. Hoci to bol iba Stewartov hlas, v ušiach mu znel ako hudba.


  Napokon sa prebral z ustrnutia a odniesol podnos na pričňu. Misku s cibuľovou polievkou, z ktorej sa parilo, opatrne zložil na zem a prevrátil podnos. Bol naň prilepený zložený papier. Vzrušene ho strhol a narovnal. Okamžite rozpoznal Arthurovo písmo.


  Milý Henry,


  


  ostrov Sedem ohňov a Oblačný hrad už nie sú tým, čím bývali. Stewart Todd senior a jeho Zlatý oddiel prevzali vedenie. Čast’ dračích jazdcov – podl’a mňa asi 50 percent – to schval’uje. No myslím si, že všetci majstri sú proti nemu.


  Ked’ Ťa uväznili, Stewart Todd senior všetkým pokrytecky oznámil, že je to iba na Tvoju ochranu! Údajne mu ide iba o Tvoje blaho, a len čo on a Zlatý oddiel zneškodnia lady Blackstonovú, znova Ťa oslobodí. Klamár! Odvtedy sleduje všetkých, o ktorých predpokladá, že stoja na Tvojej strane.


  V záležitosti lady Blackstonovej sa iba chvastá. Za posledný mesiac sa nič neudialo.


  Našťastie sa jeho synovec Stewi postavil na našu stranu! Kto by si to bol pomyslel? Dával som tomu menej ako pät’percentnú šancu. Je to však, samozrejme, stopercentne pozitívne! Konečne s Tebou môžeme nadviazat’ kontakt.


  Môžeme len tušit’, ako Ti v cele je. Chudáčik! Sám, bez nás.
 A bez Fénixa a Happyho. Musel som Tvojho draka donútit’, aby zasa neprestal žrat’. Niečo také nemôže byt’ zdravé!


  Aj Lucy som zabránil, aby na vlastnú päst’ podnikla záchrannú akciu. Vieš, aká je, ked’ si niečo vezme do hlavy...


  Vydrž, priatel’ môj! Urputne pracujeme na pláne, aby sme Ťa vyslobodili. Mám Ťa od všetkých pozdravovat’.


  


  Čoskoro sa znova ozveme.


  


  Tvoj Arthur


  


  P. S. Najlepšie bude, ked’ túto správu hned’ zješ, aby nám nikto neprišiel na stopu.


  Henry si list čítal dookola, až sa ho napokon naučil naspamäť. Zakaždým počul Arthurov hlas, ktorý mu znel v hlave ako ozvena. Bol veľmi rád, že priatelia mu poskytli nejaký dôkaz o živote mimo týchto chladných múrov.


  Hoci mu to Arthur poradil, list nezjedol, ale spolu s denníkom lady Blackstonovej ho ukryl pod matrac. Vždy keď sa cítil veľmi opustený, vybral ho a držal sa ho ako záchranného lana.


  Trvalo tri dni, kým od priateľov dostal ďalšiu správu. Čas využil na to, aby dočítal denník lady Blackstonovej.


  


  Zápis z 15. novembra


  Podľa toho, čo mi povedala Boudica, Eric rýchlo zistil, že za Albinu smrť je zodpovedný jeho drak. Pretrhávač puta fungoval iba u jazdcov, nie pri drakoch. Keď sa v zúfalstve spojil so svojím drakom, videl, ako zabil ženu, ktorú nadovšetko miloval.


  Od tohto okamihu je príbeh hmlistý. Boudica mi nemohla alebo možno nechcela prezradiť viac, a hoci som preskúmala polovicu knižnice, aby som zistila, čo sa stalo, nachádzala som iba nejasné indície, ktoré si navyše čiastočne odporovali.


  Niektorí dejepisci zastávajú názor, že Eric čoskoro zomrel na zlomené srdce. Naopak, iní predpokladajú, že sa mu podarilo Albu oživiť. Zhodujú sa však v tom, že nepočkal, kým uplynie sedem rokov, ale tak ako mu poradil Ónyx, okamžite pretrhol puto s Furorom.


  Preto ho Boudica považuje za najväčšieho zradcu všetkých čias. Takú schopnosť, akú mal, treba podľa nej naplno využívať. Ten, kto má možnosť zjednotiť svet pod svojou vládou, by sa mal na túto úlohu plne sústrediť! Zaľúbiť sa, oženiť sa a mať deti, o to sa majú starať obyčajní ľudia. Taký muž ako Eric mal plniť iné úlohy. S Furorom a so svojimi čiernymi jazdcami sa mal postarať o to, aby draky a ich jazdci vládli nad celým kráľovstvom. Túto šancu však zahodil, ako sa zahadzujú smeti.


  Boudica sa odmlčala, aby zdôraznila otázku, ktorú sa mi chystala položiť: „Nevidíš, kam nás dostala Ericova slabosť? Najšľachetnejšie zvieratá, aké jestvujú, a ľudia, ktorí boli poctení schopnosťou vytvoriť s nimi jeden celok, teraz žijú na konci sveta – na opustenom, nehostinnom a chladnom mieste. Ukrývajú sa tam, ako sa ukrývajú červy, stonožky a chrobáky pod kameňmi.“


  Boudica sa so mnou spojila ešte pevnejšie a pokračovala: „Ak by bola čo len iskierka šance pozdvihnúť sa a vrátiť sa na miesto, na ktoré patríme, mali by sme to využiť,“ nástojila.


  Vtedy som jej prezradila svoj objav. Povedala som jej, že aj ja mám schopnosť nadviazať spojenie so všetkými drakmi...


  


  Bola to jedna z najnapínavejších častí v denníku lady Blackstonovej. Opísala moment, keď dračica zviedla svoju jazdkyňu zo správnej cesty.


  Vždy keď Henry čítal denník, na tomto mieste ho celkom opantal. Aj on bol Zlatý jazyk. Tak ako Eric Crawford a lady Blackstonová pred ním.


  Aj on chcel využiť svoju schopnosť namiesto toho, aby ju potlačil. Bol preto rovnako zlý ako oni? Mal Stewart Todd senior právo zavrieť ho do cely, z ktorej nemôže komunikovať s drakmi? Ako žižiavku?


  Striasol sa, aby sa zbavil tých myšlienok. Nebol ako oni. Svoju schopnosť chcel využiť inak. Chcel, aby ostrov Sedem ohňov, Oblačný hrad, draky a ich jazdci nikto neobjavil. Aby naďalej mohli žiť v mieri, ukrytí pred zrakmi ľudí.


  Zlatý jazyk však zjavne nesmel ani to. Zdalo sa, že pre takých ľudí, ako je on, niet miesta.


  Najlepšie bolo túto schopnosť zatajiť ako Tippy Parrotová a podeliť sa o ňu iba s tými, ktorým mohol stopercentne dôverovať.


  Túto možnosť však už nemal. Každý vedel, že je Zlatý jazyk.


  „Alebo Jedovatý jazyk,“ zamrmlal frustrovane. Zrazu pred dverami začul kroky.


  Rýchlo vložil zošitok pod matrac a vyskočil z prične. Zhlboka sa nadýchol.


  Niekto cez otvor potisol dnu podnos s jedlom. Keď si Henry čupol, začul Stewiho hlas.


  „Buď pripravený. Zajtra skoro ráno ťa na ceste do kúpeľne oslobodím,“ šepol a znova priklopil otvor.


  7

  Henry sotva spal. Noc sa vliekla.


  Prevaľoval sa na úzkej prični, z času na čas zadriemal, aby sa v nasledujúcej chvíli vydesene prebral, lebo si myslel, že začul kroky. No zakaždým to bol iba tlkot jeho srdca, akoby si z neho chcelo vystreliť.


  Keď už nevládal ležať, postavil sa a začal pochodovať po cele.


  Náhle sa mu do mysle vkradla nástojčivá myšlienka a zastal. Čo ak si to všetko iba nahováral? Čo ak nijaký plán na jeho záchranu neexistuje? Tak ako list od jeho najlepšieho priateľa Arthura. Možno bol pridlho sám a prichádza o rozum...


  Chvatne siahol do vrecka kiltu a prelistoval denník lady Blackstonovej, do ktorého vložil Arthurovu správu. Nie, nenamýšľal si ju! Jednoznačne to bolo kostrbaté písmo jeho najlepšieho priateľa.


  Rozhodol sa, že tentoraz ho poslúchne. Papier pokrčil, napchal si ho do úst a začal ho žuť. Či je správa pravá, alebo nie, čoskoro bude preč, pomyslel si.


  Keď sa papier v jeho ústach rozpúšťal a menil sa na nechutnú guču, začul kroky. Tentoraz sa nemýlil, boli čoraz hlasnejšie.


  Rýchlo ukryl denník lady Blackstonovej a začal horúčkovito žuť. Ozvena krokov zanikla. Ktosi práve zastal pred dverami cely.


  Henry žul ešte rýchlejšie. Počul, ako sa ťažká železná závora odsunula, a rýchlo prehltol časť listu. Dvere sa so škripotom otvárali. Rozkašľal sa. Vtom sa dvere otvorili dokorán a hľadeli naňho dvaja členovia Zlatého oddielu. Jeden z nich bol Stewart Todd junior.


  Henry kašľal, grgal a napokon prehltol zvyšok Arthurovej správy.


  „Jedovatý jazyk pomaly stráca sily,“ poznamenal strážca. „Čudoval som sa, ako dobre doteraz zvládal, že je sám v tejto vlhkej a špinavej diere.“


  Henrymu sa zdalo, že v jeho hlase začul náznak súcitu.


  „To nie je náš problém,“ povedal Stewi drsne. Henry si znova položil otázku, či si len nenamýšľal, že mu chce pomôcť s útekom.


  Arthurov list ho ťažil v žalúdku, keď sa pohol. Stewi ho schmatol za lakeť a dva razy mu ho pevne stisol. Žeby to bolo tajné znamenie? Dúfal v to.


  Pomaly kráčali po podzemnej chodbe, na ktorej konci bola kúpeľňa. Keď druhý strážca vybral z plášťa kovový kruh s kľúčmi a so štrngotom hľadal kľúč od kúpeľne, Stewi znova stisol Henryho ruku a spomalil. Henry sa naňho spýtavo pozrel, ale Stewi len meravo hľadel dopredu.


  Druhý strážca sa k nim otočil. „Našiel som ho.“ Ospravedlňujúco sa usmial a veľkým hrdzavým kľúčom otvoril dvere.


  V tej chvíli Stewi vyrazil. Henry vydesene uskočil nabok, zatiaľ čo strážca sa s otvorenými ústami pozrel na Stewiho. Skôr než mohol zareagovať, Stewi ho prudko strčil do kúpeľne. Strážca sa zatackal a o chvíľu Henry počul, ako spadol.


  „Čo to má...“


  Hlas stíchol, keď Stewi zatreskol dvere. Pokúsil sa otočiť kľúčom, no zadrhol sa. Henry sa prizeral, ako zúfalo myká hrdzavým kľúčom v kľúčovej dierke. Kľúč sa však buď bez odporu otáčal v zámke, alebo sa zasekol a nedalo sa ním pohnúť.


  „Dopekla! Poď sem a pomôž mi!“


  Dvere sa pootvorili, ale Stewi sa o ne oprel celou váhou. Strážca sa zjavne pozviechal a pokúsil sa dostať von.


  „Ty prekliaty...“


  Henry sa prebral a tiež sa vrhol na dvere, ktoré sa im podarilo zabuchnúť. Cítili, ako nimi strážca ďalej lomcuje.


  „Zatlač kľučku dohora a plecom sa zapri do dverí!“ prikázal Henry Stewimu a vzal mu zväzok kľúčov. Znova vložil kľúč do kľúčovej dierky a zavrel oči. Hýbal ním dopredu a dozadu a zároveň ním pomaly otáčal do jednej alebo do druhej strany. Dva razy sa mu zdalo, že to už dokázal, no potom sa dvere opäť zatriasli.


  „Bude to ešte dnes?“ podráždene sa spýtal Stewi.


  Henry sa nedal vyviesť z miery. Ak sa v opustenej cele niečomu naučil, tak trpezlivosti. Opatrne vložil kľúč do zámky a zasa ním začal otáčať. Zacítil odpor kľúčového mechanizmu a na jeho obrovskú úľavu sa mu konečne podarilo dvere zamknúť. Pre istotu kľúčom otočil ešte raz.


  Potom sa o ne oprel chrbtom a zošuchol sa na dlažbu. „Zvládli sme to!“ vydýchol s úľavou, ale Stewi ho vytiahol na nohy.


  „Ani zďaleka. To bola jednoduchšia časť. Poď, musíme ísť ďalej.“ Viedol Henryho po chodbe nazad k cele. „Podľa plánu ťa musíme nepozorovane dostať z Oblačného hradu a na Obrovej hlave sa stretneme so vzbúrencami.“


  „S akými vzbúrencami?“ spýtal sa Henry zmätene.


  „No predsa s tými, ktorí sa sprisahali proti môjmu strýkovi, proti rade a Zlatému oddielu a pripojili sa k tebe.“


  „Pripojili sa ku mne?“ Henrymu hučalo v hlave.


  „Vysvetlím ti to neskôr,“ povedal Stewi a ťahal ho popred jeho celu. Zakrátko sa cesta pred nimi rozdvojovala. Jedna viedla ešte hlbšie do útrob Oblačného hradu, druhá k točitému schodisku, ktoré stúpalo nahor. Henry sa inštinktívne otočil ku schodisku. Nevedel sa dočkať, kedy znova uvidí denné svetlo.


  Stewi ho však ťahal na druhú chodbu, hlbšie pod Oblačný hrad. Henry ho so zdráhaním nasledoval.


  „Čoskoro pôjdeme hore. Sľubujem. Tam vzadu som iba ukryl tvoje šaty.“


  Zabočili za roh a v jednom výklenku našli pod starou dekou plášť, kilt a pár čižiem, aké nosili členovia Zlatého oddielu.


  „Plášť a kilt ušili majsterka Dora a tvoja priateľka Chloé. Sú na nerozoznanie od originálu. Čižmy som ukradol zo zásob môjho strýka. Možno ti budú o niekoľko čísel väčšie.“


  Henry sa bez váhania vyzliekol až do spodkov, pokrčil svoje páchnuce šaty a vložil ich do výklenku.


  „Uf,“ Stewi mával rukou pred nosom, „zápach šiat by ťa prezradil aj desať kilometrov proti vetru.“


  Henry si sadol na dlažbu, aby si natiahol čižmy. Denník lady Blackstonovej si pri tom tajne strčil do sáry.


  „Prečo mi pomáhaš?“ Tá otázka ho zamestnávala už od chvíle, keď našiel jeho správu pod podnosom.


  Stewiho tvár zvážnela. „V hoteli Kráľova ruka si mi zachránil život. Dlhujem ti to.“


  Podal Henrymu kilt a pokračoval.


  „Toddovci sú nafúkaní chvastúni. A strýko je z nich najhorší. Čím viac je niekto spriaznený s kráľovnou, tým vyššie stojí v jeho očiach.“


  Stewi zaťal päste.


  „Vážne. Prečo by ma mala zaujímať kráľovná, keď môj najlepší priateľ je drak? Dlho som tomu nerozumel. Niekedy si myslím, že väčšinu pobytu na ostrove Sedem ohňov som premrhal. Strýko ma presviedčal, že mám čas v Oblačnom hrade využiť na to, aby som sa obklopil správnymi ľuďmi.“ Pri slove správnymi prstami naznačil vo vzduchu úvodzovky. „Preto som sa pokúšal spriateliť sa s takými indivíduami, ako je Dex Dunstanville. V nástupníctve na trón je na dvadsiatom treťom mieste.“


  „A na zozname idiotov mu patrí prvé,“ dodal Henry.


  „Ako som vravel, dlho mi trvalo, kým som to pochopil,“ potvrdil Stewi. Podal Henrymu plášť. „Nasaď si kapucňu.“


  Henry si zapol plášť. Prv než si tvár ukryl pod kapucňou, pozrel sa na Stewiho a šepol: „Ďakujem.“


  „To mi povedz až vtedy, keď sa nám podarí dostať sa von,“ mávol Stewi rukou.


  „Aj úsilie sa ráta,“ poznamenal Henry a usmial sa. „Ako poznám Arthura, pripravil minimálne aj plán B, ak by plán A nevyšiel. Plán A totiž pri našich dobrodružstvách často stroskotá.“


  Stewi zvraštil čelo. „Tak musíme dúfať, že tentoraz sa to nestane. Pokiaľ viem, neexistuje nijaký plán B.“


  8


  [image: obrazok]


  Stewi a Henry mlčky stúpali po točitom kamennom schodisku. Henry nepočítal schody, ale určite ich bolo dosť. Keď došli na koniec, krútila sa mu hlava. Stewi sa zhlboka nadýchol.


  „Keď budeme na nádvorí, pôjdeme rovno k východu. Budeme sa tváriť, že sme zahĺbení do dôležitého rozhovoru. Ak by nás chcel niekto osloviť, Violet, Casper, majster Finley a majsterka Dora tam budú, aby nám poskytli krytie. Pred hradnou bránou čaká majster Duncan s vozom. Naskočíme naň a odvezie nás k Obrovej hlave. Tam sa stretneme s ostatnými a s našimi drakmi.“


  „A potom?“ spýtal sa Henry.


  „Najskôr sa tam musíme dostať,“ odvetil Stewi a otvoril dvere.


  Henry zistil, že vyšli blízko vchodu do klenotnice, kráľovstva majstra Finleyho. Spomenul si, ako tam niekoľko dlhých dní spolu s Timothym leštil zlaté mince. Otočil sa a uvidel, že pred dverami, cez ktoré prišli, visí obraz dračieho jazdca z rodu Murrayovcov. Zachytával nočnú scénu. Jazdec držal v ruke zlatú dýku a jeho drak mal v pazúroch nadrozmerný bodliak. Obaja vyzerali nahnevane.


  Nečudujem sa, že sa tak tvária. Veď strážia tajný vchod, preblesklo Henrymu hlavou.


  Naňho to účinkovalo. Počas rokov, ktoré strávil na ostrove, obrazu nevenoval priveľkú pozornosť. Nikdy by mu nenapadlo, že sa za ním skrývajú dvere, ktoré vedú dolu do väzenia.


  Zhlboka sa nadýchol. Hoci bolo stále dosť chladno, keďže sa nachádzali hlboko v podzemí, vzduch mu už ani zďaleka nepripadal taký vlhký a zatuchnutý ako v jeho cele.


  Otočili sa chrbtom ku klenotnici a vybrali sa chodbou, ktorá sa končila na začiatku schodov vedúcich do vstupnej haly. Prechádzali okolo obrovských obrazov drakov, jazdcov a hradov a Henry si pri každom položil otázku, či sa za ním neskrývajú ďalšie tajomstvá.


  V priveľkých čižmách Stewarta Todda seniora sa mu nohy pri chôdzi kĺzali dopredu a dozadu. Pomyslel si na Lucy. Ak by si mohol vybrať, radšej by šiel bosý.


  Keď zastali pred vstupnou halou, zrazu vycítil svoje draky. Nakrátko sa spojil s Fénixom.


  „Som späť,“ oznámil.


  Fénix sa k nemu pritisol tak pevne, až sa zatackal a vo veľkých čižmách sa potkol.


  Stewi sa naňho vydesene pozrel.


  „Daj mi chvíľu,“ požiadal ho Henry.


  „Tvoj drak?“ spýtal sa Stewi a Henry prikývol. „Iba minútu. Nemôžeme sa zdržiavať,“ povedal Stewi. „Ak všetko dopadne dobre, budete mať na seba toľko času, koľko budete chcieť.“


  „Ďakujem,“ poznamenal Henry a oboznámil Fénixa s tým, ako sa mu darilo.


  Henry! Henry! Henry! tešil sa Fénix a poslal mu obrázok Obrovej hlavy, kde naňho s Happym a s ďalšími drakmi a ich jazdcami netrpezlivo čakali.


  Znova sme sa spojili! Previazali svoje putá. Konečne sme opäť úplní, rozplýval sa Fénix.


  V tej chvíli sa s Henrym spojil Happy. Sústreď sa, trpaslík, a nepokašli náš plán! Teraz nie je čas na citové výlevy. Rozumieš?


  „Aj mňa teší, že ťa zasa vidím,“ odvetil Henry, rozlúčil sa s Fénixom a pokynul Stewimu, aby sa pohli.


  Mali šťastie. Keď vošli do veľkej vstupnej haly, bola prázdna. Stewi vydýchol a ukázal na dvere. „Vypadnime odtiaľto!“


  Prešli cez halu a zastali pred dverami, ktoré viedli na nádvorie.


  „Pripravený?“ spýtal sa Stewi a Henry prikývol.


  Stewi otvoril dvere a vykročili von. Henry opatrne vykukol spod kapucne. Zazrel Violet, ktorá stála pri stajniach a potľapkávala bok jedného z koní majstra Duncana. Casper sa práve chystal spustiť vedro do studne. Tam, kde cesta viedla do kováčskej dielne, bola majsterka Dora s vozíkom plne naloženým kusmi rašeliny.


  Henry očami zablúdil k hradnej veži a srdce mu vynechalo úder. Presne v tom okamihu z nej vyšiel Stewart Todd senior a smeroval na ochodzu!


  Henry sa rýchlo otočil a uvidel majstra Finleyho, ktorý stál na južnej strane ochodze.


  Aj on zbadal Stewarta Todda seniora, no nezdalo sa, že by ho to vyviedlo z miery. Šikovne si po hánkach posúval zlatú mincu. Na rozdiel od Violet, Caspera a majsterky Dory sa netváril tak, akoby Stewi a Henry boli vzduch, ale rovno sa k nim otočil.


  „Práve prichádzate od Henryho? Dúfam, že sa mu darí dobre. Ak tomu chlapcovi skrivíte čo len vlások, strčím vás do jedného z mojich vriec zlata a nakŕmim vami draky!“ okríkol ich.


  Často je trúfalosť najlepším krytím, pomyslel si Henry. Nebol by veril, že majster Finley je toho schopný. Hral jeho hru a chlácholivo zdvihol ruku.


  V tej chvíli cez hlavnú bránu vošli traja členovia Zlatého oddielu. Henry zmeravel. Ako len môžu nepozorovane prejsť popri nich? Cítil, že aj Stewiho telo sa naplo.


  Majster Finley ho opäť prekvapil. Objemný učiteľ náhlivo zišiel po schodoch z hradného múru, postavil sa pred Henryho a Stewiho a zakryl ich pred zvedavými pohľadmi strážcov.


  „Tak čo? Vybrali ste sa k nášmu zločincovi? Myslíte si, že je vás dosť? Nieže vás ten chlapec premôže!“


  V jeho hlase sa ozýval výsmech. Majster Finley sa netajil tým, na čej strane stojí.


  „Starajte sa o seba!“ napomenul ho jeden zo strážcov a otočil sa k Stewimu a Henrymu. „Idete s nami do veľkej sály dať si niečo pod zub?“


  Henry sklopil zrak a modlil sa, aby sa ho muži nespýtali, prečo má na hlave kapucňu.


  Majster Finley sa zatváril pobúrene. Schmatol svoje široké rúcho a muža, ktorý mu tak drzo odpovedal, objemným bruchom odstrčil od Stewiho a Henryho.


  „Ten tón si vyprosím!“ rozčuľoval sa.


  Zafungovalo to. Strážcovia nechali Stewiho a Henryho na pokoji a ponáhľali sa do veľkej sály. Pri všetkej úcte, nahnevanému majstrovi Finleymu bolo lepšie sa vyhnúť!


  Casper vhodil vedro do studne. Hlasný čľapot na chvíľu odlákal pozornosť Stewarta Todda seniora, ktorý nedôverčivo sledoval roztržku medzi majstrom Finleym a strážcami.


  Ešte niekoľko krokov a Stewi s Henrym by nechali Oblačný hrad za sebou.


  Vtedy sa to stalo. Henry sa potkol.


  Za bežných okolností by sa na klzkých dlažbových kockách udržal, no v nadrozmerných čižmách sa mu zvrtla noha a spadol. Kapucňa mu pri tom skĺzla z hlavy. Rýchlo vstal a stiahol si ju na tvár.


  „Pokračujte!“ zasyčal majster Finley.


  V tej chvíli sa po nádvorí rozľahol hlas Stewarta Todda seniora.


  „Stewart junior!“ skríkol.


  Stewi zastal ako skamenený. Otočil sa a pozrel sa hore na strýka. „Áno?“


  „S kým si bol dnes pri našom väzňovi?“


  Stewi ukázal na Henryho a zatváril sa nechápavo.


  „S... Andrewom. Ty si nás tým poveril. Nepamätáš sa?“


  Stewart Todd senior na nich chvíľu mlčky upieral zrak.


  „Strýko?“


  „Ak si dobre spomínam, Andrew má svetlé vlasy. Také svetlé ako pšeničné pole.“


  „Strýko?“ znova sa spýtal Stewi.


  Strýko však nehľadel naňho.


  „Rýchlo! Zavrite bránu!“ zavolal na stráže, ktoré kráčali do veľkej sály. „Potom zatknite synovca a tú osobu vedľa neho!“


  Dvaja strážcovia sa rozbehli k bráne. Zvyšní dvaja sa hnali k Stewimu a Henrymu. Majster Finley sa im znova postavil do cesty a roztiahol ruky. „Je mi ľúto, chlapi. Toho chlapca sa nedotknete!“


  Strážcovia zastali. „Majster Finley, prosím. Iba poslúchame príkazy rady.“


  „Rada sa mýli,“ ozvala sa majsterka Dora. Odstavila vozík, schmatla kladivo a pridala sa k majstrovi Finleymu. „A vy, zlatí chlapci, by ste sa mali konečne zamyslieť, či je správne zatvoriť na celé týždne do väzenia chlapca, ktorý sa ničím neprevinil.“


  Henry si zložil kapucňu a zhodil plášť. Jeho maskovanie bolo tak či tak prezradené. Napriek tomu dav zašumel. Krik Stewarta Todda seniora privolal ďalších strážcov Zlatého oddielu, služobníkov a dračích jazdcov. Všetci zízali na Henryho, zatiaľ čo dvaja strážcovia zatvorili dvojkrídlovú bránu, ktorá viedla von z Oblačného hradu, a zaistili ju hrubým dubovým trámom. Potom spustili aj padacie mreže. Z nádvoria sa tak ľahko nikto nedostane!


  Henry si všimol, ako Casper odstúpil od studne a Violet prestala tľapkať koňa. Obaja zaťali päste. Niekoľko mladých dračích jazdcov a dvaja sluhovia, ktorí sa starali o maštale, sa zhromaždili za Casperom. Henry si však všimol aj to, že k strážcom Zlatého oddielu sa pridali ďalší. Sformovali sa dva tábory.


  „Stewi! Poď ku mne. Ak ťa nakazili otrávené slová Zlatého jazyka, je najvyšší čas, aby si sa pridal na správnu stranu. Na stranu víťazov. Ešte si môžeš vybrať.“


  Stewi pohľadom blúdil sem a tam. Vzbúrencov bolo primálo. Medzitým na nádvorie dorazilo asi dvadsať mužov Zlatého oddielu, ktorí verne stáli na strane rady. Na strane Stewarta Todda seniora.


  „Robím správnu vec, robím správnu vec, robím správnu vec,“ dodával si odvahu a nepohol sa od Henryho.


  Henry si spomenul na denník lady Blackstonovej. Pomyslel si na čiernych jazdcov a na Erica, Furora a Albu. Zhlboka sa nadýchol a uprene sa zahľadel na Stewarta Todda seniora.


  „Nikto sa nemusí rozhodnúť pre nejakú stranu. Existuje totiž iba jedna strana. Nebudeme bojovať proti sebe. Spojenectvo siedmich ohňov musí držať spolu. Sme priatelia, nie nepriatelia. Jediný nepriateľ, ktorého máme, je lady Blackstonová. Keď sa my sami oslabíme, ona zosilnie.“


  Vzápätí zdvihol ruky do vzduchu a kľakol si na znamenie, že sa vzdáva. Nasal vzduch, ktorý voňal jeseňou, a na tvári pocítil slabé lúče slnka. Pozrel sa na majstra Finleyho a majsterku Doru, vyhľadal Violetin pohľad a napokon zrakom spočinul na svojom pokrvnom bratovi Casperovi. Potom nadviazal spojenie s obidvomi drakmi.


  „Ak rada chce, aby som bol uväznený, kým porazíme lady Blackstonovú, akceptujem jej rozhodnutie.“


  Na nádvorí sa rozhostilo ticho. Stráže Zlatého oddielu sa uvoľnili, zatiaľ čo vzbúrenci skľúčene zvesili plecia.


  Stewart Todd senior sa naklonil nad balustrádu na ochodzi. „Máš pravdu, Henry McGregor,“ zasyčal. „Je len jedna strana. No ty, majster Finley, majsterka Dora či môj nepodarený synovec k nej nepatríte. Chopte sa ich a všetkých uvrhnite do väzenia!“ prikázal strážcom Zlatého oddielu. Nato sa obrátil k ostatným. „Nech je to pre vás varovaním. Viem, že niektorí sa pohrávajú s myšlienkou, že sa pridajú k tomuto Jedovatému jazyku. Nedajte sa ním zlákať. Dnes chcem prejaviť milosrdenstvo. Okrem Jedovatého jazyka a týchto troch neuväzním nikoho. No všetkých vás varujem!“ trasúcim sa prstom ukázal na Henryho. „Tento chlapec je stelesnením zla. Majte sa pred ním na pozore!“ Potom ukázal na synovca, majstra Finleyho a majsterku Doru. „Dúfam, že ste silnejší ako títo traja.“


  Henry naňho hľadel s otvorenými ústami. Ten muž sa zjavne zbláznil! Čo mu urobil, že sa ho tak veľmi obáva a zároveň ho nenávidí?


  Vtom vzduch preťal hrom. Ťažké drevené dosky dvojkrídlových dverí vstupnej brány sa roztrieštili. Ktosi vytrhol padacie mreže z pántov a zakrátko s hlasným rachotom dopadli na dlažbu nádvoria. Cez hradnú bránu sa pretlačila obrovská červená šupinatá hlava. Drak zareval tak nahlas, že Henrymu skoro praskol ušný bubienok.


  Vzápätí sa s ním Happy spojil.


  Načo sa vôbec namáhate ukuť nové plány, keď viete, že takmer každý stroskotá? Rýchlo, vyskočte mi na chrbát a zmiznime odtiaľto!


  Henry sa prebral. „Predpokladám, že to je plán B!“ skríkol na Stewiho a potisol ho k Happymu. Potom chytil za ruku majstra Finleyho a majsterku Doru a ťahal ich za sebou. „Rýchlo, vylezte mu na chrbát!“ prikázal im.


  „Prepánajána!“ zvolal majster Finley vzrušene. „Už roky som nejazdil na drakovi, nieto ešte na diabolskom drvičovi!“


  „Neboj sa, som predsa s tebou,“ zavrčala majsterka Dora, ktorá sa neveľmi elegantne štverala po Happyho krku a podala mu ruku.


  Keď Henry vyskočil za trinásty hrot a Stewi dosadol zaňho, ozval sa hlas Stewarta Todda seniora: „Chyťte ich! Nesmú utiecť!“


  Členovia Zlatého oddielu sa však nepohli ani o milimeter. Všetci poznali najstaršieho, najväčšieho a najmrzutejšieho diabolského drviča ešte z čias, keď sami patrili k dračím jazdcom. Každý z nich vedel, že sa mu netreba stavať do cesty, keď má zlú náladu.


  9

  Štyroch ľudí naraz som naposledy niesol po obliehaní Cabrolu. A všetci štyria spolu vážili menej ako majster Finley či majsterka Dora, sťažoval sa starý diabolský drvič, keď sa hnali k Obrovej hlave.


  „Nie som si istý, či bolo rozumné zachrániť ma,“ odvetil Henry. „Čo sa teraz stane so spojenectvom?“


  Ty nevďačný škriatok! Ak chceš, rád ťa zanesiem nazad do väzenia. Alebo ťa zavriem do svojho dračieho brloha.


  „Vieš, čo tým myslím,“ prerušil ho Henry.


  Pristáli na Obrovej hlave a na okamih sa všetky starosti pominuli.


  Fénix sa k nim rozbehol ako hladný pes, schoval Henryho pod krídlami a pritisol si ho na šupinatú hruď. Kým majsterka Dora ostatných informovala o tom, čo sa v Oblačnom hrade stalo, Henry a jeho drak oslavovali, že sa znova vidia.


  Konečne, konečne, konečne! opakoval Fénix dookola a Henry si dovolil nakrátko zavrieť oči a nasať pach ohňa, síry a korenia, ktorý bol taký typický pre všetky draky. Potom sa vymanil z Fénixovho zovretia.


  „Naozaj si sa chcel dobrovoľne vrátiť do väzenia?“ spýtal sa Timothy a ukazovákom si zakrúžil pri spánku.


  Henry sa rozhliadol a zazrel Timothyho, Lucy, Chloé, Arthura a Edwarda. Sedeli na chrbtoch svojich drakov. Na Edwardovom drakovi Kráľovská krv sedel aj majster Duncan a za Lucy uvidel Tippy Parrotovú. Majsterka Dora sa chystala vyliezť na Chloinu Stokrásku, zatiaľ čo majster Finley a Stewi ostali na Happyho chrbte.


  „Malá zmena plánu,“ ozval sa majster Finley. „Po našom úteku už s Dorou nemôžeme ostať na ostrove. Ten naničhodník Stewart by nás hneď uväznil, takže musíme ísť s vami.“


  Henry sa otočil v kruhu. „Čo... čo máte v pláne?“


  „Musíme na nejaký čas zmiznúť. Kým neporazíme lady Blackstonovú,“ odvetil majster Duncan.


  „Vieš predsa, že bojujeme jeden za druhého, Henry,“ ozval sa Edward. „Nenecháme ťa zhniť v nejakej diere!“


  „Sme rebeli!“ skríkol Timothy a jeho päsť vystrelila do vzduchu. „Plamene vzbury!“


  Henry potriasol hlavou. „Nie. Nie. To nie je dobré. Nemusíte to robiť. Nie pre mňa. Spojenectvo je dôležitejšie.“


  „Nič v zlom, Henry, no robíme to pre spojenectvo. Stewart senior sa mýli. Vedie spojenectvo zlou cestou. Rovno do záhuby. Ty, my, teda všetci spolu musíme spojenectvo zachrániť,“ rozhodne vyhlásil majster Duncan.


  „Lenže,“ pokúsil sa oponovať Henry, keď ho umlčal úder do pleca.


  Vydesene sa otočil. Lucy stála pred ním s červenými lícami a s blčiacimi očami, z ktorých v prúdoch stekali slzy. Ako často si želal, aby mu venovala pozornosť!


  Chvíľu sa na seba iba pozerali. Draky, majstri, ich priatelia a celý svet sa kamsi stratili. Napokon sa Lucy nadýchla a spustila nadávky.


  „Ty hlupák! Nemáme čas na diskusiu. Vyšvihni zadok na Fénixov chrbát a vypadnime odtiaľto!“


  Mala pravdu. Teraz už bolo neskoro nájsť iné riešenie. Mohli utiecť, bojovať alebo sa dať uväzniť. Viac možností nemali. A keďže v nijakom prípade nechceli bojovať proti vlastným ľuďom a nikto z nich sa nechcel dať dobrovoľne zavrieť do väzenia, ostal im iba útek. Kam by však mali ísť? Najdôležitejšie pravidlo ostrova Sedem ohňov predsa znelo, že všetko musí ostať utajené.


  Henrymu sa v hlave preháňalo množstvo myšlienok, kým vyliezal na Fénixov chrbát.


  „Vypili vaše draky šťavu na prekonanie Zlatej hranice?“ spýtal sa majster Duncan a všetci prikývli.


  „Šťavu na prekonanie Zlatej hranice,“ zopakovala Tippy a zasmiala sa. „Tak ma nasledujte. Ide sa do Krajiny-Nekrajiny!“


  Draky sa jeden po druhom vyšvihli do vzduchu. Keď sa Fénix mocne odrazil od zeme, skočil do Zívajúcej rokliny a niekoľko metrov klesal, kým mu vietor nezafúkal pod vystreté krídla. Mesiac vo väzení a neistá budúcnosť, ktorá bola pred nimi, zmizli ako mávnutím čarovného prútika.


  Henry zavrel oči a nasal slaný pach mora. Užíval si vietor, ktorý mu šklbal oblečenie. Ako tak s najlepšími priateľmi letel na otvorené more, škrekot čajok a bľačanie oviec sa postupne vzďaľovali.


  Po nejakom čase otvoril oči a nadviazal spojenie s Happym. „Tušíš, kam smerujeme?“ Vedel, že starý diabolský drvič sa občas spája s Tippy, ktorá tak ako on bola Zlatým jazykom.


  Do Krajiny-Nekrajiny, odvetil starý drak úsečne.


  „Aha. A tam sa stretnem s Petrom Panom, s Cililing a so Stratenými chlapcami.“


  Čo to splietaš? rozčúlil sa Happy.


  „Hovorím o postavách z románu,“ vysvetlil Henry. „Peter Pan. Tú knihu poznám dokonca aj ja.“


  Možno sa Tippy inšpirovala tou knihou, ale ten ostrov naozaj existuje, trval na svojom Happy. Leží na juhozápade nášho kráľovstva. Tippy ho pred rokmi získala na jednej z dražieb, na ktorých sa tak rada zúčastňuje.


  Happy to vravel iba tak ledabolo, akoby kúpiť ostrov bolo najbežnejšie na svete.


  „Vydražila ostrov?“ nechápal Henry.


  Počas pobytu v cele si sa stal ešte nechápavejším, ako si bol predtým? spýtal sa Happy podráždene a sprostredkoval Henrymu obrázok malého zalesneného ostrova s vrchom a s vodopádom, ktorý ústil do jazera.


  Bolo tam aj zopár trávnatých kopcov, na ktorých sa pásli ovce, strmý útes na severnej strane, nad ktorým krúžili morské vtáky, a široká pláž na juhozápade, ktorá plynule prechádzala do mora. Voda tam bola podstatne svetlejšia a pokojnejšia ako na severnej strane.


  „Celý ostrov patrí Tippy?“ Henry tomu nemohol uveriť.


  Možno si to nevedel, trpaslík, ale Tippy je po kráľovnej najbohatšia žena v celom kráľovstve.


  Henryho to ohromilo. Nie, to naozaj nevedel. Na druhej strane si už pri Tippy zvykol na všetko. Vypudil z hlavy obrázky ostrova a zasypával Happyho otázkami, ktoré mu najviac zamestnávali myseľ.


  „Ako sa tam chceme nepozorovane dostať? Nemôžeme predsa s toľkými drakmi preletieť celé Anglicko a dúfať, že nás nikto nezbadá!“


  Za to, že sme ťa z väzenia oslobodili až dnes, môže počasie. Pozri sa na juh.


  Henry sa zahľadel ponad more a pochopil, na čo Happy naráža. Neďaleko nich, určite ešte pred Zlatou hranicou, sa zhromažďovali oblaky, ktoré boli vyššie ako Buckinghamský palác.


  Celé kráľovstvo dnes zahalili husté mračná, pokračoval Happy. Poletíme nad nimi. Tam hore môže byť trochu chladno, ale budeme chránení pred zvedavými pohľadmi, ktoré by nás mohli odhaliť.


  „A čo urobíme, keď sa dostaneme na ostrov? Máme nejaký plán, ako môžeme poraziť lady Blackstonovú? Kedy by sme sa asi mohli vrátiť na ostrov Sedem ohňov? A prečo nie sú s nami aj Casper a Violet?“


  Upokoj sa! zareval Happy. Svojimi otázkami mi spravíš diery v šupinách. Pokús sa uvoľniť. Teš sa zo slobody! Užívaj si, že letíš na chrbte draka nad morom, a pokús sa vychutnávať pokoj. P-O-K-O-J. Všetkými podceňovaný, no mocný, lebo vďaka nemu sa otvára myseľ.


  Potom starý diabolský drvič prerušil spojenie a Henry chvíľu premýšľal o tom, čo mu poradil. Pokrútil hlavou a spojil sa s Fénixom. V malej väzenskej cele mal dosť pokoja.


  Tak tu si! potešil sa jeho drak. Určite si hovoril s Happym, však? Skôr než Henry odpovedal, Fénix trkotal ďalej. Vravel, aký je šťastný, že sú znova spolu. Zaprisahával sa, že nič a nikto ich už nebude môcť rozdeliť. Nadával, keď hovoril o Stewartovi Toddovi seniorovi, a ešte horšie, keď si spomenul na lady Blackstonovú. Stále však zdôrazňoval, aký je šťastný, že spolu opäť svištia vzduchom.


  Henry si užíval jeho bezstarostné táranie, ten príval obrázkov, slov a pocitov. Ako veľmi mu to posledné týždne chýbalo!


  Majster Duncan trval na tom, aby leteli vo formácii. Viedli ich Kráľovská krv s Edwardom a majstrom Duncanom a Tanečnica vo vlnách s Lucy a Tippy Parrotovou. Za nimi nasledovali Happy so Stewim a s majstrom Finleym a Henry na Fénixovi. Zadný voj tvorili Stokráska s Chloé a majsterkou Dorou, Pyrothargas s Arthurom a Timothy na Kráľovskej krvi.


  Fénix a Henry sa z formácie dva razy odklonili a zakaždým si za to od majstra Duncana vyslúžili pokarhanie.


  „Ostaňte na mieste, dopekla!“ zahučal do vetra. „Ak bude Zlatá hranica za nami a prenikneme cez oblaky, môžete sa vyblázniť, koľko len chcete. Teraz však nie. Ktovie, možno nás Stewart Todd senior bude chcieť zadržať. Bol by schopný urobiť takú hlúposť. Keby sa to stalo, v našej formácii by sme mali najväčšie šance preraziť prekážky.“


  „Aké prekážky?“ zakričal Henry, ale majster Duncan iba mávol rukou a ukázal si na ucho.


  „Vysvetlím ti to, ak to bude potrebné.“


  Našťastie Zlatú hranicu prekonali bez toho, aby sa im v tom iní dračí jazdci alebo strážcovia Zlatého oddielu pokúsili zabrániť. Potom sa vnorili do oblakov. Obklopovala ich vlhká biela ničota, v ktorej si sotva dovideli na ruku pred očami, a neprirodzené ticho. Dokonca aj vietor sa utíšil.


  Je to dosť namáhavé, sťažoval sa Fénix, ktorý musel mocne mávať krídlami, aby získal výšku.


  „Dúfam, že to Pyrothargas zvládne,“ strachoval sa Henry.


  Aj Happy, ktorý musí niesť majstra Finleyho a Stewiho, poznamenal Fénix a zachechtal sa.


  Všetci to napokon zvládli a užívali si prelet nad oblakmi, aj keď hore bolo tak chladno, že ich vlhké plášte zmrzli dotuha.


  Fénix dokonca predviedol aj obrátené slnečné koleso. Kolmo vystrelil nahor, natiahol krk a zaklonil ho dozadu. Henryho nadvihlo z miesta za trinástym hrotom a chvíľu padal do prázdna. Fénix sa prehnal popri ňom, potom zmizol v oblačnej perine. Keď Henrymu hrozilo, že sa znova ponorí do oblakov, objavil sa pod ním mocný chrbát jeho draka a jemne ho zachytil.


  „Čo sa tu predvádzaš?“ skríkol Timothy a s Kráľovskou krvou sa vrhol do hlbín.


  Potom ich už nič nezastavilo. Lucy vyliezla na koniec chvosta Tanečnice vo vlnách, ktorá ju vyhodila do vzduchu, a predviedla elegantnú hlavičku do oblakov. Ani Arthur nemohol odolať. Prikázal Pyrothargasovi, aby letel tesne pod oblakmi, vstal a nohy si dal medzi dva hroty chrbtového hrebeňa, aby získal lepšiu oporu. Vyzeralo to, akoby surfoval medzi mrakmi.


  „Stopercentná škoda, že nikto z nás nemá pri sebe fotoaparát!“ zvolal uvoľnene.


  Majster Duncan ich nechal, nech sa vybláznia, no napokon ich privolal. „Poďte, oblaky tu nebudú navždy a pred sebou máme ešte dobrý kus cesty.“

  Krátko pred tým, ako slnko zapadlo za more, doleteli do Krajiny-Nekrajiny. Malý ostrov sa týčil nad bridlicovosivým morom. Henry si mimovoľne spomenul na ostrov, ktorý maľoval v materskej škole a na základnej škole. Vyzeral presne rovnako: piesočnatá pláž, zelené lúky, tmavozelené lesy, v strede vrch s vodopádom a jazerom.


  „Nádhera!“ zvolala Chloé ohromene.


  „Ak by som raz mala dosť peňazí, kúpila by som si presne taký ostrov,“ vyhlásila Lucy.


  „Kúpila ostrov,“ veselo zopakovala Tippy a rukou ukázala ponad Lucino plece. „Povedz Tanečnici vo vlnách, aby v protismere hodinových ručičiek v čoraz menších kruhoch letela nad ostrovom. Všetko vám ukážem.“


  Tanečnica vo vlnách predbehla Kráľovskú krv a zaradila sa na vrchol formácie. Zatiaľ čo svišťali ponad ostrov, Tippy sa otočila k ostatným, rukami vytvorila okolo úst lievik a do vetra im kričala, čo sa nachádza pod nimi.


  „Z východu až do stredu ostrova sa tiahne Háj tancujúcich dubov.“


  „Prečo tancujúcich?“ zaujímala sa Lucy.


  Arthur pokrútil hlavou a vzdychol. „Radšej si sa nemala pýtať! Poznáme predsa Tippine bláznivé vysvetlenia.“


  No Tippy sa nedala zastaviť.


  „Na jar tu môžete zažiť nefalšovaný zázrak,“ zvolala. „Lesnú pôdu pokryjú tisícky zvončekov. Vyzerá to ako veľké modré more. V noci, keď vietor rozhojdá ich korunky, ozve sa tichá melódia a stromy ožijú. Tancujú okolo seba, a tak sa občas stáva, že v nasledujúce ráno niektoré duby stoja inde.“


  „Vravel som vám. Stopercentne negatívne,“ zašomral Arthur.


  Tippy ukázala na vodopád, ktorého burácanie počuli už z diaľky. „Voda padá v troch kaskádach do hĺbky dvestoosemdesiat metrov a zbiera sa v jazere. Rimania, ktorí ako prví osídlili ostrov, ho údajne nazvali Lacus Aureus, teda Zlaté jazero,“ vysvetľovala. „V jeho strede by mala byť trhlina, ktorá je taká hlboká, že siaha až do stredu Zeme. Rimania tam kedysi konali rituály pre svojich bohov a odovzdávali im obety v podobe zlatých mincí. V lete, keď je slnko nízko nad jazerom, to naozaj vyzerá tak, akoby sa celá hladina zlatisto trblietala.“


  Tippy žmurkla na Arthura.


  „O rašelinisku, podzemných jaskyniach pri strmých útesoch a o Zálive ponárajúcich sa drakov, ktorý leží pred nami, vám poviem neskôr.“


  


  Len čo dosadli na zem, očakávalo ich prekvapenie. Keď zliezli z drakov, spomedzi stromov vystúpil muž. Bol spotený, s trieskami vo vlasoch a s pílou v ruke.


  „Charles!“ skríkol Henry naradostene a rozbehol sa k bratrancovi. „Čo tu robíš?“


  „Práve som dokončil jeden z vašich príbytkov,“ odvetil a usmial sa. „Už nepracujem pre Stewarta Todda seniora ani pre radu. Keď som sa dopočul, že ťa uväznili, ukázal som absolventom chrbát.“


  Henry sa zatváril zdesene. „Nemôžete pre mňa všetci zahodiť doterajšie životy!“


  Charles položil pílu na zem, pošúchal si mozole na dlaniach a usmial sa. „Cítim sa trochu ako po dlhom dračom lete alebo po veľmi náročnom drakobalovom zápase, keď sa pridlho držíte ostrého dračieho hrotu.“


  Podišiel k Happymu, ktorý sklonil mohutnú hlavu tak, že mal tvár pred Charlesovou. Opatrne sa dotkli čelami a chvíľu tak zotrvali. Henry si mimovoľne (a trochu aj žiarlivo) položil otázku, či si ho Happy bude niekedy vážiť tak ako Charlesa, ktorý bol pred ním jeho jazdec.


  Napokon Charles odstúpil od starého draka a otočil sa k Henrymu. „Ostrov Sedem ohňov. Spojenectvo. Je to väčšie ako my, Henry. Stewart a rada sa to práve chystajú zradiť. A ty...“ odmlčal sa, „... teda my ich musíme zadržať.“


  „Zadržať,“ zopakovala Tippy a ukázala na úzku cestičku, ktorá viedla do lesa. „Urobíme to všetci spolu. No nie dnes. Najprv poďme k našim príbytkom. Henryho vyslobodenie a náš útek nadnes uhasili moju túžbu po dobrodružstve. O všetkom ostatnom si pohovoríme neskôr. Povedzte svojim drakom, aby počkali na tejto čistinke. Teraz potrebujem poriadny čaj. Nasledujte ma.“ Žmurkla na nich a kráčala preč.


  O niekoľko minút, keď v zástupe prechádzali lesom, došli na čistinku, ktorú obklopovali vysoké duby. Ich pne boli také hrubé, že by bolo potrebných päť dospelých mužov, aby ich občiahli. V strede čistinky stál drevený podstavec. Henry odhadoval, že môže byť veľký desať krát desať metrov. Stál na ňom nahrubo opracovaný stôl, okolo ktorého boli rozmiestnené pne. Zrejme slúžili ako stoličky. Pohľad mu zablúdil nahor. Nad stolom, medzi dubmi, niekto rozprestrel rybársku sieť, v ktorej bolo vpletené papradie a perá.


  „Plachta tisícov lietajúcich rýb,“ vysvetlila Tippy, ktorá si všimla jeho užasnutý výraz. „Údajne patrila Bernardovi Fokkovi, holandskému námorníkovi, známemu aj pod menom Bludný Holanďan. S touto plachtou,“ hrčovitým prstom ukázala hore, „vraj iba za tri mesiace zvládol cestu medzi ostrovom korenia Jávou a Holandskom.“


  „Negatívne,“ zamiešal sa Arthur. „Tento husársky kúsok sa mu podaril preto, lebo na sťažeň svojej lode pripevnil železné žrde, nazývané rahná. Preto mohol takmer vždy plávať s napnutými plachtami bez ohľadu na to, aký silný vietor fúkal.“


  Tippy sa k nemu otočila, prižmúrila oči a mlčky si ho prezerala.


  Arthur si prekrížil ruky na hrudi a útočne nadvihol bradu.


  Tippy sa začala smiať. „Chýbal si mi, Arthur.“ Pohladkala ho po drakobalovej prilbe.


  Henry medzitým objavil na jednom dubovom pni niekoľko krížom pribitých drevených dosiek, ktoré ako provizórny rebrík viedli na strom. Z hustých korún viseli laná s viacerými uzlami, ktoré sa tiež dali využiť na vyliezanie. Lucy k jednému okamžite pribehla a šplhala sa hore. Naboso jej to šlo podstatne lepšie ako Edwardovi, ktorý sa ju pokúsil napodobniť.


  „Toto musíte vidieť!“ ozval sa jej hlas z koruny stromu. „To je neuveriteľné!“


  Henry sa pozrel na Arthura, ktorý skepticky potriasol hlavou. „Je to stopercentne nebezpečné.“ Znova si prekrížil ruky na hrudi. „Tam hore ma nikto nedostane!“


  Charles, ktorý práve liezol za Lucy, zastal a usmial sa na nich. „Máme aj zopár príbytkov na zemi. Obíďte ten strom.“


  Ukázal na dub, ktorý bol o čosi ďalej na kraji čistinky a sčasti stál na kameni. Korene sa mu po ňom ťahali ako vosk zo sviečok, prenikali aj do najmenších trhlín a takmer celý ho zakrývali. Arthur pokrčil plecami. Henry, ktorý by radšej liezol za ostatnými, ho nasledoval. Keď dub obišli, zastali s otvorenými ústami.


  „Stopercentne pozitívne,“ vydýchol Arthur a Henry pomaly prikývol.


  Ocitli sa pred akousi jaskyňou. Koreňová sústava duba tvorila strechu a vydlabaná skala zasa múry. Vchod zastieral hustý závoj brečtanových výhonkov, cez ktoré zvnútra presvitalo svetlo. Henry ich zvedavo odhrnul. Vnútro jaskyne malo veľkosť štvormiestneho stanu. Na jednom koreni visela sklená miska so studeným ohňom. Zem bola porastená hebkým machom, ktorý sa poddával pod ich chodidlami. Opatrne prekročili dva spacie vaky a vankúše, ktoré ležali vedľa seba. Pri zadnej kamennej stene stála drevená komoda.


  „Stopercentne pohodlné,“ poznamenal Arthur. „Sem sa nasťahujem. Chceš byť mojím spolubývajúcim?“


  Henry sklopil zrak. Aj keď bola jaskyňa veľmi útulná, bol zvedavý na prístrešky na stromoch. Začal koktať, ale Arthur s úľavou mávol rukou. „Spýtal som sa to iba zo zdvorilosti. Samozrejme, rád by som bol s tebou, no ešte milšie by mi bolo, keby som debničky s knihami, ktoré sem priniesol Pyrothargas, mohol mať pri sebe.“


  Henry vydýchol. Vtom mu zišiel na um denník lady Blackstonovej a vytiahol ho z čižmy.


  „Och!“ zvolal. „Pri tom úteku som naň úplne zabudol! Spomínaš si na knihy, ktoré som si mal preštudovať, prv než ma uväznili?“


  Arthurova tvár sa sfarbila doružova a zahanbene si začal čistiť okuliare. „Henry... neboli to diela, od ktorých som si veľa sľuboval. Vybral som ich pre teba len preto, lebo dôkladné a rýchle čítanie nepatrí k tvojim silným stránkam.“


  Henry mávol rukou a ukázal mu zošitok.


  „Pozri! Bol ukrytý v jednej z tých kníh.“ Podal ho Arthurovi. „Som si istý, že ho napísala lady Blackstonová. Okrem iného sa v ňom možno dočítať niekoľko zaujímavostí o Ericovi, prvom Zlatom jazyku. Bezpodmienečne si ho musíš prečítať.“


  Arthur ho vzal a nasadil si okuliare. Otvoril prvú stranu, potom druhú a tretiu.


  „Arthur?“ oslovil ho Henry, no priateľ ho už nepočúval. S prekríženými nohami si sadol pod lampu so studeným ohňom a zahĺbil sa do denníka. „Zem volá Arthura!“ skríkol Henry a Arthur sa naňho zmätene pozrel.


  „To je obdivuhodný nález, Henry! Vďaka tomuto denníku vieme nahliadnuť do vnútra lady Blackstonovej. Do jej duše. Vieme sledovať, ako myslí. Možno sú tam veľmi cenné tajomstvá. Možno...“


  Henry ho prerušil. „Arthur! Aj keď, ako si práve láskavo poznamenal, nie som najdôkladnejší a najrýchlejší čitateľ, denník som si počas väznenia prečítal minimálne tridsať ráz. Viem ho takmer naspamäť. Áno, sú v ňom zaujímavé časti, o ktorých sa musíme porozprávať. O Ericovi, prvom Zlatom jazyku, ale aj o lady Blackstonovej a najmä o jej dračici.“


  Arthur prikývol. „Stopercentne pozitívne. Choď k ostatným. Musím čítať.“


  „Dobre, dobre, už idem,“ zahundral Henry. „Ani sa nesnažíš byť zdvorilý.“


  Opustil jaskyňu, obišiel hrubý dub a znova sa ocitol na čistinke. Majstri práve prenášali veci, ktoré si priniesli. Boli tam i ďalšie jaskyne podobné tej, do ktorej sa nasťahoval Arthur, aj niekoľko olivovozelených stanov, ktoré vyzerali, akoby ich pred desiatkami rokov vyradili z armádnych zásob. Majster Duncan práve staval jeden z nich. Jeho tvár pri tom nadobudla nezdravú červenú farbu, ktorá ešte stmavla, keď sa zadná časť stanu zrútila.


  „Môžeme sa predsa podeliť o jednu jaskyňu,“ navrhol mu majster Finley.


  Majster Duncan však zaťato pokrútil hlavou. „Ďakujem, Fin, ale radšej budem spať v stane, ako by som celú noc mal počúvať tvoje chrápanie.“


  V tej chvíli sa zrútila ďalšia časť stanu.


  „Aký stan si to mal na mysli?“ pobavene sa spýtal majster Finley a tvár majstra Duncana ešte viac očervenela.


  Prv než vybuchol, Henry rýchlo vyliezol po rebríku, ktorý bol pribitý o jeden dub. Z koruny k nemu prenikali hlasy jeho priateľov. Po asi piatich metroch sa rebrík končil a kmeň sa rozvetvoval do piatich hrubých konárov, ktoré sa ako prsty ťahali k oblohe. Rozhodol sa pre prostredný konár a liezol ďalej.


  Prišiel k miestu, kde už nedosiahol na nijaký konár, aby mohol pokračovať nahor. Potom však zbadal okennú kľučku, ktorú niekto pripevnil na kmeň, a postupne nachádzal ďalšie pomôcky na lezenie: otočenú kľučku na dvere, z ktorej sa mohol odraziť, či drevenú ruku sochy, ktorá sa k nemu vystierala. Najzvláštnejší bol veľký bronzový nos, ktorý bol opačne pripevnený na kôru stromu. V nosových dierkach sa dalo dobre udržať.


  Napokon pretlačil hlavu pomedzi listy a malé konáre a uvidel domček, ktorý istotne nadchol Lucy. Vyšvihol sa na malú verandu pred ním. Steny boli postavené z drevených dosiek. Ani jedna nebola rovná. Všetky boli krivé a perfektne zapadali do prirodzeného rastu stromu. Štrbiny boli vyplnené hlinou. Strechu tvorilo viacero vrstiev tŕstia, dreva a listov. Domček mal nízke dvere a niekoľko okien.

  Henry sa skrčil, aby doň vošiel. Bola v ňom len jedna malá miestnosť. Na zemi ležali dve hrubé slamené podložky, na ktorých boli spacie vaky a vankúše. Na zadnej stene domu boli ďalšie dvere, cez ktoré práve vstúpila Lucy.


  „Srdečne ťa vítam v Lucinom vtáčom hniezde! Poď, prevediem ťa tu.“ Zmizla v malých dverách, cez ktoré vošla. Za nimi sa nachádzala ďalšia veranda, no bez zábradlia. Henry zbadal husto tkanú sieť. Lucy do nej skočila. Laná trochu zavŕzgali, ale udržali ju. „Je to ako obrovská hojdacia sieť!“ zvolala nadšene. Henry opatrne vliezol k nej. „Poď, ľahni si na chrbát,“ vyzvala ho. Ľahol si vedľa nej a pozrel sa nahor. Presne nad nimi sa medzi listami vynímal otvor. Oblaky začali rednúť a umožnili im pohľad na čoraz tmavšiu večernú oblohu. „Ak nebude pršať, mohli by sme tu spať. S výhľadom na hviezdy. Nie je to úžasné?“


  „Hm,“ zamumlal Henry a vyslúžil si za to úder do ramena.


  „Trochu viac nadšenia, prosím,“ požiadala ho Lucy.


  „Áno, áno,“ dodal rýchlo. „Len...“ Odmlčal sa a hľadal správne slová. „Len mám pocit, že to všetko robíte iba pre mňa. Zradili ste spojenectvo a opustili ste ostrov Sedem ohňov. Čo ak sa lady Blackstonová rozhodne zaútočiť naň práve teraz? Happy, majster Duncan, majsterka Dora, majster Finley ani my tam nebudeme, aby sme ho chránili.“ Otočil sa na chrbát. „Iba spolu sme silní. Ak som sa na ostrove niečo naučil, tak toto. Je moja vina, že už nie sme jednotní.“


  Lucy ho znova udrela do ramena, tentoraz silnejšie. „Nenavrávaj si takú hlúposť. To Stewart Todd senior pripustil, že lady Blackstonová mohla vraziť do spojenectva klin, nie ty. Ty, teda my, sme tí, ktorí spojenectvo zasa stmelia!“


  „Prečo ja? Prečo sa všetko stále musí točiť okolo mňa? Prečo konečne nemôžem zažiť normálny rok v škole na ostrove ako stovky dračích jazdcov stáročia predo mnou?“ spýtal sa.


  „Podľa mňa existujú ľudia, ktorí sú predurčení na to, aby ukazovali cestu.“


  Henry si pomyslel na Erica Crawforda a lady Blackstonovú. „Nie som si istý, či takých ľudí dokážem strpieť.“


  „Ak sa vydajú správnou cestou, nemožno im nič vyčítať,“ usmiala sa Lucy.


  „No odkiaľ vieme, že je to správna cesta?“


  Lucy sa opäť usmiala. „Mám super nápad. Budem tvojím kompasom. Vždy keď zle odbočíš, udriem ťa do ramena.“


  V tej chvíli začuli kroky, ktoré sa k nim blížili, a vstali. Henry až vtedy uvidel úzky visutý mostík, ktorý viedol z ich plošiny a mizol v korune susedného duba.


  „Hej, vy dvaja!“ zavolal na nich Timothy. „Toto musíte vidieť. Poďte!“


  Otočil sa a vydal sa po mostíku opačným smerom.


  Lucy sa spýtavo pozrela na Henryho. „Si v poriadku?“ uisťovala sa.


  Prikývol, ale obaja vedeli, že stále nie je presvedčený o správnosti ich konania. Napriek tomu vyliezli zo siete a vstúpili na pohojdávajúci sa mostík, ktorý zboku istili len nízko natiahnuté laná.


  „Arthura sem hore nikdy nedostaneme,“ nadhodila Lucy, keď vyšli do koruny druhého duba.


  Na konci mostíka bola okolo kmeňa postavená malá kruhová plošina, z ktorej viedlo hore točité schodisko. Tento strom bol určite o desať metrov vyšší ako dub, kde bol ich domček. Lucy naboso liezla nahor svižne ako veverička a Henry mal čo robiť, aby ju nasledoval.


  Schodisko čoskoro nahradili prirodzené schody z hrubých konárov, a keď odhrnuli záves z tenších konárov a objavili ďalší prístrešok, to, čo zazreli, ich ohúrilo. Tento dom bol obrovský! No najneobyčajnejšie bolo, že mal dve poschodia. Z okna na hornom poschodí im mávali Edward a Charles.


  V tej chvíli sa dolu otvorili dvere a objavila sa v nich Stewiho tvár.


  „Srdečne vás vítam!“ ozval sa spoza neho Timothy. Otočil sa k Henrymu. „Keďže Arthur sa sem nikdy neodváži vyliezť, Edward sa dal dokopy s Charlesom a ty, zradca, si sa nasťahoval k Lucy, musím sa uspokojiť so Stewim.“


  Hlavou kývol na Stewarta Todda juniora.


  „Naozaj si môžeme byť istí, že nie je špión druhej strany?“ spýtal sa. Stewi zahanbene sklopil zrak.


  „Nepočúvaj ho,“ upokojoval ho Henry a vystrel k nemu ruku. Potom si spomenul na niečo, čo mu raz povedal Happy: „Nemôžeme zmeniť to, odkiaľ pochádzame, ale môžeme zmeniť to, kam kráčame.“


  „Hovoril si vari s mojou starkou? Toto motto by mohlo stáť v jej trhacom kalendári,“ vtipkoval Timothy, no Henry ho ignoroval.


  „Chcel by som sa ti ešte raz poďakovať. Bez teba by som stále trčal vo väzení. A to, že si sa postavil strýkovi, bolo naozaj odvážne.“


  Stewimu sa na tvári rozhostil široký úsmev a stisol Henrymu ruku. „Odkedy som tu spoznal Timothyho, už si nie som stopercentne istý, či naozaj stojím na správnej strane... ale rád som pomohol.“


  „Kto má chuť na malú skúšku odvahy?“ prerušil ich hlas zhora. Edward sa k nim naklonil a s očakávaním na nich hľadel. Henry si všimol, že vždy úhľadne upravené vlasy s cestičkou naboku mu narástli a siahali až po uši.


  „Poďte! Posledný, kto príde sem k nám, je Blackstone,“ vyzval ich.


  Chlapci sa hneď vrhli k hrubému lanu a šplhali hore, zatiaľ čo Lucy vyliezala po konároch. Na plošinu dorazila prvá. Chlapci sa štverali jeden cez druhého, takže nebolo možné určiť, kto bol posledný. Keď sa postavili, Tippin ostrov im opäť vyrazil dych.


  „Nádhera!“ žasla Lucy.


  Stáli v korune pravdepodobne najvyššieho stromu v Krajine-Nekrajine. Pred nimi sa jedným smerom rozprestieralo obrovské zelené more lístia a druhým údolie s malým jazerom a vodopádom. Voda mala tmavozelenú farbu a jemné vlny, na ktoré dopadali lúče podvečerného slnka, sa trblietali ako tisícky hviezd.


  Od jazera k lesu, teda takmer pod nimi, sa nachádzal tmavý kus zeme vo veľkosti futbalového ihriska.


  „To je čo?“ spýtal sa Stewi.


  „Vyzerá to ako veľká kopa hnoja,“ povedal Henry.


  „Aby vzniklo niečo také, celé roky by tam muselo vypúšťať výkaly stádo byvolov,“ poznamenal Timothy.


  Charles sa k nim pridal. „To je Blackmoor,“ objasnil. „A či už tomu veríte, alebo nie, tu Tippy berie rašelinu, aby pálila vlastnú whisky.“


  „Tippy páli vlastnú whisky?“ začudoval sa Stewi. „Nie je to zakázané?“


  Charles pokrčil plecami. „Myslíš si, že niečo také ju trápi? Hoci jej to rada zakázala, nazvala ju Dračí dych. Znalci whisky ju považujú za skvost.“


  „Čo by mala byť tá skúška odvahy?“ spýtala sa Lucy unudene. „Dúfam, že nie pitie whisky.“


  Charles potriasol hlavou a ukázal na lianu, ktorá bola uviazaná na konári nad ním.


  „Možno na nej preletieť až k jazeru?“ spýtala sa Lucy nadšene.


  Na Charlesovej tvári sa mihol malý prefíkaný úsmev. „Nie celkom.“ Ukázal na tmavú plochu. „Dostane vás asi do polovice rašeliniska. Ak sa pozriete lepšie, uvidíte, že tam visí ďalšia liana. Tej sa musíte chytiť, aby ste sa prešvihli cez zvyšok rašeliniska a pristáli v jazere.“


  „Čo si zošalel?“ vykríkol Timothy. „Buď si dolámeme krky, alebo sa utopíme v rašeline. Čo je to za hlúpu skúšku odvahy?“


  „Stará Tippy to robieva každé ráno, aby sa prebrala,“ odvetil Charles.


  Timothy si prekrížil ruky na hrudi. Aj na Stewiho, Henryho a Edwardovej tvári sa dalo prečítať, že nie sú veľmi nadšení.


  „Rašelinisko nie je veľmi hlboké,“ upokojoval ich Charles. „Ak doň nepadnete dolu hlavou, nič sa vám nestane. Siaha len do výšky bokov. Chvíľu síce potrvá, kým sa prebrodíte na kraj, a nejaký čas vám zaberie, kým si špinu zmyjete, ale inak sa vám nemôže nič stať.“


  Zatiaľ čo chlapci pochybovačne blúdili pohľadmi po rašelinisku a jazere, Lucy schmatla lianu a vyliezla na konár.


  „Bojkovia!“ skríkla na nich, odrazila sa a skočila.


  Všetci zalapali po dychu, keď svišťala vzduchom. Jej čierna kučeravá hlava zmizla medzi konármi a chvíľu iba počuli, ako letí cez húštinu listov.


  „Tam!“ zvolal Edward, keď sa objavila na kraji lesa a smerovala k rašelinisku.


  „Teraz!“ zamrmlal Charles napäto a práve v tej chvíli Lucy pustila lianu. Urobila salto vpred a čo najviac sa natiahla. Všetci zadržali dych a s úľavou vydýchli, keď špičkami prstov dosiahla na koniec druhej liany a letela ďalej k jazeru. Keď bola najvyššie, pustila sa a urobila salto vzad do krištáľovočistej vody.


  „Len sa vyťahuje!“ odfrkol Timothy.


  „Pochádza z rodu Duffyovcov, pravda?“ spýtal sa Charles, ktorý práve priťahoval prvú lianu späť.


  Henry prikývol.


  „Stále predvádzajú polnočné skoky.“


  Henry sa usmial. „Zdá sa, že to je dobré cvičenie.“


  Stewi vzal Charlesovi z ruky koniec liany. „Aj keď som z rodu Murrayovcov, rád som sledoval, ako Duffyovci trénujú skoky.“


  Henry si na to spomínal. Stewi a Dex naňho vtedy vrhali nevrlé pohľady a nazývali ho Jedovatým jazykom.


  „Naozaj si trúfaš?“ spýtal sa Timothy.


  Stewi namiesto odpovede skočil. Henry hľadel za ním a spomenul si na ich stretnutie na terase hotela Kráľova ruka, keď sa tam objavili Graham Green a lady Blackstonová. Vtedy Stewi nebol taký odvážny. No zdá sa, že ľudia sa menia.


  Keď už Stewi letel ponad rašelinisko, pustil lianu priskoro.


  „Začiatočnícka chyba,“ uškrnul sa Charles, keď Stewi s hlasným čľapotom dopadol do čiernej masy, ktorá mu siahala po hruď. „Kto bude ďalší?“


  Edward schmatol koniec liany. „Nemôže to byť predsa také ťažké,“ zašomral a skočil. Čakal však pridlho a lianu pustil až vtedy, keď dosiahol najvyšší bod. Vzápätí pristál vedľa Stewiho.


  Timothy sa škodoradostne chechtal, kým mu Charles nepodal lianu.


  „Nemôžem sa teda pustiť priskoro ani neskoro,“ dodával si odvahu a s výkrikom Tarzana sa odrazil. Vystihol optimálny čas, aby lianu pustil, ale tak ho to prekvapilo, že sa dosť nesústredil, siahol do prázdna a zadkom pristál presne medzi Stewim a Edwardom. Blato sa rozšplechlo na všetky strany.


  „Hej, dávaj pozor!“ zanadávali.


  Charles podal lianu Henrymu a usmial sa.


  „Neboj sa, ja tam už nespadnem,“ chvastal sa.


  Charles spýtavo zdvihol obočie. „Si si tým istý? Pripomínam ti, že Lucy je doteraz jediná, komu sa to podarilo na prvý raz.“


  Henry sa naňho usmial. „Arthur ma naučil, že človek vždy musí mať aj plán B.“


  Odrazil sa a na chvíľu mu srdce spadlo do nohavíc. No keď naberal rýchlosť a hnedá farba konárov splynula so zeleňou listov do jedinečnej farebnej zmesi, cítil sa tak živo ako už dávno nie.


  


  [image: obrazok]


  


  V bruchu pocítil, že dosiahol najnižší bod, a liana ho znova ťahala nahor. Pustil sa a plachtil vo vzduchu. Jeho načasovanie vôbec nebolo zlé. Žiaľ, nebolo ani bezchybné. Nedosiahne koniec druhej liany! Bolo to však jedno, lebo v tej chvíli sa z oblohy prirútil Fénix, Henry vystrel ruky dohora a drak ho za ne schmatol tesne pred tým, ako sa mu nohy dotkli hladiny rašeliniska.


  „To sa neráta!“


  „Podvodník!“


  „To nie je fér!“


  Priatelia, ktorí trčali v rašeline, hlasno nadávali, no Henry sa iba chechtal.


  Znova sa spojil so svojím drakom. „Spustíš ma nad jazerom? Tam, kde je Lucy?“


  Vykonám, odvetil Fénix so smiechom.


  Nie veľmi elegantne, ale s celkom obstojnou hlavičkou Henry pristál vedľa priateľky v jazere.


  „Plán B?“ chichotala sa.


  „Niečo z Arthurovej inteligencie sa muselo nalepiť aj na mňa,“ uškrnul sa.

  Keď slnko zapadlo, všetci sedeli okolo praskajúceho táboráka a otáčali nad ohňom palice s čerstvo ulovenými rybami.


  „Stopercentne horúce, horúce, horúce!“ dychčal Arthur, keď si do úst vložil veľký kus ryby.


  „Fuj, páchnete ako mŕtvoly z rašeliny,“ zahundral majster Duncan, ktorý sedel medzi Edwardom a Timothym.


  Spolu so Stewim sa k nim pridali neskôr, keďže trvalo dosť dlho, kým sa prebrodili rašelinou a umyli sa. Potom poprosili Lucinu dračicu Tanečnicu vo vlnách, aby ich vysušila teplým dychom.


  „Zabudol som vám povedať,“ ozval sa Charles s hranými výčitkami svedomia, „že pach rašeliny sa stratí až približne po týždni bez ohľadu na to, ako často sa človek umýva.“


  „Po týždni,“ zopakovala Tippy s chichotom.


  „Toto miesto je naozaj jedinečné. Ten pokoj a nádherná príroda! Ako človeku napadne kúpiť si ostrov?“ zaujímala sa Chloé.


  Tippy sa na ňu usmiala ponad plamene.


  „Už dlho som sa zaoberala otázkou, či si mám kúpiť jazero, v ktorom leží malý ostrov, alebo ostrov, na ktorom sa nachádza jazero. Jednej noci pred rokmi sa so mnou spojil pradrak Ónyx,“ vysvetľovala. „To on mi ukázal toto miesto. Keďže existovalo iba v mojom sne, povedala som si, že by bol dobrý nápad ho vytvoriť.“


  Tippy si k perám priložila malý medený pohár a odchlipla si z neho. Pre majstrov a pre Charlesa otvorila fľašu svojej whisky.


  „Krajina-Nekrajina je ako malý ostrov Sedem ohňov. Vaše draky to cítia.“ Ponad okraj pohárika sa zahľadela na Arthura. „Je to naozaj tak. Na dne jazera je množstvo zlata, preto sme na ceste sem prekonali aj Zlatú hranicu. Keďže leží tak ďaleko od bežných lodných a leteckých trás, je veľmi nepravdepodobné, že nás náhodne objavia. Navyše Zlatá hranica prispieva k tomu, že sa k nám nikto priveľmi nepriblíži.“


  „Ako to vlastne funguje so Zlatou hranicou?“ zaujímal sa Timothy.


  Arthur si hlasno odkašľal. „Nuž, o tom som si prečítal tri pomerne obsiahle rozpravy. Tento fenomén údajne objavil William Mayweed. Vzorec, ktorý hovorí o príťažlivej sile zlata na draky, sme si všetci osvojili už v prvom školskom roku.“


  Zahľadel sa na prítomných.


  „Ako inak... O fyzikálnej interakcii medzi koncentrovanými ložiskami zlata a prírodnými javmi ako tvorba oblakov, vodné prúdy a búrky existuje veľa rozličných teórií,“ pokračoval. „Je to totiž tak, že...“


  „Prosím, nie!“ zaúpel majster Duncan. Aj majster Finley, ktorý bol na problematiku Zlatej hranice na ostrove Sedem ohňov expert, zívol a zagúľal očami.


  „Fajn. Nemusím o tom rozprávať. Myslel som si, že to chcete vedieť,“ vyhlásil Arthur trucovito.


  „Môžeš to Timothymu vysvetliť neskôr, keď sa už na to spýtal,“ povedala majsterka Dora, ktorá ignorovala Timothyho tajné odmietavé gesto.


  „Spýtal,“ zopakovala Tippy. „Dora má pravdu. Radšej by sme sa mali porozprávať o našich plánoch. Charles? Mohol by si, prosím, doniesť tabuľu?“


  Charles vstal, podal Henrymu svoju palicu s rybou a o niekoľko minút pred sebou tlačil veľkú kriedovú tabuľu. Kolieska na hrdzavých nohách sa na nerovnej zemi zasekávali a nepríjemne škrípali.


  „Tabuľa pochádza zo školy v Coventry, do ktorej chodila Mary Anne Evansová.“


  „Mary Anne kto?“ spýtal sa Timothy.


  „Stopercentne negatívne!“ rozčúlil sa Arthur. „Toto meno by ste mali poznať. Mary Anne Evansová napísala pod pseudonymom George Eliot jedny z najvýznamnejších románov našej krajiny.“


  „... jedny z najvýznamnejších románov našej krajiny,“ zopakovala Tippy. „Aj Middlemarch. Príbeh sa začína poslednou vetou.“ Ukázala na tabuľu. „Vlastnoručne ju napísala na túto tabuľu.“


  „Stopercentný nezmysel,“ zašomral Arthur.


  Tippy na jeho pochybnosti nereagovala.


  „Veď rast dobra na tomto svete nezávisí iba od veľkých činov, ktoré sú zapísané v historických knihách, a ak to s vami ani so mnou ešte nie je také zlé, sčasti za to vďačíme množstvu ľudí, ktorí poctivo žili svoje životy mimo všetkej pozornosti,“ šepkala Chloé.


  „Aké pekné!“ vydýchla Lucy a pritúlila sa k Henrymu, zatiaľ čo Arthur očarene sledoval Chloé.


  „Stopercentne správne. Je to posledná veta z románu.“


  Chloé sa zahanbene usmiala. „Je to moja obľúbená knižka.“


  Henry sa pozrel na prítomných. „Mimo všetkej pozornosti. To je ako v utajení. Podľa mňa je to dobré meno pre nás, čo poviete?“


  „Súhlasím,“ pritakal majster Finley a zdvihol pohár. „Na Utajených!“


  Aj ostatní zdvihli poháre a štrngli si. „Na Utajených!“


  „Na Utajených!“ zopakovala Tippy.


  „Tak to by sme mali,“ ozval sa majster Duncan a sťažka vstal. „Uf,“ vzdychol a niekoľko ráz si natiahol ruky aj nohy, kým meravo vykročil k tabuli. Prstom poklopal na čiernu bridlicu. „Teraz musia Utajení vykonať niekoľko dobrých skutkov. Tu sme spísali, čo treba urobiť, aby sme porazili lady Blackstonovú a dostali šialeného Stewarta seniora pod kontrolu.“ Ospravedlňujúco sa pozrel na Stewiho, ktorý napäto hľadel do plameňov. „Nič v zlom, Stewi.“


  Potom sa znova otočil k tabuli.


  „Tu je všetko, čo vieme alebo predpokladáme o lady Blackstonovej. Vieme, že ide po drakoch. Dva sa už nachádzajú v hrade Temný koráb a prebudila ich vďaka Henryho krvi.“


  Henry sa pri spomienke na štôlne v Arundeli a na vyciciavače, ktoré mu nasadila lady Blackstonová, nepokojne zamrvil na pni.


  „Jeden z dvojice drakov by mohol lietať, keďže na dražbe v hoteli Kráľova ruka získala diablovo jarmo,“ pokračoval majster Duncan. „Dva plochonožce, Pan a Arundula, sú na ostrove Sedem ohňov.“


  „Draky Violet a Caspera,“ dodal Edward.


  „Preto tí dvaja neprileteli s nami. Napriek všetkému si myslíme, že je to tam pre nich bezpečnejšie ako v Krajine-Nekrajine.“


  „No lady Blackstonová má zrejme na ostrove špióna. Inak by nevedela o tribunáli, ktorý mal rozhodnúť o mojom osude,“ zdôraznil Henry.


  Majstrovi Duncanovi poklesli kútiky úst. „Možno okrem nášho dobrého Mortimera nasadila aj ďalšiu vranu. Tak či onak, ostrov chráni Zlatý oddiel. Navyše majsterka Leonella, majster Nicolas a Rudge Bleaker sú schopní ľudia, ktorí môžu prispieť k jeho obrane. Okrem toho sme si pomerne istí, že tá čarodejnica a jej vojsko čiernych plameňov by sa odvážili na útok iba vtedy, ak by sa zmocnili ďalších drakov.“


  Majster ukazovákom prešiel o riadok nižšie.


  „Ďalšieho skameného plochonožca vlastní rada. Keď ho našli na dne Arundelskej priehrady, rozhodla sa, že draka neprebudí k životu, ale ukryje ho na Balnanockom panstve.“


  Majster Duncan sa pozrel na Stewiho, ktorý vzdychol.


  „Balnanocké panstvo kúpil strýko pred rokmi, aby tam trávil letné mesiace. Krátko pred začiatkom školského roka na ostrove Sedem ohňov som ho tam navštívil.“


  Stewi sa odmlčal a zhlboka sa nadýchol.


  „Videl som sochu plochonožca na panstve,“ vydýchol. „Presnejšie za ním. Stojí v malom dubovom lese, ktorý sa začína asi kilometer a pol od sídla. Tamojšie stromy sú prastaré.“


  „Prastaré,“ potvrdila Tippy. „Lesík volajú aj Les kostí. Kedysi žil v Balnonocku anglický lord, ktorý sa zaľúbil do víly. Tá mu však lásku neopätovala. V návale zlosti prikázal svojim piatim synom, aby les, v ktorom víla žila, vyrúbali. Za trest premenila ich chodidlá na korene, takže ich uväznila na mieste, kde predtým stáli stromy. Nohy mladíkov sa premenili na kmene, koža na kôru, vlasy na listy a ruky na konáre. Keď sa lord dozvedel, čo sa s nimi stalo, srdce mu naplnil nekonečný smútok. Hovorí sa, že počas bezmesačných nocí, keď sa vietor preháňa pomedzi listy dubov, možno aj dnes počuť jeho bedákanie. Vraj stále blúdi lesom a hľadá synov.“


  Oheň zapraskal a všetci sa strhli. Niekoľko iskier krúživo letelo k nočnej oblohe.


  „Desivé,“ šepla Chloé.


  „A stopercentne nepravdivé,“ dodal Arthur.


  Tippy pokrčila plecami. „Vravím len to, čo som počula. Tak či onak, ak niekto zotne jeden z tých stromov alebo odlúpne kôru, v jadre kmeňa a konárov vraj odhalí ľudské kosti.“


  „Už s tým prestaň, Tippy!“ rozčúlil sa majster Finley. „Dnes nemám chuť na nočné mory.“


  Tippy chlácholivo zdvihla ruky. „Preto by ľudia mali nechať stromy na pokoji. Víla nad nimi stále bdie.“


  Majster Duncan si netrpezlivo odkašľal. „Vráťme sa k nášmu plochonožcovi. Čiže stojí presne uprostred vílieho lesa?“


  „Správne,“ potvrdil Stewi. „Les síce nie je veľmi rozľahlý, ale je husto zarastený machom, papradím a lišajníkmi, preto nie je ľahké ho nájsť. Navyše ho dňom i nocou strážia niekoľkí vojaci zo Zlatého oddielu.“


  Majster Duncan si pošúchal bradu. Znelo to, akoby niekto používal brúsny papier.


  „To nám neprekáža. Bez ohľadu na Zlatý oddiel alebo vílu túžiacu po pomste sa musíme pokúsiť dostať toho plochonožca do bezpečia. Inak nás buď predbehne lady Blackstonová, alebo, čo je ešte horšie, Stewart Todd senior urobí nejakú hlúposť.“


  Ostatní sa naňho spýtavo pozreli.


  „Keď som bol ešte členom rady, navrhol, aby sme sochu zničili.“


  Všetci zhíkli.


  „Je to najnaliehavejšia úloha, ktorú musíme vybaviť.“ Majster Duncan si vzdychol. „No nie jediná.“


  „Existujú ešte dva plochonožce, ktoré sa považujú za stratené,“ pripomenul im Arthur.


  „Považujú za stratené,“ zopakovala Tippy a žmurkla naňho. „No taký je už len jeden.“


  „Negatívne,“ povedal Arthur a ukázal na tabuľu. „Sú tam predsa zaznamenané všetky aj s jazdcami alebo s osobami, ktoré ich vlastnia.“


  „Považujú za stratené,“ zopakovala Tippy a vstala. „Poďte za mnou.“


  „Teraz? Všetci?“ spýtal sa majster Finley zmätene.


  Tippy prikývla. „Všetci.“

  „Čo nám chceš ukázať?“ ozvala sa Chloé.


  „Nebuď taká zvedavá, mladá dračia jazdkyňa,“ usmiala sa Tippy tajomne a naznačila im, aby ju nasledovali.


  „Ponáhľaj sa, Tippy. Nechcem, aby mravce alebo iní nepozvaní hostia zožrali moju rybu, zatiaľ čo sa prechádzame po ostrove,“ zašomrala majsterka Dora, ale zaradila sa do malej skupiny.


  Henry a majster Duncan kráčali na jej konci. Henry si všimol, že učiteľ čoraz viac kríva.


  „Jed zo šípky vás stále trápi?“


  „A okrem neho ešte vek a vlhký vzduch. Všetko naraz.“ Majster Duncan mu položil ruku na plece. „Nerob si starosti. Burina nikdy nevyhynie.“


  Henry chcel čosi odvetiť, majster Duncan ho však potisol pred seba, aby priveľmi nezaostali.


  „No tak, Tippy! Nerozumiem, prečo musíme uprostred noci blúdiť v lese,“ rozčúlil sa po niekoľkých minútach majster Finley, ktorý už asi po stý raz zakopol o konár.


  „Prečo nemôžeme takú dlhú trasu preletieť na drakoch?“ zahundral Arthur.


  Vzápätí obaja stíchli. Aj ostatným vyrazilo dych. Dostali sa na malý kopec, na ktorom nerástli nijaké stromy. Tam stál. Jeden pár krídel mal zložený na chrbte, druhý vystretý, akoby chcel zachytiť strieborné mesačné svetlo, ktoré naň dopadalo z oblohy.


  „Jeden zo skamenených plochonožcov,“ vyslovil Timothy to, čo bolo všetkým jasné.


  Henry vstúpil na čistinu ako posledný a nemenej ohúrene hľadel na prastarú bytosť z kameňa. Tento drak bol štíhlejší ako Arundula, ale určite ju prevyšoval asi o jeden a pol dračej hlavy. Na rozdiel od jedincov, ktoré stáročia strávili na dne Arundelskej priehrady, bol kameň, na ktorý sa drak premenil, hladký a pôsobil takmer ako vyleštený. Bol zelený a nepokrýval ho mach ani riasy.


  Všetci vedeli, že pod kamenným povrchom bije srdce a bytosť z mäsa a kostí čaká, kedy ju konečne prebudia.


  „Ako sa, prepánajána, dostal plochonožec do tvojho vlastníctva?“ zvolala majsterka Dora.


  „Do vlastníctva?“ zopakovala Tippy a ukazovákom jej vyčítavo zamávala pred tvárou. „Dora, drahá! Nikto nevlastní draka. To predsa vieš. Len som si dovolila priniesť ho sem.“


  Majsterka Dora zagúľala očami. „Nepovieš nám, kde si ho našla, však?“


  Tippy sa prefíkane usmiala a mlčala.


  „Prečo si ho alebo ju ešte neprebudila?“ zaujímal sa majster Finley.


  „Neprebudila,“ zamrmlala Tippy a pozrela sa na Henryho. „Pokúsila som sa o to. Dotkla som sa jeho...“ stíchla. Po chvíli pokračovala: „Verím, že je to drak, ktorého prvé meno bolo Fafnir. Dotkla som sa jeho rohov,“ stále upierala oči na Henryho a v jej pohľade sa odrážala ľútosť, „no moje schopnosti Zlatého jazyka už priveľmi zoslabli, aby som ho prebudila. Musíš to urobiť ty, chlapče.“


  Henry chvíľu váhal. Napokon sa odpojil od skupiny, pristúpil k soche a zastal rovno pred ňou. Vzdychol si a spojil sa s Fénixom.


  Znova siahneš na rohy cudzieho draka? spýtal sa ho Fénix pobúrene. Henry mu to začal vysvetľovať, ale Fénix ho prerušil: Chcem lietať iba s tebou. Si môj jazdec a vždy ním aj ostaneš bez ohľadu na to, aké úlohy na teba čakajú.


  „A ty navždy zostaneš mojím drakom,“ ubezpečil ho Henry s úsmevom. Zrazu vycítil, že sa s ním chce spojiť Happy.


  Opäť sa chystáš urobiť niečo neuvážené, trpaslík? spýtal sa namosúrene.


  Henry mu ukázal draka, pred ktorým sa ocitol.


  Fafnir, konštatoval Happy. Veľmi dávno to bolo jeho prvé meno.


  Henry prikývol. „Viem, Tippy nám to už povedala.“


  Tak, tak. Malý pánko to už vie. Považuje sa za mimoriadne múdreho.


  Henry potlačil nutkanie pomyslieť si o Happym niečo nepekné, aj keď mal znova hroznú náladu.


  O chvíľu sa obloha zatiahla a starý diabolský drvič pristál s Fénixom na kopci vľavo a vpravo od skameneného plochonožca.


  Skôr než sa tu stane niečo zlé, mal by som celú akciu riadiť ja, vysvetlil Happy. Hoci som po dlhom lete, pri ktorom ste ma zneužili ako ťažného somára, dosť unavený.


  Tak preto je taký nahnevaný, preblesklo Henrymu hlavou.


  Nemal by si myslieť! vyhrešil ho Happy. Radšej vylez na chrbát svojho draka, aby Fafnir zistil, že si dračí jazdec, keď sa prebudí, a nie nejaký trkvas, ktorý tu pobehuje naokolo. No, vlastne si oboje v jednej osobe, to však teraz nezohráva nijakú úlohu. Ostatným trpaslíkom povedz, aby sa schovali. Nie som si istý, ako Fafnir zareaguje, keď sa prebudí.


  Henry urobil, čo mu prikázal, a jeho spoločníci jeden po druhom zmizli medzi stromami. Iba Tippy tam ostala stáť a Henry cítil, že nadviazala spojenie so starým drvičom. Už to raz zažil, keď bol ukrytý pod jeho krídlom na nádvorí hotela Kráľova ruka. Puto medzi nimi bolo ako pergamen alebo ako takmer priesvitné vlákno. Bol to zvláštny, priam magický pocit, keď vycítil, že sa spojila s Happym. Tentoraz mu obaja dovolili, aby sa zúčastnil na ich konverzácii.


  Henrymu sa zatajil dych.


  „Som rada, že stojíš na našej strane, Chrlič ohňa,“ povedala Tippy starému diabolskému drvičovi.


  Vieš, že moja vernosť k tebe ostala neporušená, vyriekol Happy úctivo.


  „Neporušená, kým posledný oheň vo mne nevyhasne,“ dodala Tippy.


  Aj potom. Keď bude temnota nekonečná, pokračoval Happy, budem svetlom, ktorý ti v nej ukáže cestu.


  Henryho to ohromilo a už to nemohol vydržať. „Mne si nikdy niečo také milé nepovedal!“


  „Niečo také milé,“ začul Tippin smiech v hlave. Šteklil ho.


  Lebo si najhroznejší dračí jazdec, akého som poznal, nemilosrdne odvrkol Happy.


  „Nehádajte sa,“ zasiahla Tippy. „Fafnir už čakal pridlho,“ pripomenula im a prihovorila sa Henrymu. „Vylez za Fénixovu hlavu. Odtiaľ sa môžeš dotknúť Fafnirových rohov, aby si ho prebudil. Len čo sa začne premieňať, skryješ sa za hlavu svojho draka. Sadnem si na Happyho chrbát a pokúsim sa nadviazať s Fafnirom spojenie. Len ak by sa mi to nepodarilo, prevezmi to, prosím, a pokús sa s ním hovoriť. Rozumel si?“


  Henry prerušil spojenie a pozrel sa na Tippinu vráskavú tvár. Jej oči akoby patrili mladému dievčaťu a žiarili ako svätojánske mušky.


  „Zvládneme to,“ vyhlásila sebaisto a Henry jej uveril. S Tippy, Happym a Fénixom po boku sa mu všetko podarí.

  Siahol na rozvetvené parožie skameneného plochonožca. Bolo hladké a chladné ako mramor. No pod tvrdým povrchom to na rozdiel od bežného kameňa vrelo. Cítil, ako sa prebúdza čosi mocné a pokúša sa dostať z kamenného väzenia. Dotkol sa druhého parožia a okamžite stiahol ruku, akoby to bola horúca platňa na sporáku.


  Čo sa deje? spýtal sa Happy vystrašene a Tippy aj Fénix sa s ním spojili.


  „Už sa to začína,“ šepol Henry. Jemné trhliny, ktoré sa zrazu objavovali na kamennej škrupine, mu dali za pravdu.


  Vzápätí sa ozval príšerný praskot a Henry sa skrčil za Fénixovu hlavu. Nasledoval ohlušujúci rev a tmu rozjasnil žiarivý plameň. Stáročia zadržiavaná zlosť sa uvoľnila a sfarbila oblohu dočervena.


  Henry opatrne vykukol spoza Fénixových rohov a s prekvapením zistil, že Fafnir má oči modré ako more. To ešte nevidel pri nijakom plochonožcovi. Potom vycítil drakovo puto. Svišťalo naokolo ako výhonok brečtana v búrke a hľadalo oporu. Takmer sa spojil s Henryho putom. Tippy, ktorá medzitým zliezla z Happyho chrbta, ho však jemne odsunula a obmotala svojím putom. Hoci predtým na Henryho pôsobilo krehko, zrazu bolo pevné ako oceľové lano.


  Chvíľu takto zotrvali. Potom Tippy opatrne vykročila k Fafnirovi. Plochonožec pomaly sklonil hlavu.


  „Vráťte sa k ohnisku!“ skríkla bez toho, aby odvrátila zrak od draka. „Nečakajte na mňa. Fafnir a ja strávime noc na oblohe. Po takom dlhom čase v skamenenej podobe by najradšej obletel celý svet.“


  Pristúpila k plochonožcovi a Henryho prekvapilo, ako svižne mu napriek pokročilému veku vyliezla na chrbát.


  Fafnir roztiahol druhý pár krídel, takže trochu pripomínal obrovskú vážku. Potom prudko mávol zadným párom krídel a s Tippy sa vzniesol na nočnú oblohu.

  Ostatní hľadeli za Tippy a Fafnirom, kým sa nezmenili na malú bodku, ktorá napokon splynula s temnotou. Potom sa vrátili k ohnisku. Majsterka Dora sa rozčuľovala nad tým, že jej ryba vychladla a bola posiata mravcami.


  Majster Duncan pristúpil k tabuli a opravil posledný bod. Kostrbatým písmom na ňu napísal Fafnirovo a Tippino meno.


  „O jedného strateného draka menej,“ poznamenal.


  „Stopercentne pozitívne,“ súhlasil Arthur. „Podľa môjho názoru majú Utajení pred sebou tri úlohy. Po prvé, niekto musí ísť na Balnanocké panstvo, aby oslobodil predposledného skameneného plochonožca. Po druhé, musíme nájsť posledného zmiznutého plochonožca skôr než lady Blackstonová. A po tretie, musíme ju poraziť.“


  „Utajení sa napokon vrátili na ostrov Sedem ohňov, stali sa súčasťou spojenectva a žili šťastne až do smrti,“ vzdychol Timothy a vytiahol z ohňa zemiak.


  „Netvrdil som, že to bude ľahké,“ bránil sa Arthur.


  „Okrem toho sme zabudli na štvrtý bod,“ zamiešal sa do rozhovoru Henry a ukázal na majstra Duncana. „Uznajte, že jed zo šípky vám dáva poriadne zabrať.“


  Učiteľ naňho vrhol nervózny pohľad. „Nerobte si o mňa starosti. S elixírom smútku od majsterky Leonelly otravu celkom dobre zvládam.“


  „Neviete, či za ňou Casper zašiel so svojím zranením?“ vyzvedala Chloé.


  „Čože?“ majster Duncan a ostatní učitelia sa zatvárili vydesene.


  „Pri útoku v prístave ho jedna šípka škrabla, keď ma odsotil,“ odvetil Henry. „Myslel som si, že o tom viete. Krátko pred tým, ako ma uväznili, sme sa dohodli, že navštívi majsterku Leonellu.“


  Rozhostilo sa ťaživé ticho.


  „Nebol za ňou?“ spýtal sa Henry. Priatelia previnilo hľadeli do ohňa.


  „Pravdepodobnosť je tak päťdesiat percent,“ povedal Arthur skľúčene.


  „Po tom, čo ťa uväznili, sme boli takí rozrušení, že sme na to zabudli,“ dodal Edward. „Netuším, či Casper zašiel za majsterkou Leonellou, aby mu pomohla. Veď ho poznáš.“


  „To prekliate chalanisko!“ zanadával majster Duncan a pokrútil hlavou. „Musíme informovať majsterku Leonellu, aby sa oňho postarala. A to čo najrýchlejšie.“


  „Jed zo šípky teda nie je taký neškodný, ako sa celý čas tvári,“ šepol Timothy Henrymu, ktorý si myslel presne to isté.


  „Ach, božemôj!“ skríkol majster Finley, vyskočil a hodil svoju palicu s rybou do ohňa. „Zabudol som na Mortimera!“ Schmatol svoje biele rúcho a ponáhľal sa preč.


  „Starý dobrý Finley je celkom svižný,“ prekvapene poznamenala majsterka Dora.


  „Hrochy údajne na súši dokážu dosiahnuť rýchlosť až päťdesiat kilometrov za hodinu,“ ledabolo podotkol Arthur.


  „Počul som to, sir Arthur,“ ozvalo sa z tmy a Arthur si zahanbene priložil ruku k ústam.


  O čosi neskôr nahnevaný škrekot ohlasoval učiteľov návrat. Pristúpil k ohňu aj s hojdajúcou sa klietkou, v ktorej sa Mortimer usiloval nespadnúť z bidla. Majster Finley sa hrdo pozrel na prítomných.


  „Myslel som si, že by bol dobrý nápad vziať ho so sebou, aby sme s našimi spojencami ostali v kontakte. Je to bezpečnejšie ako s mobilmi.“


  „Súhlasím,“ potvrdil majster Duncan.


  „To znamená, že Mortimer teraz nie je iba dvojaký agent, ale až trojaký,“ poznamenal Arthur.


  Vrana hrdo našuchorila perie.


  „Ostáva nám len dúfať, že sa nepomýli, na čej strane je,“ zaškeril sa Timothy. Odkedy ho Mortimer bodol do prsta, radšej sa mu už neprihováral.


  Henry nadviazal spojenie s vranou. Aj keď sa výrazne líšilo od puta s drakmi, podarilo sa mu vysvetliť jej, aby zaletela za Violet. Chloé medzitým napísala správu. Kým jej ju pripevňovali na pazúr, na rozptýlenie ju kŕmili zvyškami ryby. Potom ju pustili v ústrety noci.


  „Viac už dnes nemôžeme urobiť.“ Majster Duncan zívol a postavil sa. „Na jeden deň sme toho zažili viac než dosť. Poďme spať.“


  


  O čosi neskôr ležali Henry a Lucy v hojdacej sieti, ktorá bola natiahnutá pred ich domom na strome. Váha ich tiel spôsobila, že sa zosunuli do stredu. Henry sa po chvíli osmelil a objal Lucy okolo pliec. Pritisli sa k sebe ako dva dieliky puzzlov.


  Lucy si dala hlavu na jeho plece a počúvala tlkot jeho srdca. Henry sa pokúšal ignorovať šteklenie jej kučier na tvári.


  „Pekné sny, Henry,“ šepla po chvíli a už čoskoro sa jej dych spomalil.


  Henry hľadel na oblohu a premýšľal, ako sa niekto môže cítiť šťastný a zároveň skľúčený. Na oblohe sa zablysla padajúca hviezda a Fénix sa s ním vzrušene spojil.


  Videl si to svetlo? Čo to mohlo byť? Boli to azda Tippy a Fafnir?


  „Bola to padajúca hviezda,“ vysvetlil mu Henry. „U nás ľudí sa hovorí, že ak ju niekto uvidí, mal by si niečo zaželať.“


  Naozaj? začudoval sa Fénix. To je zaujímavé. A platí to aj pre draky?


  „Netuším,“ povedal Henry. „No svoje želanie nemôžeme nikomu vyzradiť, inak sa nesplní.“


  My však pred sebou nemáme nijaké tajomstvá, vyhlásil Fénix.


  „To je pravda,“ potvrdil Henry. „Tak si teda želám, aby niekto zastavil čas. Neviem si predstaviť niečo krajšie, ako stráviť túto noc s tebou a s Lucy. Spolu.“


  Spolu, zopakoval Fénix.


  „Navždy,“ šepol Henry.


  Spokojne sa k sebe v duchu pritisli a zaspali.

  Keď im ranné slnko pošteklilo tváre, Henry vedel, že želanie sa mu nesplnilo. Na ich deke sa vytvorila rosa a nohy mal od dlhého letu a vlhkosti meravé. Natiahol sa a otvoril oči.


  Lucy sedela na verande pred domom a pohojdávala bosými nohami.


  „Dobré ráno, sedmospáč.“


  Henry zívol a prstami si uhládzal strapaté vlasy, ktoré mu trčali na všetky strany.


  „Čo povieš na malý kúpeľ v jazere, aby sme sa prebrali?“


  „Prečo nie?“


  Henry šikovne vyliezol zo siete na verandu a chcel sa spustiť dole.


  Lucy však pred neho vystrela nohu a zatarasila mu cestu. „Samozrejme, zaletíme tam na lianách!“


  „To vážne?“ spýtal sa unavene.


  Lucy s ním nemala zľutovanie. „A tentoraz bez podvádzania. Nezavoláš si opäť Fénixa, aby ti zachránil zadok, ak by si to nezvládol.“ Ukazovákom mu hrozila pred tvárou.


  „Pre mňa za mňa,“ zašomral. Napriek tomu sa však tajne spojil s Fénixom a informoval ho o tom, že ho možno znova bude musieť zachrániť. Istota je istota. V nijakom prípade nechcel začať deň smradľavým kúpeľom v rašelinisku. „Dámy majú prednosť,“ povedal, keď stáli na malej plošine, odkiaľ sa mali spustiť.


  „Tak veľa šťastia,“ uškrnula sa Lucy a vtisla mu lianu do ruky.


  „Veľmi vtipné.“ Zagúľal očami. Potom urobil krok vzad a zhlboka sa nadýchol. Sústredil sa a dal Fénixovi znamenie, aby bol pripravený.


  Z domu za nimi, v ktorom spali Charles a Edward, sa ozývalo rytmické chrápanie, pri ktorom sa Henry pokyvoval dopredu a dozadu. Pri treťom zachrápaní sa odrazil a skočil do hlbín. Svišťal medzi konármi a listami a únava v okamihu zmizla. Keď dosiahol najnižší bod, žalúdok mu klesol na úroveň kolien. Liana spomalila a smerovala nahor. Napokon listy zmizli a mal voľný výhľad na rašelinisko. Cítil, ako spomaľuje, a pustil lianu. Letel vzduchom, čo najviac sa natiahol a podarilo sa mu schmatnúť druhú lianu. Telom mu trhlo a takmer spadol, no držal sa pevne a letel ďalej k jazeru.


  Z úst mu mimovoľne vyšiel víťazoslávny pokrik. Nato lianu pustil, rukami si objal kolená a s hlasným šplechnutím pristál v jazere. Zvládol to! Naradostene sa vynoril a cítil sa výborne. Otočil sa vo vode a zahľadel sa na les.


  Lucy už letela k nemu. Pustila prvú lianu, niekoľko ráz sa otočila okolo svojej osi a schmatla druhú lianu, akoby celý život nerobila nič iné. Potom sa pustila, roztiahla ruky, ako keď vták rozťahuje krídla, a krátko nad hladinou ich spojila nad hlavou, aby vedľa Henryho skočila elegantnú hlavičku.


  Henry jej chcel zablahoželať k vydarenému skoku, no Lucy sa nevynorila. Chvíľu čakal, ale márne. Navrával si, že je hlúpe robiť si o ňu starosti. Možno okrem rýb a mušlí nepoznal nikoho, kto by sa vo vode cítil lepšie ako jeho priateľka. Bolo by však lepšie, keby si robil starosti.


  O chvíľu sa totiž vynorila tak tíško ako krokodíl na love, vystrelila z vody, zaprela sa mu do pliec a tlačila ho pod vodu. Henry nemal šancu a potopil sa.


  „To bolo za čo?“ sťažoval sa, keď sa s kašľom vynoril.


  „Ty podvodník! Na oblohe som zazrela Fénixa!“ skríkla a opäť sa ho pokúsila potopiť.


  Tentoraz bol už Henry pripravený a potopil on ju. Ešte chvíľu sa naťahovali, kým ich šantenie neukončil príchod Tanečnice vo vlnách. Vyzvala ich, aby jej vyliezli na chrbát, a spolu sa plavili po jazere.


  „Zadrž dych!“ skríkla Lucy. Dračica sa ponorila a jazda pokračovala pod vodou. Napokon ich vyložila na brehu a vysušila.


  Občerstvení a dobre naladení sa s ňou rozlúčili a vydali sa k táborisku.


  Arthur, Chloé, majsterka Dora a majster Finley ich už čakali. Tam, kde večer horelo ohnisko, stál dlhý prestretý stôl.


  „Máme iba čaj, kávu a kašu,“ informoval ich Arthur s plnými ústami. „Tippy a prebudený plochonožec sa ešte nevrátili a iba ona vie, ako si tu možno pripraviť poriadne raňajky.“ Vyčítavo sa pozrel na majstrov.


  „Kaša je predsa fajn,“ usmiala sa Lucy, sadla si na peň a vzala si misku. Henry urobil to isté. Keď sa posadil, ukázal na čierny zošitok, ktorý ležal vedľa Arthura.


  „Už si ho prečítal?“


  „Pozitívne,“ potvrdil Arthur.


  Lucy sa na nich spýtavo pozrela.


  „Je to denník lady Blackstonovej. Našiel som ho v jednej knihe v ten večer, keď ma uväznili,“ vysvetlil Henry.


  „Niečo také dôležité nám ani nepovieš?“ rozhorčovala sa Lucy.


  „Veď som povedal,“ bránil sa Henry. „Teda povedal som to Arthurovi.“


  Lucy naňho zazrela. „My ostatní sme priveľmi...“


  „Rozkošní. Vy dvaja ste jednoducho čarovní,“ prerušil ju majster Finley a tleskol obrovskými dlaňami. „Už teraz ste ako starý manželský pár.“


  „To nie je pravda!“ odvrkol Henry.


  „Hlúposť!“ zahundrala Lucy.


  Obom sa však líca zradne sfarbili dočervena.


  Arthur poklopal po zošitku. „Aby som nemusel všetko povedať tri razy, počkám, kým sa všetci zídu pri raňajkách.“ Otočil sa k Henrymu. „Ty ho už poznáš. Je v ňom niekoľko veľmi zaujímavých pasáží. Predovšetkým tie, v ktorých sa dozvieme, ako sa lady B. stala takou obludnou.“


  Henry prikývol.


  „Sú tam časti, ktoré poskytujú podnetné poznatky k dielam Williama Mayweeda, Honest Stodgyovej a Eleanor Ponderousovej.“


  Henry zdvihol obočie a znova prikývol. Tentoraz však skôr váhavo, lebo netušil, o čom Arthur hovorí. Meno Williama Mayweeda už kdesi počul, ale nevedel si spomenúť, o čom písal.


  Arthura to očividne nezaujímalo. Naopak, pošúchal si ruky. „Som napätý, či sa zhodnete s mojimi závermi.“


  Postupne prichádzali ostatní. Charles, Edward, Timothy a Stewi prišli k stolu spoločne a vyzerali rozospato. Potom sa spomedzi stromov vynoril aj majster Duncan. Okrem majsterky Dory a majstra Finleyho všetci otvorili ústa a vypúlili oči. Ich učiteľ bol takmer nahý!


  Timothy sa spamätal prvý. „Dobrá farba,“ ukázal na malé žiarivožlté plavky, ktoré mal majster Duncan na sebe.


  „Ďakujem,“ zašomral a vyžmýkal si dlhé sivé vlasy.


  „Nevedeli ste to?“ spýtala sa majsterka Dora. „Každé ráno skáče do mora a pláva. Ako dlho?“


  „V lete hodinu a v zime iba polhodinu,“ odvetil majster Duncan a natiahol sa.


  Henry si ho prezeral a pohľad mu zastal na jeho stehne. Na mieste, kde ho trafila šípka, sa vynímal sivý fľak vo veľkosti jablka. Na kraji bol svetlý, takže bol sotva viditeľný, ale okolo miesta vpichu bola pokožka čoraz tmavšia. Okrem toho pôsobila hladko. Nijaké vrásky, nijaké chlpy a nijaké žily, ktoré by vystupovali pod kožou. Akoby sa učiteľ pomaly premieňal na kameň.


  „Rýchlo si niečo oblečiem,“ povedal majster Duncan.


  Majster Finley gestom naznačil, že ich pozýva k stolu. „Dajte si raňajky, aj keď sú naozaj sparťanské.“


  Napokon sa k nim pridala aj Tippy. Oči jej síce žiarili ako inokedy, no zračila sa v nich únava.


  „Naozaj sme celú noc brázdili oblohu,“ oznámila. „Fafnir chcel stoj čo stoj lietať až do východu slnka.“ Zívla. „A to sme aj urobili. Tak som mala dosť času, aby som ho oboznámila s tým, čo sa stalo za posledných tristo rokov.“


  „Kde je teraz?“ zaujímala sa Chloé.


  Tippy sa usmiala, vzala si pohár a naliala si kávu.


  „Pri ostatných. Naše draky sa usadili na záveternej strane ostrova blízko pláže. Leží tam a Happy ho nespúšťa z očí.“


  Tippy sa cez okraj pohára pozrela na Henryho.


  „Fafnir a Fénix si hneď výborne porozumeli. Fafnira veľmi potešilo, že v čase, keď bol skamenený, sa vyliahli nové draky. Nevie sa dočkať, kedy spozná Pana.“


  Odpila si a tvár sa jej zvraštila.


  „Kto ju pripravil? Chutí ako tekutý decht.“


  „Presne tak, ako by mala chutiť,“ namietla majsterka Dora urazene.


  „Ako by mala chutiť,“ upokojovala ju Tippy. „Pomôže zahnať únavu. Napriek tomu by som si mala na chvíľu ľahnúť.“ Zívla, vstala a otočila sa k Henrymu. „Myslím si, že Happy na Fafnira a Fénixa dosť žiarli. Možno by si sa oňho mal trochu zaujímať. Nikdy by to nepriznal, no podľa mňa by ocenil tvoju spoločnosť.“


  Henry sa usmial. Vedel si dobre predstaviť, aký je Happy namrzený. Už Arundula mu bola tŕňom v oku a teraz pribudol Fafnir, ktorý si navyše dobre rozumie s Fénixom. To už bolo pre uhundraného diabolského drviča zrejme priveľa. Predsavzal si, že po raňajkách sa s ním spojí.


  „Tippy, mohla by si ešte chvíľu zostať? Niečo som objavil,“ povedal Arthur vážne.


  „Niečo si objavil?“ vzdychla Tippy a znova si sadla na peň. „Tak potom...“ Vzala kanvicu s kávou a naliala si ďalšiu dávku.


  „Dve veci,“ pokračoval Arthur.


  Timothy zastonal. „Opäť sa hrá na profesora. To bude poriadne dlhé.“


  Arthur sa však nedal zmiasť. „Po prvé by som vás chcel informovať o objave, ktorý sa mi podaril už počas letných prázdnin. Ako viete, väčšinu času som strávil v Britskej knižnici. Dračie oči z ostrova Sedem ohňov urobili dobrú prácu. Nenašiel som nijakú knihu, ktorá by poukazovala na ostrov, Oblačný hrad či draky, lenže zaujala ma kniha s názvom Lakomosť a chamtivosť – Vzostup veľkej päťky.“


  „Veľkej päťky?“ spýtal sa Edward. „Myslíš tým nejakých politikov?“


  Timothy potriasol hlavou. „Predpokladám, že sa tým myslí päť najväčších bánk v kráľovstve. Škótska kráľovská banka, Barclayova banka, Lloydova banková skupina, HSBC a Blackstonovská banka.“


  „Timothy má výnimočne pravdu,“ potvrdil Arthur a blahosklonne sa usmial na priateľa. „V knihe som našiel niečo zaujímavé o vzostupe banky Blackstonovcov, ktorá zhodou okolností vznikla krátko po porážke povstania plochonožcov.“


  „Jasné. Vybudovala ju lady Blackstonová. To sme už vedeli,“ zašomral majster Duncan.


  Arthur si zložil okuliare, ktorými naňho namieril. Vyzeral pri tom ako vševediaci krtko.


  „Pozitívne. No nevedel som,“ odmlčal sa, „a to viem naozaj veľa, čo tvorí finančný základ banky.“


  „A? Prezradíš nám to?“ spýtal sa majster Duncan podráždene.


  „Nefrit!“ zvolal Arthur.


  „Nefrit?“ zopakovali ostatní zmätene.


  „Cisársky nefrit, nazývaný aj imperiál,“ pritakal Arthur.


  Majster Duncan tresol svoj pohár na stôl. „Už nás toľko nenaťahuj, Arthur!“


  „Cisársky nefrit je najvzácnejší druh nefritu na svete,“ nerušene pokračoval Arthur. „Stojí približne päťtisíc libier za karát. Jeden karát je dvesto miligramov. Jeden gram teda stojí skoro dvadsaťpäťtisíc libier a kilogram dvadsaťpäť miliónov libier. Hádajte, na koľko kilogramov vtedy odhadli majetok Blackstonovcov.“


  „Podľa mňa to bolo približne tridsať ton,“ ozvala sa Tippy.


  „Stopercentne správne,“ žasol Arthur, ktorého svojimi vedomosťami na chvíľu vyviedla z miery.


  „Je to váha jedného plochonožca,“ dodala ledabolo a fúkla do pohára s kávou.


  „Pozitívne,“ potvrdil Arthur.


  „Diabolské drviče sa po smrti premieňajú na ohnivý granát, akvamaríny na trblietavý modrobiely mesačný kameň, kaukazské štvorrožce na čierny obsidián, maškary na priehľadnú záhnedu, golierniky na sčasti hnedý, sčasti oranžový karneol a plochonožce na cisársky nefrit,“ vyratúvala Tippy. „Bohatstvo lady Blackstonovej teda pramení z mŕtveho tela jej dračice!“


  Arthur zaťal päste. „To som chcel povedať ja!“ posťažoval sa.


  „Ospravedlňujem sa. Už budem ticho,“ ozvala sa Tippy a gestom naznačila, že si zamyká ústa.


  „Čo sa ešte stane, keď drak zomrie?“ spýtal sa Arthur prítomných.


  „Pocítime nekonečný smútok,“ hlesla Lucy a Chloé stisla pery.


  Arthur zagúľal očami. „Pozitívne. Teda negatívne. To je jedno. Mal som na mysli neemocionálny, vedecký pohľad.“


  „Celkom neemocionálne by som povedal, že nám to hneď prezradíš,“ vyhlásil Timothy.


  „Dračie srdcia sa po poslednom údere údajne premenia na zlato a zároveň sa rohy draka premenia na prach.“


  „Tak vzniká prášok, ktorý robí nesmrteľným,“ dodal Edward.


  „Negatívne,“ zareagoval Arthur. „Je to iba rozprávka. Len čo drak zomrie, jeho rohy stratia účinok. Presne to prezradila dračica lady Blackstonovej. Týmto ju zviedla z cesty dobra.“


  Poklopal po zošitku vedľa seba.


  „Chcela ovládnuť ostrov Sedem ohňov a svojej jazdkyni za to ponúkla nesmrteľnosť. Keby sa zmocnila ostrova, našla by nejakého nešťastného draka, ktorému by mohla vziať rohy.“


  „Všetko sa skončilo inak, ale Happyho roh nakoniec predsa len získala,“ ozval sa Henry. Po chvíli uvažovania dodal: „A keďže Happy je stále živý, aj lady Blackstonová ešte žije.“


  Rozhostilo sa ťaživé ticho, ktoré napokon prerušil majster Duncan.


  „Vzburu teda naplánovala jej dračica? Nie ona?“


  „Pozitívne. Všetko je tu. Kto by už klamal vo svojom denníku?“


  „Jej dračica súhlasila s tým, aby jednému z jej druhov zaživa vzali rohy?“ Majster Duncan nechápavo pokýval hlavou.


  Arthur listoval v čiernom zošitku a Henry vedel, ktorú časť hľadá. Napokon ju našiel a začal čítať.


  


  Dnes, v sobotu 21. novembra, som od Boudicy dostala ponuku, ktorú som nemohla odmietnuť. Ponúkla mi nesmrteľnosť. Nesmrteľnosť! Aká úžasná myšlienka!


  Smrť ma sprevádza už od detstva. Vyrastala som v chudobe a v hlade. Smrť mi veľmi skoro vzala súrodencov, až som napokon rodičom zostala iba ja.


  Jednej chladnej zimnej noci sa rozhodli, že ma zanechajú pred dverami sirotinca. Verili, že mi tým umožnia lepší život. Ležala som tam v zime, a keď som bola čoraz slabšia, konečne sa dvere otvorili. Milosrdná sestra ma vzala spred prahu a odniesla do teplého domova.


  O niekoľko rokov v sirotinci zúrili kiahne a smrť si všetkých vzala. Len mňa prehliadla. Odvtedy som žila na londýnskych uliciach. Niekoľko ráz tam na mňa opäť hrozivo siahala.


  Jedného dňa ma našli dvaja strážnici. Zaplietla som sa s falšovateľom mincí a pokúsila som sa dostať jeho falzifikáty medzi ľudí. Porota ma uznala za vinnú a mala som byť popravená ohnivým dychom jedného draka. Drak sa to však zdráhal urobiť! Vtedy som verila, že sa stal zázrak,
 no sudca sa rozhodol, že ma pošle na ostrov Sedem ohňov, kde som sa mala stať dračou jazdkyňou. Znova som teda unikla z pazúrov smrti.


  A teraz mi moja dračica Boudica ponúkla, že to nemusí byť iba malý odklad. Malo to byť navždy. Samozrejme, že som pristala. Nech to stojí, čo to stojí. Koniec koncov som
 za to nemala zaplatiť ja, ale jeden z drakov.


  


  Arthur zavrel zošitok a pozrel sa na prítomných. „Skončilo sa to však inak, ako si lady Blackstonová a predovšetkým jej dračica predstavovali.“


  „No lady B. sa tak či tak stala nesmrteľnou,“ podotkol Timothy.


  Arthur mu dal za pravdu. „To áno, ale jej plán nevyšiel. Zhrniem udalosti, ktoré nasledovali: Lady Blackstonovej a Boudice sa nejako podarilo ovládnuť plochonožce. Takmer spolu dobyli ostrov Sedem ohňov, lenže jeden diabolský drvič a jeho jazdec proti tomu tvrdošijne bojovali.“


  „Happy,“ šepol Henry.


  „Presne tak,“ potvrdil Arthur. „Happy v zúfalstve vrazil roh do Boudicinho srdca. Dračica sa aj s lady Blackstonovou zrútila do mora a Happymu sa pri tom zlomil roh. Pravdepodobne sa to stalo v Atlantiku, neďaleko ostrova, na ktorom dnes stojí hrad Temný koráb. Aj ten ostrov sa tak odvtedy volá. Lady Blackstonovú a Happyho roh zrejme vyplavilo práve tam. A keďže Happy bitku prežil...“


  „... odlomený roh jeho majiteľovi zabezpečuje nesmrteľnosť,“ dodal Henry.


  „No len dovtedy, kým žije Happy. Ak ho už nebude, roh sa rozpadne na prach.“


  Henry vstal a pochodoval okolo stola s raňajkami. „Ten roh sme videli, keď sme vyslobodili Pana.“


  „Je v sklenej vitríne v jej spálni,“ potvrdil Timothy. „Dokelu! Mali sme ho ukradnúť!“


  Henry prižmúril oči, keď si na to spomínal. „Vtedy bol dlhý iba päť centimetrov.“


  „Pomaly, ale isto teda milej lady B. dochádza čas,“ vyhlásil Timothy s nádejou v hlase.


  Arthur pokyvoval hlavou. „Vlastne nie. Ak je to naozaj tak, ako sa píše v knihe Nicka Nicklebyho Unlikelyho Dračí roh – Nekonečný príbeh, denne postačia tri gramy postrúhaného rohu, aby sa zabránilo úpadku ľudského tela.“


  „To znamená, že ak je roh dlhý päť centimetrov, stará čarodejnica má ešte tristo rokov, kým sa pominie,“ nahlas uvažoval majster Duncan.


  „Iba ak...“ Arthur vystrel ukazovák do vzduchu a kýval ním pred tvárami ostatných.


  „Iba ak by roh prišiel do kontaktu s čiernou krvou z dračieho srdca,“ zamrmlala Tippy.


  „Presne to som chcel povedať!“ rozčúlil sa Arthur a tak silno tresol päsťou po stole, že sa poháre roztancovali a káva vyšplechla cez okraje.


  Tippy sa naňho vydesene pozrela. Bola biela ako krieda.


  „Ospravedlňujem sa,“ povedal Arthur kajúcne a vreckovkou začal utierať stôl.


  „Nechápeš to, Arthur?“ šepla Tippy. „Čierna krv z dračieho srdca. Je absolútne smrtiaca a až dodnes sa proti nej nenašiel protijed.“


  „To sedí. Stopercentne pozitívne.“ Poklopal po denníku lady Blackstonovej. „Je to tu napísané. Prvý Zlatý jazyk, Eric Crawford, zakladateľ rodu Crawfordovcov, mal draka menom Furor...“


  „Vyronil čiernu slzu čírej nenávisti, namočil do nej hrot jedného parožia a vrazil ho spiacej Albe priamo do srdca,“ citoval Henry z denníka.


  „Vzdávam sa,“ povedal Arthur, ktorého opäť prerušili.


  „Keď Eric ráno vstal, žena, ktorú miloval, sa premenila na kameň,“ pokračoval Henry a potom sa zarazene odmlčal.


  Keďže sa nikto neozval, Arthur sa nadýchol a znova sa rozhovoril: „Stopercentne pozitívne. Predpokladám, že hrot Happyho rohu, ktorý vrazil do Boudicinho srdca, sa infikoval jedovatou krvou, a tak sa pomaly premieňa na kameň. Lady Blackstonovej teda naozaj dochádza čas.“


  „Premieňa sa na kameň,“ zopakovala Tippy mdlo.


  „Nechápeš to, Arthur?“ skríkol Henry, ktorému to po prvý raz, odkedy Arthura poznal, myslelo rýchlejšie ako jemu. „Čierne plamene! Útok! Šípky!“


  Arthurovi konečne spadli klapky z očí. „Otrávené čiernou krvou z dračieho srdca,“ šepol a vydesene sa pozrel na majstra Duncana. „Stopercentne negatívne. Majster Duncan! Pomaly sa premieňate na kameň!“

  Majster Duncan by nebol majster Duncan, keby ho skutočnosť, že sa mení na kameň, priveľmi trápila.


  Okolo stola sa však rozhostilo ťaživé ticho, ktoré prerušovalo iba hlasné smrkanie majstra Finleyho.


  „Už sa tak netvárte!“ ozval sa majster Duncan po chvíli. „Tak rýchlo sa predsa nedá skamenieť! Láskavo sa pozbieraj, Knox!“


  Majstrovi Finleymu sa síce podarilo potlačiť vzlykot, ale dostal čkavku.


  „To vari nie je pravda!“ zahučal majster Duncan. „Kým ešte dokážem stáť na nohách...“ vrhol varovný pohľad na Finleyho, ktorý sa opäť chystal vypuknúť v plač, „... a to ešte zvládnem dosť dlho, urobím všetko pre to, aby som ostrov Sedem ohňov ochránil pred tou čarodejnicou!“ Tleskol. „Takže nestrácajme čas a konečne prestaňte bedákať! Poďme radšej ukuť plán.“


  Vyzývavo sa pozrel na prítomných. Prekvapujúco sa prvý spamätal Arthur. „Pozitívne. Majster Duncan má pravdu. Charles, doniesol by si tabuľu zo včera? Potrebujeme plán.“


  


  Až do obeda sedeli pri stole a vymýšľali, ako majú pokračovať. Diskutovali, hádali sa, zosnovali nejaký plán a potom ho hodili cez palubu.


  Napokon to už majster Duncan nevydržal. „Môžeme plánovať až do smrti!“ skríkol podráždene.


  „Až do smrti,“ zopakovala Tippy a majster Finley, ktorý konečne prestal čkať, znova vzlykol.


  „Tak som to nemyslel,“ rýchlo dodal majster Duncan, aby ich upokojil. „Knox, už je to vyše mesiaca, čo ma trafila otrávená šípka. Zdá sa, že elixír smútku spomaľuje účinok jedu. Najprv skrížime tej čarodejnici plány a potom ešte ostane dosť času na to, aby sme našli protijed.“


  S povzdychom vstal. Majster Finley mu chcel pribehnúť na pomoc, ale keď uvidel pohľad svojho priateľa, radšej zastal.


  „Neopováž sa!“ zavrčal majster Duncan. Potom podišiel k Henrymu, položil mu ruku na plece a hranatou bradou ukázal na tabuľu. „Osud zjavne vymýšľa dobrodružstvá, ktoré musíme zvládnuť spolu.“ Sklonil sa mu k uchu. „Je to správne ucho?“


  Henry prikývol.


  „Nepoznám lepšieho partnera na dobrodružstvo, ako si ty.“


  Zatiaľ čo strapaté fúzy majstra Duncana Henryho šteklili na uchu, zaliala ho vlna tepla.


  „Dračí jazdci!“ zvolal učiteľ, zložil ruku z Henryho pleca a rázne sa pozrel na Lucy, Arthura, Chloé, Edwarda a Timothyho. „Informujte svoje draky o našich plánoch. Máme čo robiť.“


  


  Premení sa na kameň? Myslel som si, že sa to môže stať iba drakom! zvolal Happy ustarane, keď Henry obom svojim drakom oznámil, čo sa deje s majstrom Duncanom.


  Henry sedel na Fénixovom chrbte a s Happym po boku letel k moru.


  „Len čo sa Mortimer vráti z ostrova Sedem ohňov, pošleme ho nazad so správou, aby majsterka Leonella a majster Nicolas hľadali nejaký protijed. Časť z nás vyrazí do Londýna. Majsterka Dora, Lucy a Chloé sa v londýnskom Prírodovednom múzeu pokúsia nájsť všetko o jedoch, protijedoch a liečivých bylinách. Majster Finley a Arthur budú hľadať v Britskej knižnici ďalšie informácie o výskyte posledného plochonožca. Charles, Timothy a Edward tajne zaletia na Balnanocké panstvo, aby zistili, ako by sme sa mohli zbaviť vojakov Zlatého oddielu, ktorí tam strážia plochonožca.“


  A my? Čo je našou úlohou? vzrušene vyzvedal Fénix.


  „Len čo sa nám Charles ohlási, Stewi, ty, Happy a ja s majstrom Duncanom zaletíme na Balnanocké panstvo, aby sme prebudili plochonožca a doviedli ho sem,“ objasnil drakom Henry.


  Och, odvetil Fénix stručne, zatiaľ čo starý diabolský drvič mlčal.


  „Počul si ma?“ spýtal sa ho Henry po chvíli.


  Po prvé, nemal by si ma nazývať Happy, pokarhal ho starý drak. Ako často ti to mám ešte vravieť? Po druhé, je to typický plán zosnovaný ľuďmi. Letenka do neba.


  Čo vraví Happy? zaujímal sa Fénix.


  „Vraví, že ho nemám volať Happy. A že náš plán je letenkou do neba.“


  To znie dobre. Zrejme sa mu váš plán páči.


  Henry vzdychol. „Skôr naopak. Hneď ti dám vedieť, čo tým myslí.“ Prerušil s Fénixom spojenie, aby si vypočul, čo mu chce starý diabolský drvič ešte povedať.


  Jediné, čo je na tom pláne dobré, je, že som jeho súčasťou, vzdychol Happy. Inak sa pri ňom opäť môže veľa pokaziť. Musíte na mieste prebudiť plochonožca. Ver mi, s Fafnirom to možno bola hračka, no nie vždy to ide tak hladko. Ja by som bol veľmi rozzúrený, keby ma z môjho kamenného väzenia vyslobodili až po takom dlhom čase. Reval by som tak nahlas, že by ste vy ľudia ohluchli. A potom by som všetko okolo seba premenil na sutiny a popol.


  „To verím,“ vykĺzlo Henrymu z úst, skôr než si to premyslel.


  Čo to malo znamenať, trpaslík?


  Starý diabolský drvič nečakal na odpoveď, lebo sa práve dostával do švungu.


  Druhá slabina vo vašom pláne je Stewart Todd junior. Prečo ide s nami? Tomu chlapíkovi nedôverujem.


  Henry mimovoľne stisol stehná a Fénix to pochopil ako znamenie letieť rýchlejšie.


  „Po prvé,“ povedal a pokúsil sa uvoľniť, „Stewi ma dostal z väzenia na ostrove Sedem ohňov. Na nádvorí Oblačného hradu sa postavil proti strýkovi, ktorý ho chcel dať zajať. Stewi zaplatil vysokú cenu za chyby, ktoré spravil v minulosti. Dal by som zaňho ruku do ohňa.“


  Starý diabolský drvič sa k nim znova pripojil, otočil k nim mohutnú hlavu a odfrkol. Malý prúd ohňa trafil trinásty hrot na Fénixovom chrbtovom hrebeni. Henry inštinktívne odtiahol ruky.


  „Veľmi vtipné. Naozaj. Veľmi, veľmi vtipné.“


  Prečo na nás chrlí oheň? spýtal sa Fénix prekvapene. Plamene mu neublížili, iba ho pod šupinami pošteklili.


  „Po druhé,“ pokračoval Henry, ktorý ostal v spojení s Happym a Fénixa ignoroval, „Stewi je jediný, kto vie, kde je Les kostí a skamenený plochonožec.“


  Happyho to stále nepresvedčilo. No a? Chvíľu ho budete hľadať. Plochonožec nie je predsa ihla v kope sena.


  „Je rozhodnuté!“ trval na svojom Henry. „Stewi pôjde s nami.“


  Proti ľudskej hlúposti ani draky nič nezmôžu, poznamenal Happy urazene, prerušil spojenie a po niekoľkých mocných úderoch krídel ich nechal za sebou.


  Fénix s Henrym ešte dlho pokračovali. Dostali sa až po novú Zlatú hranicu. Veľkým oblúkom preleteli okolo Krajiny-Nekrajiny a vrátili sa až večer. Henrymu sa nepodarilo hodiť starosti za hlavu, no dobre mu padlo podeliť sa o ne s Fénixom.

  Nasledujúce dni strávili Henry a Utajení prípravami svojich misií. Ak im to dovolil čas, objavovali Krajinu-Nekrajinu na chrbtoch drakov, ktoré si užívali, že konečne vidia aj niečo iné ako ostrov Sedem ohňov. Čoskoro poznali každý jej kút a neprestávala ich udivovať. Inokedy na lianách svišťali lesom a trénovali preskakovanie rašeliniska. Čoskoro sa to podarilo všetkým s výnimkou Arthura a majstra Finleyho, ktorí sa zdráhali opustiť zem.


  „Ak sa už musíme vzniesť do vzduchu, tak iba na chrbte nejakého draka alebo, ak to už nejde inak, v lietadle majstra Duncana,“ bránili sa.


  V jeden oblačný deň, keď práve sedeli pri obede, sa vrátil Mortimer. Pristál na pleci majstra Duncana, ktorý od preľaknutia takmer zhodil misku s duseným mäsom, so zemiakmi a zeleninou.


  Vrana našuchorila perie, aby sa zbavila vlhkosti, a preskočila na malý sud s whisky, ktorý prikotúľali na čistinku, aby ho využili ako stôl.


  Lucy ukázala na jej pazúry. „Nie je tam nijaká správa,“ povedala prekvapene. Majster Duncan si s obavami pošúchal zle oholenú bradu.


  Britvu si zabudol na ostrove Sedem ohňov a okrem hustých fúzov mu teraz na tvári vyrastala neupravená brada. „Niečo tu nesedí.“


  Henry vystrel ruku. Mortimer roztiahol krídla, priletel k nemu a vzrušene krákal. Henry ho na upokojenie niekoľko ráz pohladil po hlave, aby s ním mohol nadviazať spojenie. Keď zachytil jeho jemné puto, zaplavil ho neusporiadaný sled obrázkov. Chvíľu trvalo, kým ich zoradil do správneho poradia. Zalapal po dychu. Keď uvidel, čo sa stalo na ostrove Sedem ohňov, akoby mu srdce zovrela železná obruč, ktorá sa stále sťahovala. Snažil sa pozbierať, chcel byť odvážnejší, no nedokázal sa ubrániť slzám.


  Charles vyskočil a utišujúco ho objal jednou rukou, zatiaľ čo ostatní ich obklopili a rozrušene ho bombardovali otázkami.


  „Dajte mu chvíľu,“ napomenula ich Lucy.


  Henry sa niekoľko ráz zhlboka nadýchol a vydýchol a potom začal tie hrozné obrázky, ktoré mu Mortimer ukázal, pretavovať do slov.


  „Violet a Casper sa vkradli do kováčskej dielne,“ začal drsným hlasom a pozrel sa na majsterku Doru. „Objavili tam niečo hrozné. V zadnej časti, na hákoch, ktoré ste pripevnili na drevený trám pod strop, aby ste na ne vešali náradie, viseli,“ vzlykol, „jarmá podobné tomu, ktoré malo byť vydražené v hoteli Kráľova ruka. Tomu, ktorého sa zmocnili lady Blackstonová a Graham Green.“

  „Diablovo jarmo alebo pre tých, ktorí to už vedia, dračie jarmo,“ povedal Arthur.


  Majsterka Dora vyskočila. „S tým nemám nič spoločné! Musíte mi veriť!“ skríkla.


  Henry mávol rukou. „Viem. Ukul ich niekto iný.“


  „Kto by urobil niečo také odporné?“ zahrmel majster Duncan.


  „Určite to bol Stewart Todd senior,“ predpokladal Timothy.


  „Nie, tomu neverím,“ pokrútil hlavou majster Finley. „Má síce veľa chýb, ale toto by nespravil.“


  Henry zdvihol ruku. „Nechajte ma hovoriť,“ vyzval ich. Ostatní sa odmlčali a s očakávaním naňho hľadeli. Odkašľal si. „Keď Violet a Casper objavili tie jarmá, v dielni sa zjavil ešte niekto. Pravdepodobne ich sledoval.“


  „Kto to bol?“ spýtala sa Tippy napäto.


  Henry sa pozrel na majsterku Doru, majstra Finleyho a napokon na majstra Duncana. „Rudge Bleaker,“ odvetil mdlo. „Mortimer nedokáže sprostredkovať nijaké slová, ale podľa obrázkov sa Violet, Casper a Bleaker hádali. Keď k nemu Casper prikročil, náhle vytiahol fúkačku. Presne takú, akou na nás zaútočili čierne plamene v prístave. Ohrozoval ňou Violet a Caspera. Potom oboch spútal, zapchal im ústa a ukryl ich v zadnej časti dielne.“


  Henry opäť pohladil vranu po hlave. Tíško zaškriekala.


  „Zdá sa, že Mortimer hneď zaletel k majsterke Leonelle a majstrovi Nicolasovi, aby Casperovi a Violet pomohli. No nerozumeli, čo od nich chce. Napokon sa vzdal a vrátil sa do kováčskej dielne. Nadišla noc a všetci na ostrove zaspali. Trvalo ešte nejakú chvíľu, kým sa Rudge Bleaker vrátil. Pod ochranou noci vzal diablove jarmá, Violet a Caspera odviedol k vozu majstra Duncana a odviezol ich k Obrovej hlave. Tam ich prinútil, aby zavolali svoje draky. Arundula a Pan pri nich zakrátko pristáli. Keď uvideli, že Bleaker ohrozuje ich jazdcov, dovolili mu, aby im nasadil diablove jarmá.“


  „Bleaker! Ten potkan!“ zahromžil majster Duncan, ktorý to už nevydržal.


  „Veď bol predsa jazdec tak ako my!“ rozhorčovala sa majsterka Dora.


  „Ako len mohol? Ako len mohol?“ jachtal majster Finley.


  Tippy zopakovala: „Ako len mohol?“


  „To ešte nie je všetko,“ povedal Henry a stisol zuby tak pevne, až mu vystúpili svaly na čeľustiach.


  „So stopercentnou istotou utiekol s drakmi k lady Blackstonovej,“ predpokladal Arthur.


  „Je to ešte horšie,“ hlesol Henry. „Keď vyliezol na Arundulin chrbát a s Panom v pätách vzlietol, ešte raz sa otočil, vytiahol fúkačku a vystrelil na Caspera a Violet dve otrávené šípky. Obaja boli stále spútaní a nemali šancu sa im vyhnúť.“ Henry preglgol. „Najskôr skamenel Casper a zakrátko aj Violet.“


  „Sú...“ jachtal Timothy, „... sú azda...“


  „Nepovedz to!“ pobúrene ho prerušil majster Duncan. „Nevyslov to!“


  Timothy zmĺkol.


  „Sú azda...“ zopakovala Tippy, chytila majstra Duncana za ruku a pevne ju stisla. Pozrela sa na okolostojacich. „Ak sa to nevysloví, ak sa to nenapíše, tým dvom sa nič nestalo. Je iba v našich rukách, aby sme zmenili tok dejín. Len to, čo sa vysloví a napíše, sa stalo a nedá sa na tom nič zmeniť.“ Varovným pohľadom prechádzala od jedného k druhému. „Preto sa stráňme toho, aby sme to vyslovili.“


  „Stopercentne negatívne,“ šepol Arthur tak potichu, že ho Tippy nepočula. „Stať sa môže aj to, čo nie je vyslovené či napísané.“


  Lucy naňho zúrivo zazrela a Arthur zmĺkol.


  „Ráno vyrazíme,“ vyhlásil Henry rozhodne. „Zajtrajším dňom sa začína protiúder Utajených.“

  Henry a jeho malý tím však v Krajine-Nekrajine ostali ešte niekoľko dní. Museli počkať, kým dostanú správu od Charlesa, Timothyho a Edwarda, ktorí sa vybrali tajne preskúmať Balnanocké panstvo. Na štvrtý deň sa konečne dočkali.


  S Tippy, ktorá s Fafnirom a ostatnými drakmi dozerala na ostrov, práve sedeli na verande jedného z domov na stromoch, keď zazvonil mobil, ktorý im nechal Charles. Majster Duncan ho vylovil z vrecka kabáta a náhlivo stískal tlačidlá. Mobil prestal vyzváňať.


  „Haló?“ zvolal do prístroja, ktorý však ostal nemý. Hovor omylom odmietol. „Doparoma!“ zahromžil. „Nenávidím tieto prekliate veci!“


  Stewi k nemu bez slov vystrel ruku a majster Duncan mu podal mobil, ktorý znova začal zvoniť.


  Stewi prijal hovor a zapol reproduktor.


  „To som ja, Charles,“ ozvalo sa trochu nejasne. V Krajine-Nekrajine bol zlý signál. Stewi zdvihol ruku s mobilom do výšky.


  „Haló? Tippy? Duncan? Počujete ma?“


  „Áno, počujeme!“ skríkol majster Duncan tak nahlas, že by ho na Balnanockom panstve pravdepodobne počuli aj bez mobilu.


  Henry a Stewi sa na seba tajne uškrnuli.


  „Na kraji Lesa kostí sme našli jaskyňu, kde by sa Happy a Fénix mohli skryť,“ oznámil Charles. „Ak pri stmievaní vyrazíte z Krajiny-Nekrajiny, mohli by ste tu byť pred polnocou. Stráže Zlatého oddielu budú dovtedy už určite v ríši snov.“


  Tippy dala Charlesovi fľaštičku s veľmi účinným uspávacím prostriedkom. „Vílie sny.“ Vysvetlila, že je to extrakt z valeriány, medovky a oleja z jazmínových kvetov. „Stačí niekoľko kvapiek, aby dospelý muž na dlhé hodiny hlboko zaspal. Inak je nápoj neškodný.“


  „Na hodiny? Naozaj?“ spýtal sa majster Duncan a neveriacky prevracal fľaštičku na dlani.


  „Poznáte Old Man of Storr, takmer päťdesiat metrov vysokú úzku skalu, ktorá sa týči nad Portree?“ spýtala sa Tippy. „Údajne je to spiaci obor. Raz vraj ukradol vílam celý kotol vílích snov. Žiadostivý obor sa nestaral o to, čo v ňom je, a jedným dúškom vypil jeho obsah napriek varovným výkrikom víl. A odvtedy spí. Účinok je taký silný, že sa údajne zobudí až o tisíc rokov.“ Varovne dodala: „Preto s nápojom zaobchádzajte opatrne...“


  „Aký je váš plán?“ spýtal sa majster Duncan skepticky. „Ste si istí, že stráže viete tak ľahko odstaviť?“


  „Veď mi trochu dôveruj,“ zaznel Charlesov hlas z reproduktora. „Strážcovia každý večer pred začiatkom nočnej služby vypijú v krčme pohár čierneho čaju, aby sa udržali bdelí. A hádajte, koho včera zamestnali ako pomocníka v krčme?“


  „Edwarda?“ tipoval Henry.


  „Či tomu veríte, alebo nie, tú prácu získal Timothy,“ odvetil Charles.


  Henry a Stewi potlačili úsmev. Predstava, že Timothy pracuje ako čašník, bola naozaj smiešna.


  „Povedal, že to robí pre Violet. A pre Caspera.“


  „Takže pre Violet. Hm, hm.“ Henry nedokázal potlačiť úškrn, ale bol hrdý na priateľa, ktorý prejavil toľko obetavosti.


  „Edward a ja sa dnes večer pôjdeme najesť do krčmy,“ pokračoval Charles. „Ak by strážcovia zaspali už tam, postaráme sa, aby sa o tom na panstve nikto nedozvedel. No dúfame, že účinok vílích snov sa dostaví až vtedy, keď odídu z krčmy. V každom prípade na nich dozrieme, kým neprebudíte plochonožca a neodletíte do Krajiny-Nekrajiny.“


  „... neodletíte do Krajiny-Nekrajiny,“ zopakovala Tippy. „Ten plán vyzerá dobre.“


  To, že starý diabolský drvič to vidí inak, si Henry radšej nechal pre seba. Rozlúčili sa s Charlesom, aby Happyho a Fénixa informovali o blížiacom sa odchode.


  


  Keď sa zotmelo, stretli sa na čistinke. Začalo tak silno pršať, že z okraja klobúka majstra Duncana sa prúdom liala voda. Vyhrnul si golier starého kabáta a ruky si vložil do vreciek.


  „Dobré počasie,“ povedal úsečne. „V oblakoch sa môžeme skryť pred zvedavými pohľadmi ľudí. Balnanock leží na takom odľahlom mieste, že by bola prekliata náhoda, ak by tam uprostred noci nejaká zablúdená duša hľadela na oblohu a objavila nás.“


  „Na núdzové prípady máš pri sebe elixír zabudnutia, však?“ ubezpečila sa Tippy. Majster Duncan sa potľapkal po vrecku kabáta. Tippy sa postavila na špičky a pobozkala ho na líce. „Daj pozor na oboch. A, samozrejme, aj na seba,“ povedala. Potom sa usmiala na Henryho. „Môj žolík. S tebou sa šance na výhru výrazne zvyšujú. No buď opatrný, keď draka zobudíš, počuješ?“ pripomínala mu.


  „Budem,“ uistil ju Henry.


  Nato sa Tippy otočila k Stewimu. „Mobil?“ spýtala sa a Stewi jej ukázal malý prístroj.


  „Nenávidím tieto vecičky,“ zašomral majster Duncan. „Pre mňa za mňa ho môžeme vziať, ale ak sa niekedy vrátim na ostrov Sedem ohňov, okamžite ich znova zakážem. Vrany slúžia oveľa lepšie. Mortimerovi predsa neprekážajú miesta bez signálu ani sa mu nikdy nevybila baterka.“


  Vyčítavo sa zahľadel na Stewiho, kým ho Tippy neodtisla. Potom chytila chlapca za ruku. Stewi od údivu stuhol. „Môj odvážny mladík. Budeš prekvapený, akú silu v sebe môžeš objaviť, keď máš po boku správnych priateľov.“


  Za Tippy sa ozval hlasný praskot a koruny stromov sa začali hýbať. Cez lesný porast sa na čistinku predral Fafnir. Po toľkých rokoch v skamenenom stave nechcel v nijakom prípade niečo prepásť. Tippy ho láskavo privítala a drak do nej vyzývavo štuchol ňucháčom. Stala sa z nich nerozlučná dvojica.


  „Tak čo? Stále nie si unavený?“ zasmiala sa.


  Zatiaľ čo sa ostatné draky okrem Happyho a Fénixa uložili na spánok, Fafnir ďalej zvedavo spoznával Krajinu-Nekrajinu.


  


  „Čo myslela Tippy tým žolíkom a správnymi priateľmi?“ šepol Henry Stewimu, keď sa vybrali na cestu k Happymu a Fénixovi.


  Stewi len pokrčil plecami. „Netuším.“


  Henry si však vôbec nebol istý, či predsa len nevie viac ako on.


  Prv než sa na to mohol spýtať, majster Duncan tleskol. „Dal si Happymu a Fénixovi šťavu na prekonanie Zlatej hranice?“


  Henry prikývol. „Zlatá hranica by im už nemala robiť problém.“


  Majster Duncan vybral retiazku, na ktorej mal slzu spomienok, so zavretým okom ju pošúchal ukazovákom a palcom a vzdychol. Potom vystrel ruky a nohy a sťažka vyliezal na chrbát starého diabolského drviča. Happy sa pritisol k zemi, aby mu to čo najviac uľahčil.


  Henry a Stewi si sadli na Fénixa a draky vzlietli.


  Netrvalo dlho, kým ich zhltli oblaky. Vlhká hmla v okamihu prenikla Henryho kabátcom a košeľou a začala sa pomerne nepohodlná jazda.


  Happy sa s ním spojil. Mohol by som vám, otravným škriatkom, uletieť. Fénix netuší, kde je Balnanock, hundral. Duncan a ja by sme sa o skameneného plochonožca mohli postarať sami.


  Henry ho prerušil: „Po prvé, neviete, kde sa nachádza. A po druhé, aj keby ste ho našli, potrebujete ma, aby som ho prebudil. Alebo si myslíš, že zvládneš odniesť skameneného draka až do Krajiny-Nekrajiny?“


  Nikdy nevieš držať jazyk za zubami a vždy musíš mať posledné slovo! Extrémne nesympatické vlastnosti, trpaslík. Stále si kladiem otázku, či som niekedy stretol otravnejšieho človeka, ako si ty. Vzápätí prerušil spojenie.


  Čo chcel? vyzvedal Fénix, ktorý sa spojil s Henrym.


  „Čo asi? Samozrejme, chcel mi vynadať,“ rozčuľoval sa Henry. „Ak ide o iných, vy draky viete byť poriadne necitlivé. Keď však ide o vás, ste hrozné citlivky.“


  Necitlivé citlivky? zasmial sa Fénix. Znie to smiešne.


  „Znamená to, že vy draky rozdávate údery jedna radosť, ale prijať kritiku neviete.“


  Dávať je krajšie ako brať, citoval Fénix vetu, ktorú mu pred časom povedal Henry.


  „V tomto prípade nie,“ podráždene odvrkol Henry. „Znamená to, že vynikáte v hromžení na iných, no ak niekto kritizuje vás, hneď sa urážate.“


  Och! vzdychol Fénix. V tom máš naozaj pravdu. Som urazený. Láskavo si vybi zlú náladu na niekom inom! Vzápätí nahnevane prerušil spojenie.


  A tak cesta do Balnanocku nebola iba nepohodlná, ale aj mĺkva. Henry sa pokúšal ospravedlniť sa Fénixovi, ktorý sa však spojeniu tvrdošijne bránil. Napokon to nechal tak. Aj pokusy hovoriť so Stewim stroskotali. Vietor im tak silno dul okolo uší, že nerozumeli ani vlastnému slovu. Henry sa vzdal, pritiahol si kabátec čo najviac k telu a čakal, kým konečne prídu na miesto.


  Leteli rýchlo a ešte pred polnocou začal najskôr Happy a potom aj Fénix klesať.


  Henry sa spojil so starým drakom. „Skrýša by mala byť na západnom okraji lesa,“ oznámil stroho. „Charles povedal, že sa máme orientovať podľa dvoch kamenných kopcov, ktoré vytŕčajú spomedzi vrcholkov stromov a trochu pripomínajú obrovskú korytnačku, ktorá pláva cez more lístia. Na úpätí menšieho kopca by mala byť jaskyňa, v ktorej sa môžete ukryť.“


  Odkedy sa musí drak schovávať pod pancierom takej slabej a menej vyspelej bytosti, ako je korytnačka? napaprčil sa Happy. Najšľachetnejší tvor na zemi sa má ukrývať pod kameňmi, ako to robia žižiavky?


  „Áno, áno,“ Henry podráždene pretrhol puto. Bol premrznutý, napätý a unavený. Na Happyho šomranie naozaj nemal chuť!


  To však starého diabolského drviča nezaujímalo. Znova sa s ním spojil a znel zúrivo. Neopovažuj sa ukončiť so mnou spojenie, trpaslík, kým sa s tebou delím o svoje myšlienky! Aj keď na teba nadávam, môžeš sa odo mňa veľa učiť.


  Henry chcel čosi odvrknúť, no tentoraz sa odpojil Happy.


  Prepána! Dnes je starý mrzút mimoriadne zle naladený! pomyslel si a otočil sa k Stewimu, aby sa posťažoval. Stewi vydesene zdvihol zrak. Jednou rukou sa pevne držal Fénixovho hrotu, kým druhou ťukal do mobilu.


  Henry sa zarazil. „Čo to robíš?“ skríkol do vetra.


  Stewi si ukázal na ucho, aby mu dal najavo, že ho nepočuje.


  Henry bradou pokynul na mobil a spýtavo zdvihol plecia.

  „Charles!“ zvolal Stewi. „Napísal, že stráže sú odstavené.“


  Henry prikývol a ukázal palec hore na znamenie, že porozumel. Potom sa opäť otočil dopredu, aby sa pevne pridržal, lebo Fénix začal pristávať.


  Happy už bol na zemi a majster Duncan mu zliezol z chrbta. Znova pošúchal slzu spomienok a Henry sa spýtal, prečo to robí.


  „Možno si to iba namýšľam,“ učiteľ si odkašľal, „ale mám pocit, že to pomáha proti skameneniu. Keď slzu pošúcham, na nejaký čas prestanem mať meravé nohy.“


  Chvíľu si mlčky hľadeli do očí a bez toho, aby to vyslovili, vedeli, že obaja myslia na Violet a Caspera. Ani jeden z nich nemal slzu spomienok, ktorá by ich chránila.


  Henry siahol pod košeľu. Bol jediný dračí jazdec, ktorý slzu získal už pred veľkou rozlúčkou po siedmich rokoch. Od Happyho. Pri tej myšlienke pocítil výčitky svedomia a najradšej by sa so starým mrzútom hneď pomeril. Ten však jeho pokus odmietol.


  Majster Duncan sa porozhliadol. „Je tu nepríjemne,“ zašomral.


  Pred nimi ležal tichý Les kostí. Pomedzi hrčovité staré stromy sa vznášali chumáče hmly. Na mnohých pokrútených konároch viseli lišajníky, ktoré vyzerali ako splstená srsť. Lesnú zem pokrývalo metrové papradie a skaly, ktoré z neho čneli, boli porastené machom.


  Henry sa nadýchol. „Vonia to tu ako v starom kostole.“


  Majster Duncan ukázal na krík so svetlozelenými listami s bielou obrubou. „Vílie zlato alebo plektrant. Vonia ako kadidlo.“


  Henry sa predklonil, aby odtrhol niekoľko lístkov, a ustrnul. Za kríkom zbadal pomník, ktorý trčal zo zeme ako zhnitý zub z čeľuste prastarého obra. „Na pamiatku lorda Balnanocka a jeho piatich synov,“ prečítal zvetraný nápis na kameni. „Les kostí naozaj nie je miesto, na ktorom by som sa rád ocitol sám,“ striasol sa.


  Znova sa pokúšal spojiť s Fénixom a tentoraz mu to jeho drak dovolil.


  „Prepáč,“ šepol Henry a Fénix, ktorý na rozdiel od starého diabolského drviča nebol taký zaťatý, sa k nemu v myšlienkach pritisol.


  Odpustené a zabudnuté, zareagoval veľkoryso. Len čo sa vám niečo bude zdať zvláštne alebo budete potrebovať našu pomoc, spojíš sa so mnou. Je to jasné? pripomenul mu.


  „Si najlepší,“ povedal Henry s úľavou. Posmelený sa pokúsil nadviazať spojenie s Happym.


  Nepáči sa mi ani tento les, ani jaskyňa, ani váš plán, nemilosrdne sa ozval starý drak. Postaraj sa o to, aby ste plochonožca prebudili čo najrýchlejšie, nech odtiaľto môžeme zmiznúť.


  Bez zmierlivého slova prerušil spojenie a vybral sa do jaskyne. Fénix ho nasledoval.


  „Pripravený?“ spýtal sa majster Duncan.


  Henry prikývol a Stewi ukázal na temný les. „Tadiaľto.“


  Stewi šiel napred a majster Duncan a Henry ho nasledovali po chodníčku, ktorý sa vnáral čoraz hlbšie do tmavého lesa. Majster Duncan z vrecka vybral tri poháre so studeným ohňom, zapálil ho a každému podal jeden. Tak aspoň videli na cestu pred sebou a neriskovali, že zakopnú o nejaký koreň či kameň.


  Henry sa strhol zakaždým, keď začul sovu, líšku alebo vrzgot stromu. Rýchlo vystrel ruku s pohárom so studeným ohňom smerom, odkiaľ ten zvuk prichádzal. Tma však pohltila žiaru plameňov, a tak okrem zvláštne poskrúcaných konárov a tmavých obrysov hrčovitých kmeňov nič nerozoznal. Len raz sa mu zdalo, že zachytil nejaký pohyb. Akoby sa niekto mihol za kmeňom. No iste to bol iba pohojdávajúci sa konár alebo sa s ním zahrávala jeho fantázia, ktorá pracovala na plné obrátky. A tak kráčali ďalej.


  „Stewi? Si si istý, že ideme správne?“ spýtal sa majster Duncan, keď asi polhodinu bez slov kráčali za sebou. „Vieš, že plochonožca musíme prebudiť a dostať späť do Krajiny-Nekrajiny ešte za tmy.“


  „Už to nie je ďaleko,“ odvetil Stewi. „O desať minút by sme tam mali byť.“


  „Mali sme sa dať zosadiť priamo pri plochonožcovi,“ zašomral majster Duncan. Henry mu dal v duchu za pravdu.


  „Vravel som, že les je priveľmi hustý, aby sme tam mohli pristáť na drakoch,“ oponoval Stewi.


  „Tak by možno zlomili niekoľko konárov a vyvrátili nejaké stromy,“ povedal majster Duncan nedbalo.


  Stewi pokrčil plecami. „Mne by to bolo jedno, ale počul si Tippy. Mali by sme les nechať na pokoji, aby sme na seba neprivolali hnev víl.“


  „Víly, víly,“ zahundral majster Duncan. „Vidíš tu čo len jednu? Ja teda nie!“


  V tichosti kráčali ďalej cez hustý podrast. Stewi mal pravdu. Asi po desiatich minútach došli na malú čistinu. Skrytý medzi visiacimi konármi a prerastený brečtanom a machom na nej ležal skrútený plochonožec. Oba páry krídel mal zložené na chrbte a hlavu mal sklonenú medzi dvoma obrovskými prednými labami s prísavkami. Traja dračí jazdci ho mlčky obkolesili. Stále si nezvykli na pohľad na tohto ušľachtilého tvora v kamennom väzení.


  „Je to úchvatné a zároveň veľmi smutné,“ poznamenal majster Duncan a Henry presne vedel, čo tým myslí. Učiteľ ešte chvíľu pozoroval draka, potom zakrúžil plecami. Kosti mu nahlas zapraskali. „Chlad a vlhkosť mojim končatinám neprospievajú,“ vzdychol.


  Henry prešiel okolo draka. „Pokúsim sa ho teda prebudiť, aby sme sa čo najrýchlejšie vrátili do Krajiny-Nekrajiny.“


  „Len jemne, Henry. Vieš, čo sme si povedali. Prebudíš ho, nadviažeš s ním spojenie a pokúsiš sa ho upokojiť. Ak by bol priveľmi nahnevaný, zavoláš Happyho a Fénixa, aby nám ho pomohli skrotiť. Kašlať na Les kostí či zúrivé víly. Rozumieš?“


  „Rozumiem,“ pritakal Henry. Podišiel k drakovej hlave, nadýchol sa a vystrel ruku, aby sa dotkol hrotov jeho parožia, ktoré boli hrubé ako konáre.


  V tej chvíli v Stewiho vrecku zazvonil mobil.


  „Charles má naozaj zlé načasovanie,“ zavrčal majster Duncan a pokrútil hlavou. Vyzval Stewiho, aby mu mobil podal. Stewi zaváhal. „No tak, daj mi ho!“ nástojil majster Duncan. Stewi mu ho napokon zdráhavo odovzdal a majstrovi Duncanovi sa napriek tme podarilo stisnúť správne tlačidlo, aby hovor prijal.


  Henry sa odvážne dotkol hrotu parožia. Zavrel oči a cítil, ako sa prastarý duch draka prebúdza.


  „Čo chceš, Charles?“ začul majstra Duncana.


  Puto draka sa hýbalo ako unavený had, ktorý sa práve prebudil.


  „Stráže sú odstavené?“ Hlas majstra Duncana sa vzďaľoval Henryho vedomiu, keď sa pokúšal sústrediť na plochonožca. „To si už predsa Stewimu dávno napísal,“ odvetil majster Duncan nechápavo.


  Henry počul praskot. Kamenné väzenie plochonožca sa prelomilo.


  Koľko času ubehlo? začul Henry v hlave. Mám pocit, akoby som spala toľko rokov, koľko je na oblohe hviezd.


  „Až toľko rokov... to nebolo,“ jachtal Henry.


  Kto si, mladý jazdec, ktorý prelomil moju kliatbu?


  „Henry. Henry McGregor,“ hlesol.


  Henry McGregor. Moja posledná jazdkyňa ma nazvala Sahila, vodkyňa hviezd. Si tu, aby si mi dal nové meno? spýtala sa dračica prekvapujúco pokojne. Henry si spomenul na prvé stretnutie so zúrivou Arundulou.


  „Stewimu si nič nenapísal?“ zdesene skríkol majster Duncan do mobilu.


  Presne v tom okamihu sa ktosi vynoril z podrastu.


  „Stewi, čo si to...“ zvolal majster Duncan, no vetu nedokončil. Svet okolo Henryho sa náhle ponoril do temnoty.

  „Postaraj sa o to, aby sa chlapec nezobudil! V nijakom prípade nesmie varovať svoje draky,“ začul ženský hlas, keď sa začal prebúdzať.


  Potom zachytil mladý mužský hlas, ktorý poznamenal: „Spoľahnite sa na mňa. Proti mne nemá tento údajný dračí jazdec nijakú šancu!“


  V Henryho hlave hučalo ako vo včeľom úli. Čo sa stalo? Prebudil plochonožca a súčasne sa im ohlásil Charles. No čo sa udialo potom? A kde to je? Zdalo sa mu, že sa pohojdáva, a do kabátca sa mu zapieral vietor.


  Opatrne sa pokúsil preskúmať zem, na ktorej ležal, a uvedomil si, že ruky má zviazané za chrbtom. Nasal vzduch a pocítil známy pach ohňa, síry a korenia. Nebolo pochýb, že sa nachádza na chrbte draka, ktorý letí vzduchom!


  Zažmurkal a zazrel smaragdovozelené šupiny plochonožca. Rýchlo znova zavrel oči, lebo mu prišlo zle.


  Sahila, vodkyňa hviezd, preblesklo mu hlavou. Tak sa dračica predstavila. Pekné meno. To však teraz nebolo dôležité. Pokúsil sa spomenúť si, čo ženský hlas pred chvíľou povedal. Mal pocit, že je to veľmi dôležité.


  V nijakom prípade vraj nesmie niečo urobiť. Ale čo? Nevedel si spomenúť.


  Vedel však, komu ten hlas patril. Srdce sa mu rozbúšilo. Bol to hlas ženy, ktorý by spoznal spomedzi tisícov: patril lady Blackstonovej.


  Aj druhý hlas odniekiaľ poznal. Trvalo mu o čosi dlhšie, kým prišiel na to, komu patrí. Znel mlado a podlo. Uvedomil si to, keď sa rozpamätal na jeho slová.


  Proti mne nemá tento údajný dračí jazdec nijakú šancu...


  Henrymu svitlo. Už vedel, odkiaľ hlas pozná. Počul ho v prvom ročníku na ostrove Sedem ohňov. Pri drakobalovom zápase. Jeden hráč ho trafil neviditeľnou odrážačkou do spánku, lebo chcel za každú cenu vyhrať, a využil na to všetky prostriedky. Keď si na to Henry spomenul, vedel, komu ten zákerný hlas patrí: Dexovi Dunstanvillovi. Bývalému dračiemu jazdcovi, hráčovi Mrakobijcov a niekdajšiemu najlepšiemu priateľovi Stewarta Todda juniora.


  Henrymu po tele prešli zimomriavky. Stewi ich od začiatku klamal, lebo sa spriahol s lady Blackstonovou?


  Pripomenul si Happyho slová: Tomu chlapíkovi nedôverujem. Žeby mal starý diabolský drvič opäť pravdu? Henry bojoval proti novej vlne nevoľnosti.


  Čo to pred chvíľou prikázala lady Blackstonová? V hlave mu stále bzučalo a prísť na nejakú jasnú myšlienku bolo ťažšie, ako chytiť divú včelu holou rukou.


  Postaraj sa o to, aby sa chlapec nezobudil, povedala.


  No prečo? Čo bolo na tom zlé? Veď ho predsa spútali. Cítil, ako začínajú klesať. Čoskoro pristanú. Kam ho to odniesli? A čo to ešte lady Blackstonová vravela? Práve vo chvíli, keď pristáli, si spomenul. Postaraj sa o to, aby sa chlapec nezobudil. V nijakom prípade nesmie varovať svoje draky.

  Henryho puto vystrelilo ako had, ktorý chce niekoho uhryznúť. „Zrada! Stewi nás zradil! Zmocnila sa nás lady Blackstonová!“


  Fénix bol na nohách prvý. Prídem ťa zachrániť! Mladý diabolský drvič okamžite vyrazil z jaskyne. Henry prineskoro zistil, že svojím volaním o pomoc ho vlákal do pasce, ktorú pre jeho draky nastražila lady Blackstonová.


  Okolo Fénixovho krku sa stiahli dve strieborné slučky. Ich konce boli omotané okolo hrotov chrbtových hrebeňov dvoch plochonožcov, ktoré stáli po oboch stranách vchodu do jaskyne. Napriek nevoľnosti Henry otvoril oči a s hrôzou uvidel, ako dva veľké zelené draky pomaly cúvajú a sťahujú slučky okolo Fénixovho krku.


  Mladý drvič sa v panike pokúšal brániť. Trhal hlavou a vzpínal sa strieborným povrazom, ktoré ho krok za krokom vyťahovali z jaskyne. Strieborné rohy, ktoré mali oba plochonožce nasadené na paroží, boli spojené čiernymi koženými popruhmi, ktoré ako šnúry marionet končili v rukách ich jazdcov. Sedeli na chrbtovom hrebeni plochonožcov a bez námahy riadili obrovské bytosti pomocou diablových jariem. Tváre im zakrývali červené masky, na ktorých sa vynímal čierny plameň.


  Henry sa pokúsil pomôcť Fénixovi a skĺzol z chrbta draka, na ktorom ležal. Prineskoro si uvedomil, že okrem rúk má spútané aj nohy. Drsne pristál na lesnej zemi a líce si oškrel o koreň.


  „Niekto sa nám tu zobudil!“ začul Dexov odporný hlas. Nasledoval posmešný smiech. „Krúti sa ako červ v blate.“


  Henry sa otočil na brucho, aby pomedzi dve paprade mohol sledovať, čo sa deje. Strieborné povrazy ťahali Fénixov krk nadol. Hlavu mal už tesne nad zemou, akurát vo výške Henryho tváre. V tej chvíli sa na seba pozreli a nadviazali spojenie.


  Môj jazdec, šepol Fénix vystrašene a Henrymu zovrelo srdce. Videl, ako sa k jeho drakovi bez náhlenia približuje lady Blackstonová. V rukách držala dva obrovské duté rohy. Po zemi sa kĺzali dva kožené popruhy, ktoré boli na ne pripevnené.


  „Fénix!“ skríkol Henry a pripútal sa k drakovi tak tesne ako nikdy predtým.


  „Udržujte ho pri zemi!“ prikázala lady Blackstonová chladne.


  Jazdci oboch plochonožcov, ktoré stáli vedľa vchodu do jaskyne, natiahli čierne popruhy a ich draky ešte o krok ustúpili, takže Fénix nedokázal pohnúť hlavou.


  Za mladým drakom, ktorý obrovským telom zatarasil vchod do jaskyne, sa ozývalo burácanie. Happy besnel a chrlil oheň cez úzku štrbinu medzi Fénixom a vchodom do jaskyne. Plamene však zhasínali na nočnej oblohe bez toho, aby niekoho ohrozovali.


  „Hneď sa postaráme aj o teba, jednorohý zradca!“ skríkla lady Blackstonová. Jeden zo strieborných rohov zložila na zem. S druhým v rukách sa približovala k Fénixovi, ktorý sa v panike skrúcal. „Neboj sa, môj mladý diabolský drvič,“ švitorila. Z falošného tónu jej hlasu Henryho takmer naplo.


  „Nie!“ skríkol celý bez seba, no lady Blackstonová si ho nevšímala a so strieborným rohom pristúpila k jednému z točitých rohov mladého draka. Fénix sa inštinktívne pokúsil odtiahnuť, ale strieborné slučky nedokázal pretrhnúť. Lady Blackstonová prudko narazila dutý strieborný roh na Fénixov. Mladý drvič sa striasol a Henry cítil, ako sa jeho puto s ním stenčilo. Stále sa však držali pri sebe.


  Bojím sa, jazdec môj, ozval sa Fénix, keď sa k nemu lady Blackstonová približovala s druhým strieborným rohom.


  „Je to v poriadku, Fénix,“ opakoval Henry dookola. „Ver v nás. Zachránim ťa.“


  Lady Blackstonová bez milosti narazila aj druhý strieborný roh na najcitlivejšie miesto jeho okrídleného priateľa.


  Henry videl, ako žiara v jeho očiach vyhasla. Puto, ktorým boli tak tesne spojení, zmizlo. Akoby sa premenilo na dym. Henry sa ho v panike pokúsil zachytiť, ale márne.


  „Todd! Vzal si mu draka, tak s ním zaleť do hradu Temný koráb. Ktovie, možno sa osvedčíš a staneš sa jedným z mojich jazdcov. Jedným z mojich čiernych plameňov.“


  Henry otočil hlavu, aby sa pozrel na Stewiho, ktorý stál za ním. Nechápavo naňho hľadel, no Stewi sa vyhol jeho pohľadu. Zjavne nebol dosť odvážny, aby sa mu pozrel do očí.


  „Ako si len mohol?“ šepol Henry.


  „Nepriateľ tvojho nepriateľa ešte nemusí byť tvoj priateľ,“ povedala lady Blackstonová výsmešne. „To, že Todd opovrhuje strýkom, neznamená, že stojí na tvojej strane, chlapče.“ Spoza Henryho opaska vytiahla dýku z dračej mliečnej šupiny a pritlačila mu ju na krk. „Tvoj jednorohý priateľ čoskoro uvidí, že to myslím vážne. Nieže dostane nejaký hlúpy nápad!“ vydýchla mu do ucha.


  Potom svojim poskokom prikázala, aby odviedli Fénixa bokom. Jeden zo zamaskovaných mužov zoskočil z chrbta plochonožca a uvoľnil obe strieborné slučky, ktoré mal okolo krku. Už ich nepotrebovali. Diablovo jarmo sa postaralo o to, aby poslúchal. Muž vzal konce popruhov a odtiahol Fénixa spred jaskyne. Vôbec sa nebránil.


  Henrymu do očí vystúpili slzy. Z jaskyne vyšľahol prúd ohňa, nasledovaný revom, ktorý roztriasol každý strom v Lese kostí.


  „Niekto sa veľmi hnevá,“ vyhlásila lady Blackstonová ľahostajne a ukryla sa za kmeňom pokrúteného duba. „Povedz mu, že ti ublížim, ak urobí niečo hlúpe.“


  Henry si však nebol istý, či to starý diabolský drvič bude považovať za také zlé...


  


  Napriek obrovskému hnevu Happy bez náhlenia vyšiel z jaskyne. Bojoval v mnohých bitkách a bol priveľmi skúsený, aby vbehol do pasce. Najprv pomaly vystrčil iba mohutnú hlavu, takže chvíľu bolo v tme vidno len jeho žiarivé zelené oči. Blúdili zľava doprava, aby sa oboznámili so situáciou.


  Pred jaskyňou bolo päť plochonožcov. Lady Blackstonová teda pravdepodobne prišla so štyrmi, aby prepadla majstra Duncana a Henryho, keď prebudil piateho plochonožca.


  Napriek diablovým jarmám starý diabolský drvič rozpoznal Pana a Arundulu, na ktorých nesedeli ich jazdci Casper a Violet, ale postavy, ktoré mali na tvárach masky čiernych plameňov. Ten znak dobre poznal.


  O čosi ďalej na kraji čistiny stála dračica, ktorá sa zrejme práve prebudila. Tak ako ostatné draky mala nasadené diablovo jarmo. Happy ju pozoroval a v spomienkach hľadal, ako znelo jej posledné meno. Po chvíli mu napadlo a pochválil sa za dobrú pamäť. Sahila. Vodkyňa hviezd. Dobré meno!


  Opraty jej jarma držal ten nešťastný chlapec, pred ktorým Henryho varoval. Stewi! Zlé meno.


  Starý diabolský drvič odfrkol. Odvrátil pohľad a zazrel dvoch ďalších starých známych. Boli to plochonožce, ktoré vypátrala bosorka Blackstonová a ten čudný vedec a pomocou krvi trpaslíka ich prebudili k životu. Aj ony mali nasadené diablove jarmá, tak ako jeho mladý priateľ Fénix, ktorého nerozumné správanie spečatilo jeho osud.


  Happy z minulosti vedel, že jarmo urobilo z jeho druhov poddajných služobníkov tých, ktorí držali v rukách opraty. Premýšľal. Ak by sa pustil do boja, nebojoval by iba proti piatim plochonožcom, ale aj proti mladému diabolskému drvičovi. Okrem toho si po boji, ktorý pred stáročiami zviedol s Boudicou, sľúbil, že už nikdy neublíži nijakému drakovi. Vzdychol. Bola to neľahká úloha. No nenadarmo ho bývalí dračí jazdci uctili menami ako Hromové srdce, Chrlič ohňa, Vládca oblohy či Ničiteľ svetov.


  Kým sa pripravoval na búrlivé divadlo, položil si otázku, kde je škriatok, ktorý ho potrestal súčasným menom. Aká nevysloviteľná urážka!


  Najprv objavil majstra Duncana, ktorý sa spútaný opieral o strom. Vtom spoza stromu vystúpila bosorka Blackstonová. Pred sebou ako ochranný štít držala trpaslíka. Na krk mu tlačila dýku z dračej mliečnej šupiny, ktorú mu Fénix daroval krátko po svojom narodení.


  Happy videl, že tá bosorka to myslí vážne a neváhala by trpaslíkovi ublížiť.


  Trpaslík sa s ním neprestajne snažil spojiť. Na počudovanie sa mu to podarilo ako vtedy na Dračom poli, keď sa stretli po prvý raz, hoci sa tomu on, azda najctihodnejší a s istotou najmocnejší drak, aký kedy žil, bránil.


  „Je mi to ľúto,“ precedil pomedzi zuby. „Znova si mal pravdu. Nestaraj sa o mňa. Ak to musí byť, premeň ma na kôpku popola. Dôležité je, aby si porazil túto čarodejnicu a oslobodil Fénixa.“


  Starý diabolský drvič podráždene prerušil spojenie. Práve včas, prv než sa mu ten chlapec votrie do myšlienok a pocitov. V nijakom prípade to nechcel pripustiť, lebo by zistil, čo k nemu v skutočnosti cíti. Ten škriatok mu totiž pripomínal jeho prvého jazdca. Chlapca Jeremiasa, ktorý sa s ním pred stáročiami po prvý raz spojil.


  Ľudské dieťa, ktoré bolo rovnako tvrdohlavé, divoké a dotieravé ako Henry...


  ... a ktoré mal rovnako veľmi rád.


  Urobil by všetko, aby ho ochránil, a tak s povzdychom vystúpil z jaskyne, sklonil hlavu a bez boja dovolil, aby mu nasadili diablovo jarmo.

  Všetko na tom mieste bolo falošné. Hmla, ktorá sa nad ostrovom Sedem ohňov držala ako ochranný plášť, pôsobila na tomto ostrove zákerne. Akoby skrývala niečo veľmi zlé.


  Vietor tu síce fúkal rovnako silno ako na ostrove drakov, no na Temnom korábe jeho hvízdanie znelo ako vystrašené skučanie. Akoby sa odtiaľ čo najrýchlejšie chcel dostať preč.


  Zatiaľ čo Oblačný hrad človeka pozýval, aby za jeho mohutnými múrmi hľadal ochranu, čierny hrad Temný koráb pôsobil ako väzenie, z ktorého sa chce čo najrýchlejšie dostať.


  Draky, ktoré sa na ostrove Sedem ohňov slobodne preháňali na oblohe, tu stáli na nádvorí vedľa cintorína tesne pri sebe, spútané a so sklonenými hlavami. Henry si spomenul na sivé náhrobky, ktoré ako zhnité zuby netvora nakrivo čneli zo zeme. Na každom bolo vyryté meno zosnulého manžela lady Blackstonovej. Zatiaľ čo na ňu smrť celé roky nemohla siahnuť, jej manželia zomreli prekvapujúco skoro. Henry si so zimomriavkami pripomenul nápisy na kameňoch. Prezrádzali, že ich životná púť sa skončila s odstupom siedmich rokov, a bol si istý, že v tom má jedovaté prsty tá bosorka.


  


  S majstrom Duncanom ho odviedli do toho istého podzemného väzenia, v ktorom kedysi sedel s Timothym. Vtedy sa im odtiaľ podarilo ujsť aj s Panom. Pochyboval, že sa im to podarí znova. Pan tak ako Arundula, Happy a Fénix poslúchal tú ohavnú babizňu.


  Lady Blackstonová zosilnela. V jej moci bolo už päť plochonožcov a pred bránami Temného korábu Henry narátal minimálne sto jej prívržencov, ktorých tváre zakrývali masky s čiernym plameňom.


  Z neutešených myšlienok ho vytrhol povzdych. Vyskočil a podišiel k majstrovi Duncanovi, ktorý sa opieral o protiľahlú kamennú stenu.


  „Doparoma!“ zahromžil a pošúchal si hlavu. „Mám pocit, akoby som sám vypil jeden z Tippiných sudov s whisky.“


  Prižmúril oči a niekoľko ráz zažmurkal, aby sa zbavil mrákot.


  Henry chvíľu počkal a potom mu rozpovedal, čo sa stalo.


  „Stewi, ten smradľavý lajniak!“ skríkol majster Duncan. „Kto mohol tušiť, že nás zradí? Po tom, čo nám pomohol na ostrove Sedem ohňov...“


  Happy, pomyslel si Henry s výčitkami svedomia, ale nechal si to pre seba.


  Majster Duncan sa snažil vstať. Podarilo sa mu to až po niekoľkých pokusoch. „Dopekla! Cítim sa taký starý ako naše draky.“ Siahol do vrecka na kabáte, chvíľu v ňom šmátral a napokon vytiahol prázdnu ruku. „Elixír smútku je preč.“


  Henry prikývol. „Mne vzali dýku z dračej mliečnej šupiny.“


  Majster Duncan si s povzdychom pošúchal jazvu pod klapkou na oku a urobil niekoľko drepov. Sprevádzalo ich príšerné vŕzganie. Inštinktívne siahol po svojej slze spomienok a pošúchal ju. „Aspoňže tú mi nechali.“


  „Nevyzerá to pre nás dobre, však?“ spýtal sa Henry.


  Učiteľ pokýval hlavou. „Mali sme aj lepšie dni.“ Zhlboka sa nadýchol a vydýchol. „No spomeň si na heslo nášho rodu. McBainovci sa nikdy nevzdajú. Kým žijeme, bojujeme!“


  „Jasné,“ pritakal Henry. „Nechápem, prečo nás tá čarodejnica ponechala nažive.“


  Vyrušili ich blížiace sa kroky. Do zámky na dverách ktosi strčil kľúč a železná závora sa so škripotom odsunula.


  „Predpokladám, že sa to hneď dozvieme,“ povedal majster Duncan, keď sa dvere otvorili.


  „Poďte so mnou!“ prikázal im muž s maskou na tvári. Mal pri sebe dva psy, ktoré už Henry poznal. Boli to Mars a Jupiter, dobermany lady Blackstonovej. „A nijaké žartíky, inak neskončíte dobre!“ dodal výhražne.


  Hlas so silným prízvukom ho prezradil. Henry si bol istý, že je to Franz Heinrich Ringeisen, sluha lady Blackstonovej.


  Z klenbového podzemia ich vyviedol hore do veľkej haly. Henry si spomenul, že sa už cez ňu s Timothym zakrádal. Vtedy boli neviditeľní, keďže obaja sa natreli dračími slinami.


  Väčšinu nábytku zakrývali biele plachty, preto mu to miesto pripomínalo sídlo duchov. Teraz boli plachty preč, no nepríjemná aura ostala. Hoci v kozube vysokom ako dospelý muž horel oheň, nedokázal pohltiť chlad tohto miesta.


  Henry sa zahľadel na kamenné schodisko, ktoré na jednej strane miestnosti viedlo na horné poschodie. Na stenách zazrel niekoľko zvieracích hláv, ktoré mu už pri prvej návšteve nahnali zimomriavky. Viseli tam hlavy jeleňov, diviakov, medveďov, ale aj exotických zvierat ako zebier, antilop a levov, dokonca aj obrovská hlava nosorožca, a vyčítavo naňho hľadeli. Henry radšej rýchlo odvrátil zrak.


  „Ktovie, možno tam čoskoro bude visieť hlava jedného starého diabolského drviča,“ vyhlásila žena, ktorá vstala z ťažkého koženého kresla, aby ich privítala. Tvár jej zakrývala zlatá maska. Napriek tomu Henry hneď vedel, že je to lady Blackstonová.


  „Zavri dvere a zatiahni závesy!“ prikázala svojmu služobníkovi. Muž sa uklonil a poslúchol ju.


  Až vtedy si Henry všimol ďalšie postavy, ktoré sedeli vo vysokých kreslách pred kozubom. Aj ich tváre zakrývali masky, na ktorých sa vynímali čierne plamene. Boli však strieborné.


  Keď Ringeisen zatiahol závesy, jeden z mužov si sňal masku.


  Bol to Graham Green. „Toto ustavičné nosenie masiek mi už ide dosť na nervy,“ oznámil ostatným, ktorí si tiež dali dole masky.


  Odhalili tváre Leandra Pebblebuttoma, Rudgea Bleakera, Franza Heinricha Ringeisena, Dexa Dunstanvilla a Stewiho.


  Ako posledná si masku bez náhlenia zložila lady Blackstonová a prstami si uhladila zamatové čierne vlasy. Chladne sa usmiala. „Sme tajný spolok, môj milý Graham,“ pripomenula mu. „Červené masky, naši pešiaci, sa nesmú dozvedieť, kto sme. Je ľahšie získať si ich rešpekt, ak nevedia, kto sa ukrýva za striebornou či zlatou maskou. Okrem toho nikdy nevieš, či medzi nimi nie je zradca.“


  Pri poslednom slove sa Henry automaticky zahľadel na Stewiho. Chvíľu sa na seba pozerali. Napokon to už Stewi nevydržal a sklopil oči.


  Lady Blackstonová pobavene sledovala ich súboj pohľadov. Schmatla Stewiho bradu a prinútila ho zdvihnúť hlavu.


  „Nemáš dôvod hanbiť sa, Stewart. Každá minca má vždy dve strany. Kto je pre jedných zradca, môže byť pre druhých hrdina. Vďaka tebe sme sa priblížili k nášmu veľkému cieľu, a preto smieš bojovať o miesto siedmeho a posledného jazdca v našom kruhu.“


  Stewi si neisto šúchal ruky. „Ja... ja...“ koktal a vrhol na Dexa prosebný pohľad. Dex sa však iba podlo zaškeril. „Myslel som si, že po udalostiach v Lese kostí som sa už stal jedným z vašich jazdcov...“ Odkašľal si. „Teda... predpokladal som, že už viac nemusím bojovať o to miesto.“


  „Myslenie radšej prenechaj iným,“ úsečne odvrkol Ringeisen. Ako podriadene sa správal k lady Blackstonovej, tak nadradene hľadel na Stewiho.


  „Zatiaľ máme iba päť plochonožcov,“ ozval sa Graham Green a pohŕdavo uprel na Stewiho rôznofarebné oči.


  Stewi sa stiesnene pomrvil v kresle.


  Henrymu ho takmer prišlo ľúto. Pešiaci, ako ich lady Blackstonová nazvala, mali teda na tvárach červené masky. Ona, vodkyňa vzbúrencov, nosila zlatú masku a úzky okruh jej jazdcov sa ukrýval za striebornými maskami.


  Pebblebuttom sa doň zrejme dostal preto, lebo bol niečo ako zlá verzia Arthura. Vďaka inteligencii a sčítanosti našiel správne stopy a prispel k tomu, že našli stratené plochonožce. Ringeisen bol oddaný služobník, Graham a Bleaker boli muži na hrubú prácu. Dex bol tak ako Graham bývalý dračí jazdec a celkom dobrý hráč drakobalu. Aj keď si Henry nemyslel, že jeho bojové umenie dosahuje úroveň Grahamovho či Bleakerovho, bol si dosť istý, že si to vynahrádzal podlosťou a úskokmi. No Stewi?


  Lady Blackstonová sa na svojich jazdcov chladne usmiala, a keď sa po nepríjemne dlhom tichu opäť rozhovorila, jej hlas bol ostrejší ako Henryho dýka z dračej mliečnej šupiny. „Ovládajte sa! Celé stáročia som čakala na návrat plochonožcov, tak ešte chvíľu vydržte, kým nájdem posledné dva.“


  Henry sa opäť pozrel na Stewiho. Teraz mal vhodnú príležitosť, aby lady Blackstonovú a ostatných informoval o tom, že v Krajine-Nekrajine prebudili už šiesteho. Stewi však mlčal. Henry si položil otázku, čo to znamená.


  Zdalo sa, že majstrovi Duncanovi napadlo to isté, lebo aj on prekvapene hľadel na Stewiho.


  Lady Blackstonová k nim pristúpila. „Akí sme len nezdvorilí. Hovoríme a hovoríme a vôbec sa nestaráme o našich hostí. Určite si kladiete otázku, prečo ešte žijete.“ Ukázala na Henryho. „Možno si myslíš, že tvoja krv je pre nás znova zaujímavá, lebo si získal späť svoju schopnosť Zlatého jazyka.“


  Henry mlčal. Popravde na to nemyslel.


  Lady Blackstonová potriasla hlavou a Pebblebuttom ukázal na akvárium, ktoré stálo na drevenom podstavci vedľa rytierskeho brnenia. Voda v ňom bola čierna, ale na skle boli prisaté dva tvory, ktoré sa pomaly posúvali nahor. Henry spoznal vyciciavače, s ktorými už mal nemilú skúsenosť v kľukatých štôlňach pod Arundelským lesom.


  „Naši malí pomocníci majú dosť tvojej zlatej krvi, aby prebudili aj posledné dva plochonožce.“


  Pebblebuttom nadšene podišiel k akváriu a jemne zhodil tučného čierneho trblietavého vyciciavača, ktorý sa dostal priveľmi blízko k okraju, nazad do atramentovočiernej vody.


  „A vďaka diablovým jarmám jej nepotrebujeme viac, aby sme ovládali draky,“ vyhlásil. „Aj keď som nikdy nepocítil pôžitok z nadviazania spojenia s nejakým drakom, môžem povedať, že diablove jarmá sú prekvapujúce vynálezy! Spútajú drakovho ducha. Ako v jemnej pavučine uväznia všetky jeho myšlienky a pocity a umožnia nám vnútiť mu svoju vôľu.“ Uznanlivo prikývol. „Naozaj úžasný vynález! S trochou talentu sa nám podarí na nich aj lietať.“


  Prekrížil si ruky na chrbte, odstúpil od nich a začal prednášať. Henrymu opäť nepríjemne pripomenul Arthura.


  „Ten princíp sa používa aj pri koňoch,“ vysvetľoval. „Zubadlo v ich papuli zodpovedá strieborným rohom, ktoré sme nasadili drakom. No...“ urobil dramatickú prestávku a zdvihol ukazovák, aby svojim slovám dodal väčšiu váhu, „... na rozdiel od zubadla rohy celkom zlomia drakovu vôľu.“


  Jeho beztak vypuklé oči mu ešte viac vystúpili z jamôk. V Henrym od hnevu vrelo.


  „Namiesto jedných oprát ako pri koňoch máme na dračom jarme na každej strane štyri. Preto sa s nimi zaobchádza o čosi náročnejšie. Ak to však niekto zvládne, vie ovládať draky lepšie ako kone.“


  Založil si ruky v bok a usmial sa.


  „Dovoľte mi, aby som sa pochválil. Inšpirovaný umením marionetového divadla som vytvoril drevený kríž, na ktorého konce som upevnil opraty. Vďaka tomu sa s nimi bude ľahšie manipulovať. Je to...“


  Majster Duncan už počul dosť. „Zavri ústa! Tvoje diabolské vynálezy ma vôbec nezaujímajú!“ zrúkol.


  Pebblebuttomove oči sa vrátili do jamôk, ako sa sťahujú tykadlá slimáka. Urazene stisol pery.


  „Tak čo, Blackstonová! Prečo nás naťahujete? Prečo ste s nami už dávno neskončili?“


  „Majster Duncan. Rovnako netrpezlivý ako jeden z mojich mužov. Možno by ste boli vhodný adept na posledného jazdca v mojom tajnom spolku.“


  Majster Duncan jej napľul pred nohy, rovno do stredu veľmi draho vyzerajúceho koberca, na ktorom stáli.


  „Kde sú vaše spôsoby?“ napomenula ho lady Blackstonová pobavene. „Znamená to teda nie?“


  Pristúpila k Henrymu. Zistil, že sú približne rovnako vysokí. Podišla k nemu tak blízko, že sa im takmer dotýkali špičky nosov. „A čo ty? Tiež mi napľuješ na koberec? Po tom, čo som tvoje milované draky premenila na služobníkov bez vôle, sa nezmôžeš na nič viac?“ Bradou ukázala na majstra Duncana. „Úbohé. Nemám pravdu?“


  Henry mlčal.


  „Ktovie,“ hľadela naňho. „Si taký mladý... možno sa mi podarí zviesť ťa na môj chodníček.“


  „Na Uličku víťazov,“ podliezal sa jej Dex.


  „Nikdy,“ odvetil Henry tak pokojne, akoby sa rozprávali o počasí. „Ste posledná osoba na zemi, ktorú by som nasledoval.“


  Všetci prítomní okrem majstra Duncana, ktorý sa ticho zachechtal, zadržali dych. Nikto z nich by nemal odvahu takto sa s ňou rozprávať.


  Lady Blackstonová sa však ďalej uvoľnene usmievala. „Mám rada hrdých protivníkov, Henry McGregor. Ak by boli na svete iba samí pochlebovači a zbabelci, život by bol nudný.“


  Znova si nasadila masku, pristúpila k jednému z vysokých okien a odtiahla ťažký brokátový záves. Olovené tyče predeľovali okno na niekoľko štvorcov a sklo bolo také hrubé a nepravidelné, že svet za ním bol rozpoznateľný iba matne. Napriek tomu Henry zazrel drevené pódium, ktoré si pri príchode nevšimol. Na trávniku pred ním zo zeme čnel železný kruh. Bol veľký ako koleso na voze a hrubý ako stehno dospelého muža. Boli na ňom pripevnené dlhé reťaze, ktoré vyzerali ako obrovské spiace hady.


  Lady Blackstonová veľavýznamne natiahla tenkú ruku k prázdnemu pódiu.


  „Chcete vedieť, prečo som s vami ešte neskončila? Chlieb a hry! Musím predsa svojim prívržencom niečo ponúknuť.“


  Henry a majster Duncan sa na seba nechápavo pozreli.


  „Vy dvaja mi pomôžete nájsť siedmeho jazdca. Bude to zábavné. Pripravila som malú arénu, v ktorej si zmeriate sily.“


  Úlisne sa usmiala na oboch väzňov.


  „Chlieb a hry,“ zopakovala. „Už cisári v starom Ríme tým udržiavali ľud v dobrej nálade.“


  Henry si prekrížil ruky na hrudi. „Len či na to pristúpime!“


  „O to si nerobím starosti.“


  Znova zatiahla záves a podišla k akváriu. Jeden vyciciavač opäť vyliezol na okraj nádoby. Pichla doňho ukazovákom. Zviera sa skrútilo a spadlo do vody.


  „Ak chcem, viem byť dosť presvedčivá. Len čo nájdeme siedmeho jazdca a zmocníme sa aj zvyšných dvoch plochonožcov, zrovnáme ostrov Sedem ohňov so zemou.“


  Hlas už nemala pokojný a chladný. S každým slovom bol zúrivejší.


  „Oblačný hrad premeníme na hromadu sutín a popola!“ Hlas jej až preskakoval. „A všetky vaše draky, diabolské drviče, maškary, golierniky, štvorrožce aj akvamaríny, si podriadime! Ich rohy zabezpečia tým, ktorí budú bojovať na mojej strane, nesmrteľnosť. Začnem s tvojím priateľom, so starým diabolským drvičom, ktorého voláš Happy. Tak ako som mu vzala prvý roh, vezmem mu aj druhý. Uvidíme, aký hrdý a nepoddajný bude potom!“

  Henry a majster Duncan znova sedeli v cele. Ak by im dva razy denne neprinášali jedlo, takmer by si mysleli, že lady Blackstonová na nich zabudla. Dni ubiehali pomalšie, ako sa slimáky posúvali po vysočine.


  Henry sa snažil ostať trpezlivý. Naopak, majster Duncan sa dookola prechádzal v ich kamennom väzení. Vysoko nad nimi bol otvor, ktorým Henry kedysi unikol. Pan si vďaka prísavkám ľahko poradil s kolmou stenou a Henry mal vtedy dýku z dračej mliečnej šupiny, a tak dokázal prepíliť mreže, ktoré uzatvárali otvor. Teraz nemali ani plochonožca, ani dýku, ktorá všetko rozreže. Ocitli sa v bezvýchodiskovej situácii. Museli počkať, kým si po nich únoscovia prídu.


  „Ak sa čoskoro neobjavia, nebudem súci na nič. Je jedno, aká presvedčivá dokáže byť tá stará čarodejnica,“ zastonal majster Duncan. Urobil niekoľko drepov. Kĺby mu pri tom zapraskali tak nahlas, že sa Henry strhol.


  „Pošúchajte svoju slzu spomienok,“ navrhol učiteľovi rozrušene. V nijakom prípade oňho nemôže prísť. Jeho draky mu nesmierne chýbali. Nezniesol by, keby stratil ďalšieho priateľa.


  Majster Duncan ho poslúchol. Henry si ho pozorne premeral. „Už to nefunguje, pravda?“


  Učiteľ zdvihol plecia a znova sa ozval praskot.


  „Chcem byť k tebe úprimný, Henry. Chladná vlhká diera, v ktorej sedíme, to nezlepšuje. Dúšok z elixíru smútku by sa mi veru zišiel.“


  Zrazu začuli šramot. Niekto manipuloval so závorou na dverách. Obočie majstra Duncana vystrelilo nahor a Henrymu sa zdalo, že aj pri tom malom pohybe začul vrzgot.


  „Nie je čas na jedlo,“ šepol učiteľ. „Zdá sa, že sa konečne niečo udeje.“


  Mal pravdu. Stráž ich odviedla hore, prešli cez veľkú halu a napokon sa ocitli na obrovskom nádvorí hradu Temný koráb. Keď stráž otvorila dvere, obaja väzni si museli prikryť oči. Po dňoch v ponurej cele si zvykli na tmu a museli niekoľko ráz zažmurkať, aby niečo rozoznali. Cez privreté oči uvideli tmavú siluetu, ktorá sa k nim pomaly blížila.


  „Čarodejnica,“ zašomral majster Duncan.


  Lady Blackstonová ich privítala a odvolala stráže.


  Henryho oči si medzitým zvykli na svetlo. Pozrel sa na tribúnu, ktorú im pred niekoľkými dňami ukázala cez okno veľkej haly. Vtedy zívala prázdnotou, no dnes bola plne obsadená. V prvom rade zaujali miesta jazdci lady Blackstonovej. Na rozdiel od pešiakov mali na tvárach strieborné masky. Lady Blackstonová si nasadila zlatú masku, na ktorej sa vynímal čierny plameň.


  Tá scéna Henrymu pripomenula rozlúčku dračích jazdcov na ostrove Sedem ohňov. Vľavo a vpravo od tribúny sa týčili žrde, na ktorých sa vo vetre divo trepotali krvavočervené vlajky s čiernymi plameňmi. Vedľa železného kruhu, ktorý bol do polovice vrazený do trávnika, sedeli dva draky. Okolo krkov mali strieborné obruče s dlhými reťazami, ktorých posledný článok bol prikovaný ku kruhu v zemi.


  Jeden z drakov bol plochonožec, ktorého Henry nepoznal. Pravdepodobne ho našla lady Blackstonová alebo Leander Pebblebuttom. Na druhej strane kruhu sedel Happy. Pri pohľade na starého diabolského drviča Henrymu bolestivo zovrelo srdce. Na jedinom rohu mal nasadený strieborný roh diablovho jarma. Henry sa s ním napriek tomu pokúsil spojiť, ale márne. Cítil iba prázdnotu. Presne ako v pohľade starého draka, ktorý meravo hľadel pred seba.


  „Čo to má znamenať?“ podráždene zavrčal majster Duncan a zvraštil obočie.


  „Vaša nevedomosť ma neprestáva udivovať,“ odvetila lady Blackstonová. „Naozaj ste ešte nepočuli o dračích súbojoch? V dávnych časoch to bola bežná metóda na urovnanie sporov medzi rodmi. Dva draky okolo seba krúžia vo vzdialenosti maximálne sto metrov a na chrbtoch im sedia ozbrojení jazdci. Cieľom je zraziť súpera z chrbta jeho draka, či už dobre miereným úderom špičky chvosta svojho draka, jeho ohnivým dychom, alebo vlastnou zbraňou. Je to jedno. Ten, kto spadne a nezlomí si pri tom väzy, má možnosť sa vzdať, pričom ukáže znak hanby.“


  „Znak hanby?“ spýtal sa Henry.


  „Pokľakneš, pravú ruku si dáš za chrbát a ľavou si prikryješ oči,“ objasnil majster Duncan.


  „Bolo mi jasné, že sa v tom vyznáte,“ posmešne zatiahla lady Blackstonová.


  „Dosť často som to videl u svojich súperov,“ odsekol majster Duncan.


  „Touché,“ zasmiala sa lady Blackstonová a bubnovala po sebe končekmi tenkých bledých prstov. Jej ruky Henrymu pripomínali pavúka, ktorý čaká, kedy sa mu v sieti zachytí nejaká obeť.


  Potom bradou ukázala na drevený pult, ktorý stál na kraji tribúny. Ležali na ňom rozmanité zbrane: kopije, dlhé aj krátke meče, ohnivé reťaze, praky, kuše a štíty.


  „Zbrane si voľte rozumne. Pravidlá sú veľmi jednoduché. Kto sa chce stať jedným z mojich jazdcov, musí toho druhého poraziť v boji. Ak sa budete brániť bojovať, títo tu,“ ukázala na niekoľko ozbrojených mužov v červených maskách s fúkačkami, ktorí stáli na hradných múroch, „nezaváhajú použiť svoje zbrane. Možno ste už o nich počuli. Jed, do ktorého bol ponorený hrot šípky, spôsobí, že zasiahnutý skamenie. To sa stalo vašim priateľom Violet a Casperovi. Naveky sa zmenili na kamenné stĺpy.“


  Hľadela na Henryho, ktorý zovrel ruky v päste a len s námahou sa ovládol.


  Prv než mohol niečo odvrknúť, ozval sa majster Duncan: „Čo je to za pekelný jed, ktorý používate?“


  Lady Blackstonová ich zamyslene pozorovala. „Vám to môžem prezradiť. Je to krv zo srdca mojej zosnulej dračice Boudicy. Aj keď už nežije,“ obviňujúco ukázala na Happyho, „lebo ju tento tu usmrtil, jej srdce stále tlčie, poháňané nenávisťou k ostrovu Sedem ohňov a k rodom. S každým úderom vytlačí kvapku nenávisti z diery, ktorú doň kedysi urobil roh tohto diabolského drviča.“


  Chrbtom ruky jemne pohladila majstra Duncana po strnisku.


  „Určite si kladiete otázku, či existuje protijed, aby ste prebudili svojich skamenených chránencov.“


  S úsmevom pokrútila hlavou.


  „Ak aj niekedy existoval prostriedok, ktorý účinkuje silnejšie ako nenávisť draka, Eric Crawford, prvý Zlatý jazyk, si jeho tajomstvo vzal do hrobu. Verte mi, hľadala som ho vyše tristo rokov a našťastie som nijaký nenašla. Ak niečie telo uviazne v kamennom žalári, ostane tak naveky.“


  Zatiaľ čo lady Blackstonová vyberala z vrecka čiernych šiat malú rúrku a strieborné puzdro, majster Duncan si s Henrym vymenil dlhý pohľad. Lady Blackstonová otvorila puzdro, opatrne z neho vybrala šípku vo veľkosti špáradla a vložila ju do rúrky. Keď puzdro znova schovala, priložila si rúrku k perám a zamierila ňou na oblohu.


  Henry nasledoval jej pohľad. Nad nimi krúžili škriekajúce čierne a biele vtáky. Boli to čajky, ktoré sa hádali s vranami. Netušili, že im hrozí oveľa väčšie nebezpečenstvo ako ďobnutie zobákom. Henry zazrel vranu, ktorá sa správala inak. Aj keď tiež lietala nad nimi, nezapájala sa do virvaru, ale čierne gombičkové oči upierala naňho.


  Mortimer! preblesklo mu hlavou. Po dlhých dňoch po prvý raz pocítil puto. Rýchlo sa s vranou spojil a vymenili si niekoľko obrázkov.


  Vtom čosi zasvišťalo. Škrekot vtákov stíchol rovnako rýchlo, ako sa prerušilo spojenie s Mortimerom. Lady Blackstonová pomaly urobila krok nabok a vzápätí na zemi vedľa nej pristál skamenený vták. Henry sa naňho sprvu neodvážil pozrieť. Potom však zistil, že to úbohé zviera je čajka a nie vrana.


  „Ako vidíte, šíp je účinnejší ako uhryznutie mamby čiernej. A moji muži sú v zasahovaní cieľov čoraz šikovnejší. Alebo sa skôr menej namáhajú. Taký neúspech ako v prístave, keď ste sa vydávali na cestu na ostrov Sedem ohňov, sa už nezopakuje.“


  Pohľadom hrozivo blúdila po svojich väzňoch.


  „Fúkačky budú mať stále namierené na vás. Ak by teda niekto z vás už nemal chuť bojovať, bude trpieť aj druhý.“ Z tváre si odhrnula čierny prameň vlasov. „Ako sa vraví, spolu chytení, spolu obesení. V tomto prípade skôr skamenení.“


  Vzápätí sa otočila k tribúne.


  „Nech pristúpi prvý vyzývateľ!“


  Na tribúne nastal rozruch, keď sa ktosi postavil a v sprievode monotónneho bubnovania sa bezohľadne predieral k nim.


  Muž, ktorý k nim pristúpil, bol ozrutný. O celú hlavu prevyšoval aj majstra Duncana, ktorý bol v Henryho očiach obor. Horná časť jeho tela mu pripomínala Tippin sud s whisky. Spod masky mu trčala strapatá brada a dlhé špinavé vlasy. Henry preglgol, ale rýchlo podišiel k drevenému stolu a vyberal si prvú zbraň. Siahol po praku.


  „Nie tak rýchlo, chlapče,“ napomenula ho lady Blackstonová. „Starší majú prednosť. Na prvý súboj nastúpi tvoj učiteľ. No neboj sa, čoskoro sa dostaneš na rad.“


  „Ja...“ pokúsil sa oponovať Henry, keď mu na plece dopadla ťažká ruka majstra Duncana.


  „Výnimočne súhlasím so starou čarodejnicou. Prepusti mi tohto tu. Je skôr moja váhová kategória.“


  Muž agresívne zavrčal a viac ráz sa udrel do hrude.


  Majster Duncan neveriacky pokrútil hlavou a otočil sa k lady Blackstonovej. „Ako vidím, vaši ľudia za vami v kráse, odvahe a múdrosti nezaostávajú.“


  Úsmev lady Blackstonovej na chvíľu pohasol a prsty jej znehybneli. Po chvíli však nimi opäť začala bubnovať.


  „Pýcha predchádza pád. A to, že padnete, je len otázka času. Minimálne svojho posledného súpera nepremôžete. Tým som si istá.“


  „Jeho prvý súper bude aj jeho posledný!“ zafunel obor a siahol po kuši. Jeden po druhom si vyberali zbrane. Majster Duncan si zvolil kopiju, ohnivé reťaze, dýku a štít. Jeho vyzývateľ ku kuši pridal dlhý meč a tiež dýku a štít.


  Lady Blackstonová Henrymu prikázala, aby sa nepohol z miesta, a oboch duelantov odviedla k drakom. Každému podala drevený kríž, na ktorého koncoch boli pripevnené opraty diablovho jarma.


  „Ním budete vedieť draky poľahky ovládať. Ak nadvihnete pravé rameno kríža, poletí vpravo. Ak nadvihnete ľavé, vydá sa vľavo. Ak horné rameno pritiahnete k sebe, drak vyletí hore. Ak potiahnete dolné, začne klesať. Ak mu opraty uvoľníte, poletí rýchlejšie, ak ich pritiahnete, spomalí. Pochopili ste?“


  Obor zavrčal na znamenie, že pochopil, zatiaľ čo majster Duncan znechutene hľadel na kríž v rukách. Aby sa príkazy ľahšie pamätali, do jeho jednotlivých ramien boli vypálené malé znaky. „Sú to mučiace nástroje,“ odvrkol.


  Lady Blackstonová prepočula jeho námietku.


  „Ak budete chcieť, aby draky chrlili oheň, musíte kríž otočiť o stoosemdesiat stupňov doľava. Ak budete chcieť, aby zaútočili rohmi, otočíte ho o stoosemdesiat stupňov doprava. Tieto otočky sú pre ne dosť bolestivé, inak ich však do akcie nedonútite. No už bolo dosť rečí.“


  Urobila niekoľko krokov k tribúne, ruky sformovala do lievika a priložila ich k otvoru na ústa na svojej maske.


  „Chcete vidieť boj?“ skríkla.


  Diváci na tribúne zaburácali. „Boj! Boj! Boj!“ revali.


  Znova sa ozvalo bubnovanie a v jeho pravidelnom rytme sa ozývali výkriky.


  Lady Blackstonová sa pridala k Henrymu. „Chlieb a hry,“ pošepla mu. „Na ľudí netreba diablovo jarmo. Ponúkni im chlieb a hry a budú ti zobať z ruky. Je to jednoduché.“ Položila mu ruku na krk a pevne ho chytila. „Pre teba som rezervovala čestné miesto po mojej pravici, aby si si to predstavenie užil z prvého radu.“


  „Potom pre vaše dobro dúfam, že vaši strelci sa naozaj naučili mieriť lepšie,“ neodpustil si štipľavú poznámku.


  Lady Blackstonová ho stisla ešte silnejšie.

  Henry videl, ako sa majster Duncan postavil pred Happyho a medzi nozdry mu priložil mozoľnatú dlaň. Drak však nezareagoval, iba ležal a pohľad upieral do diaľky. Henrymu opäť zovrelo srdce. Vidieť starého diabolského drviča takého pasívneho ho tak nevýslovne bolelo, že sa takmer nedokázal nadýchnuť.


  Majster Duncan obišiel draka a vyliezol mu na chrbát. Keď sa naň chcel v poslednom čase dostať, Happy mu to vždy uľahčil a čo najviac sa pritlačil k zemi. Dnes to však neurobil.


  „Tvoj učiteľ už pekne zostarol,“ poznamenala lady Blackstonová. „Mal by sa viac udržiavať vo forme.“


  Henry mlčal. Tá čarodejnica zjavne netušila, že majstra Duncana infikoval jed zo šípky. Mohla by to zneužiť? Odpoveď nepoznal. To tajomstvo si však ponechá pre seba.


  Lady Blackstonová vytiahla hodvábnu šatku a podržala ju vo vetre medzi palcom a ukazovákom. Bubnovanie a bojové výkriky v okamihu stíchli.


  Vo chvíli, keď šatku pustila a vietor ju odfúkol, plochonožec sa s obrom na chrbte vzniesol do vzduchu. Majster Duncan na Happym sa trochu oneskoril. Zrejme nevedel, že šatka je znamenie na štart.


  Plochonožec sa už vznášal niekoľko metrov nad nimi, keď chceli vzlietnuť. Keď Happy roztiahol krídla, obor svojmu drakovi prikázal, aby vychrlil oheň. Mohutný prúd ohňa smeroval na miesto medzi trinástym a štrnástym hrotom. Tam, kde sa bežne usádza jazdec na diabolskom drvičovi.


  Henry zadržal dych. Majster Duncan sa v poslednej chvíli skĺzol po Happyho ľavom boku. Iba ľavou rukou sa držal trinásteho hrotu. Pravú ruku so štítom zdvihol nad hlavu, vďaka čomu prežil ohnivý útok bez zranení. Stratil však ohnivé reťaze a dýku. Obe zbrane spadli na pokosenú trávu, kde predtým ležal Happy.


  Diabolský drvič urobil prudkú otočku doprava a majster Duncan to využil na to, aby sa znova usadil za trinásty hrot. Draky krúžili v plnej dĺžke reťazí, teda asi sto metrov od seba.


  Obor viedol svojho plochonožca podstatne menej obratne ako majster Duncan Happyho. Plochonožec vždy zaletel tak ďaleko, že napol reťaz, ktorá ho vzápätí strhla nazad. Drak bolestivo zareval a vzpínal sa, čo obra nútilo ešte divokejšie narábať s dreveným krížom. Majster Duncan, naopak, voľne držal kríž v ľavej ruke. Akoby ho ani nepoužíval. Henry predpokladal, že Happyho riadi najmä zmenou ťažiska a tlakom stehien.


  Keď obor znova naviedol plochonožca priďaleko, reťaz sa napla a drak sa opäť začal vzpierať. Vtedy majster Duncan starému diabolskému drvičovi nariadil, aby zaútočil. Happy zložil krídla a ako červený blesk sa vrhol na plochonožca. Majster Duncan sklonil kopiju.


  „Vyššie!“ Henry to už nemohol vydržať. Plán jeho učiteľa bol dobrý, ale kopijou mieril prinízko. Henry si pomyslel, že ju možno nedokáže udržať. Možno ho postupná premena na kameň oberala o priveľa síl. Potom však pochopil, čo mal majster Duncan v úmysle.


  Trpezlivo vyčkal, kým sa plochonožec znova vzoprel a jeho jazdec sa mu nadvihol z chrbta. Kopija vystrelila a ocitla sa pod obrovým zadkom. Súper majstra Duncana zjavne netušil, čo sa deje. Neveriacky sa pozrel pod seba. Drevená rukoväť kopije zavŕzgala a zapraskala, no skôr ako sa zlomila, splnila svoju úlohu. Obra katapultovala z chrbta plochonožca a padal na zem.


  Diváci sklamane zastonali.


  Majster Duncan prikázal Happymu letieť za jeho rivalom. Starý diabolský drvič sa hnal k zemi. Učiteľ sa naklonil nabok, a prv než obor dopadol na zem, schmatol ho za golier. Pri tom pohybe sa ozval taký praskot, že ho bolo počuť až na tribúnu. Pri vyzdvihnutí vyše dvestokilového obra vo vzduchu by však asi každému zapraskalo v kĺboch.


  Keď bol diabolský drvič asi dva metre nad zemou, majster Duncan chlapa pustil. Dopadol na kolená. Henry si myslel, že obor urobí znak hanby, ale mýlil sa. Vstal, nahnevane sa udieral do hrude a k súperovi vysielal striedavo urážlivé a vyzývavé gestá.


  Majstrovi Duncanovi by stačilo raz otočiť drevený kruh o stoosemdesiat stupňov doľava, aby zúrivého muža premenil na kôpku popola. No Henry vedel, že to by jeho učiteľ nikdy neurobil. Namiesto toho prikázal starému diabolskému drvičovi, aby pristál, a trochu meravo mu skĺzol z chrbta. Keď zastal na trávniku, obor sa už hnal k nemu ako divý býk. Majster Duncan mal akurát dosť času, aby dva razy zakrúžil plecami, pokýval hlavou zľava doprava a zdvihol päste. Henry vedel, že v boji muža proti mužovi by sa mu sotva mohol niekto rovnať. Dokonca aj vtedy, ak bol od neho protivník o toľko väčší a ťažší ako obor. Odkedy mu však meravelo telo, bol o čosi pomalší a ťažkopádnejší. Henry si od vzrušenia žmolil ruky.


  Obor dorazil k súperovi a napriahol ruku. Jeho päsť sa približovala k tvári majstra Duncana, ktorý si k nej iba priložil zaťaté päste, aby ju chránil. Obrova päsť narazila do chrbtov jeho rúk. Ozval sa praskot, akoby niekto udrel do betónu. Obor od bolesti zreval.


  No razom sa odmlčal, keď ho päsť majstra Duncana trafila do brucha. Ozval sa zvuk podobný tomu, ako keď uniká vzduch z balóna. Obor sa zohol a pokľakol.


  Niekoľko sekúnd sa nič nedialo. Potom si mlčky dal pravú ruku za chrbát a ľavou si prikryl oči.


  „Prečo až teraz?“ zahundral majster Duncan, otočil sa a kráčal k lady Blackstonovej. Strelci s fúkačkami sledovali každý jeho pohyb. „Predpokladám, že ten muž sa nestane vaším siedmym jazdcom,“ povedal a pošúchal si prsty na ľavej ruke.


  Lady Blackstonová sa chladne usmiala. „Ani som to nepredpokladala.“ Odvrátila sa od majstra Duncana a Henryho a mávla niekomu, kto sedel niekoľko radov za ňou.


  Henry využil príležitosť a nebadane potiahol učiteľa za rukáv, aby mu pošepol, že zahliadol Mortimera, ktorý mu sprostredkoval niekoľko obrázkov Tippy, Charlesa a ostatných.


  Majster Duncan naradostene prikývol a pokynul mu, aby ostal pokojný.


  Videli, ako k nim smeruje štíhla žena. Hnedé vlasy mala zapletené do hrubého vrkoča, ktorý jej padal až na boky.


  „Tvoja súperka, Henry McGregor. Namiesto hrubej sily to teraz skúsime s rýchlosťou a precíznosťou.“


  Za protestov majstra Duncana, ktorý chcel bojovať aj v druhom súboji, Henry vstal.


  „Mám bojovať proti dieťaťu?“ povýšenecky sa spýtala žena spoza masky.


  „Tvoj učiteľ nechce, aby si bojoval, a tvoja súperka síce bojovať chce, ale nie s tebou. Zdá sa, že ti povesť hrdinu nie je súdená,“ posmievala sa mu lady Blackstonová. Keď nereagoval, prikázala svojim strážam, aby odviedli Happyho. „Priveďte menšieho drviča. Chcem ho vidieť bojovať na jeho drakovi.“


  Fénixa doviedli za opraty diablovho jarma a priviazali ku kruhu. Henrymu do očí vystúpili slzy, keď svojho draka videl v takom stave. Ukradomky si utrel tvár a zhlboka sa nadýchol a vydýchol. Musel sa vzchopiť!


  Nemali nijaký plán. Ak by sa Mortimerovi podarilo sprostredkovať obrázky z hradu Temný koráb ich priateľom, možno by im vedeli nejako pomôcť. Vlastnými silami sa im nepodarí zachrániť. Dovtedy im ostávalo iba hrať hru lady Blackstonovej a udržať sa nažive tak dlho, ako to len bude možné.


  Narovnal plecia. Tej ženskej s hnedým vrkočom ukáže! Už aj vedel, ako by ju mohol poraziť. Keď pristúpili k stolu so zbraňami, vzal si iba prak a niekoľko guľôčok. Poťažkával ich v ruke. Boli menšie ako odrážačky, ktoré poznal z drakobalu, no ťažšie. Tipoval, že sú z dubového dreva. Boli dohladka vyleštené a na slnku sa trblietali. Keď si ich kotúľal v dlani, pri údere o seba zaklepkali.


  „Bude to? Vyber si aj ďalšie zbrane! Mám ešte nejaký program, keď ťa zhodím z draka.“


  Žena s vrkočom si dala ruky v bok a Henry sa pokúšal rozpoznať jej oči za maskou. Za úzkymi štrbinami však bola tma.


  „Už dávno som hotový,“ povedal pokojne.


  „Je to čoraz lepšie,“ posmievala sa mu. „Dieťa chce proti mne nastúpiť iba s hračkárskym prakom.“


  Z tribúny sa ozval chechot.


  „Vezmi si ešte aspoň štít,“ ozval sa majster Duncan ustarane, ale Henry zavrtel hlavou.


  „Bude mi len zavadzať. Nerobte si starosti. Odhadujem, že ju porazím rýchlejšie ako vy obra.“


  Učiteľ sa malíčkom poškriabal pod klapkou a pochybovačne skrútil ústa. „Bol by som rýchlejší, keby som vedel, že šatka je štartovacie znamenie.“


  


  O čosi neskôr sedel Henry za trinástym hrotom na Fénixovom chrbtovom hrebeni. Len čo si nohy pritisol na jeho šupiny, cítil tlkot srdca svojho najlepšieho priateľa, ale nedokázal sa s ním spojiť. Jeho milovaný drak bol tak blízko a zároveň nekonečne ďaleko. Henry sa zaprisahal, že Fénixa a Happyho oslobodí spod diablovho jarma, aj keby mal vystúpiť proti všetkým poskokom lady Blackstonovej.


  Drevený kríž, na ktorom boli pripevnené opraty, držal voľne v ľavej ruke. Urobí to tak ako majster Duncan a ten hrozný mučiaci nástroj využije čo najmenej. Pokúsi sa riadiť Fénixa iba tlakom stehien a pohybmi hornej časti tela. V prvom roku lietal na Happym dostatočne dlho bez toho, aby s ním dokázal nadviazať spojenie, a množstvo hodín drakobalového tréningu z neho spravili jedného z najlepších dračích jazdcov, akí kedy žili. V lietaní na drakovi prevýši svoju súperku aj bez spojenia. Aspoň v to dúfal.


  Uprene sledoval lady Blackstonovú. Keď vstala zo svojho miesta na tribúne, čierne šaty jej viali vo vetre tak ako čierna šatka, ktorú vytiahla. Vo chvíli, keď ju pustila, sa zaklonil a Fénix vystrelil do vzduchu. Bolo zvláštne letieť na ňom bez vzájomného puta. Pripadalo mu to dôverné a zároveň cudzie.


  Jeho súperka vzlietla rovnako rýchlo ako on. Henry musel uznať, že dračie jarmo ovláda perfektne. Drevený kríž jej tancoval medzi prstami, akoby v živote nerobila nič iné. Plochonožec krúžil okolo nich ako pinballová loptička.


  Henry sa však nedal vyviesť z miery. Možno ženu s vrkočom nepremôže tak rýchlo, ako vyhlásil pred majstrom Duncanom, ale bol si istý, že jeho šanca príde. Aj keď draka viedla šikovne, povýšenosť sa jej stane osudnou. Podceňovala ho. Prvé, čo ho majster Duncan pri bojovom tréningu naučil, bolo, aby súpera nikdy nepodceňoval!


  Henry sa nedal zaskočiť jej leteckým umením. Dovolil Fénixovi letieť v maximálnej možnej vzdialenosti, no stále dával pozor, aby reťaz, ktorou bol pripútaný, ostala voľná. Súčasne nespúšťal z očí ruky svojej protivníčky. Keď podnikla niekoľko zdanlivých útokov, skôr preto, aby zapôsobila na divákov na tribúnach, než preto, aby ho ohrozila, začalo ísť do tuhého. Pravou rukou chytila kušu, ktorú mala pripevnenú na chrbte. Drevený kríž držala iba v ľavej. Keď však chcela natiahnuť kušu, musela kríž zastrčiť medzi stehná. Z tulca vzala šíp a vložila ho do žliabka.


  Henry využil tú chvíľu, aby do plôšky na koženom remeni praku vložil jednu z drevených guľôčok. Urobil to rýchlo a plynule, ako to predviedol už stovky ráz pri drakobale. Prižmúril oči, zacielil a vystrelil. Guľôčka svišťala k žene s vrkočom. V tom istom okamihu vystrelila z kuše. Ozval sa zvuk, ktorý pripomínal bzukot nahnevaného sršňa, a rýchlo silnel.


  Henry však s výstrelom rátal. Skĺzol z Fénixovho chrbta, takže drakovo telo sa ocitlo medzi ním a šípom. Šíp sa od neho odrazil bez toho, aby mu spôsobil čo len malý škrabanec. Na rozdiel od guľôčky, ktorú vystrelil. Aj keď bol ukrytý za Fénixovým telom a nemohol vidieť, či trafila cieľ, počul to. Praskot dreva a zúrivý výkrik ženy s vrkočom potvrdili jeho zásah. Cielil na drevený kríž a zdalo sa, že ho zničil alebo aspoň poškodil.


  Vyšvihol sa za trinásty hrot a videl, ako žena s vrkočom zviera krk plochonožca. Draka už nemala pod kontrolou a nepredvídateľne sa vzpínal ako divý kôň.


  Henry sa mu bez problémov vyhol. S Fénixom letel niekoľko metrov pod zeleným drakom, ktorý sa hádzal raz vľavo a raz vpravo. Trpezlivo vyčkával. Netrvalo dlho a plochonožec ženu s vrkočom zhodil. S hlasným výkrikom padala vedľa Henryho.


  Okamžite zareagoval a popohnal Fénixa. Drak sa pustil za ženou a Henrymu sa podarilo chytiť ju za ruku. Plecom mu bolestivo trhlo, no zadržal ju. Ako vrece sa hojdala pod Fénixom.


  Henry mu prikázal, aby zaletel na zem. Tak ako majster Duncan aj on svoju súperku pustil až vtedy, keď sa jej už pri páde nemohlo nič stať. Potom s Fénixom znova vzlietol.


  Žena s vrkočom vstala a pošúchala si plece. Aj ju trhnutie zjavne zabolelo. Potom schmatla meč a zúrivo ho vztýčila do vzduchu. Henry vzdychol. Prečo sa nemohla vzdať?


  Jemným stiskom stehien a miernou zmenou ťažiska naviedol Fénixa jej smerom. Bez náhlenia vytiahol prak, vložil doň drevenú guľôčku, natiahol remeň a vystrelil.


  Mohla si za to sama. Tentoraz mieril na jej ruku s mečom. Guľôčka ju trafila do koreňa palca a meč vysokým oblúkom vyletel do vzduchu, sprevádzaný hlasným výkrikom zasiahnutej ženy. Henry sa otočil a znova natiahol prak.


  „Konečne sa vzdaj!“ skríkol, aby prehlušil vietor. „Inak nasledujúca guľka trafí blesk na tvojej maske.“


  „A potom ti chlapec vypne svetlá!“ zvolal majster Duncan.


  Žena s vrkočom chvíľu premýšľala a napokon pokľakla. Pravú ruku si dala za chrbát a ľavou prikryla plameň na maske. Diváci sklamane vzdychli. Nikto nechcel vidieť víťazstvo zajatcov ich vodkyne.


  Iba lady Blackstonová sa nezdala ani prekvapená, ani sklamaná.


  Keď stráže prinútili Henryho zaujať miesto medzi ňou a majstrom Duncanom, dlho a nezvyčajne blahosklonne naňho hľadela. Henrymu po chrbte prešli zimomriavky. Cítil sa podstatne horšie, keď sa tej čarodejnici páčil, ako keď ju hneval.


  „Bolo veľmi múdre mieriť na drevený kríž. Odhalil si súperkino najcitlivejšie miesto a neváhal si naň zaútočiť. Bolo to chladnokrvné a nemilosrdné. Spolu by sme toho toľko dokázali, Henry McGregor.“


  Henrymu znova prešli po chrbte zimomriavky. V hlave mu vírilo množstvo odpovedí. To skôr zmrzne peklo! zadunel mu v nej hlas majstra Duncana. Stopercentne negatívne, začul vyjachtať Arthura. Nakoniec sa mu v mysli zjavila Lucy, ktorá naboso, ale rozhodne pripochodovala k lady Blackstonovej a silno ju udierala do ramena.


  A on? Neurobil nič. Na lichôtky tej čarodejnice nijako nereagoval.


  Lady Blackstonová ho potľapkala bledou pavúčou rukou. Mal pocit, akoby mu po chrbte prebehla tarantula. Predklonila sa a šepla mu do ucha: „Miesto pre môjho siedmeho jazdca je stále voľné. Premysli si to, kým sa tvoj malý zradný priateľ pokúsi o šťastie.“ Dych mala ľadový.


  Majster Duncan drsne odhodil jej ruku z Henryho chrbta a pritiahol si ho na širokú hruď. „Nechajte toho chlapca na pokoji!“ zasyčal.


  Strelci si priložili strieborné fúkačky k perám a čakali na znamenie lady Blackstonovej, no zadržala ich. Bledú ruku položila na chrbát Stewiho, ktorý meravo sedel po jej druhom boku. „Tak veľa možností,“ zasmiala sa, vstala a potisla zdráhajúceho sa mladíka k bojovej aréne.


  Takmer, ale iba takmer, ho Henrymu prišlo ľúto. Koniec koncov to on ich dostal do tejto nezávideniahodnej situácie.


  „Čo chce tá čarodejnica?“ šepol mu majster Duncan, keď ich už nemohli počuť.


  Henry potriasol hlavou. „Len šíri svoj jed,“ odvetil. „Čo si myslíte? Ako sa bude Stewi biť?“


  Učiteľ si rukou prešiel po strnisku. „Aj keď nebol členom drakobalového tímu, bol celkom dobrý jazdec a aj v zbraniach sa slušne vyznal.“


  Stewiho súper už s lady Blackstonovou a so Stewim stál pri pulte so zbraňami a chystal sa z nich vyberať. Postavou bol veľmi podobný Stewimu, štíhly a stredne vysoký. Henry tipoval, že boli aj približne rovnako starí.


  Majster Duncan sa skúmavo poobzeral. Vľavo vedľa miest, na ktorých sa predtým zdržiavali lady Blackstonová a Stewi, sedel Leander Pebblebuttom, ktorého mohli spoznať podľa množstva prsteňov na prstoch, a Graham Green, ktorý mal na starom kabáte ako vždy ležérne vyhrnutý golier. Ani oni, ani ostatní dračí jazdci lady Blackstonovej im nevenovali pozornosť. Napäto sledovali, ktoré zbrane si duelanti vyberú.


  Majster Duncan sa zohol k Henrymu. „Ak bude vietor priaznivý, Mortimer by to mal odtiaľto do Krajiny-Nekrajiny zvládnuť za deň. Dúfam, že Tippy ako Zlatý jazyk dešifruje obrázky, ktoré si odtiaľto odniesol, rovnako dobre ako ty. Azda naši priatelia čo najrýchlejšie vymyslia nejaký plán, ako by nás mohli vyslobodiť,“ šeptal. „Dovtedy musíme urobiť všetko pre to, aby si prežil, Henry.“ Nástojčivo sa naňho zahľadel.


  „Aby sme prežili,“ opravil ho Henry. „Obaja musíme prežiť.“


  Skôr než majster Duncan mohol niečo odvetiť, z druhej strany sa k nim s úškrnom sklonil Graham Green.


  „Kto šepce, niečo skrýva, vravievala moja starká.“ Naoko hrozivo zdvihol ukazovák.


  Buchot bubnov im prezradil, že tretí súboj sa čoskoro začne.


  Stewi a jeho súper si vybrali rovnaké zbrane: kopiju, krátky meč a štít.


  „Vyzerajú ako dvojčatá,“ poznamenal Graham Green. „Mohol by to byť vyrovnaný a napínavý súboj.“


  Tí dvaja sa na seba naozaj podobali. Fénixa medzičasom odviedli a obaja bojovníci mali jazdiť na plochonožcoch. Napäto sedeli na ich chrbtových hrebeňoch a čakali, kým lady Blackstonová spustí čiernu šatku.


  Graham Green mal pravdu iba sčasti. Bol to síce vyrovnaný zápas, ale spočiatku nebol veľmi napínavý. Akoby sa Stewi a jeho súper dohodli, krúžili okolo seba vo výške, ktorá pre nich nebola nebezpečná, ak by spadli z dračích chrbtov.


  So sklonenými kopijami prilietali k sebe, zatiaľ čo štíty držali pred hruďou. Stewi mal výhodu, že svojho draka tiež vedel čiastočne riadiť prostredníctvom tlaku stehien a zmenou ťažiska a nebol tak veľmi odkázaný na drevený kríž. Naopak, jeho súper mal čo robiť, aby koordinoval zaobchádzanie s krížom, s kopijou a so štítom. Napriek tomu sa Stewimu nedarilo zhodiť ho z drakovho chrbta.


  Pri prvom pokuse obaja netrafili a publikum začalo bučať. Pri druhom raze Stewi cielil lepšie, no jeho súper odrazil kopiju štítom. Pri treťom útoku Stewi mieril ešte lepšie, ale znova trafil iba súperov štít. Stewiho protivník sa len s námahou udržal na chrbte plochonožca. Jeho záklon však spôsobil, že to drak považoval za znamenie vyletieť do výšky, a keďže hrot Stewiho kopije uviazol v súperovom štíte, pri tomto nečakanom pohybe mu kopiju vytrhlo z ruky. Jeho protivník bleskovo zareagoval. Vytiahol kopiju zo štítu a hodil ju na zem. Potom sa otočil a prikázal svojmu drakovi, aby na Stewiho zaútočil. Stewi mal prikrátky meč na to, aby ho ohrozil, no namiesto toho, aby utiekol, svojmu plochonožcovi prikázal letieť v ústrety súperovi.


  „Čo má v pláne?“ zašomral majster Duncan.


  V tej chvíli Stewiho drak ohlušujúco zareval a vychrlil prúd ohňa na druhého plochonožca a jeho jazdca. Stewi teda otočil drevený kríž o stoosemdesiat stupňov doľava.


  Jeho protivník, ktorý si už myslel, že vyhral, spustil kopiju, skotúľal sa z drakovho chrbta a drsne dopadol na zem. Oblečenie mu horelo a rýchlo sa váľal vo vlhkej tráve, aby ho uhasil. Ešte sa z neho dymilo, keď vstal, a vtedy na trávu vedľa neho dopadol ďalší prúd ohňa. Stewi krúžil okolo neho, dvíhal drevený kríž a dával tým najavo, že sa nebude zdráhať znova ho otočiť doľava. Jeho súper sa napokon vzdal. Pokľakol a urobil znak hanby.


  Dav zajasal. Boj predsa len splnil ich očakávania.


  Aj lady Blackstonová vyzerala spokojne. Vo vyleštených čiernych čižmách ľahkým krokom prešla popri porazenom bez toho, aby mu venovala čo len pohľad, pristúpila k Stewimu a zdvihla mu ruku do vzduchu. Stewi dovolil, aby ho oslavovali. Diváci hlasno burácali, kým mu lady Blackstonová nepustila ruku a nepriložila si prst k otvoru na pery na svojej maske. Dav v okamihu stíchol. Bolo počuť iba vietor.


  A majstra Duncana, ktorý zanadával: „Dovolíte tej čarodejnici, aby vás drezírovala ako cirkusové opice!“


  Lady Blackstonová si jeho výčitku nevšímala a prihovorila sa svojim prívržencom: „Chce ešte niekto vystúpiť proti niektorému z trojice víťazov?“ Všetci mlčali. Lady Blackstonová bez slov prešla z jedného konca tribúny na druhý. „Nikto?“ zvolala a čakala, no bez výsledku. „Tak sa pobijú tí traja medzi sebou a víťaz bude ako siedmy jazdec lietať po mojom boku.“


  „To radšej zhorím v pekle!“ zrúkol majster Duncan a Henry s ním súhlasil.


  Dav znova zajasal a lady Blackstonová ho opäť musela utíšiť. „Pri posledných bojoch bude malá zmena.“ Roztiahla ruky a vietor vydúval široké rukávy jej šiat, takže vyzerala ako obrovský netopier. Všetky oči sa na ňu s očakávaním upierali a Henry cítil, ako si tú pozornosť užíva.


  Keď sa vietor utíšil a naokolo sa rozhostilo neprirodzené ticho, zasa sa rozhovorila.


  „Posledné dva boje budú na život a na smrť. Ako prví proti sebe nastúpia žiak a jeho učiteľ.“ Ukázala na Henryho a majstra Duncana. „Víťaz bude vo finále bojovať proti nášmu mladému kopijníkovi.“


  Znova vystrela Stewiho ruku do výšky. Stewi však vyzeral skôr ako veľká bezduchá marioneta než ako víťaz. Telo mu ochablo. Vedel, že bez ohľadu na to, ako sa skončí súboj Henryho a majstra Duncana, ani proti jednému z nich nemá vo veľkom finále čo len štipku šance.


  Aj Henryho to šokovalo. Chcel vstať, no majster Duncan ho jemne, ale rozhodne zatlačil nazad na sedadlo a hlavou ukázal na strelcov s fúkačkami.


  „Nebudem proti vám...“ skríkol Henry.


  „Ššššš,“ tíšil ho učiteľ. „Počúvaj ma, chlapče. Koniec bol dopredu jasný.“ Ukázal na lady Blackstonovú. „Vedela, ako táto jej hra dopadne. V tejto chvíli má v rukách všetky tromfy a ovplyvňuje chod vecí.“ Ukazovákom poklopkal po ľavej strane Henryho hrude. „Najdôležitejšie je teraz to, aby nedostala tvoje srdce. Bez ohľadu na to, čo sa stane, mi sľúb, že tvoje zlaté srdce nikdy neotrávi.“


  Henry sa naňho zdesene pozrel. „Celý čas ste to vedeli?“


  „Tušil som to,“ odvetil majster Duncan. Vyzeral unavene, ale oči mu žiarili ako oči draka. Henry na okamih zabudol na všetko okolo seba: na Temný koráb, jasajúcich prívržencov lady Blackstonovej, na nasledujúci súboj. Všetko vybledlo, akoby pohľad jeho učiteľa vytvoril okolo nich Zlatú hranicu. „Sľúb mi to,“ zopakoval. „Tvoje srdce nikdy nedostane.“


  A Henry mu to sľúbil.

  Henry a majster Duncan krúžili okolo seba. Henry sedel za trinástym hrotom Fénixovho chrbtového hrebeňa a jeho učiteľ letel na Happym. Vietor zosilnel a v búrlivých poryvoch sa preháňal nad hradom Temný koráb. Henry sa zhlboka nadýchol. Mal pocit, že ústa sa mu plnia slzami. Všemožne s nimi bojoval, aby pred nepriateľmi neprejavil slabosť.


  Skôr než vyliezli na svoje draky, majster Duncan ho poháňal do boja: „Tá čarodejnica nebude váhať prikázať svojim ľuďom, aby na nás vystrelili jedovaté šípky. Musíme bojovať, Henry. Ty musíš bojovať. A porazíš ma. Čarodejnica to nevie. Ty však áno. Už mi neostáva takmer nijaký čas. Skoro celý som skamenel. Čo myslíš, prečo ma ohnivý prúd, ktorý ma pri poslednom súboji trafil, neusmrtil? Alebo prečo ten hlúpy obor tak zvrieskol, keď ma udrel?“


  Majster Duncan si zubami nepozorovane stiahol z ruky koženú rukavicu. Henry vydesene zbadal, že ruka má bridlicovosivú farbu.


  „Už sotva dokážem pohnúť prstami a s kĺbmi na rukách a nohách to nie je oveľa lepšie. Každý pohyb ma pekelne bolí.“


  Dokonca aj zlatý odtieň v jeho oku sa menil na chladný sivý.


  „Stále mysli na to, že ostrov Sedem ohňov je väčší, ako sme my, Henry. Na jeho ochranu musíme byť pripravení obetovať všetko. Aj životy našich priateľov.“


  Ak by išlo o jeho život, Henry by ani sekundu neváhal vzdať sa ho za ostrov Sedem ohňov, za spojenectvo a za draky. No život majstra Duncana? Obetovať svojho mentora? Nemohol uveriť, čo od neho žiada! Už však nemali čas o tom diskutovať. Lady Blackstonová pustila čiernu vreckovku a majster Duncan prikázal starému diabolskému drvičovi, aby vzlietol na oceľovomodrú oblohu.


  Učiteľ bojoval proti svojmu žiakovi a ich súboj zatienil všetky bitky, ktoré sa dovtedy odohrali na oblohe. Manévre, ktoré robili Happy a Fénix, v publiku vyvolávali nechcené výkriky obdivu. Henry si znova zvolil prak, ku ktorému si vzal aj štít a krátky meč. Dobre vedel, že učiteľ je iný kaliber ako jeho prvá súperka.

  Majster Duncan bojoval s kušou a ohnivými reťazami. Ak by Henry inštinktívne nestrhol štít pred hrudník, trčali by z neho dva šípy!


  Neveriacky vytrhol drieky šípov, takže v štíte ostali iba hroty, a natiahol remeň na praku. Majster Duncan to myslel vážne, a tak naňho ani on nebude brať nijaký ohľad. Aj keď mu to padlo ťažko. Vedel však, že nemá inú možnosť a učiteľ chce od neho presne to.


  V duchu poprosil Happyho o odpustenie a vzal si na mušku jeho zlomený roh, ktorý diablovo jarmo nepokrývalo. Henry bol neomylný strelec. Majster Duncan odhalil jeho plán neskoro. Happy už nestihol klesnúť a drevená guľôčka v plnej rýchlosti trafila najcitlivejšie miesto zlomeného rohu.


  „Odpusť mi, priateľ môj!“ skríkol Henry v myšlienkach, aj keď vedel, že Happy ho nemôže počuť.


  Starý diabolský drvič zareval, na oblohu vychrlil prúd ohňa a vyrazil k strmému útesu pred bránami hradu. Železná reťaz ho však strhla nazad. Happy sa tak vzoprel, že majster Duncan sa zošmykol z jeho chrbta a padal k zemi. Podarilo sa mu skotúľať sa cez plecia a zostal ležať niekoľko metrov od priepasti. Hlboko pod ním vlny zúrivo narážali do skál, ktoré čneli z vody.


  Henry krúžil nad učiteľom.


  „Doraz ho! Doraz ho!“ revali diváci, ktorí vyskočili zo sedadiel.


  Hoci sa majster Duncan nachádzal mimo hradieb, útes bol o niekoľko metrov vyšší, a tak ho z horných radov bolo stále dobre vidieť. Lady Blackstonová a jej strelci vyšli na samý vrch tribúny.


  Henry nasmeroval Fénixa k zemi a skĺzol z jeho chrbta. Majster Duncan sa medzitým pozviechal a rozkmital ohnivé reťaze. Henry si spomenul na ich prvú tréningovú hodinu. Učiteľ mu vtedy povedal, že dobrý bojovník s ohnivými reťazami výrazne prevyšuje bojovníka s mečom, a predviedol im niekoľko útočných techník. Teraz si majster Duncan omotal konce reťazí okolo meravých rúk. Keď nimi ťažkopádne krúžil, vydávali zvuk ako mlynské kamene, ktoré sa trú o seba. Henry sa reťaziam bez námahy vyhol a nemusel ani použiť meč.


  „Vytiahni už konečne meč a zaútoč na mňa!“ zvrieskol majster Duncan a znova naňho namieril reťaze.


  „Nechcem to spraviť! Nemôžem!“ skríkol Henry so slzami v očiach.


  „Môžeš, Henry. Dôveruj mi. Je to naša jediná šanca. Ak nájdete spôsob, ako možno zvrátiť skamenenie, možno sa vám dokonca podarí zachrániť ma.“


  Henry nechápal, čo tým majster Duncan myslí. Ako by ho tým mohol zachrániť?


  V učiteľových pleciach čosi príšerne zaškrípalo a opäť naňho zaútočil jednou z reťazí. Henry reflexívne vytiahol meč a odbil horiacu hlavicu.


  Majster Duncan vytiahol spod košele slzu spomienok.


  „Ešte ma drží pri živote,“ dychčal, „ale už cítim, že mi srdce bije pomalšie.“


  „Čo chcete spraviť?“ zvolal Henry, keď videl, ako majster Duncan potiahol za retiazku. So stuhnutými prstami to však nebolo ľahké.


  „Bodni, Henry!“ zastonal.


  Strhol si retiazku z krku a hodil Henrymu svoju slzu spomienok.


  „Prepána! Bodni už! Nedovoľ, aby tá čarodejnica premenila moje srdce na kameň!“ dychčal.


  Henry videl, ako kameň pohlcuje jeho hruď, krk a tvár. Bol to príšerný pohľad!


  „Prosím!“ vydýchol učiteľ a vzápätí mu pery skameneli.


  A Henry bodol.


  Majster Duncan sa zatackal vzad a Henrymu vytrhlo meč z ruky. Vo chvíli, keď sa učiteľ zrútil z útesu, v jeho oku posledný raz vzbĺkol oheň. V pohľade sa mu zračila iba láska k Henrymu.


  Henryho srdce sa v tej chvíli rozbilo na tisíc kúskov, lebo nebolo z kameňa.

  Henry nepočul burácanie prívržencov lady Blackstonovej a neuvedomoval si ani to, ako ho Heinrich Ringeisen odvádza nazad do väzenia. Posledné, čo zachytil, bol plačlivý škrekot vrany, ktorá krúžila nad ním a potom odletela na otvorené more. Vzápätí majster Duncan dopadol do burácajúcich vĺn.


  Bol to Mortimer. Ak sa mu podarí dostať sa do Krajiny-Nekrajiny, všetkým oznámi, že on, Henry McGregor, má na svedomí svojho majstra, svojho mentora, svoj vzor.


  Henry nevedel, ako dlho ležal na hnijúcom slamenom vreci, keď sa dvere obité železom so škripotom otvorili. Do cely vošla lady Blackstonová. V ruke držala sedemramenný svietnik.


  „Jedno ti musím uznať, Henry McGregor,“ povedala a položila svietnik na zem. „Stále sa ti darí skrížiť mi plány.“


  Jej hlas, ktorý sa duto odrážal od stien, znel skôr obdivne než nahnevane.


  „Bola som presvedčená, že ani jeden z vás nebude schopný obetovať život toho druhého, aby si zachránil vlastný.“ Niekoľko ráz zatlieskala bledými rukami. „No podcenila som ťa. Znova.“


  „Čo chcete?“ spýtal sa Henry mdlo.


  „Poď, poprechádzame sa. Toto nie je vhodné miesto na rozhovor.“ Mlčky ho vyviedla z väzenia, pokračovali cez nádvorie a vykročili z hradnej brány.


  Prešli okolo miesta, kde sa majster Duncan zrútil z útesu. Od strmého pobrežia sa do vnútra ostrova hadila cestička, ktorú si Henry predtým nevšimol. Pripomínala veľkú trblietavú zmiju. V mlákach, ktoré osvecovalo večerné slnko, sa odrážali suché konáre zakrpatených dubov, ktoré rástli pozdĺž cestičky. Henrymu pripomínali skamenené ruky majstra Duncana.


  Cestička sa zužovala a viedla k rašelinisku. Tráva na kopcoch bola vysušená a vres odkvitol. Krajina pôsobila mŕtvo. Tak mŕtvo, ako sa Henry cítil.


  Oproti nim kráčali dve postavy v maskách s čiernym plameňom. V rukách držali dlhé nože. Henry si položil otázku, aké plány s ním má lady Blackstonová.


  Akoby mu čítala myšlienky, ukázala na vozík, na ktorom sa hromadili kusy čiernej hmoty. „Neboj sa, tí dvaja sú rezači rašeliny. Vďaka nej budeme mať v hrade Temný koráb príjemné teplo.“


  Je jedno, koľko ohňov s rašelinou sa v hradných kozuboch rozhorí, na tom mieste nikdy nebude naozaj teplo, pomyslel si Henry.


  Lady Blackstonová ešte niekoľko minút kráčala hore kopcom a zastala.


  „Toto je najvyššie miesto na mojom ostrove. Odtiaľto dovidíš všade. Tu sa môžeme nerušene porozprávať. Nikto nás nemôže počuť.“ Z tváre si odhrnula prameň vlasov. „Pôvodne som chcela teba a tvojho majstra premeniť na kameň, vaše sochy vystaviť vo svojich záhradách a Stewarta urobiť svojím siedmym jazdcom.“


  Podišla tesne k nemu a Henrymu opäť udrela do nosa prenikavá vôňa nezábudky.


  „Ktovie. Možno si my dvaja predsa len nájdeme k sebe cestu.“


  Henry si odfrkol.


  S úsmevom od neho o krok odstúpila. „Necháp ma zle. Neverím ani na priateľstvo, ani na lásku.“ Ukázala na cintorín vedľa hradu, na ktorom boli pochovaní jej zosnulí manželia. „Naozaj som sa o to pokúšala. Neverím ani na vernosť či lojalitu. Ani jeden z mojich jazdcov zo Spolku čiernych plameňov by neváhal napadnúť ma odzadu, ak by som čo len na chvíľu ukázala slabosť. Jediné, čo sa ráta, je sila. A ja som silná, dokonca silnejšia ako smrť! Čo ty?“


  Špičku načierno nalakovaného nechta na ukazováku zaborila do Henryho hrude.


  „Si rovnako silný. Určite nie taký silný, aby si ma mohol ohroziť, no dosť silný, aby si mi pomohol zničiť ostrov Sedem ohňov.“


  „Nikdy,“ zasyčal Henry. „To skôr zmrzne peklo!“ Keď si uvedomil, že to boli slová majstra Duncana, takmer sa nedokázal nadýchnuť.


  „Neunáhli sa, Henry McGregor. Najskôr ma vypočuj, kým sa rozhodneš.“ Lady Blackstonová si oblizla pery a Henrymu pri pohľade na jej čierny jazyk prešli po chrbte zimomriavky. „Najprv nájdem dva zvyšné plochonožce a potom ostrov tej otravnej Tippy Parrotovej. Zneškodním ju aj s jej malým okruhom zradných dračích jazdcov. Napokon sa postarám o Stewarta Todda seniora a o ten smiešny Zlatý oddiel, ktorý sa pokúša ochrániť ostrov Sedem ohňov. Nepochybuj o tom, že sa to stane. S tebou po boku to však pôjde rýchlejšie.“


  Lady Blackstonová sa prechádzala pred Henrym. Celý čas hľadel na zem.


  „Čakala som veľmi dlho, Henry. A postupne strácam trpezlivosť. Vieš rovnako dobre ako ja, že vy, že ty nemôžeš túto hru vyhrať. Tak prečo predlžovať útrpný koniec?“


  Henry chcel niečo odvrknúť, ale lady Blackstonová zdvihla ruku, aby ho umlčala.


  „Tu je moja ponuka. Ušetrím tvojich priateľov. Či skôr tých, ktorí ešte neskameneli. Jazdcov aj draky. Tvoju kučeravú kamarátku, tučného knižného červa, krásavca a jeho blonďavú priateľku a dokonca aj toho drzého ryšavca, s ktorým si už sedel v mojom väzení. Ak mi s vašimi drakmi sľúbite vernosť, nechám vás žiť.“


  Zákerne sa naňho usmiala.


  „Ak nie, postihne vás rovnaký osud ako tvojho pokrvného brata Caspera.“ Na chvíľu sa odmlčala a potom sa ostro zasmiala. „Zatiaľ som ťa nepresvedčila?“ Premeriavala si ho a oči jej žiadostivo svietili. „Mám pre teba ešte niečo. Z môjho úzkeho okruhu si môžeš vybrať súpera, proti ktorému chceš zabojovať o miesto siedmeho jazdca.“


  Henry stisol pery.


  „Ver mi, môj milý. Budeš bojovať. O to sa už postarám.“ Žmurkla naňho. „So svojimi schopnosťami dokážeš poraziť každého z mojich jazdcov. Malý Stewart by bol priveľmi ľahký súper. Tak ako ja potrebuješ dôstojných protivníkov, Henry McGregor.“


  S predstieranou zadumanosťou si pošúchala ostrú bradu.


  „Nemal by si chuť pomstiť sa Grahamovi Greenovi? Zhodiť ho zo strmého útesu, aby si mu odplatil pád do vodopádu Arundelskej priehrady, pri ktorom si sčasti stratil sluch? Alebo Leandrovi Pebblebuttomovi, ktorého vyciciavače z teba takmer vysali život? Či radšej Rudgeovi Bleakerovi? Má predsa na svedomí nielen Caspera, ale aj tvoju priateľku Violet.“


  Lady Blackstonová ešte chvíľu nástojčivo hľadela na Henryho. Vzápätí sa bez ďalšieho slova vydala na cestu nazad k hradu Temný koráb. Prikázala mu kráčať pred sebou, aby ho mala pod dohľadom, ak by chcel urobiť nejakú hlúposť. Skôr než sa za ním zavreli dvere väzenia, ešte raz sa k nemu otočila.


  „Zajtra budeš bojovať, Henry McGregor. Pomsta je silná hnacia sila, nevyhneš sa tomu. Ráno mi povieš meno. Po tvojom učiteľovi to bude druhý človek, ktorému vezmeš život. Po druhý raz to bude oveľa ľahšie. A potom uvidíme. Verím, že my dvaja si k sebe nakoniec nájdeme cestu.“

  Tej noci bolo naokolo úplné ticho. Také ticho, že sa Henry obával, či neohluchol aj na druhé ucho. Cez zamrežovaný otvor nad ním prenikalo dovnútra bledé svetlo mesiaca, vietor sa utíšil a dokonca aj hukot mora zmĺkol. Zdalo sa, akoby celý svet zastal, aby ho sledoval. Aby vyčkal, čo urobí.


  Henry by najradšej unikol do bezpečia hlbokého spánku, ale vždy keď zatvoril oči, videl majstra Duncana, ako chrbtom padá do priepasti.


  Obraz sa rozplynul ako hmla v rannom slnku a nahradil ho obraz mrzutého majstra Duncana, ktorý si malíčkom šúcha jazvu pod klapkou a nevrlo mu dáva inštrukcie.


  Aj tento obraz zmizol a vzápätí si vybavil majstra Duncana, ako sedí na voze, poháňa kone mľaskaním a na plecia mu kladie ťažkú ruku. Keď sa mu lepšie prizrel, zachytil jemný úsmev, ktorý skrýval pod fúzmi.


  Hneď nato ho videl na plaváku jeho hydroplánu Kráľovnej Mary. Starý kabát mu nadvihoval vietor, no aj napriek tomu bol pokrčený ako jeho vráskavá tvár. Tak ho spoznal. Sledoval, ako vzal Arthurovi, Edwardovi a Chloé mobily a hodil ich do vody. Keď si na tú chvíľu spomenul, musel sa usmiať. Aj tento obraz sa však rozplynul ako dym.


  Henry si priložil ruky k tvári a rozplakal sa. Majster Duncan sa už nikdy nepoškriabe pod klapkou, už nikdy ho nevyzve, aby si prisadol k nemu na kozlík, a už nikdy ho na konci prázdnin nevyzdvihne a nedopraví na ostrov Sedem ohňov. To miesto preňho viac nebude také ako predtým. A zrejme ani pre nikoho iného.


  Nepodarilo sa im zastaviť lady Blackstonovú. Naopak, tá čarodejnica vrazila do spojenectva klin a rozdelila ho.


  Stewi ich zradil. Majster Duncan bol mŕtvy, Violet a Casper skameneli, Fénix, Happy, Pan, Arundula a plochonožec z Lesa kostí počúvali rozkazy tej podlej čarodejnice. A on trčal vo väzení.


  Ako si len mohli namýšľať, že dokážu poraziť lady Blackstonovú a jej čierne plamene?


  Lady Blackstonová. Jej otrávené slová sa mu stále preháňali hlavou. Jeho srdce však nikdy nezíska. Nie! Nebol taký. A nikdy nebude. Aj keď bolo lákavé premýšľať o tom, že sa pomstí ľuďom ako Pebblebuttom, Ringeisen či Rudge Bleaker!


  Vstal z hnijúceho lôžka a pokúsil sa ujsť jedovatým myšlienkam. Postavil sa pod otvor, cez ktorý dnu prenikalo bledé mesačné svetlo.


  „Fénix! Happy!“ vykríkol v myšlienkach. V temnote pátral po ich pute. „Kde ste? Prečo nemôžete byť so mnou?“


  Klesol na dlažbu, zložil hlavu na kolená a objal si nohy. Tak bezútešne sa ešte nikdy necítil. Šepot v hlave sa vrátil. Graham Green? Stewart Todd junior?


  Pritlačil si päste k spánkom.


  Hlas však nezmĺkol. Opakoval, čo lady Blackstonová povedala deň predtým: Necháp ma zle. Neverím ani na priateľstvo, ani na lásku. Neverím ani na vernosť či lojalitu. Ani jeden z mojich jazdcov zo Spolku čiernych plameňov by neváhal napadnúť ma odzadu, ak by som čo len na chvíľu ukázala slabosť.


  Zložil si ruky, dal si ich do vreciek na kabátci a zhlboka dýchal. Vtom nahmatal predmet, ktorý visel na retiazke. Vytiahol ho a spoznal... slzu spomienok majstra Duncana!


  Cítil pulzujúce teplo najkrajších spomienok, o ktoré sa jeho učiteľ delil so svojím drakom Happym. Položil si otázku, či si ich smie pozrieť. No potom si spomenul, ako mu majster Duncan hodil retiazku, a na pohľad, ktorý naňho uprel. Znova bojoval so slzami. Zhlboka sa nadýchol a vydýchol a pritlačil si učiteľovu slzu spomienok k ústam.


  Plameň v jej vnútri sa krátko mihol a Henry v duchu zazrel, ako žiarivočervený drak roztiahol krídla. Pred ním, na Dračom poli, stál vysoký chlapec s hnedými vlasmi, ktoré mu padali na plecia. „Oddnes sa budeš volať Červený bojovník!“ skríkol a jednorohý drak vychrlil do vzduchu prúd ohňa.


  Henry vo svetle plameňa videl nespútanú radosť na chlapcovej tvári. Aj keď nemal fúzy ani klapku na oku a tvár mu nebrázdila jediná vráska, spoznal v ňom mladého Duncana McBaina, ktorý v tej chvíli po prvý raz nadviazal spojenie so svojím drakom.


  Spomienka zahnala chlad z Henryho hrude. Uviazal si retiazku okolo krku a slzu spomienok si vložil za košeľu, tam, kde už visela aj jeho slza.


  Nevedel však odolať a po chvíli si ju opäť priložil k perám. Pocit, ktorý sa mu rozšíril v hrudi, bol priveľmi pekný. Odhalila sa mu ďalšia spomienka jeho učiteľa a starého diabolského drviča. Spoznal nemocničné krídlo majsterky Leonelly. V posteli ležal Duncan McBain. Polovicu hlavy mal omotanú hrubým obväzom, ktorý mu zakrýval aj pravé oko. V posteli vedľa neho spal chlapec s obviazanou rukou. Henry skúmal tvár, ktorú vrúbili čierne kučery, a chvíľu mu trvalo, kým rozpoznal majstra Nicolasa.


  Do izby vstúpila výrazne mladšia majsterka Leonella, posadila sa k Duncanovi McBainovi a nežne ho pohladkala po líci.


  „Je mi to tak ľúto, Duncan,“ šepla. „Tvoje pravé oko...“


  Chlapec udržal nemennú tvár a nevydal ani hláska. Z ľavého oka mu vytiekla jediná slza, kĺzala sa mu po líci a kvapla na vankúš. Henry cítil, ako Happy, ktorý sa vtedy volal Červený bojovník, nadviazal spojenie s Duncanom a prikázal mu, aby prišiel k bráne Oblačného hradu.


  Napriek protestom majsterky Leonelly sa mladý Duncan pozviechal z postele a tackal sa po chodbách a po nádvorí hradu. Pred bránou ho už čakal starý diabolský drvič. Hrdý drak sa bez slov prikrčil k zemi, aby chlapcovi uľahčil vyliezanie na jeho chrbát. Potom s ním zaletel do svojej jaskyne. Henry videl, ako ho zložil na dračie hniezdo zo slamy, ochranársky okolo neho obtočil mohutné telo a hlavu si položil vedľa neho. Potom mu prikázal, aby sa dotkol hrotu jeho točitého rohu. V jaskyni strávili tri dni, počas ktorých drak na seba prevzal chlapcove bolesti. Tri dni, počas ktorých naňho prenášal svoje uzdravujúce sily. Tri dni, počas ktorých Duncanovi vysvetľoval, že ani zlomený roh, ani jeho stratené oko nezohrávajú nijakú úlohu.


  Spojenectvo siedmich plameňov má stovky očí a uší, stovky rohov a sŕdc, ktoré bijú v rovnakom takte jedno za druhé, hovoril starý diabolský drvič svojmu mladému jazdcovi. Ak ty nevidíš, vidí za teba tvoj brat, ak nepočuješ, počuje za teba sestra, čím viac si tvoje srdce zúfa, tým odvážnejšie bije za teba srdce tvojho draka.


  Henry zdvihol hlavu. Spomienka mu čosi objasnila. Opäť ukryl slzu spomienok majstra Duncana za košeľu. Už vedel, koho ráno vyzve. Nebude to ani Ringeisen, ani Bleaker, ani Green či Pebblebuttom a už vôbec nie Dex alebo Stewi.


  Lady Blackstonová to povedala sama: Nesmela čo len na chvíľu ukázať slabosť. Ak sa ho teda pred plnou tribúnou spýta, koho chce vyzvať, vyberie si ju. Nevystúpi proti nikomu menej dôležitému ako proti samotnej lady Blackstonovej. Aby neukázala slabosť, bude musieť jeho výzvu prijať.


  Má proti tej čarodejnici nejakú šancu? To nevedel. No na rozdiel od nej nebude bojovať sám. Smel ukázať slabosť. Mal priateľov, ktorí vyvažovali jeho slabiny a podporili jeho silné stránky. Dopraje lady Blackstonovej boj, na aký tak rýchlo nezabudne!


  Započúval sa do seba a otrávený šepot náhle zmĺkol. Namiesto toho počul hlasy svojich priateľov. Nepotreboval na to nijaké puto. Cítil Fénixa, ktorý sa k nemu pritisol. Počul Happyho, ktorý mu prikázal, aby si proti čarodejnici radšej vybral jeho a nie neskúseného Fénixa. A pocítil aj to, ako mu majster Duncan položil ruku na plecia.


  Stopercentne správne, ozval sa mu v hlave Arthurov nezameniteľný hlas.


  Stopercentne správne, zopakovala Tippy a usmiala sa naňho.


  Začul vzlykot majstra Finleyho aj majsterky Dory. Vnímal objatia Chloé, Edwarda, Timothyho, ale aj Caspera a Violet. Vzápätí pocítil jemný úder do ramena. Cítil ho tak jasne, až nemohol uveriť tomu, že si to len predstavuje.


  Lady Blackstonová bola možno mocná súperka, no nastúpi proti nemu sama. On, naopak, vedel, že za ním budú stáť všetci jeho priatelia. Nie je dôležité, ako zajtrajší boj dopadne. Už teraz ho vyhral.


  Splnil majstrovi Duncanovi posledné prianie. Lady Blackstonová mu srdce nikdy neotrávi!

  Keď zákerné hlasy v Henryho hlave stíchli, predsa len sa mu podarilo zaspať. Namiesto toho, aby si ľahol na hnijúce vrece slamy v tmavom rohu cely, skrútil sa v kruhu mesačného svetla, ktoré dopadalo cez mreže.


  Už o niekoľko hodín, na svitaní, začul, ako sa dvere na cele otvárajú.


  Keď vstával, dovnútra vošla postava s maskou s čiernym plameňom, ktorú nenasledoval nik iný ako lady Blackstonová.


  „Už?“ spýtal sa stiesnene a v nasledujúcej chvíli si chcel dať za vystrašený tón zaucho. Predsavzal si, že pred tou čarodejnicou sa bude tváriť odvážne. Neodvetila nič, len ho chladne pozorovala. Znova mala na tvári zlatú masku.


  „Mylady?“ ozval sa strážca a hlas mal rovnako vystrašený ako pred chvíľou Henry.


  Lady Blackstonová však stále mlčala a iba mu kývla.


  „Mám ísť preč?“ spýtal sa strážca neisto.


  Lady Blackstonová rázne ukázala na dvere. Strážca sa nešikovne uklonil a rýchlo vyšiel von.


  Potom hlavou naznačila Henrymu, aby ho nasledoval. Zdráhavo sa pohol. Niečo mu na nej pripadalo zvláštne, ale nevedel určiť, čo to je. Keď okolo nej prešiel, všimol si, že necíti prenikavú vôňu nezábudky. Namiesto toho mu do nosa udrel slabý závan mäty, tymianu a rozmarínu.


  Zmätene sa k nej otočil, no drsne mu pokynula, aby pokračoval, tak ako to predtým prikázala strážcovi. Pod čiernym lemom jej sukne si všimol záblesk červených špičiek čižiem. Boli ošúchané, mierne zašpinené a mali vysoké podrážky. Asi bol priveľmi unavený. Doteraz videl lady Blackstonovú len v špicatých čiernych čižmách, ktoré boli bezchybne vyleštené.


  Kráčal za strážcom cez klenbové väzenie, kým neprišli ku kamennému východu, ktorý viedol do haly hradu. Keď do nej vošli, vyzrel cez vysoké okná a znepokojene zistil, že tribúna bojovej arény je prázdna. Na drevených trámoch, ktoré slúžili ako sedadlá, poskakovalo niekoľko vrán, no široko-ďaleko nevidel ani jedinú masku s čiernym plameňom. Stiahlo mu žalúdok. Mal sa dračí duel odohrať bez divákov? Potom by jeho plán nevyšiel. Keď tej čarodejnici medzi štyrmi očami povie, že chce nastúpiť proti nej, vysmeje ho a rýchlo s ním skoncuje.


  Lady Blackstonová zastala a rozhliadala sa po hale.


  Po nejakom čase si strážca odkašľal. „Potrebujete ma ešte alebo smiem odísť?“ vyslovil neistým hlasom.


  „... smiem odísť,“ zopakovala lady Blackstonová zadumane a potriasla hlavou. „Neviete náhodou, kam som odložila dýku tohto chlapca?“ zachrapčala.


  Nielen Henry, ale aj strážca si všimol, že jej hlas znie zvláštne.


  „Ste v poriadku?“ spýtal sa ustarane.


  „Som v poriadku,“ odvetila a prikývla. „Kde je tá dýka?“ zopakovala otázku.


  Strážca ukázal na obrovské čierne monštrum na stene. „Vo vašej skrini na zbrane.“


  „V skrini na zbrane,“ zopakovala. „Samozrejme, kde inde by mohla byť?“


  Prešla cez miestnosť a zatriasla ťažkými dverami, ktoré sa so škripotom otvorili.


  „Prepánajána!“ vyhŕkla, keď zazrela to množstvo zbraní. Na zamatom obtiahnutej polici napokon objavila Henryho dýku z dračej mliečnej šupiny a vzala ju.


  „Smiem sa, mylady, spýtať, čo s ňou zamýšľate?“ zaujímal sa strážca.


  „Čo s ňou zamýšľam?“ Lady Blackstonová si založila ruky v bok. „Nie! Nesmieš. No teraz už smieš odísť. Šup, šup!“


  Strážca chvíľu stál, akoby doňho udrel blesk, a potom sa odtackal.


  Keď sa za ním zatvorili dvere, lady Blackstonová vzdychla a podala dýku Henrymu. Potom sa k nemu otočila chrbtom, aby zavrela skriňu so zbraňami.


  Zbláznila sa? Henry zvažoval svoje šance. Mohol sa na ňu hneď vrhnúť. Alebo to bola nejaká pasca? Chcela, aby urobil presne to?


  Zdalo sa, že lady Blackstonová mu číta myšlienky.


  „Nech ti nenapadne nejaká hlúposť, Henry,“ varovala ho a otočila sa. „Ak si na to ešte neprišiel, to som ja, Tippy.“


  „Tippy?“


  „Tippy Parrotová,“ zopakovala. „Tvoja priateľka. Vari si už na mňa zabudol?“


  „Tippy!“ skríkol.


  „Presne tak. Alebo, ako by povedal tvoj priateľ Arthur, stopercentne pozitívne.“


  Henry zložil ruku s dýkou a vrhol sa jej okolo krku. Narýchlo ho pohladila po chrbte a jemne ho odtisla.


  „No, no, no! Čo by si pomysleli moje čierne plamene, keby som sa ja, lady Blackstonová, objímala so svojím najväčším nepriateľom?“ Usmiala sa, no rýchlo zvážnela, keď zazrela Henryho užialenú tvár.


  „Majster Duncan... Tippy... ja som... je...“ stíchol. Nedokázal to vysloviť.


  „Je,“ zopakovala Tippy Parrotová, „ nažive, Henry. Aj keď na tom nie je najlepšie, žije.“


  Henry potriasol hlavou. „Nie. Prv než skamenel, vrazil som mu meč do hrude a potom spadol...“


  „... zo strmého útesu,“ prerušila ho Tippy. „Viem, nezaobchádzal si s ním práve v rukavičkách. Všetko som videla, keď som sa spojila s Mortimerom. No žije. Neskôr ti to vysvetlím. Najprv sa odtiaľto musíme dostať.“ Ukázala na dvere. „Vedú von?“


  Henry prikývol a Tippy sa pohla.


  „Mali by sme sa poponáhľať. Nie som si istá, ako dlho ešte budem môcť vodiť stráže za nos s týmto maskovaním.“


  Otvorila dvere a ich tváre ovial ostrý ranný vietor.


  Henry neisto kráčal za ňou. „Majster Duncan... žije?“


  Nemohol uveriť tomu, čo počul! V duchu predniesol naliehavú prosbu k pradrakovi Ónyxovi: Prosím, zariaď, aby to bola pravda! Sľubujem, že každý deň prečítam jednu knihu z dračej knižnice, každý deň pomôžem majstrovi Finleymu leštiť zlato v klenotnici a každý deň budem čistiť nejakému drakovi šupiny.


  Tippy vztýčila palec a Henry si uvedomil, čo mu ešte pripadalo na údajnej lady Blackstonovej zvláštne. Necht na palci mala tyrkysový. A nielen ten. Každý necht sa jej trblietal inou farbou, akoby si prsty namočila do dúhy.


  Lady Blackstonová mala nechty nalakované načierno. Navyše pri bližšom pohľade bola maska, ktorú mala Tippy, iba zlou kópiou originálnej masky tej čarodejnice. A nenamýšľal si ani červené čižmy s vysokými podrážkami.


  Tippy si všimla jeho skúmavý pohľad. „Musela som si obuť tieto čižmy, aby som bola približne taká vysoká ako lady Blackstonová,“ vysvetlila mu. „Mimochodom, kedysi patrili Davidovi Bowiemu. Mal ich na sebe na jednom koncerte na začiatku sedemdesiatych rokov.“


  Neisto prechádzala popred prázdnu tribúnu.


  „Poď. Musíme oslobodiť draky a dostať sa odtiaľto!“


  Henrymu sa točila hlava. Mal tisíc otázok! Tippy však mala pravdu. Ak sa odtiaľto chceli dostať, museli sa ponáhľať. Hrad Temný koráb v tej chvíli pripomínal spiaceho netvora, ale čoskoro sa jeho obyvatelia zobudia.


  „Strážcu prenechaj mne,“ dychčala Tippy.


  „Akého strážcu?“ funel Henry.


  „Toho, ktorý je pri drakoch. Priletela som sem na Fafnirovi. Prehovorila som ho, aby si dal nasadiť atrapu diablovho jarma, ktorú zostrojili Dora a Chloé.“


  Tippy na chvíľu zastala, rukami sa oprela o stehná a niekoľko ráz sa zhlboka nadýchla a vydýchla.


  „Strážca bol úplne mimo. Napokon mi však uveril, že som sem po tajnej nočnej akcii dostala šiesteho plochonožca.“


  „Veď si aj dostala,“ poznamenal Henry.


  Tippy si nakrátko zdvihla masku na čelo a žmurkla naňho. „No ako lady Blackstonová. Nie ako Tippy Parrotová. Ak teraz prídeme k nemu, musím ho ešte raz presvedčiť o tom, že som tá stará bosorka. Potom vyslobodíme draky z diablových jariem a odletíme odtiaľto.“


  „Budú nás všetky nasledovať?“ spýtal sa Henry pochybovačne.


  Najväčšie starosti mu robili dva plochonožce, ktoré prebudili lady Blackstonová a Leander Pebblebuttom. Budú im dôverovať?


  Spomenul si na prvé stretnutia s Panom a Arundulou. Draky boli prirodzene nedôverčivé...


  Tippy uhádla jeho myšlienky. „Postaraj sa o Fénixa, Happyho, Pana a Arundulu. A priprav Happyho na to, že s Fafnirom povedie draky. Fafnir vie, kde na západnej strane ostrova na nás čakajú Lucy, majster Duncan a Tanečnica vo vlnách.“


  „Aj Lucy je tu?“ začudoval sa Henry.


  „Iste. Ako inak by sme mohli vyzdvihnúť skameneného majstra Duncana z morského dna? Teraz už ticho, blížime sa k strážcovi.“


  Posledných päťdesiat metrov mlčky kráčali cez trávnik. Strážca vstal z múrika. Za ním tesne pri sebe ležali draky. Mali nasadené diablove jarmá a boli pripútané ťažkými železnými reťazami.


  Henry zaregistroval, ako sa Tippy napriamila a pokúsila sa napodobniť chôdzu lady Blackstonovej. Darilo sa jej to celkom dobre. Zľahka sa pri tom pohojdávala na podrážkach červených čižiem.


  Tak ako prvý strážca aj tento bol priveľmi vystrašený, aby si niečo všimol.


  „Mylady,“ vyjachtal. „Len som si na múriku trochu odpočinul. Myslel som si, že po nočnej akcii ste šli spať.“


  Tippy rozhorčene potriasla hlavou. „Načo mám podľa teba stráže?“ okríkla ho. „Ak som hore, nepotrebujem ťa. Keď však spím, mal by si byť v strehu.“


  Obviňujúco naňho namierila ukazovák a Henry vydesene zazrel jej ružový lak. Našťastie si to strážca nevšimol.


  „Ak znova zaspíš na stráži, postarám sa o to, aby si sa už neprebudil!“


  Henry bol ohromený. Tippy totiž vzala svoju rolu naozaj vážne. Muž sa niekoľko ráz uklonil a dookola sa ospravedlňoval.


  „Stačilo!“ zastavila ho Tippy a ukázala na Fafnira. „Ako vidím, nového plochonožca si pripútal.“


  Strážca prikývol. „Myslel som si, že ste to tak chceli.“


  „Áno, áno. No teraz si na ňom chcem zalietať. Kde sú kľúče od tých prekliatych reťazí?“


  „Hm... mylady... veď ste prikázali, že sa majú uschovať v skrinke so zbraňami.“


  „Uschovať v skrinke so zbraňami,“ zamrmlala Tippy. „Tam sme práve boli,“ vykĺzlo jej. Hneď sa však spamätala. „Na čo ešte čakáš?“ skríkla. „Odchod! Dones mi tie kľúče!“


  „Iste, iste!“ vyhŕkol strážca a náhlil sa preč.


  „Teraz rýchlo!“ šepla Tippy Henrymu, ktorý už svojou dýkou rozrezával kožené opraty Fénixovho diablovho jarma. Potom mu zložil strieborné pokrývky z rohov a v tej chvíli s ním jeho drak ako šľahnutím biča nadviazal spojenie.


  Henry, Henry, Henry! nadšene opakoval.


  „Všetko bude v poriadku, Fénix. Upokoj sa. Nemáme veľa času. Musíme odletieť. Potom už bude všetko dobre. Sľubujem.“


  Fénix uvoľnil puto, ktoré pevne omotal okolo svojho jazdca.


  Henry hneď začal vyslobodzovať Happyho. Keď strhol pokrývku z jeho rohu, starý diabolský drvič od potláčanej zúrivosti tak hlasno zareval, že istotne zobudil všetkých strážcov v hrade.


  Nevravel som ti, že tej malej ropuche Stewimu nemožno veriť? Vy ľudia ustavične spriadate nejaké plány, aj keď ešte ani jeden z nich nefungoval!


  „Máš pravdu,“ prerušil ho Henry. „Neskôr mi za to môžeš nadávať, koľko len chceš. Teraz však musíme čo najrýchlejšie odletieť.“


  Znova to robíte! Vymysleli ste únikový plán, ktorý sa opäť skončí neúspechom!


  Henry práve prerezával železnú obruč, ku ktorej boli všetky draky pripútané. Z reťazí ich bude musieť oslobodiť neskôr. Po Happyho reve to už nestihne.


  Potom sa ponáhľal k Panovi, aby ho vyslobodil z jarma, ale Tippy ho chytila za plece.


  „Už nemáme čas!“


  Ukázala na bojovú arénu. Hnala sa k nim pravá lady Blackstonová v pätách s Bleakerom, Ringeisenom a Greenom. Na hradných múroch aj na tribúne sa zhromažďovalo množstvo postáv v maskách. Cítil sa ako v úli sršňov, ibaže jedovaté hroty, ktoré nepriatelia vystreľovali, premieňali ich obete na kamene. Prvé šípky už svišťali vzduchom.


  Tippy vytiahla niečo spod čierneho plášťa a hodila to Henrymu.


  „Doniesla som ti neviditeľné oblečenie. Navleč si ho.“


  Henry chcel oponovať, ale nepustila ho k slovu.


  „Leť na Happym, nie na Fénixovi! Budú predpokladať, že si na svojom drakovi. A pre istotu si nesadni za trinásty hrot. Ak by predsa len strieľali naňho, budú mieriť tam.“


  „No čo bude s tebou?“ zvolal Henry.


  V tej chvíli sa Tippy vrhla pred neho a do chrbta ju zasiahli dve otrávené šípky.


  „Ja nie som dôležitá, Henry,“ zastonala. „Ty však áno. Musíš zachrániť ostrov Sedem ohňov.“


  Vzápätí ju trafili tri ďalšie a jed v okamihu zaúčinkoval. Na krku a na tvári sa jej rýchlo šírila sivá farba kameňa ako atrament na pijavom papieri.


  S námahou ešte raz siahla pod plášť a vybrala knihu.


  „Vezmi si ju!“ zachrapčala. Jej hlas Henrymu pripomenul hlas majstra Duncana, keď mu venoval posledné slová. Znel ako mlynské kamene, ktoré sa trú o seba.


  „Nájdeš v nej to,“ dychčala Tippy a zbierala posledné zvyšky síl, „ako možno zvrátiť skamenenie.“


  Práve vo chvíli, keď jej chcel knihu vziať, zmeravela. Premenila sa na kameň. A spolu s ňou aj kniha. Strany, obal, všetko bolo z kameňa. Henry dokázal iba prečítať názov, ktorý čiastočne zakrývali Tippine skamenené prsty: Nikto nesmie nikde hovoriť. Myšlienky vyhasnutého plameňa. E. C.


  „Chyťte ho alebo ho zabite! Je to jedno. Len mu nedovoľte ujsť!“ nemilosrdne zvolala lady Blackstonová.


  Tri draky takmer súčasne nadviazali spojenie s Henrym.


  Prvý bol Fafnir. Uteč! prikázal mu. Ostanem so svojou jazdkyňou. Zadržím lady Blackstonovú a odčiním vinu, ktorá na mne po jej zrade tak dlho spočívala.


  Nepočkal na Henryho odpoveď. Napriamil sa na zadných labách, vystrel krídla a na útočníkov vychrlil oheň.


  Vylez mi na krk, Henry McGregor! nariadil mu starý diabolský drvič. Ukry sa za mojou hlavou. Tam, kde si už raz sedel. No neopováž sa chytiť ma za rohy!


  Budem vás chrániť zľava, oznámil Fénix a vyskočil do vzduchu.


  Happy sa mocnými zadnými labami odrazil od zeme a vystrel krídla. Strelci na nich vystrelili množstvo šípok. Bolo to presne tak, ako Tippy predvídala. Takmer všetci mierili na Fénixa, na miesto za jeho trinástym hrotom.


  Henry sa obzrel a uvidel, ako Fafnira trafil katapult. Vzduchom preletela sieť a dopadla naňho. Okraje mala zaťažené. Plochonožec pod jej ťarchou spadol. Nebol schopný pohybu, no ďalej chrlil oheň. Lady Blackstonová a jej jazdci ho obkolesili, niektorí sa snažili vyliezť mu na chrbát. Henry sa spojil so svojimi drakmi.


  „Prenasledujú nás. Tippy mi povedala, že majster Duncan, Lucy a Tanečnica vo vlnách na nás čakajú na západnej strane ostrova.“


  Ďalšia chyba vo vašom pláne. Vaša hlúposť je taká bezhraničná ako Atlantik, zastonal Happy. Pozri sa na východ, prikázal Henrymu, ktorý nerozumel, čo tým myslí.


  Vzápätí však uvidel, čo si starý diabolský drvič všimol už dávno. Z východu sa k nim blížil búrkový front, tmavosivý a vysoký ako hora.


  V oblakoch by sme sa mohli ľahko schovať, ale nie, musíme zaletieť na západ, kde možno dovidieť až k horizontu!


  Vtom okolo nich ako zúrivý komár preletela šípka, a keby Henry inštinktívne nestiahol ruku, trafila by ho. Odrazila sa od Happyho šupiny a padala do mora.


  Zasiahli ťa? spýtal sa starý diabolský drvič vydesene a s úľavou vydýchol, keď ho Henry ubezpečil, že nie. Nemysli si, že si o teba robím starosti, zašomral. Pevne sa drž, teraz tým chromým plochonožcom ukážeme, ako sa lieta!


  Bez toho, aby počkal na odpoveď, vystrelil kolmo nahor a zaklonil sa. Henry sa nakrátko ocitol vo vzduchu, potom sa pod ním znova objavila Happyho hlava a zamierili k hradu Temný koráb. Stráže, ktoré stáli na hradbách, s výkrikmi zutekali, keď sa na ne rútil obrovský drak s naširoko roztvorenou tlamou. Happy zareval tak nahlas ako tisíc levov a vychrlil mohutný prúd ohňa, ktorý zapálil strechu hradu.


  Keď videl, ako k nemu letí päť plochonožcov, otočil sa, niekoľkými silnými údermi krídel sa pridal k Fénixovi a zväčšil vzdialenosť od nesmierne vytrvalých prenasledovateľov.


  Som dosť rýchly, aby som sa ich striasol, ale tvoj drak je priveľmi pomalý, zavolal na Henryho.


  „Mohol by som sa pokúsiť spojiť s Tanečnicou vo vlnách, aby som jej povedal, že sa stretneme na východnej strane ostrova,“ skríkol Henry. „Možno sa nám to podarí ešte v hmle.“


  Urob to, odvetil starý diabolský drvič bez váhania. Je to núdzový prípad.


  Henry pátral po putách drakov. Zachytil Fénixovo, keďže mladý drvič sústredene letel po ich boku a telom odrážal takmer všetky šípky, ktoré na nich strieľali. Vycítil aj Fafnira, ktorý sa zúfalo snažil bojovať so sieťou a v panike sa pokúšal uchrániť si rohy, lebo sa k nemu blížilo niekoľko mužov v maskách s diablovým jarmom. Happyho puto ako zúrivá kobra švihalo sem a tam. Potom našiel modré, takmer priesvitné puto Tanečnice vo vlnách. Opatrne sa priblížil k jej mysli a pomaly k nej vystieral svoje puto.


  Pohni sa! nástojil Happy.


  Henry však vedel, že nesmie tlačiť. Raz mu už Tanečnica vo vlnách jeho drzé správanie odpustila. Druhý raz to možno neurobí.


  Keď napokon jeho puto zachytila, chvíľu zaváhala. Zrejme však pochopila, v akej nepriaznivej situácii sa nachádza, a rýchlo sa s ním spojila. Henry zavrel oči a uzatvoril si myseľ. Nechcel sa dozvedieť nič, o čo sa dračica delila s Lucy. Dôležité bolo iba to, aby ho vypočula. Aby sa dozvedela, že s Lucy a majstrom Duncanom musia zaletieť na východný breh ostrova.


  „Vypočuj si moju úpenlivú prosbu,“ požiadal ju a napäto očakával jej odpoveď.


  Zakrátko sa mu v hlave rozľahol spev Tanečnice vo vlnách. Bez slov mu oznámila, že s Lucy a majstrom Duncanom zaletí na východný breh a tam sa bude držať v hmle. Henry sa s ňou má opäť spojiť, len čo sa do nej aj oni ponoria.


  Henry podal informáciu Happymu. „Vybavené, stretneme sa na východnej strane ostrova.“


  Starý diabolský drvič sa bez slov otočil. Bolo to také náhle, že Fénix mu takmer vletel do boku.


  Lady Blackstonová a jej jazdci videli, čo majú v úmysle, a pokúsili sa im odrezať cestu.


  „Mierte na jednorohého diabolského drviča!“ zvrešťala. „To on nesie chlapca, nie mladý drak.“


  Henry netušil, ako to zistila, ale bolo mu jasné, že to teraz preňho bude ešte náročnejšie.


  Graham Green sa k nim priblížil zľava, no Fénixovi sa podarilo odraziť ho. Aj keď ani zďaleka nedosahoval Happyho veľkosť, za posledné roky narástol a postavou sa vyrovnal plochonožcovi. Sprava útočili Rudge Bleaker a lady Blackstonová, ale Happy dobre miereným švihom mohutného chvosta odsotil plochonožca, na ktorom sedel Bleaker.


  Ten manéver však poskytol lady Blackstonovej čas. Priložila si fúkačku k ústam a zacielila na miesto za trinástym hrotom, lebo predpokladala, že tam sedí Henry. Hneď nato vystrelila otrávenú šípku.


  Keď videla, že letela ďalej a netrafila neviditeľný cieľ, frustrovanie vykríkla: „Ty bezduchý škriatok! Viem, že sa skrývaš na jeho chrbte, Henry McGregor. Raz a navždy ťa zničím!“ Vystrelila ďalšiu šípku a tentoraz cielila na dvanásty hrot. Potom na jedenásty. Vzápätí na desiaty. Jej pohyby boli rýchle a precízne. Bolo jedno, ako prudko Happy klesal či sa vrhal nahor. Zasiahla by Henryho skôr, ako by stihli nájsť útočisko v hmle.


  Spojil sa so svojím drakom.


  „Leť pod nami, Fénix! Zoskočím na teba.“


  Nato skĺzol z Happyho krku a chvíľu padal. Kapucňu plášťa si stiahol čo najviac na tvár, aby sa mu nezošmykla z hlavy. Druhou rukou sa zachytil o Fénixov chrbtový hrebeň a usadil sa na svoje zvyčajné miesto. Neviditeľné oblečenie sa mu počas pádu vydúvalo a obával sa, že lady Blackstonová odhalí jeho manéver. No v zápale prenasledovania si našťastie nevšimla, že presadol na druhého draka. Ďalej strieľala šípky na Happyho a už mu mierila na krk. Šípka sa s tichým ťuknutím odrazila od žiarivočervenej šupiny a spadla do mora.


  Vzápätí Happyho, Fénixa a Henryho zhltla hmlová stena na východe ostrova.


  Výkriky prenasledovateľov a bojový ruch sa stlmili a vzďaľovali sa. Henry videl iba na šírku dlane. Pohltila ho vlhká sivá ničota. Už si chcel vydýchnuť, keď pri ňom preletela ďalšia šípka tak tesne, že jej pierka ho pošteklili na uchu. Predklonil sa, spojil sa s Fénixom a ďalej ho poháňal. Zrejme to však bol len zatúlaný výstrel ich nepriateľov.


  Keď sa k nim v hmle predral frustrovaný výkrik lady Blackstonovej, ešte raz mu po chrbte prebehli zimomriavky. Stará čarodejnica pochopila, že jej znova ušiel. Aj keď za to zaplatil privysokú cenu.


  Pomyslel si na Tippy, ktorej socha stála vedľa cintorína v hrade Temný koráb. Tam, kde mala pôvodne stáť socha majstra Duncana a jeho socha. Preglgol a spojil sa s Tanečnicou vo vlnách.

  Spolu s dračicou sa čoraz viac vnárali do hmly, kým si neboli istí, že ich už nikto neprenasleduje. Potom sa otočili, veľkým oblúkom obleteli hrad Temný koráb a vydali sa na cestu do Krajiny-Nekrajiny. Našťastie bola takmer celá obloha zatiahnutá.


  Keď sa hmla na chvíľu rozplynula a Lucy zbadala Henryho, mal pocit, akoby jej na tvári vyšlo slnko.


  „Kde sú Tippy a Fafnir?“ zavolala.


  Smutne potriasol hlavou. Lucine pery sa sformovali do smutného „och“, svetlo na jej tvári pohaslo a oči sa jej naplnili slzami.


  Za Lucy sa niečo hýbalo. To, čo Henry pôvodne považoval za vrece, bol v skutočnosti majster Duncan. Tmavý zaprášený kabát mu navlhol a krivo sa mu omotal okolo tela. Pramene dlhých sivých vlasov sa mu lepili na čelo a líca. Keď zdvihol hlavu a pozrel sa naňho, tvár mal stále ako z kameňa. Sivú a zbrázdenú. Henry však videl, ako mu myklo fúzmi, keď sa pod nimi mihol odvážny úsmev.


  Odľahlo mu tak ako ešte nikdy predtým. Majster Duncan žil!


  „Nikdy sa nevzdáme!“ zvolal heslo McBainovcov do vetra a ľavú päsť vystrelil do vzduchu. Bolo to znamenie, ktoré mal ich rod na erbe.


  Fúzy majstra Duncana sa znova pohli a potom vztýčil ľavú päsť. „Nikdy!“


  


  Pod ochranou oblakov ďalej leteli nad morom do Krajiny-Nekrajiny. Henry nechápal, ako sa ich draky dokázali orientovať v sivej prázdnote.


  Happy ešte dlho bedákal nad ich zlým plánom, ktorý bol, samozrejme, odsúdený na neúspech, a chcel vedieť, čo sa stalo, keď jemu a Fénixovi v Lese kostí nasadili diablovo jarmo. Henry nadviazal spojenie s obidvomi drakmi, a keď sa oňho hanblivo, ale zvedavo obtrelo jemné puto Tanečnice vo vlnách, spojil sa aj s ňou. Potom drakom vyrozprával, čo sa udialo. Nič nevynechal. Ani svoje zúfalstvo, keď si myslel, že má na svedomí majstra Duncana.


  Určite si sa cítil veľmi zle, jazdec môj, šepol Fénix.


  Radšej sa k tomu nevyjadrím, zamiešal sa do rozhovoru starý diabolský drvič a, ako inak, predsa to urobil. Keď ste s majstrom Duncanom vymysleli taký otrasný plán, nič iné ste si ani nezaslúžili! vyriekol nemilosrdne.


  Jeho drsné slová vystriedala súcitná melódia Tanečnice vo vlnách. Spôsob, akým komunikovala, ho neprestával udivovať. Už len počúvať ju srdcom ho robilo šťastným.


  Potom sa zase ozval Happy: Ako si sa teda rozhodol? Proti komu by si dnes nastúpil v súboji, keby sme ťa neboli zachránili?


  Henry krátko zaváhal. Napokon sa pod košeľou dotkol slzy spomienok majstra Duncana a ešte raz prežíval jeho spomienky s Happym. Starý diabolský drvič bol dlho ticho, kým znova zaburácal v Henryho vedomí.


  Vidíš! Nakoniec to bola opäť moja maličkosť, ktorá ti vo svojej nekonečnej múdrosti zachránila malý kostnatý zadok.


  Henry sa zasmial a pokúsil sa nemyslieť na to, že silu mu dodalo skôr Happyho veľké srdce než jeho nekonečná múdrosť.


  


  Už bol takmer večer, keď napokon prekonali Zlatú hranicu Tippinho ostrova a konečne sa vynorili z vlhkej chladnej hmly. Henry a majster Duncan zmrzli na cencúle a aj Lucy, ktorá si zo zimy bežne nič nerobila, sa chveli modré pery.


  Ich draky smerovali na čistinku, na ktorej pristáli aj vtedy, keď ich Tippy Parrotová po prvý raz priviedla na ostrov. Už sa tam zhromaždili ich priatelia. Bol tam Charles, majster Finley a majsterka Dora, Arthur, Timothy, Edward a Chloé aj ich draky. Utajení boli znova spolu!


  Chýbali len Tippy a Fafnir.


  Happy, Fénix a Tanečnica vo vlnách pristáli na kraji čistinky. Pazúry drakov sa zaborili do mäkkej pôdy. Keď im Henry, Lucy a majster Duncan skĺzli z chrbtov, priatelia ich okamžite obklopili a zasypávali otázkami.


  „Kde je Tippy?“


  „Kde je Fafnir?“


  „Duncan! Vyzeráš dosť zle!“ zahučala majsterka Dora. Jej hlas znel ako kladivo v jej kováčskej dielni, keď dopadlo na nákovu.


  Všetci hľadeli na majstra Duncana, ktorý odvážne zastal pred nimi. Keď sa zakolísal, Henry bol dvomi skokmi pri ňom. Učiteľ sa mu vďačne oprel o plece.


  Henry si zložil retiazku s jeho slzou spomienok. Majster Duncan mlčky sklonil hlavu a Henry mu ju navliekol na krk.


  Učiteľ si vzdychol. „Hneď mi je lepšie,“ prehovoril drsným hlasom. Henry videl, ako mu sivastá pokožka jemne očervenela.


  „Kde je Tippy?“ spýtal sa ktosi znova.


  Rozhostilo sa ťaživé ticho.


  Všetkým odľahlo, že sa Henry, Happy a Fénix zachránili a majster Duncan sa nepremenil na kameň. Keď si však uvedomili, že Fafnir a Tippy to nezvládli, skľúčene zvesili hlavy.


  Majster Finley pristúpil k majstrovi Duncanovi a podoprel ho z druhej strany.


  „Povieme si to neskôr. Vidíte predsa, že tí traja teraz potrebujú teplé jedlo a miesto, kde si môžu odpočinúť.“


  „Odveďte majstra Duncana a Henryho do postelí,“ ozvala sa Lucy. „Nie som hladná a môžem vám všetko vyrozprávať.“


  Pristúpila k Henrymu a objala ho. „Tanečnica vo vlnách mi všetko objasnila,“ šepla mu do ucha. Potom ho pred ostatnými pobozkala, akoby to bola najprirodzenejšia vec na svete. Dokonca aj Timothy si odpustil hlúpe komentáre.

  Henry spal tvrdo a zobudil sa až vtedy, keď ho na druhý deň neskoro ráno Lucy jemne potriasla za plece. Len čo otvoril oči, uvidel jej tvár a za ňou hrubé drevené trámy domu na strome. Chvíľu trvalo, kým sa zorientoval a zistil, kde je.


  Pošúchal si oči, zívol a posadil sa. „Dobré ráno,“ zamrmlal ospalo.


  „Stopercentne nezvyčajné, že si spal tak dlho,“ ozval sa za Lucy Arthurov hlas a cez otvor v dlážke sa objavila jeho červená tvár.


  „Stopercentne nezvyčajné je aj to, že si si trúfol vyliezť sem hore.“


  Arthur sa neveľmi elegantne pretiahol cez úzky otvor, vyčerpane si ľahol na chrbát a chvíľu sťažka odfukoval. „Mimoriadne časy si vyžadujú mimoriadne činy,“ vyhlásil napokon.


  „Sú to naozaj mimoriadne časy,“ súhlasil Henry a pozrel sa na Lucy. „Povedala si im, čo sa stalo v hrade Temný koráb?“


  „Povedala,“ ozval sa Edwardov hlas. Spolu s Chloé a s Timothym vošiel do domu. „Nemusíš vliezť cez otvor v dlažbe. Podstatne jednoduchšie je to po rebríku a potom po verande.“


  „Táto informácia by bola užitočná, keby som o nej vedel skôr,“ zastonal Arthur a vreckovkou si zotrel pot zo zarosených okuliarov.


  Zatiaľ čo ďalej lapal dych, Edward ho chytil popod plecia a vyťahoval na nohy.


  „Majstri a Charles už pred dvomi hodinami vyrazili na ostrov Sedem ohňov,“ oznámil. „No tak, Arthur! Mohol by si mi trochu pomôcť.“


  Napokon sa Arthur postavil a Edward pokračoval vo vysvetľovaní.


  „Keď má lady Blackstonová s Fafnirom aj šiesteho plochonožca a zároveň si buduje vlastnú armádu, musí sa na ostrove Sedem ohňov uzavrieť mier. Chcú presvedčiť Stewarta Todda seniora, aby sa všetci majstri, žiaci a absolventi zomkli, inak proti tej starej čarodejnici nebudeme mať šancu.“


  „Som veľmi zvedavý, či na to Stewi senior pristúpi,“ poznamenal Timothy a sadol si vedľa Henryho. „Majster Duncan ich tam odviezol vo svojom hydropláne.“


  „Je v takom stave, že dokáže lietať?“ spýtal sa Henry neveriacky.


  „Zlá burina nevyhynie. Ten muž je tuhší ako hovädzie mojej tety Sue.“ Timothy jednou rukou objal Henryho okolo pliec. „Alebo chce byť od teba tak ďaleko, ako sa len dá. Definitívne si mi odňal postavenie jeho najdrzejšieho žiaka. Už pred sebou vidím názov príručky: Henry McGregor. Ako sa stať najneobľúbenejším žiakom učiteľa.“ Začal vyratúvať: „Bodnúť, zhodiť z útesu a utopiť. Viac sa už ani nedá urobiť. Ešte by si ho mohol otráviť.“


  Henry sa uškrnul. „Žiaľ, v tom ma predbehla lady Blackstonová.“


  Chloé si sadla na okraj postele. „Presne ako s Tippy,“ smutne hlesla.


  Úsmev na Henryho tvári pohasol. „Vrhla sa predo mňa. Neviem, koľko otrávených šípok za mňa schytala. Ako vtedy Casper v londýnskom prístave. V Tippinom prípade to však nebol iba škrabanec. Dostala plnú dávku jedu a do niekoľkých sekúnd skamenela.“


  Spomenul si na tú hroznú chvíľu, keď sa po Tippinom krku šírila sivá farba kameňa. Vybavil si aj jej posledné slová. Požiadala ho, aby si od nej vzal knihu, v ktorej vraj stálo, ako možno kliatbu skamenenia prelomiť. Hneď to aj priateľom povedal.


  „Nestihol som ju vziať.“ Utrápene potriasol hlavou. „Skamenela s ňou. Skôr než som odletel, zazrel som aspoň jej obal.“


  Vyliezol z postele a v snahe spomenúť si na názov knihy si dlaňou udieral na ústa.


  „Už to konečne vypľuj!“ skríkol Timothy. „Čo na tom obale bolo?“


  „Dokelu!“ zastonal Henry, zaťal päste a pritlačil si ich na spánky. „Nespomínam si.“


  „Nevolá sa Nikto nesmie nikde hovoriť?“ ozval sa Arthur.


  Henry sa k nemu otočil. „To je ono! Bol to dosť krkolomný názov, ktorý sa ťažko pamätá. Nikto nesmie nikde hovoriť. Myšlienky vyhasnutého plameňa.“


  „Totálne bla-bla,“ súhlasil Timothy.


  „Tippy ju našla,“ zamrmlal Arthur a nasadil si okuliare. „Stopercentný paradox!“


  „Paračo?“ nechápal Henry.


  Arthur bol dostatočne múdry, aby priateľom v tej situácii nezačal prednášať o gréckom pôvode slova, hoci to mal zjavne na jazyku.


  „Bezvýchodiskové, teda stopercentne negatívne,“ povedal namiesto toho. „S deväťdesiatdeväťpercentnou pravdepodobnosťou predpokladám, že v knihe sa okrem iného píše o tom, ako možno zvrátiť skamenenie. Keďže však aj kniha skamenela, nemôžeme sa to dozvedieť. To je paradox.“


  Henry začal chodiť hore-dolu po dome. „Potom musíme nájsť druhý exemplár.“


  „Negatívne,“ vyhlásil Arthur. „A, prosím, radšej si sadni. Znervózňuješ ma.“


  Henry si neochotne sadol na peň. Arthur začal vysvetľovať, čo sa stalo v čase, keď bol v Lese kostí a v hrade Temný koráb.


  S majstrom Finleym vyrazili do Britskej knižnice, aby pátrali po informáciách o poslednom zmiznutom plochonožcovi. No hoci sa zahĺbili do množstva kníh, nenašli nijaké indície.


  Arthur iba jediný raz pocítil šteklenie v špičkách prstov. Bolo to neklamné znamenie, že sa dostal na horúcu stopu, ale ten pocit sa rýchlo rozplynul. Našiel kroniku rodu Crawfordovcov, v ktorej sa spomína aj istý Eric Crawford. Nebolo tam o ňom veľa. Zistil, že niekoľko strán z kroniky ktosi úhľadne vytrhol. Predpokladal, že nejaké dračie oko sa už ku knihe dostalo a odstránilo všetky dôkazy, ktoré poukazovali na draky. V kronike boli zaznamenané aj údajné posledné slová Erica Crawforda: Nikto nesmie nikde hovoriť.


  Henry spozornel.


  „Presne tak,“ povedal Arthur. „Ako názov knihy, ktorú mala Tippy v rukách. Doteraz som si myslel, že Eric bol tajnostkár. Chyba! No k tomu viac neskôr.“


  Arthur im potom vyrozprával udalosti v časovom slede. V Britskej knižnici ich navštívil majster Nicolas, ktorý im oznámil, že s majsterkou Leonellou môžu potvrdiť, čo už zistil majster Duncan. Slza spomienok naozaj spomaľuje účinky jedu. Nedokáže im však zabrániť.


  Majster Nicolas a majsterka Leonella teda zavesili na Violetin a Casperov krk svoje slzy spomienok a tam, kde sa dotýkali ich tela, vo výške srdca, sivá farba trochu ustúpila. Keď priložili dlaň na hruď ich priateľov, nakrátko zacítili aj tlkot ich sŕdc. Bol slabučký, ale srdcia im stále bili.


  „To je úžasná správa!“ s úľavou vydýchol Henry. „Violet, Casper a Tippy žijú. To znamená, že by sme ich mohli zachrániť.“


  „Pozitívne,“ súhlasil Arthur. „Negatívne je, že kniha, v ktorej sa píše o tom, ako by sa nám to mohlo podariť, sa premenila na kameň v hrade Temný koráb.“


  Vzdychol a pokračoval v rozprávaní.


  „Majsterka Leonella a majster Nicolas robili experimenty so svojimi slzami, aby zistili, či v nich nie je uzavretá nejaká zvláštna účinná látka, ktorá by poslúžila ako protijed.“


  „A?“ ozval sa Henry vzrušene. „Zistili niečo?“


  „Negatívne,“ odvetil Arthur. „Mimochodom, príbeh by som hovoril rýchlejšie, keby si ma stále neprerušoval.“


  „Prepáč.“ Henry ospravedlňujúco zdvihol ruky a Arthur sa opäť rozhovoril.


  Keď majsterka Leonella a majster Nicolas svojimi experimentmi nič nezistili, Arthur sa na to spýtal Pyrothargasa. Ten mu prezradil, že prv než draky obdarujú svojich jazdcov slzou spomienok, jedia zvláštnu rastlinu. Nie veľa, iba listy, ktoré obrovskými tlamami opatrne odtrhnú z troch stoniek. Ak by zjedli viac, príšerne by ich nadúvalo. Rastlina im umožní zhrnúť najkrajšie spomienky, ktoré mal drak so svojím jazdcom, a uchovať ich naveky.


  Henry premýšľal. Niečo na opise tej rastliny mu bolo povedomé. Akoby už o nej niekde čítal.


  Denník lady Blackstonovej! preblesklo mu hlavou. Jediná kniha, ktorú prečítal viac ráz.


  „Pretrhávač puta,“ šepol a videl, ako Arthur uznanlivo prikyvoval.


  „Stopercentne pozitívne. Rovnaké účinky opísala lady Blackstonová vo svojom denníku, keď hovorila o metlici trsnatej, ktorú dračí jazdci volali aj pretrhávač puta.“


  Henry zaťal päste. Žeby im tá podlá čarodejnica napokon sama poskytla indíciu, ako by mohli zachrániť skamenených priateľov?


  S očakávaním sa zahľadel na Arthura. „A?“


  Chloé si odkašľala a Arthur jej pokynul, aby rozprávala ďalej.


  „Zatiaľ čo Arthur a majster Finley boli v Britskej knižnici, majsterka Dora, Lucy a ja sme hľadali nejaké stopy v londýnskom Prírodovednom múzeu. Bolo to frustrujúce. Akoby sme prehľadávali kopu sena bez toho, aby sme vedeli, že v nej máme hľadať ihlu.“


  „Kým sme vám nepovedali, aby ste hľadali metlicu trsnatú,“ zamiešal sa Arthur samoľúbo.


  Chloé sa usmiala, zatiaľ čo Lucy zagúľala očami. „Kiežby si nám bol radšej povedal, že máme hľadať pretrhávač puta namiesto tej metlice.“


  „Ako som mal vedieť, že tá rastlina je zaznamenaná pod menom, ktoré je známe iba medzi dračími jazdcami?“ bránil sa Arthur.


  „Ničomu nerozumiem,“ ozval sa Henry.


  „Ani ja,“ pridal sa Timothy. „Mohli by ste svoj príbeh vyrozprávať tak, aby ho pochopili aj trojroční?“


  Henry naňho vrhol podráždený pohľad. „Trojroční?“


  „To je teraz jedno,“ prerušila ich Lucy. „Začali sme teda prehľadávať Herbarium!“


  „Čo?“ spýtal sa Henry.


  „Veď som vravel. Trojroční,“ uškrnul sa Timothy.


  „Latinské slovo Herbarium je odvodené z latinského slova herba, ktoré označuje rastlinu,“ začal prednášať Arthur. „Herbarium, teda po našom herbár, je zbierka vysušených alebo vylisovaných rastlín. Je...“


  Lucy ho prerušila. „V londýnskom Prírodovednom múzeu sa nachádza jeden z najväčších herbárov na svete. Údajne obsahuje vyše päť miliónov vzoriek.“


  „Fíha! To je naozaj veľa rastlín,“ žasol Henry.


  „Hádajte, kto vlastní podobne veľký herbár.“


  „Netuším.“


  „Samozrejme, Tippy,“ vysvetlila Lucy.


  „Zbierku vraj získala z pozostalosti Johna Stevensa Henslowa,“ zasvätil ich Arthur. Keď videl ich nechápavé pohľady, vzdychol. „John Stevens Henslow bol učiteľ Charlesa Darwina. Odporučil ho na výskumnú plavbu na lodi HMS Beagle. Doplavil sa na nej na Galapágy. Poznatky z tejto cesty sa stali základom pre jeho evolučnú teóriu, podľa ktorej pochádzame z opíc!“ zvolal Arthur nadšene.


  Timothy ukázal na Lucy. „Na získanie týchto poznatkov človek nemusí nutne odcestovať na druhý koniec sveta.“


  Lucy práve stála na špičkách a prstami sa snažila dočiahnuť na jeden zo strešných trámov. Keď sa jej to podarilo, vytiahla sa, prehodila nohy cez trám a vzápätí už visela dolu hlavou zo stropu. Jej tmavé kučery vyzerali ako čierny vodopád.


  „Tippy súčasne s nami pátrala po tej rastline vo svojom herbári a, samozrejme, nás predbehla, lebo ju hľadala pod názvom pretrhávač puta.“


  Chloé zvraštila nos a zatvárila sa znechutene. „Kým sme konečne našli miestnosť so skriňami a zásuvkami, kde sa uschovávajú rastliny, ktoré sa začínajú na písmeno P, zažili sme nepríjemné prekvapenie. Zásuvky boli zapečatené, lebo vzorky rastlín napadli roztoče alebo múzejné chrobáky.“


  „Chrobáky v múzeách?“ nechápal Henry.


  „Presne tak,“ povedal Timothy a tentoraz ukázal na Arthura. „Niektorí z nás pochádzajú z opíc, iní z múzejných chrobákov. Sú to také malé potvory, ktoré sa živia papierom a sušenými rastlinami.“


  Lucy sa hojdala dopredu a dozadu, až napokon urobila salto vzad. Dopadla na posteľ, presne na miesto, kde ležal Timothy.


  „Doparoma!“ zanadával. „Čo to malo znamenať?“


  „To bolo za tie opice a múzejné chrobáky,“ odvrkla. „Preto sme sa do Krajiny-Nekrajiny vrátili s prázdnymi rukami. Tým sa to však neskončilo,“ vysvetľovala.


  „Našli sme Tippin herbár otvorený na strane s pretrhávačom puta,“ pokračovala Chloé. „Stálo tam, že rastlina je pomerne náročná na životné podmienky. Vyskytuje sa predovšetkým v Himalájach.“


  „Aj na ostrove Sedem ohňov,“ zamrmlal Henry.


  „A ešte v jednej oblasti,“ dodal Arthur. „Na vrchu Ben Hope na severe Škótskej vysočiny. Je to jeden z najvyšších vrchov Škótska.“ Sťažka vstal a chrbtom ruky si vzrušene udrel do dlane druhej. „V tej chvíli sa mi v hlave vyjasnilo a časti puzzlov do seba zapadli.“


  „Áno?“ Henry ničomu nerozumel.


  „Takmer pri vrchole sa nachádza opustená horská dedinka s názvom Nikde,“ pokračoval Arthur.


  Henry stále nechápal a spýtavo zdvihol plecia.


  „Koluje o nej veľa strašidelných príbehov. O tom však viac neskôr,“ vysvetľoval Arthur. „Spomínaš si, ako sa Eric Crawford dal nazývať svojimi čiernymi plameňmi?“


  Henry zvraštil čelo. „Nikto,“ zamrmlal. „No jasné!“ skríkol. „Ak sa ho niekto spýtal na meno, vždy odpovedal, že je Nikto.“


  „Nikto nesmie nikde hovoriť. Eric Crawford poslednými slovami nenabádal na mlčanie. Zašifroval do nich názov miesta, kde spísal svoje spomienky,“ objasnil Arthur. „Niekde v tej horskej dedinke spísal svoje pamäti a potom ich tam ukryl.“


  „Tippy tú záhadu rozlúštila a zaletela do dedinky na Fafnirovi. Podľa všetkého tam našla Ericove pamäti,“ poznamenala Lucy.


  „Aj ja som tú záhadu rozlúštil,“ urazene namietol Arthur.


  „Vieme,“ chlácholila ho Lucy. „Potom udalosti nabrali spád. Čakali sme na Tippin návrat. Vrátila sa zároveň s Mortimerom, ale skôr než nám mohla niečo povedať o knihe, Mortimer jej sprostredkoval obrázky z hradu Temný koráb.“ Na chvíľu sa odmlčala, kým napäto pokračovala: „O súboji majstra Duncana s tým trolom a teba s tou ženou. Nasledovali obrázky z vášho súboja. Ty proti majstrovi Duncanovi.“ Položila mu dlaň na hruď. „Istotne to bolo pre teba veľmi ťažké.“


  Henry mlčky prikývol.


  „Tippy vyhlásila, že musíme konať rýchlo, aby sme ťa zachránili. Prezradila, že našla spôsob, ako by sme mohli prebrať majstra Duncana.“


  „Prípravy boli dosť chaotické,“ ujal sa slova Edward. „Tippy nakázala, čo máme zhromaždiť. Jasné, najradšej by Fafnira a seba natrela zneviditeľňujúcou šťavou, no nemali sme jej dosť.“


  „Potom som s majsterkou Dorou ukovala falošné diablovo jarmo,“ zapojila sa Chloé.


  „Majster Finley a ja sme sa zasa pokúsili vytvoriť masku, ktorá bola podobná maske lady Blackstonovej,“ dodal Edward a potriasol hlavou, keď si na to spomenul. „Majsterka Dora, majster Finley, Charles, vlastne všetci sme sa báli, že to nevyjde.“ Neisto sa pozrel na Henryho. „Nemali sme však inú možnosť... Alebo sa mýlim?“


  Henry vstal z postele, prešiel cez miestnosť a položil mu ruky na plecia. „Nie, nemali.“


  Pohľadom prechádzal po priateľoch. V očiach sa mu zračila tvrdosť, akú uňho ešte nikdy nevideli.


  „Keď sme sa stali dračími jazdcami, zložili sme prísahu. Prísahu, že ochránime ostrov Sedem ohňov. Je väčší ako my. Majster Duncan a Tippy to vedeli.“


  „A čo Violet a Casper?“ šepol Edward.


  „Po prvé,“ povedal Henry, „verím, že to vedeli aj oni, a po druhé, Violet, Caspera a Tippy prebudíme. Som si tým istý.“ Stisol Edwardovo plece. „Poznáš predsa heslo môjho rodu.“


  Edward prikývol. „McBainovci sa nikdy nevzdajú.“


  „Presne tak. Nikdy sa nevzdáme!“ zvolal Henry a jeho sebaistota sa preniesla aj na Edwarda.


  Otočil sa k Lucy. „Čo presne sa stalo, keď ste prišli na ostrov Temný koráb?“


  „Leteli sme nízko nad hladinou a napokon sme pristáli na vode. V tieňoch útesov sme sa mohli ukryť pred zrakmi čiernych plameňov. S Tanečnicou vo vlnách som sa ponorila a na dne som hľadala majstra Duncana. Nebolo to ľahké. Okolo mňa burácala voda a napriek fakli so studeným ohňom, ktorú som mala pri sebe, som nevidela ďalej ako na dve dračie dĺžky. Napokon ho Tanečnica vo vlnách objavila. Jeho skamenené telo bolo až po plecia zaseknuté dolu hlavou v skalnej trhline. Tanečnica vo vlnách mu pazúrmi zovrela nohy a vytiahla ho. Vyniesla ho nad hladinu a položila na Fafnirov chrbát. Vtedy bol na sto percent ešte skamenený. Potom sme sa znova ponorili. Dračica si totiž všimla, že majster Duncan nemá na krku slzu spomienok. Predpokladali sme, že ešte stále leží na dne mora. Nemohli sme vedieť, že ju dal tebe.“


  Lucy si zamyslene poťahovala kučery a púšťala ich.


  „Keď sme sa po neúspešnom pátraní vynorili, prvé, čo sme počuli, bolo nechutné kašľanie a grganie. Tippy nejako prebudila majstra Duncana, ktorý chrlil vodu ako fontána. Bála som sa, že zobudí všetkých na ostrove, ale ten hluk našťastie pohltil príboj.“


  „Takže nevieš, čo Tippy urobila, aby ho prebudila?“ spýtal sa Henry sklamane.


  Lucy ľútostivo pokrútila hlavou. „Nie. Tippy a ja sme majstrovi Duncanovi pomohli vyliezť na chrbát Tanečnice vo vlnách. Tippy mi ešte nariadila, aby som na ňu nečakala pridlho. Ak by sa na úsvite nevrátila, mala som s majstrom Duncanom zaletieť späť do Krajiny-Nekrajiny.“ Rukou si prešla po vlasoch. „Zvyšok príbehu už poznáš.“


  Keď dohovorila, všetci ohromene mlčali. Napokon Timothy vyriekol nepríjemnú pravdu: „Nuž dobre. Už vieme, že Eric strávil koniec života v dedinke Nikde, kde si do pamätí zapísal, ako možno skamenenie zrušiť. Žiaľ, kniha skamenela s Tippy, ktorá ju ako jediná čítala. Aby toho nebolo málo, kniha aj s Tippy sú na ostrove našej úhlavnej nepriateľky. Povedal by som, že je to šachmat pre tím Utajených. Alebo si myslíte, že Eric zhotovil aj kópiu svojich pamätí?“


  „Negatívne,“ odvetil Arthur.


  „No vieme, že skamenenie možno zvrátiť. Zrejme na to potrebujeme tú rastlinu zvanú pretrhávač puta.“


  „Paráda!“ zašomral Timothy. „Máme jednu prísadu. Nevieme však, koľko z nej potrebujeme, a nepoznáme ani ostatné prísady. Je to podobné, ako keď kuchár vie, že do guláša patrí soľ.“


  „Timothy, už prestaň s tým bedákaním!“ zahriakla ho Lucy podráždene. „Musíme myslieť pozitívne! Tú trochu dôvtipu, ktorú máš, použi radšej na to, aby si našiel nejaké riešenie.“


  „Má pravdu,“ súhlasila Chloé a Arthur s Edwardom pritakali. Iba Henry sa tváril zvláštne.


  „Si v poriadku?“ spýtala sa ho Lucy.


  „Povedz to ešte raz!“ prikázal jej naliehavo.


  „Si v poriadku?“ Lucy nechápavo zvraštila obočie.


  „Nie! To predtým.“


  „Aby Timothy použil tú trochu dôvtipu, ktorú má?“


  Henry netrpezlivo mávol rukou. „Ešte predtým.“


  „Povedala, že musíme myslieť pozitívne,“ zamrmlal Timothy a pošúchal si plecia. „A má pravdu,“ dodal ticho.


  Henry siahol pod košeľu a oblapil slzu spomienok, ktorú mu daroval Happy.


  Pozrel sa na Arthura. „Vieš, kde je Eric Crawford pochovaný?“


  Arthur prikývol. „Som si na deväťdesiatpäť percent istý, že v dedinke Nikde. O tom vám aj môžem vyrozprávať jeden príbeh. Prečo?“


  „Ak ho pochovali so slzou spomienok, možno je to riešenie! V spomienkach, ktoré sú uschované v slze, možno nájdeme stopy, ako sa dá zvrátiť skamenenie. Keď mi majster Duncan zveril svoju slzu spomienok, vedel som sa k nim dostať.“


  Arthur naňho hľadel s otvorenými ústami.


  „To je stopercentne dobrý nápad!“ povedal napokon. „Rýchlo potrebujeme plán, ako sa dostaneme do Nikde.“

  „Už by sme nemali vymýšľať plány bez toho, aby sme do nich zasvätili naše draky,“ navrhol Henry, keď sa obliekal.


  Z okna na dome sa zahľadel na sivú oblohu. Počasie sa cez noc nezlepšilo a vyzeralo to, že sa strhne búrka.


  „Spojte sa so svojimi drakmi a spýtajte sa ich, čo treba urobiť,“ povedal. Vyšiel z domu a tesnejšie si pritiahol k telu kabátec, aby sa zahrial. „Stretneme sa o polhodinu na čistine.“


  Kým vyliezal k liane, aby sa cez rašelinisko prehupol k jazeru, nadviazal spojenie s Fénixom a Happym.


  Dobré ráno, jazdec môj, potešil sa Fénix a v myšlienkach sa k nemu privinul. Možno si si to nevšimol, ale celú noc som nad tebou bdel.


  Henry sa usmial. „Už dávno som nespal tak dobre. Ďakujem.“


  Urobil som to rád, poznamenal Fénix.


  „Práve sa chystám skočiť k jazeru. Zachytíš ma?“


  Ako záchranná sieť? spýtal sa Fénix naradostene a Henry sa opäť usmial.


  Potom sa spojil s Happym.


  Už ste hore, pane? zašomral starý diabolský drvič.


  „Áno,“ odvetil Henry. Nedal sa ovplyvniť jeho zlou náladou a hneď prešiel k veci. „Mám novinky. Narazili sme na jednu stopu a myslím si, že by sme sa jej mali držať.“


  Ónyx, stoj pri nás! zaúpel Happy.


  „Tentoraz draky o všetkom informujeme, prv než vymyslíme nejaký plán.“


  Zle! zahrmel Happy, ktorý sa pomaly dostával do varu. Povedzte nám, na čo ste narazili, a potom my draky vymyslíme nejaký plán.


  „Pre mňa za mňa,“ vzdychol Henry a povedal mu o Ericovi a jeho pamätiach, o dedinke Nikde a slze spomienok.


  Vzhľadom na vaše trpasličie mozočky to nie je také hlúpe, konštatoval Happy, keď Henry skončil.


  „Na myšlienku, že tajomstvo Erica Crawforda, ako sa dá zvrátiť skamenenie, sa možno ukrýva v jeho slze spomienok, som, mimochodom, prišiel ja,“ vyhlásil Henry hrdo.


  Nebolo až také ťažké to uhádnuť, odvrkol Happy.


  Henry zagúľal očami. Pre toho hundroša nikdy nebude dosť dobrý.


  Vzal koniec liany, odrazil sa a prehupol sa ponad rašelinisko. Tam schmatol druhú lianu a svišťal k jazeru, kde už krúžil Fénix. Len čo pustil lianu, drak sa objavil pod ním. Henry pristál za jeho trinástym hrotom tak jemne, akoby dosadol do veľkého pohodlného kresla, ktoré bolo v knižnici Oblačného hradu.


  Krátko sa zamyslel nad tým, či majstri v škole niečo dosiahli a konečne priviedli Stewarta Todda seniora k rozumu.


  Vzápätí tie myšlienky zahnal a oboznámil Fénixa s tým, čo s priateľmi zistili.


  Mladý drvič chvíľu mlčal. Henry už začínal byť netrpezlivý, keď sa s ním znova spojil. Vtom zmeravel. Čosi sa mu nezdalo. Hoci cítil Fénixovo puto, bolo iné ako zvyčajne. Akési mocnejšie a – nedokázal to opísať inak – staršie.


  V hlave sa mu ozýval hlas, ktorý patril Fénixovi a zároveň znel odlišne: Vyberte sa spolu z Krajiny-Nekrajiny do Nikde. Plece pri pleci a krídlo pri krídle. Nikoho tu nenechajte a vyrazte okamžite. Čas sa kráti.


  „Čo to bolo?“ spýtal sa Henry zmätene. Puto už bolo zasa také, na aké bol pri svojom drakovi zvyknutý.


  Neviem, jachtal Fénix. Zrazu so mnou nadviazala spojenie akási sila a potom sme spolu vyslovili toto posolstvo.


  Vtedy sa s Henrym spojil Happy a začal slávnostne odriekať: Vyberte sa spolu z Krajiny-Nekrajiny...


  Henry ho však prerušil. „Viem. Plece pri pleci, krídlo pri krídle a najlepšie okamžite.“


  Doparoma! zadunelo mu v hlave. Vieš ty vôbec, ako zriedkavo sa stáva, že pradrak Ónyx sa niekomu prihovára? Tušíš aspoň trochu, aká je to pre draka česť, keď to urobí? Čo sa vlastne pýtam? Taký bezduchý škriatok to, samozrejme, nemôže vedieť!


  „Fénix mi to posolstvo už...“ začal Henry.


  Fénix, Fénix, Fénix. Sotva sa vyliahol, už si myslí, že sa môže predvádzať ako Ónyxovo orákulum! rozčuľoval sa starý diabolský drvič.


  Happy sa vari hnevá? Vrhá na mňa zvláštne pohľady, ozval sa Fénix ustarane.


  „Nerobí to vždy?“ vzdychol Henry. Vzápätí pristáli na čistinke, kde boli rozložené stany majstrov.


  V tej chvíli prileteli aj jeho priatelia na chrbtoch svojich drakov. Vzrušene pristáli na zemi. Draky všetkým odovzdali to isté posolstvo: Vyberte sa spolu z Krajiny-Nekrajiny do Nikde. Plece pri pleci a krídlo pri krídle. Nikoho tu nenechajte a vyrazte okamžite. Čas sa kráti.


  „Happy mi povedal, že prostredníctvom nich k nám prehovoril pradrak Ónyx,“ vysvetlil Henry.


  „Znamená to, že hneď teraz všetci odletíme do dedinky Nikde na vrchu Ben Hope,“ zhrnul Edward.


  „Bez raňajok?“ zapišťal Arthur. „Negatívne!“


  „Predovšetkým bez nejakého plánu, nehovoriac o tom, že nie sme nijako vyzbrojení či akokoľvek pripravení,“ poznamenal Edward. „To sa mi vôbec nepáči.“


  Ostatní súhlasne prikývli.


  „Nemáme nijakú zneviditeľňujúcu šťavu. Letieť s drakmi cez celé Anglicko je dosť riskantné. Poznáte predsa hlavné pravidlo ostrova Sedem ohňov,“ povedala Chloé.


  „Všetko musí zostať tajné,“ zborovo odriekali ostatní.


  „Máme vôbec šťavu na prekonanie Zlatej hranice okolo Krajiny-Nekrajiny?“ spýtal sa Timothy.


  „Aj keby sme sa cez ňu nejakým spôsobom dostali, vieme, kde presne tá tajomná dedina leží? Sotva by sme mohli pristáť na námestí nejakého väčšieho mesta a spýtať sa na cestu.“


  Henry mlčky vošiel do Tippinho stanu a zakrátko z neho vyšiel. V ruke držal fľašku so šťavou na prekonanie Zlatej hranice a pod pazuchou mal zastrčený hrubý atlas. „Spojil som sa s Happym a myslí si, že všetky naše draky okrem Fénixa, ktorý je ešte primladý, vedia, kde je Ben Hope. Počas dračích vojen sa na jeho úpätí odohrala bitka o vtedajšie grófstvo Sutherland. Navyše viete, aké jedinečné orientačné schopnosti majú naše draky. Vrátia sa na akékoľvek miesto, na ktorom už raz boli.“


  Položil fľašku so šťavou na stôl, za ktorým sa všetci usadili. Ukázal na strechu z papradia a peria nad nimi. „Pozrite sa na oblohu. Je taká sivá a nepriehľadná ako betónový múr. Ak zaletíme do Nikde cez tie tmavé oblaky, nikto nás neuvidí. Tak sme včera prileteli aj z Temného korábu.“


  Lucy pritakala. „Je tam prekliata zima, ale oblaky naozaj ponúkajú dobrú ochranu.“


  Arthur, ktorý v jednej z Tippiných skríň so zásobami našiel chlieb a údenú klobásu a striedavo si z nich odhrýzal, bol s každým hltom sebaistejší.


  „A v Nikde nás s deväťdesiatdeväťpercentnou istotou neobjavia. Je to dedinka duchov. Nik tam nezablúdi. Viaže sa k nej zvláštny príbeh.“


  Skôr než ho Henry mohol zastaviť, Arthur im ho vyrozprával.


  „Vyvýšená poloha a výhľad, ktorý bol odtiaľ na grófstvo Sutherland, urobili z inak bezvýznamnej horskej dediny v čase vojny strategické miesto. Keď sa blížili nepriateľské oddiely, gróf zo Sutherlandu vyzval obyvateľov Nikde, aby dedinu uvoľnili pre jeho vojakov. Skôr než dedinčania na čele s mladým farárom odišli, farár pre grófových mužov na dvere kostola bielou farbou napísal: Prosím, starajte sa o náš kostol a o naše obydlia, v ktorých žijeme už celé generácie. Opustili sme domovy, aby sme vám pomohli zvíťaziť vo vojne. Aby boli ľudia z grófstva slobodní. Jedného dňa sa vrátime a poďakujeme vám za priateľské zaobchádzanie.“


  Arthur urobil jednu z preslávených dramatických prestávok, počas ktorej si mlčky čistil okuliare.


  „A?“ spýtala sa Chloé napäto. „Čo sa stalo?“


  Arthur si nasadil okuliare a uprene sa na nich zahľadel.


  „Ani jeden jediný obyvateľ Nikde sa už nikdy nevrátil. Vojna trvala vyše dvadsať rokov, a keď v nej gróf zo Sutherlandu napokon zvíťazil, obyvatelia Nikde už buď zomreli, alebo sa usadili niekde inde.“


  „Nevrátil sa ani jeden jediný?“ vydýchla Chloé. „Aké hrozné!“


  „Je to tak,“ pritakal Arthur. „Pocestní a roľníci z údolia hovoria, že v noci občas počujú zvony starého kostola v Nikde. Niekoľkí spomínali aj blikajúce svetlo sviečok za jeho vybitými oknami a zúfalý hlas, ktorý sa rozlieha až do údolia.“


  „Čo... čo vraví?“


  „Kde sú moje ovečky? Kde sú moje ovečky?“


  Lucy prekĺzla k Arthurovi a tak silno ho udrela do ramena, že mu z ruky vypadla klobása.


  „Hej! Stopercentne neg...“


  Prerušila ho: „Prestaň s tými strašidelnými príbehmi. Na to teraz nemáme čas.“


  Arthur sa sklonil a zdvihol klobásu. „Fuj, je celá od piesku,“ posťažoval sa a pokúsil sa ju fúkaním očistiť. „Ten príbeh som vám nepovedal preto, aby som vám nahnal strach. Dve informácie z neho sú pre nás veľmi dôležité.“


  Pokyvkával hlavou a odložil klobásu bokom. Už sa nedala zachrániť. Zdvihol palec.


  „Po prvé, s vysokou pravdepodobnosťou si myslím, že Eric Crawford sa osobne postaral o šírenie strašidelných príbehov, aby mal v Nikde pokoj a nerušene mohol spísať svoj príbeh.“


  K Arthurovmu palcu sa pridal ukazovák.


  „Po druhé, existuje jedna udalosť, ktorej svedkami boli viacerí obyvatelia údolia a zachytili ju aj rozličné zdroje. V jednu zimnú noc kedysi veľmi, veľmi dávno z Nikde nezneli iba kostolné zvony. V blízkosti vrcholu Ben Hopu ktosi zapálil sedem ohňov a mužský chór spieval o smrti ich bývalého vodcu.


  


  Na chrbte beštie do boja odvážne vyrazil,


  v nás, plachých mladíkoch, bojovného ducha prebudil.


  Hneď sme tiež na šesť beštií vyskočili


  a náš rod nepremožiteľným spravili.


  Tak to bolo až do dňa, keď mu srdce zlomili!


  Tak to bolo až do dňa, keď mu srdce zlomili!


  


  Je takmer isté, že to boli bývalí jazdci Erica Crawforda. A takmer isté je aj to, že ho po preukázaní poslednej úcty pochovali práve v Nikde. Sme teda na správnej stope,“ dokončil Arthur svoje rozprávanie.


  „Tak na čo čakáme?“ spýtal sa Henry. „Zaleťme tam!“


  Trvalo ešte polhodinu, kým sa všetci čo najteplejšie obliekli a pripravili sa na odlet. Na Henryho opasku visela dýka z dračej mliečnej šupiny a prak. Lucy si z Tippiných zásob požičala ohnivé reťaze a Stokráska, Chloina dračica, naplnila ich nádoby studeným ohňom. Chloé si odmietla vziať zbraň, iba si na chrbát pripevnila štít. Edward a Timothy si pripásali meče. Arthur nemal ani meč, ani štít. Poklopkal si po hlave, ktorú mu chránila drakobalová prilba.


  „Mojou zbraňou je rozum,“ vyhlásil. „Podľa mňa je minimálne taký ostrý ako Henryho dýka z dračej mliečnej šupiny.“


  Timothy si rukou mával pred nosom. „Čosi tu smrdí. Žeby samochvála?“ uškrnul sa na Arthura.


  Už to bude, škriatok? Happy sa spojil s Henrym a pazúrmi vyryl do lesnej zeme na čistine hlboké ryhy. Čo ste nerozumeli na slove okamžite? Ako sa len opovažujete nenasledovať radu pradraka?


  Lucy chodila s fľaškou so šťavou na prekonanie Zlatej hranice od jedného draka k druhému a dala im z nej napiť. Henry vyliezol na Fénixov chrbát.


  „Práve sa chystáme vyraziť,“ upokojoval starého diabolského drviča a otočil sa k priateľom. „Tak poďme! Ak by sme sa cestou stratili, krúžme nad vrchom Ben Hope tak dlho, kým sa všetci nezídeme. Pristaneme iba spolu.“


  Ostatní mu dali znamenie, že rozumeli.


  „Pamätáte sa, ako sme v prvom ročníku vyrazili na ostrov Croqc?“ skríkol Edward. „Pripomína mi to naše prvé dobrodružstvo.“


  „Dúfam, že je to dobré znamenie,“ poznamenala Lucy. Tanečnica vo vlnách prvá vzlietla k sivej oblohe nad Krajinou-Nekrajinou. Ostatní ju nasledovali.


  No konečne, zahundral starý diabolský drvič.

  Vrchol Ben Hopu, ktorý čnel z oblakov, vyzeral ako ostrov v zamrznutom oceáne. Okolo zubatého končiara krúžilo šesť drakov, ktoré scenériu robili ešte zvláštnejšou. Päť drakov nieslo na chrbtoch ľudí. Henryho, Lucy, Chloé, Edwarda a Timothyho. Happy, najväčší z nich, letel sám.


  Netrpezlivo sa spojil s Henrym.


  Kde trčí tvoj malý tučný priateľ? spýtal sa vyčítavo.


  „Odkiaľ to mám vedieť?“ odvetil Henry a dýchol si do skrehnutých rúk. „Možno mi vieš povedať, prečo Pyrothargas lieta ako chromý vták.“


  Toto nie je pravá chvíľa na drzosť, odvrkol Happy. Potom sa s Henrym spojil Fénix.


  Pozri, Arthur a Pyrothargas už prichádzajú.


  „Konečne,“ zašomral Henry a dal Happymu vedieť, že sú kompletní. „Spomínaš si na mapu, ktorú som ti ukázal pred odletom?“ prihovoril sa Fénixovi. „Dedina leží na východnom úbočí, ktoré smeruje dovnútra krajiny.“


  Samozrejme, že si spomínam! odpovedal Fénix pobúrene. Viem presne, kam máme ísť.


  Bez toho, aby vyčkal na Henryho odpoveď, začal klesať. Šesť drakov ho nasledovalo a zmizli v oblakoch.


  


  O čosi neskôr jeden po druhom pristáli na námestí Nikde. Obklopovalo ich strašidelné ticho. Oblaky boli nízko a ako hustá hmla sa vznášali v uličkách.


  Henry sa obzeral a po chrbte mu prechádzali zimomriavky. Za nimi sa hrozivo vypínala veža kostola. Pred nimi ležali ruiny dávno opustenej dediny duchov – naklonené domy s prepadnutými strechami a s múrmi obrastenými brečtanom.


  „Lucy, mohla by si zapáliť ohnivé reťaze?“ požiadal ju Henry. Bolo tam tak chladno, že keď hovoril, vydychoval obláčiky dymu.


  „Aby sme sa stali svietiacimi terčmi, ak by to bola pasca? Zabudni!“ odmietla.


  „Práve sme tu pristáli so siedmimi drakmi. Ak by to mala byť pasca, už aj tak každý vie, že sme tu,“ argumentoval Henry.


  „Radšej ich nezapaľujme,“ zamiešal sa Timothy.


  „Istota je istota,“ súhlasil Arthur, ktorý sa skrčil za Chloé. Zložila si štít z chrbta a ochranársky ho držala pred hruďou.


  Cítim, že vám srdcia padli do čižiem, spojil sa s Henrym Fénix.


  „Do nohavíc. Hovorí sa, že padli do nohavíc,“ opravil ho Henry automaticky a vytiahol dýku z dračej mliečnej šupiny.


  Veď viem, odvetil Fénix. No pri tom strachu, ktorý z vás cítim, som si myslel, že padli ešte hlbšie ako len do nohavíc.


  Henry si vzdychol. „Toto miesto dokáže nahnať poriadny strach.“


  Podľa mňa je to tu celkom pokojné, bezstarostne poznamenal jeho drak.


  V tej chvíli nad nimi zaburácalo, zakrátko oblaky preťal jasný blesk a na okamih osvetlil prepadnuté budovy.


  „To nemôže byť pravda...“ začal Timothy, no prerušil ho výkrik.


  Výkrik, ktorý bol taký naliehavý, že im naskočila husia koža.


  Happy od údesu vychrlil ohnivú guľu vo veľkosti tekvice na ruiny, spoza ktorých sa ozval. Vrazila do kamennej fasády domu, spálila niekoľko brečtanových výhonkov a múry sfarbila dočierna.


  „Tomu, kto vykríkol, to určite pomohlo,“ zašomral Timothy a Henry bol rád, že starý diabolský drvič mu nemohol rozumieť.


  V nasledujúcom okamihu z diery v múre vyskočila malá čierna mačka a vyčítavo mravčala. Pribehla k starému diabolskému drvičovi, chvíľu si otierala hlavu o jeho šupinatú prednú nohu a potom na vydláždenej ceste zmizla v hmle.


  Happy sa spojil s Henrym. Nič nehovor! O tomto incidente od teba nikdy nechcem počuť ani slovo!


  Henry mlčal a snažil sa potlačiť úsmev. Keď sa ovládol, otočil sa k priateľom.


  „Poďme ku kostolu,“ navrhol a obrátil sa k budove, ktorá sa týčila za nimi.


  Preliezli malý múr a jeden za druhým kráčali po hrboľatej cestičke, prerastenej burinou, ktorá sa vlnila ku vchodu kostola. Henry potriasol ťažkými dverami. Už si myslel, že sú zamknuté, keď sa so škripotom pohli. Prv než ich celkom otvoril, Arthur mu položil ruku na plece.


  „Počkaj chvíľu,“ povedal a pristúpil k dverám. „Pozrite sa.“ Rukou prešiel po drsnom dreve. „Kde-tu ešte vidno časti nápisu, ktorý kedysi dávno zanechal vojakom grófa zo Sutherlandu farár.“ Pustil sa do čítania: „Jedného dňa sa vrátime.“


  Chloé a Lucy si vzdychli. „Aké smutné, že sa im to nepodarilo.“


  Timothy sa pretisol okolo Arthura. „Povedzme si pravdu. Dedinčanom sa vôbec nečudujem, že sa na tomto strašidelnom mieste už ani jeden neukázal. Poďme nájsť hrob Erica Crawforda a zmiznime odtiaľto.“


  Edward, ktorý si dovtedy prezeral náhrobky pred kostolom, k nim pristúpil. „Väčšina nápisov je zvetraná a sotva sa dajú prečítať. No Eric Crawford tam určite nie je.“


  „Pohľadajme nejaké dôkazy v kostole,“ navrhol Henry a chcel vstúpiť do starej budovy.


  Počkaj! Happy a Fénix s ním naraz nadviazali spojenie a zadržali ho.


  Zastal. „Prečo?“


  Lebo som to povedal! zavrčal Happy.


  Nepáči sa nám, že by si tam mal vojsť sám, ozval sa Fénix. Neviem presne vysvetliť prečo.


  „Inštinkt,“ domnieval sa Henry.


  A to je čo? Znie to tak cudzo, neisto poznamenal Fénix.


  „Inštinkt znamená, že urobíš niečo správne bez toho, aby si vedel prečo,“ objasnil mu Henry.


  Vaša reč je niekedy riadne komplikovaná, vzdychol Fénix.


  Henry na tvárach priateľov spoznal, že sa tiež zhovárajú so svojimi drakmi.


  „Kráľovská krv ma nechce pustiť do kostola samého,“ oznámil Timothy. „Nemá z toho dobrý pocit.“


  Ostatní pritakali. „Ani naše draky.“


  Henry pokyvoval hlavou. „Iba tam rýchlo nazriem,“ rozhodol sa napokon a strčil hlavu do dverí.


  Nebola tam až taká tma, ako očakával. Keď otočil hlavu dohora, zistil prečo. Na mieste, kde sa bočná loď stretávala s hlavnou, sa strecha zrútila a poskytla výhľad na oblohu. Henry ešte trochu pootvoril dvere. Vyčítavý škripot vydesil niekoľko vrán, ktoré sedeli na strešnom tráme a so škriekaním odleteli. V nasledujúcom okamihu sa jeden trám prelomil. Drevo, kamene a šindle s veľkým rachotom dopadli na kamennú dlažbu kostola.


  Henry vydesene stiahol hlavu.


  Znova vám draky zachránili život, dôležito podotkol Happy.


  „Zrejme by sme tam naozaj radšej nemali vojsť,“ povedal Henry.


  „Nehovor!“ zatiahol Timothy.


  „Stopercentne správne,“ potvrdil Arthur.


  „Všimla som si, že vzadu je polkruhový oblúk, v ktorom chýbajú okná. Aj múry sa sčasti zrútili,“ ozvala sa Lucy, ktorá sa pretisla okolo Henryho a tiež nazrela dnu.


  „Myslíš apsidu, ktorá sa nachádza za chórom,“ spresnil Arthur.


  Ostatní sa naňho nechápavo pozreli, no iba mávol rukou. „Kostolná architektúra. Teraz to nie je také dôležité.“


  „Za kostolom sa nachádza pomerne veľký cintorín. Podľa mňa by sme mali hľadať tam,“ navrhol Henry.


  „No teda!“ vydýchla Chloé, keď s drakmi obišli kostol. Bolo tam niekoľko zatrávnených kopcov, ktoré boli posiate hrobmi. Videli medzi nimi zvetrané keltské kríže, mramorových anjelov s krídlami porastenými machom, zlomené pieskovcové náhrobné kamene s reliéfmi lebiek, diabolských tvárí a prekrížených kostí. Na pozadí čoraz tmavšej oblohy sa vynímalo niekoľko väčších hrobiek a množstvo menších náhrobných kameňov, ktoré ako huby čneli z trávy vysokej po kolená.


  „Tu je pochovaných nekonečné množstvo mŕtvych,“ žasol Edward. „Ako je to možné v takej malej dedine, ktorá je už stáročia opustená?“


  „Pravdepodobne to súvisí s vojnou,“ predpokladal Arthur. „Viem si predstaviť, že Nikde sa pre svoju strategicky výhodnú polohu stalo dejiskom neľútostných bojov, ktoré si vyžiadali veľa obetí.“


  „Ako tu máme nájsť hrob Erica Crawforda?“ zastonal Timothy.


  „Najlepšie bude, keď sa rozdelíme,“ povedal Henry.


  Vrana, ktorá bola skoro dva razy väčšia ako Mortimer, so škrekotom preletela nad nimi, pristála na jednom z keltských krížov a vyčítavo ich sledovala.


  „Negatívne!“ zapišťal Arthur. „Som za to, aby sme ostali spolu, aj keby trvalo hodiny, kým ten hrob nájdeme. Tu určite nebudem pobehovať sám!“


  Chloé horlivo prikyvovala a ani Edward a Timothy nevyzerali, že by sa chceli potulovať po cintoríne sami. Iba Lucy bezstarostne pokrčila plecami. „Mne je to jedno. Ak to bude trvať dlhšie, tak bude.“


  Henry si vzdychol. „No dobre, držme sa teda spolu.“


  A tak vyrazili. Ich draky si zatiaľ ľahli do tieňa kostola. Boli priveľké a nemohli pochodovať po cintoríne, lebo by narážali do náhrobkov.


  Fénix sa spojil s Henrym. Naozaj tu pod každým krížom, každou sochou, každým kameňom leží mŕtvy človek?


  Henry prikývol. „Minimálne jeden, niekedy sú tam však pochované aj celé rodiny.“


  Celé rodiny, zopakoval Fénix dojato. Vzápätí sa s Henrym spojil Happy.


  Trpaslík! Ak by sa na vás čo len jedna vrana pozrela krivo, nepozdával by sa vám tvar nejakého oblaku alebo by vám zavýjanie vetra pripadalo zvláštne, privolajte nás. Nijaké samostatné akcie! Jasné?


  „Jasné ako slnko,“ ledabolo odvetil Henry, pokrčil plecami a rázne vykročil k náhrobkom. V skutočnosti bol veľmi rád, že Happy, Fénix a ostatné draky boli nablízku.


  Ticho kráčali medzi náhrobkami a hovorili len v najnutnejšom prípade. Vietor, ktorý si nerobil veľkú hlavu z toho, že ruší pokoj zosnulých, dul niekedy hlasnejšie, inokedy tichšie.


  „John Swan, Thomas Crane, Jessie McDonaldová, Robert Laird, Bobby Greyfriars, Annie Bellová,“ čítali si navzájom mená, ktoré boli vyryté do pomníkov.


  Lucy bez toho, aby sa pozrela hore, nenápadne vložila ruku do Henryho a prekrížila si s ním prsty.


  „Prečo sú nad týmto hrobom mreže?“ spýtal sa Edward a sklonil sa k hrobu, ktorý ako uväznený ležal za hrdzavými železnými tyčami.


  „Na ochranu pred vykrádačmi hrobov,“ objasnil Arthur tlmeným hlasom. „V stredoveku bolo zvykom pochovávať mŕtvych s cennými darmi, čo lákalo množstvo zlodejov.“


  „Hrozné,“ šepla Chloé.


  Vtom sa Timothy ticho zasmial. „Toto si musíte prečítať.“ Čupel pred náhrobným kameňom istého S. Mella a ukazoval na veľmi malý nápis na samom spodku. Edward, Henry a Lucy pristúpili bližšie a sklonili sa k nemu.


  „Ak toto viete prečítať, stojíte mi na nose,“ Edward nahlas prečítal nápis a mimovoľne urobil krok vzad. S úľavou si vydýchli. Boli radi, že ťaživý pocit sa aspoň na chvíľu stratil.


  „Niekto si aj na sklonku života zachoval zmysel pre humor,“ poznamenal Timothy. „Aj ja tak chcem...“


  Prerušili ho Arthur a Chloé, ktorí stáli na malom kopci o niekoľko metrov ďalej.


  „Poďte sem! Chloé našla Ericov hrob!“ skríkol Arthur vzrušene.


  Ostatní sa ponáhľali k nim.


  Na kopci stál kamenný sarkofág. Do kameňa bol vyrytý reliéf nejakého rytiera. Vietor a počasie ho za stáročia okresali a celý ho pokrýval mach a lišajníky, ktoré sa zachytili v ryhách. Napriek tomu bol stále dobre rozpoznateľný. Ležal na chrbte, ruky mal prekrížené na hrudi a v dlaniach zvieral rúčku meča, ktorý mu siahal až po chodidlá.


  Chloé ukázala na čepeľ. „Vidíte plameň, ktorý sa mu po nej tiahne? Je to plamenný meč, ktorý používajú iba dračí jazdci.“


  „Mohli by to byť aj výhonky brečtana alebo niečo také,“ odvetil Timothy, ktorého zrejme nepresvedčila.


  Arthur strhával mach z rytierovej hrude. „Negatívne. Na deväťdesiatdeväť percent som si istý, že Chloé má pravdu,“ namietol. „Pozrite sa!“


  Ukázal na miesto, ktoré očistil. Do kameňa bol vyrytý erb. Nad stromom sa vznášala koruna a z bočných okrajov erbu vyrastalo rozvetvené parožie.


  „Erb Crawfordovcov,“ povedal Edward vzrušene. „Našli sme hrob ich prvého vodcu!“


  „A čo teraz?“ spýtala sa Chloé.


  Napokon Henry vyslovil nezvratné: „Predpokladám, že musíme sarkofág otvoriť a pozrieť sa, či Erica pochovali so slzou spomienok.“


  „Pozitívne,“ vydýchol Arthur. „Teda viete, ako to myslím,“ dodal rýchlo.


  Henry rukou prešiel po drsnom kameni veka sarkofágu a zaprel sa doň. Nepohol sa ani o milimeter.


  „Potrebujeme pomoc našich drakov.“ Spojil sa s Happym a Fénixom a oboch privolal. V okamihu pristáli po stranách kamenného sarkofágu.


  Naozaj ste našli jeho hrob, konštatoval Happy.


  V tejto veci leží? spýtal sa Fénix úctivo.


  „Ležia tu jeho pozostatky,“ prikývol Henry.


  Jeho statky? spýtal sa Fénix zaskočene. Zmestil sa mu sem všetok majetok? Pozemky, zvieratá a tak?


  „Slovo pozostatky znamená kosti. Vnútri by mala ležať jeho kostra.“


  To sedí, zamumlal Fénix. Vy ľudia sa naozaj rýchlo rozpadávate na prach a zostanú z vás iba kosti, vlasy a zuby.


  „Nech to už máme za sebou,“ vyhlásil Henry. „Čím skôr ho znova necháme na pokoji, tým lepšie. Dokáže niekto z vás dvoch odsunúť veko sarkofágu?“


  Ani Happy, ani Fénix sa nepohli.


  Urobí to Happy? ozval sa po chvíli Fénix nesmelo.


  Henry sa spojil so starým diabolským drvičom.


  Ten malý sa neodváži, čo? zavrčal.


  „Spravíš to?“ požiadal ho Henry.


  Nič iné mi nezostáva, zašomral Happy a sklonil hlavu.


  Hrot rohu vložil pod veko sarkofágu a opatrne ho posúval centimeter po centimetri.


  Okrem Lucy všetci ustúpili a schovali sa za Henrym. Zvuk, ktorý vydávali dve kamenné platne, bol taký príšerný, že všetkým naskočila husia koža.


  Napokon sa Happymu podarilo odsunúť veko na šírku dvoch dlaní.


  Henry preglgol, odvážne prikročil bližšie a nazrel do tmavého sarkofágu.


  Nebol si istý, čo vidí. V každom prípade to nebola lebka bývalého dračieho jazdca, ktorú očakával. To, čo zbadal, sa skôr podobalo dvom malým scvrknutým hlavám, ktoré už obdivoval v Prírodovednom múzeu v oddelení Južnej Ameriky. S výdychom cúvol.


  „Čo sa deje? Čo je v tom hrobe? Zazrel si tú slzu?“ Priatelia a draky ho zasypali otázkami.


  „Sú tam scvrknuté hlavy,“ zamrmlal. „Myslím si, že vnútri sú scvrknuté hlavy.“


  Zatiaľ čo ostatní ešte viac cúvli, Lucy sa váhavo predklonila. Nahliadla do otvoreného hrobu, otočila sa k Henrymu a udrela ho do ramena.


  „To bolo za čo?“ posťažoval sa.


  „Scvrknuté hlavy?“ Ukázala na svoje bosé chodidlá. „Že ti to musím povedať práve ja! To, čo si videl, sú jeho čižmy, ty somár! V hrobe leží naopak.“


  Henry k nej zmätene podišiel a ešte raz nazrel do tmavého sarkofágu. Mala pravdu. Boli to staré obnosené čižmy. Koža bola vydutá a pokrýval ju prach. Špic ľavej čižmy sa oddelil od podrážky, a tak pripomínala otvorené ústa. Na to, aby videl scvrknutú hlavu, potreboval veľa fantázie.


  Spojil sa so svojimi drakmi.


  Čo sa deje? vyzvedali.


  „Eric leží v hrobe opačne. Musíme veko odsunúť na druhej strane.“


  Opačne? spýtal sa Fénix zmätene.

  Henry drakom sprostredkoval obrázok špičiek čižiem.


  Happy nechápavo potriasol obrovskou hlavou. Vy trpaslíci ma stále dokážete udivovať bezhraničnou hlúposťou.


  „Hej! Keď Erica pochovávali, ešte som nebol na svete,“ bránil sa Henry.


  Happy ho ignoroval a pomaly posunul ťažkú kamennú platňu na druhej strane.


  Henry a Lucy sa znova naklonili nad otvor, ktorý sa centimeter po centimetri zväčšoval.


  Zazreli lebku Erica Crawforda. Bola v hrdzavej rytierskej prilbe s otvoreným priezorom. Uvideli prázdne očné jamky. Aj Arthur sa odvážil nahliadnuť dnu.


  „Ak nadíde môj čas, chcem, aby ma pochovali v drakobalovej prilbe,“ šepol a ukázal na lebku. „Ten chlapík mal neuveriteľne zdravé zuby. Vidíte? Jeho chrup je stopercentne zachovaný. V časoch, keď neboli ani zubné kefky, ani zubári, to bolo veľmi zriedkavé. Chcete vedieť, čím si vtedy zuby...“


  „Nie!“ podráždene odvrkli ostatní.


  „Neskôr, Arthur,“ povedala Chloé a jednou rukou ho utešujúco objala okolo pliec.


  Happy ešte viac otvoril hrob. Eric ležal v rovnakej polohe ako postava vytesaná do veka sarkofágu. Ruky mal prekrížené na hrudi a zvieral v nich rukoväť plamenného meča. Jeho čepeľ bola rovnako čierna ako plášť, ktorý mal zopnutý až ku krku. Henry sa zhlboka nadýchol, potom siahol do hrobu a pokúsil sa rozopnúť gombíky vyrobené z rohu. Chvíľu trvalo, kým sa mu ich podarilo prevliecť cez gombíkové dierky. Gombíky aj plášť boli prekvapujúco dobre zachované. Napokon to Henry zvládol a napäto roztiahol golier. Odhalil zvyšky kabátca a košele, ktoré sa pri jeho dotyku rozpadávali na prach.


  Zhlboka sa nadýchol, roztiahol zvyšky oblečenia a odhalil Ericovu hruď.


  Na ošúchanom koženom remienku vo výške srdca medzi tretím a štvrtým rebrom ležal prívesok. Len čo ho Henry chytil, kožený remienok sa rozpadol na prach.


  Keď kameň držal v ruke, vedel, že to nie je nijaký medailón. Aj keď ho pokrýval stáročný prach a pôsobil mdlo a vyblednuto, cítil pulzujúcu horúčavu, ktorá z neho sálala. Opatrne ho začal čistiť cípom košele. Potom ho chytil medzi palec a ukazovák a s úsmevom ho ukázal drakom a žasnúcim priateľom.


  Kameň sa trblietal ako zlato a vychádzala z neho žiara. Keď sa k nemu sklonili a poriadne sa prizreli, vnútri uvideli malý mihotavý plameň.


  „Stopercentne pozitívne,“ vydýchol Arthur. „Je to slza spomienok Erica Crawforda.“


  Ostatní zajasali a Henry sa k nim s úľavou pridal, kým sa s ním nespojil Happy.


  Ešte nemáme dôvod na radosť, trpaslík. Najprv si musíš pozrieť Ericove spomienky a dúfať, že ti poskytnú kľúč k nájdeniu protijedu, ktorý by zvrátil skamenenie.


  Henry prestal jasať a vážne prikývol. Musel sa dosť premáhať, aby si kameň priložil k ústam. No pre Tippy, Violet a Caspera by urobil všetko, čo bolo potrebné. Zdvihol kameň pred tvár, zavrel oči a priložil naň pery. V nasledujúcom okamihu sa svet naokolo rozplynul vo farebnej hmle, ktorá ho preniesla do stredoveku... Keď sa hmla rozplynula, prvé, čo rozpoznal, bola čierna silueta draka Furora. Bola bezmesačná noc, keď sa posledný raz spojil so svojím jazdcom. Henry cítil, že drak bol vďačný za tmu, v ktorej mohol skryť nekonečnú vinu a hanbu. Svojmu jazdcovi, svojej spriaznenej duši, človeku, ktorého miloval najviac na svete, spôsobil obrovskú bolesť. Závisť a žiarlivosť premenili jeho zlaté srdce na čiernu hrudu nenávisti a zviedli ho k tomu, aby svojmu rytierovi Ericovi vzal milovanú ženu.


  Henrymu zovrelo srdce, keď pocítil bremeno viny, ktoré Furora ťažilo. Láska Erica a Alby však bola našťastie silnejšia ako nenávisť. Henry pochopil, že Albino srdce ďalej tĺklo, hoci Furor premenil jej telo na kameň.


  Rovnako to bolo s Violet a Casperom a dúfal, že aj s Tippy. Ďalej sledoval Furorove myšlienky.


  Iba sila lásky mu umožnila odčiniť vinu. Prehovoril k nemu pradrak Ónyx. Keď sa noc skončí, dostane svoj trest. Puto s Ericom sa navždy pretrhne a už nikdy si ho nebude môcť vytvoriť s nijakým človekom. V túto noc, ktorú mu Ónyx umožnil stráviť so svojím jazdcom, to však mohol napraviť. Furor vyronil slzu a uzavrel v nej spomienky, ktoré ho spájali s jeho jazdcom.


  Henry stisol slzu a zatajil sa mu dych. Okrem spoločných spomienok totiž Furor do slzy uzamkol aj víziu, ktorá Ericovi ukázala budúcnosť. Odhalila mu, ako by mohol vyslobodiť Albu z jej kamenného väzenia!


  Henryho srdce začalo biť ako divé. Drak prezradil tajomstvo, ako môžu zvrátiť skamenenie! No vízia sa ešte nekončila. Henry videl, ako Furor poprosil svojho jazdca o odpustenie.


  Eric si zadumane kotúľal slzu spomienok na dlani. Napokon zdvihol zrak a zahľadel sa do vystrašených očí svojho draka. Bez slov si kľakol a požiadal ho, aby sklonil hlavu. Priložil si čelo na drakovo a dotkol sa jeho rohov. Naposledy sa spojili.


  Po chvíli, ktorá sa zdala nekonečná a zároveň krátka ako žmurknutie, sa od seba oddelili. Bez toho, aby sa Furor čo len raz obzrel, odletel na nočnú oblohu. Eric za ním hľadel, kým nezmizol medzi hviezdami. Potom sa vydal vyslobodiť svoju milovanú Albu z kamenného väzenia.


  Henry otvoril oči. Presne to isté teraz urobí pre svojich priateľov!


  Epilóg


  Henry vycítil pohľad starého diabolského drviča a pozrel sa naňho. Úzke kosákovité zreničky, ktoré rozdeľovali žiarivozelenú dúhovku, ho uprene sledovali.


  Drak sa s ním spojil. Už ma toľko nenaťahuj, trpaslík! Boli tie spomienky užitočné?


  Henry pomaly prikývol. „Už viem, ako môžeme priateľov vyslobodiť z ich kamenného väzenia. A mám aj plán, ako to uskutočníme.“


  Ónyx, stoj pri nás! zaburácal Happy. Ako som si len mohol myslieť, že si sa niečomu podučil? Vydýchol a z nozdier mu vyšli malé oblaky dymu. Hovorím to naposledy, trpaslík. Plánovať budem ja!

" GOLIERNIK

Pre tazké kosti, masivne telo a hrubu,
tuht kozu golierniky nepatria k najlepsim
letcom medzi drakmi. Pri lete pripominajt.
skor nadrozmerného netopiera.

MASKARA

Vdaka ladnému telu, fahkym
kostiam a kridlam, ktoré st
v porovnani s telom velké,
maskary lietaji najpovabnejsie
spomedzi drakov. .






OEBPS/Images/b2.jpg





OEBPS/Images/10.png





OEBPS/Images/b13.png






OEBPS/Images/bookcover.jpg
EMILY SKYE

" AKVAMARIN

Akvamariny st vodné draky. Ich hadovité
telo, pldvacie blany medzi prstami a kratke
siroké kridla sa vyborne hodia na plavanie.
Okrem toho Vyﬁikaj\ico lietaja. Najmi ich
ladné plachtenie po oblohe je legenddrne.

- 1.B0UDICA (1
| NEKDAJSA DRAGCA LADY BLACKSTONOVEJ, KTOR(
V BOJI USMRTIL HAPPYHO ROH,

| 2.PAN:

[ MLADY PLOCHONOZEC, KTOREHO HENRY A TIMOTHY
VYSLOBODL Z PAZIROV LADY BLACKSTONOVE JEHO
JAZDKYROU JE VIOLET.

3, ARUNDULA:
DRACICA, KTORA STALA NA DNE ARUNDELSKEJ PREHRA-

DY A HENRY JU PREBUDIL. DNES NA NEJ JAZDI CASPER.

4. PLOCHONOZEC, KTORY $POLU $ ARUNDULOU STAL
NA DNE ARUNDELSKEJ PRIEHRADY.

5.+ 6. DVA PLOCHONOZCE, KTORE LADY BLACKSTO-
NOVA A LEANDER PEBBLEBUTTOM ZSKALI V TAINYCH
DRAZBACH A TRRAZ SA NACHADZAJG V HRADE

| TEMNY KORAB

{2+ 5 DVA PLOCKONOZCE KTORE SA BALE) POVAZUL)
A STRATENE.

KAUKAZSKE STVORROZCE

Kaukazské stvorrozce st takzvané dracie dvojcata.
Z jedného dracieho vajca sa vyliahnu dva stvorrozce.
Podobajt sa az po poslednt Supinu. Iba rohy
maji rozliéne sfarbené. St zlaté a Cervené.
Dracie dvojcati si dokonale rozumejt, preto dokdzu
pri lete predvadzat najiZasnejsie manévre.

EDWARD ABERCROMBIE

Rod: Abercrombieovei

Heslo: Zednocujeme!

Rastlina: Dub

Schopnost: Rodeny vodca

Drak: Krafovske srdce, kaukazsky stvorrozec

TIMOTHY O'SULLIVA

Rod: Murrayovei

Heslo: Nikto nds beztrestne nenahneva! h
Rastlina: Bodliak %
Schopnost: Tichy polyb

Drak: Krilovska krv, kaukazsky stvorrozec

Rod: Eclairovci

Heslo: Nepalime, svietime!
Rastlina: Kosarec
Schopnost: Ladnost’

Drak: Swokriska, maskara

[—
CASPE

Rod: Crawfordovei

Heslo: Bude s nami tisic oci, tisic usi, tisic jazykov!
Rastlina: Kruspan

Schopnost: Zviastne spojenie so zvieratami

Drak: Aruadula, plochonozec

STRUCNY

PREHLAD RODOV

T

HENRY MCGREGOR

Rod: McBainovei
Heslo: Nikdy sa nevadime!
Rastlina: Brectan

Schopnost: Samoliecenic
Drak: Fenix, diabolsky drvic

Rod: Dunbarovei

Heslo: Hladni po vadelani, smadni po vedomostiach!
Rastlina: Olivovaik

Schopnost: Fotograficki pamat'
Drak: Pyrothargas, golieratk

T

ARTHUR DOYLE

T

LUCY TEMPLOVA

Rod: Duffyovei

Heslo: Riadime sa citmi!

Rastlina: Sine¢nica

Schopnost: Mimoriadna muzikilnost'
Drak: Tanecnica vo vinich, akvamarin

DIABOLSKY DRVIC
Diabolsky drvi¢ je vynimoény letec.
Mi najéirsie rozpitie kridel spomedzi
vietkych drakov. Predovsetkym pri dlhych
letoch udivuje vydrzou a rychlostou.

PLOCHONOZEC

Plochonozce vynikaji v lietani. Podobne
ako vazky maju dva pary kridel. Prive vdaka
nim st také obratné. Aj vo vysokej rychlosti

vedia v okamihu zmenit smer.

